
Elizabetai ir Deividui 


Pirmas skyrius 


Buvo keista, tvanki vasara; vasara, kai į elektros kėdę paso- 
dino Rozenbergus, o aš net nežinojau, ką veikiu Niujorke. 
Mane glumina egzekucijos. Pagalvojus, kad į elektros kėdę 
galėčiau sėsti aš, man pasidaro silpna, o juk dabar tik apie tai 
ir rašo laikraščiai — didžiulės antraštės spokso į mane iš kiek- 
vienos gatvės kertės ir iš priplėkusių, žemės riešutais atsi- 
duodančių kiekvieno metro žiočių. Su manim šis įvykis netu- 
rėjo nieko bendra, bet niekaip negalėjau atsikratyt minčių, 
kas būtų, jei man gyvai sudegtų visi nervai. 

Manau, tai būtų baisiausias dalykas pasaulyje. 

Niujorke nėra gera. Tarsi saldus sapnas devintą ryto išga- 
ruoja gaivus tarsi kaime oras, pernakt kažkaip prasismelkęs į 
miestą. Pilki miražai granito kanjonų dugne, karštos gatvės 
mirga saulėje, žvilga ir spirga automobilių stogai, o sausos, 
sprangios dulkės lekia man į akis ir nuslysta gerkle žemyn. 

Vis girdžiu apie Rozenbergus per radiją ir biure, galiausiai 
nebegaliu apie juos negalvoti. Prisimenu, kaip pirmą kartą 
pamačiau lavoną. Praėjus daugybei savaičių, lavono galva — 
ar tai, kas iš jos liko, - plaukiojo virš mano kiaušinienės ir 
kumpio per pusryčius ir už Badžio Vilardo, kuris ir buvo kal- 

tas, kad pamačiau lavoną, veido. Netrukus pasijutau, lyg tą 
lavono galvą tampyčiau visur su savimi ant virvutės, tarsi juodą 
benosį balioną, dvokiantį actu. 

Nutuokiau, kad tą vasarą aš nebuvau visai sveika, nes ga- 
lėjau galvoti tik apie Rozenbergus, ir kvailinau save už tai, 
kad nusipirkau visus tuos nepatogius brangius drabužius, ku- 
rie, suglebę it žuvys, kadaruoja dabar mano spintoje. Mąs- 
čiau ir apie visus tuos menkus džiugius laimėjimus koledže, 
kurie išgaravo, vos susidūrę su lygiu marmuru ir stikliniais 
Medisono aveniu fasadais. 

Dabar turėjo būti gražiausi mano gyvenimo metai. 

Man turėjo pavydėti tūkstančiai kitų į mane panašių ko- 
ledžo mergyčių iš visos Amerikos, kurios tik ir troško styp- 
čioti su tokiais pat septinto dydžio natūralios odos batais, 
kuriuos drauge su juodu natūralios odos diržu ir juoda na- 
tūralios odos pinigine nusipirkau Blumingdeile per prieš- 
piečius. Ir kai mano nuotrauka pasirodė žurnale, kuriame 
mūsų dirbo dvylika, - aš, apsitempusi sidabrinio brokato 
imitacijos liemenę, įsisupusi į didelį, tirštą balto tiulio de- 
besį, gėriau martinį ant žvaigždžių nušviesto stogo drauge 
su keletu nepažįstamų jaunuolių, kurie ta proga išsinuo- 
mojo ar pasiskolino amerikietiškus smokingus, - visi turėjo 
manyti, jog esu tikra šaunuolė. 

Tik pažvelk, kas gali nutikti šioje šalyje, sakys jie. Mergai- 
tė devyniolika metų gyvena kažkokiame atokiame mieste- 
liūkštyje taip skurdžiai, kad net žurnalo neišgali nusipirkti, o 
paskui ji baigia koledžą, šen bei ten laimi prizą ir galiausiai 
ima vairuoti Niujorką kaip nuosavą mašiną. 

Bet aš nevairavau nieko, išskyrus save. Tiesiog išriedėda- 
vau iš savo viešbučio į darbą ir vakarėlius, o iš jų į viešbutį ir 
atgal į darbą tarsi sustingęs troleibusas. Kaip ir dauguma mer- 

ginų, tikriausiai turėjau žavėtis viskuo, tačiau niekaip nega- 
lėjau prisiversti. Jaučiausi labai rami ir tuščia — taip turbūt 
yra triukšmo supamame pačiame uragano centre, niūriai slen- 
kančiame tolyn. 


Viešbutyje mūsų buvo dvylika. 

Mes visos rašėme esė, istorijas, poemas ir madų anotacijas 
1 laimėjome madų žurnalo konkursą, kurio prizas ir buvo 
mėnesio darbas Niujorke. Mums apmokėdavo visas išlaidas 
ir gavome daugybę bilietų į baletą ir kvietimų į madų šou, 
kirpomės įžymiajame brangiame salone, nuolat sutikdavo- 
me daug madų pasaulyje pasiekusių žmonių, be to, buvome 
mokomos, kaip pasidaryti prie gymio derantį makiažą. 

Vis dar turiu dovanotus makiažo reikmenis, tinkančius 
žmogui rudomis akimis ir rudais plaukais; į mažą paauksuo- 
tą dėžutę su veidrodėliu viename šone įdėta pailgas rudo tu- 
šo buteliukas su šepetuku, apvalus šešėlių indelis mėlynoms 
akims, į kurį galima įkišti pirštą, ir trys lūpdažiai — nuo rau- 
dono iki violetinio. Dar turiu baltą plastikinį saulės akinių 
dėklą spalvotais rėmeliais ir žvyno pavidalo blizgučiais bei 
ant jo užlipdyta žalia plastikine jūrų žvaigžde. 

Žinojau, jog kaupiame šias dovanas dėl to, jog firmoms 
tai nemokama reklama, bet nenorėjau būti ciniška. Man 
buvo baisiai malonu jausti ant mūsų besipilantį dovanų lie- 
tų. Po kurio laiko suslapsčiau dovanas, bet vėliau, kai vėl 
gerai pasijutau, ištraukiau ir iki šiol laikau jas namie. Kar- 
tais pasidažau lūpų dažais, o praėjusią savaitę nupjoviau 
plastikinę jūrų žvaigždę nuo saulės akinių dėklo, kad su ja 
pažaistų kūdikis. 

Taigi viešbutyje mūsų buvo dvylika, tame pačiame sparne, 
tame pačiame aukšte, vienviečiuose kambariuose, vienas gre- 

ta kito. Man tai priminė bendrabutį koledže. Tai nebuvo tik- 
ras viešbutis - turiu galvoje viešbutį, kur tame pačiame aukš- 
te gyvena ir vyrai, ir moterys. 

Šis viešbutis, „Amazonė“, skirtas tik moterims, ir daugiau- 
sia čia buvo mano bendraamžių, turtingų tėvų dukrelių; šie 
norėjo būti tikri, kad dukros gyvens ten, kur jų nepasieks ir 
neapgaus vyriškiai; visos jos lankė snobiškas sekretorių mo- 
kyklas, tokias kaip Keitės Gibs, kur eidamos į klasę turėjo 
mūvėti skrybėles, kojines ir pirštinaites, ar ką tik baigė tokias 
mokyklas ir dirbo administratorių ar jaunesniųjų administ- 
ratorių padėjėjomis ar tiesiog šlaistėsi Niujorke, tikėdamosi 
ištekėti už kokio verslininko. 

Man šios merginos atrodė baisiai nuobodžios. Stebėjau, 
kaip jos žiovauja, lakuoja nagus ar stengiasi ant stogo įdegti 
kaip Bermuduose. Atrodė, kad joms klaikiai nuobodu. Pasi- 
kalbėjau su viena jų - jai nusibodo jachtos, nusibodo skrai- 
dyti lėktuvu, nusibodo slidinėti Šveicarijoje per Kalėdas ir 
nusibodo vyrai Brazilijoje. 

Nuo tokių merginų man darosi bloga. Aš joms taip pavy- 
džiu, kad man net žadą atima. Aš, devyniolikmetė, dar nebu- 
vau išvykusi iš Naujosios Anglijos, išskyrus šią kelionę į Niu- 
jorką. Tai mano pirma didžioji proga, bet aš dykinėju, oO ji 
teka man pro pirštus tarsi vanduo. 

Manau, dėl kai kurių mano bėdų kalta ji - Dorina. 

Anksčiau nepažinojau tokių merginų kaip Dorina. Ji atvy- 
ko iš valstybinio merginų koledžo Pietuose. Šviesūs balti plau- 
kai tarsi medvilnės pūkai styrojo jai ant galvos, mėlynos akys 
priminė perregimus agato rutuliukus, tvirtus, nublizgintus ir 
tikriausiai nesudaužomus, o lūpos nuolat būdavo pašaipiai 
papūstos. Nesakau, kad ta pašaipa būdavo pikta, greičiau 
linksma, paslaptinga pašaipa, tarsi visi ją supantys žmonės 

būtų paikšiai, ir ji, jei tik norėtų, galėtų papasakoti apie juos 
keletą linksmiausių istorijų. 

Dorina tučtuojau išskyrė mane iš kitų. Šalia jos jaučiausi, 
it būčiau kur kas sąmojingesnė už kitus. Iš tiesų ji buvo nuo- 
stabi ir šauni. Ji sėdėdavo šalia manęs prie posėdžių stalo, o 
kai kalbėdavo kviestinės įžymybės, nuolat šnibždėdavo man 
į ausį sąmojingas sarkastiškas pastabėles. 

Ji sakė, kad jos koledže merginos neatsiliko nuo mados: 
visos turėjo rankines iš tos pačios medžiagos kaip ir jų suk- 
nelės, tad kiekvieną kartą, persirengusios drabužius, jos pa- 
sikeisdavo rankines. Aš susižavėjau. Rodės, visas jų gyveni- 
mas - nuostabus, įmantrus dekadansas, kuris traukė mane it 
magnetas. 

Dorina mane išbarė tik už tai, kad pernelyg nerimauju, ar 
atliksiu savo užduotį laiku. 

— Ko tu suki sau galvą? - Dorina, apsivilkusi persiko spal- 
vos chalatu, išsidrėbė ant mano lovos ir ėmė dildyti ilgus nuo 
nikotino pageltusius nagus, kol aš spausdinau interviu su best- 
selerių rašytoju planą. 

Ir štai dar kas: kitos mūsų merginos vilkėdavo krakmoly- 
tus medvilninius plonus naktinius ir dygsniuotus chalatus, na, 
gal frotinius maudymosi chalatus, - juos apsisiausdavo ir pa- 
plūdimy, - o Dorina puošdavosi nailoniniais nėriniuotais per- 
regimais naktiniais iki žemės bei nuodėmės vertais chalatė- 
liais, kurie įsielektrinę lipdavo jai prie kūno. Ji įdomiai kve- 
pėdavo, lyg ir prakaitu, ir aš prisimindavau geldutės formos 
paparčio lapus, kuriuos gali plėšyti ir trinti tarp pirštų - tada 
pasklinda muskuso kvapas. 

— Juk žinai, kad senei Džei Si nusispjaut, ar istoriją duosi 
rytoj, ar pirmadienį, - Dorina užsidegė cigaretę ir ėmė lėtai 
pūsti dūmus pro šnerves, ir jos akis uždengė šydas. - Džei Si 

bjauri kaip nuodėmė, - ramiai tęsė Dorina. - Lažinuosi, kad 
senis jos vyras, prieš prieidamas prie jos, užgesina visas švie- 
sas, nes kitaip apsivemtų. 

Džei Si buvo mano viršininkė, ir, nepaisant Dorinos šne- 
kų, man ji labai patiko. Ji nebuvo madų žurnalo isterikė dirb- 
tinėmis blakstienomis ir paikais papuošalais. Džei Si buvo 
protinga, taigi buvo galima nekreipt dėmesio į gana įžūlią 
jos išvaizdą. Ji mokėjo porą užsienio kalbų ir pažinojo visus 
geriausius šio verslo žurnalistus. 

Mėginau įsivaizduoti, kaip Džei Si nusivelka griežtą daly- 
kinį kostiumėlį, nusiima skrybėlaitę ir gula į lovą su savo sto- 
ruliu vyru, bet tiesiog negalėjau. Man visada baisiai sunku 
įsivaizduoti žmones, drauge gulinčius lovoje. 

Džei Si norėjo mane šio bei to išmokyti, - visos senos da- 
mos, kurias kada nors pažinojau, norėjo mane šio bei to iš- 
mokyti, — bet staiga supratau, kad jos nieko negali manęs 
išmokyti. Aš uždėjau dangtį ant savo rašomosios mašinėlės 
1r spustelėjau, kad užsitrenktų. 

Dorina nusišypsojo. 

— Gudruolė. 

Kažkas pabeldė į duris. 

— Kas ten? - aš neskubėjau atsistoti. 

— Tai aš, Betsė. Ar eisi į vakarėlį? 

— Tikriausiai, — vis dar nėjau prie durų. 

Betsė atkako tiesiai iš Kanzaso su stora geltona arklio uo- 
dega ir nuoširdžia Sigmos seserijos šypsena. Pamenu, kaip 
kartą dvi iš mūsų kažkoks mėlynsmakris TV prodiuseris dry- 
žuotu kostiumu pasikvietė į biurą norėdamas pažiūrėti, ar 
išmanome ką nors, ką jis paskui galėtų pritaikyti programai, 
ir Betsė pradėjo pasakoti apie ūkininkus, kurie Kanzase au- 
gina kukurūzus. Ji taip įsijautė taukšt apie tuos prakeiktus 


SYLVIA PLATH E STIKLO GAUBTAS 13 


kukurūzus, kad prodiuseriui net ašarėlė nuriedėjo, tik, deja, 
jis pasakė, kad negalėsiąs to panaudoti. 

Vėliau grožio skilties redaktorė įtikino Betsę nusikirpti 
plaukus ir padarė ją viršelio mergina, ir aš vis dar šen bei ten 
matau jos veidą, besišypsantį tuose „P. K. žmona vilki B. A. 
Wragge“ rašinėliuose. 

Betsė visada norėjo su manim ir kitomis mergaitėmis šį tą 
nuveikti, tarsi būtų mėginusi mane apsaugoti. Gal todėl nie- 
kada nesikvietė Dorinos. Dorina slapta pravardžiavo ją kau- 
boje Poliana*. 

— Ar nori važiuoti su mumis taksi? - paklausė Betsė už durų. 

Dorina papurtė galvą. 

— Viskas okei, Betse! - šūktelėjau. - Važiuosiu su Dorina. 

— Okei, - išgirdau, kaip Betsė nutapsi koridoriumi. 

— Mes pabūsim, kol nusibos, - Dorina užgesino cigaretę į 
mano naktinės lemputės gaubtą, - o paskui palėbausim. Tie 
čia rengiami vakarėliai primena man senus šokius mokyklos 
sporto salėj. Kodėl visada susirenka jeiliečiai? Ogi todėl, kad 
jie - baisūs bukagalviai! 

Badis Vilardas lankė Jeilį, bet kai dabar geriau pagalvoju, 
kuo jis man neįtiko... Jis tikrai buvo kvailas. Na taip, jis sugebė- 
davo gaut gerus pažymius ir net užmezgė romaniūkštį su kaž- 
kokia baisia padavėja iš Kyšulio, vardu Gledė, bet neturėjo nė 
per nago juodymą intuicijos. O Dorina jos turėjo. Viskas, ką ji 
sakė, buvo tarsi slaptas balsas, sklindantis tiesiai iš mano kūno. 


Mes įstrigome pavakario kamštyje. Mūsų taksi įsispraudė tarp 
Betsės ir kitų keturių merginų taksi, ir niekas negalėjo nė 


pajudėt. 


* Pagal E. H. Porter apsakymo pagrindinį veikėją (čia ir toliau vertėjos pastabos). 

Dorina atrodė šauniai. Ji vilkėjo baltą nėriniuotą suknutę 
be petnešėlių, po ja buvo aptemptas korsetas, kuris suveržė 
jos liemenį ir vaizdingai išpūtė krūtinę bei klubus, o jos oda 
žvilgėjo bronza po blyškia pudra. Ji kvepėjo aitriai tarsi visa 
kvepalų parduotuvė. 

Aš vilkėjau siaurą juodą šantungo* suknelę, kainavusią 
man keturiasdešimt dolerių. Tai buvo dalis mano stipendijos 
pinigų, kuriuos ėmiau leist, kai sužinojau, jog esu viena iš 
laimingųjų, vykstančių į Niujorką. Suknelė buvo kirpta taip 
keistai, kad po ja negalėjau vilkėti jokių apatinių, bet tai ne- 
buvo labai svarbu, nes esu kaulėta kaip berniūkštis ir tik šiek 
tiek garbanota, be to, man patinka jaustis beveik nuogai karš- 
tomis vasaros naktimis. 

Tačiau miestas išblukino mano nudegimą. Atrodžiau gel- 
tona kaip kinė. Įprastai susinervinčiau dėl savo suknelės ir 
keistos veido spalvos, bet, būdama su Dorina, pamiršau savo 
nerimą. Jaučiausi išmintinga ir ciniška kaip velnias. 

Kai vyras mėlynais vilnoniais marškiniais, juodomis med- 
vilninėmis kelnėmis ir išdirbtos odos kaubojaus batais nuo 
baro po dryžuotu tentu, prie kurio stovėdamas dėbsojo į mū- 
sų taksi, ėmė žingsniuoti prie mūsų, man nekilo jokių abejo- 
nių. Puikiai Žinojau, kad jis eina link Dorinos. Jis vinguriavo 
tarp sustojusių mašinų ir energingai pasilenkęs atsirėmė į ati- 
darytą mūsų mašinos langą. 

- Ir ką gi, klausiu, šios dvi gražios mergytės veikia vienos 
taksi tokią gražią naktį? 

Jis nusišypsojo: dantys buvo dideli, platūs ir balti, kaip iš 
dantų pastos reklamos. 


* Medžiaga, austa iš laukinių šilkaverpių šilko, su tam tikrais paviršiaus tekstūros nely- 
gumais. 

— Keliaujam į vakarėlį, - išpyškinau, nes Dorina staiga ta- 
po kurčia kaip kelmas ir ėmė abejingai knibinėti baltais nėri- 
niais apsiūtą rankinę. 

— Tai nuobodu, - supeikė vyriškis. - Gal judvi prisidėtu- 
mėt prie manęs ir išlenktumėt porą taurelių štai ten, bare'? 
Manęs laukia keli draugužiai. 

Jis smakru parodė keletą kasdieniškai apsirengusių vyrų, 
sliūkinėjančių aplink tentą. Jie sekė jį žvilgsniu, o kai jis atsi- 
suko, jie ėmė kvatotis. 

Šis juokas turėjo mane įspėti. Tai buvo grėslus, visažinis 
prunkštimas, tačiau pasirodė, kad automobiliai netrukus vėl 
pajudės, ir Žinojau, kad jei užsispirsiu, jau po dviejų sekun- 
džių imsiu gailėtis, jog atsisakiau likimo dovanotos progos 
pamatyti daugiau Niujorko, nei to, ką žurnalo žmonės taip 
kruopščiai mums buvo suplanavę. 

— Kaip, Dorina? - pasiteiravau. 

— Kaip, Dorina? —- pakartojo vyras ir plačiai nusišypsojo. 

Šiandien negaliu prisiminti, kaip jis atrodė, kai nesišypso- 
davo. Manau, kad jis visą laiką šypsodavosi. Tikriausiai jam 
tai buvo įprasta. 

— Ką gi, gerai, - pasakė man Dorina. 

Aš atidariau duris, išlipau iš taksi kaip tik laiku, nes jis vėl 
trūktelėjo priekin, ir ėmiau eiti prie baro. 

Klaikiai sužviegė stabdžiai, pasigirdo dunkstelėjimas. 

— Ei, tu! - iš įtūžio net violetinis mūsų taksisto veidas pasi- 
rodė lange. - Ką čia išdarinėji? 

Jis sustabdė taksi taip staigiai, kad kitas, važiavęs iš pas- 
kos, bedės jam į užpakalį, ir mes pamatėme, kaip keturios 
viduje sėdinčios merginos tik mojuoja rankomis ir mėgina 
atsikelti nuo grindų. 

Vyras nusijuokė, paliko mus ant šaligatvio krašto, grįžo, 

padavė čekį vairuotojui, visiems garsiai signalizuojant ir kai 
kam rėkiant. Paskui pamatėme, kaip merginos iš žurnalo tols- 
ta ir dingsta mašinų eilėje - vienas taksi važiavo paskui kitą ir 
tai buvo taip panašu į vestuvių vakarėlį vien su pamergėmis. 

— Eikš čia, Frenki, - pasakė vyras vienam savo sėbrui, ir 
žemaugis susiraukęs vaikinukas, atsiskyręs nuo grupelės, pri- 
ėjo prie baro, kur stovėjome mes. 

Tokių vaikinų aš tiesiog negaliu pakęsti. Su kojinėmis ma- 
no ūgis yra penkios pėdos ir dešimt colių, o kai būnu su že- 
mu vyru, šiek tiek susikūprinu ir suglembu, tad atrodau že- 
mesnė ir jaučiuosi nerangi - it klipata, it klounas cirko vaidi- 
nime. 

Akimirką vyliausi, kad gal susiporuosim pagal ūgį, tada 
atitekčiau vyrui, kuris pirmas mus užkalbino, o jo ūgis - ko- 
kios šešios pėdos, bet jis nuėjo tiesiai prie Dorinos ir antrą 
kartą į mane nebepažvelgė. Mėginau apsimesti, kad nema- 
tau Frenkio, risnojančio man prie alkūnės, ir atsisėdau prie 
staliuko arčiau Dorinos. 

Bare buvo taip tamsu, kad nemačiau beveik nieko, tik Do- 
riną. Baltais plaukais ir balta suknele ji buvo dar baltesnė - 
atrodė kaip sidabrinė. Tikriausiai ji atspindėjo neono lem- 
pas virš baro. Pasijutau tirpstanti šešėliuose - tarsi žmogaus, 
kurio niekada anksčiau nebuvau mačiusi, negatyvas. 

— Na, ko pageidausim? — plačiai nusišypsojęs paklausė 
vyras. 

— Aš gal gersiu kokteilį su degtine, - pasakė man Dorina. 

Visada suglumdavau, kai reikėdavo užsisakyti gėrimų. Ne- 
skyriau viskio nuo džino, niekada nepavykdavo išsirinkti gė- 
rimo, kurio skonis man tikrai patiktų. Badis Vilardas ir kiti 
mano pažįstami koledžo berniukai paprastai arba neturėda- 
vo tiek pinigų, kad galėtų pirkti alkoholinių gėrimų, arba nie- 

kino geriančius. Nuostabu, bet daug koledžo vaikinų negėrė 
ir nerūkė. Atrodė, kad visus juos pažįstu. O Badis Vilardas 
kažkada nuėjo ir nupirko mums butelį „Dubbonet“, bet pa- 
sielgė taip tik todėl, jog mėgino įrodyti galįs būti estetas ne- 
paisant to, kad jis - medicinos studentas. 

— O aš išgersiu vodkos, - pasakiau. 

Vyras įdėmiai pažvelgė į mane: 

— Skiestos kuo nors? 

— Grynos, - atsakiau. - Visada geriu neskiestą. 

Galvojau, kad apsikvailinsiu, jei pasakysiu, jog gersiu ją su 
ledu, soda, džinu ar dar kuo. Kartą mačiau tokią vodkos re- 
klamą: tiesiog vidury pusnies stovi mėlynai apšviesta pilna vod- 
kos stiklinė. TA vodka atrodė tyra ir švari it vanduo, tad pama- 
niau, kad labai tiks išgerti grynos vodkos. Svajojau kurią dieną 
užsisakyti to gėrimo ir pajusti, kokio jis puikaus skonio. 

Priėjus padavėjui, vyras užsakė visiems keturiems gėrimų. 
Šiame miesto bare, apsirengęs kaubojiškais drabužiais, jis jau- 
tėsi kaip namie, tad pamaniau, kad gal jis - kokia žymenybė. 

Dorina tylėjo, ji tik žaidė su padėkliuku ir galiausiai užsi- 
degė cigaretę, bet atrodė, kad tam vyrui tai nerūpi. Jis vis dar 
Žiūrėjo įją taip, kaip žmonės spokso į didžiulę baltą arą zoo- 
logijos sode, laukdami, kol ji prabils žmogaus balsu. 

Atnešė gėrimus, ir maniškis buvo tyras ir švarus, visai toks, 
kaip toje vodkos reklamoje. 

— Kuo verties? — paklausiau vyro, norėdama sutrikdyti ty- 
lą, kylančią aplink mane, tankią it džiunglių žolė. - Na, tiks- 
liau, ką veiki čia, Niujorke? 

Lėtai, rodos, milžiniškomis pastangomis, jis atplėšė žvilgs- 
nį nuo Dorinos peties. 

— Aš - diskžokėjas, - atsakė. — Tikriausiai esi apie mane 
girdėjusi. Esu Lenis Šeperdas. 

— Aš tave pažįstu, - staiga prabilo Dorina. 

— Džiaugiuosi, meilute, - atsiliepė vyras ir nusikvatojo. — 
Tai praverčia. Esu įžymus kaip velnias. 

Paskui Lenis Šeperdas įbedė akis į Frenkį. 

— Sakyk, iš kur atvykai? - paklausė Frenkis ir staigiai atsi- 
tiesė. - Kuo tu vardu? 

- Ši - Dorina, - Lenio delnas nuslydo per nuogą Dorinos 
ranką ir spustelėjo ją. 

Aš nustebau, kad Dorina nekreipia dėmesio į tai, ką jis 
daro. Ji tiesiog sėdėjo, tamsiaveidė tarsi išbalinta blondinė 
negrė balta suknele, ir lėtai siurbčiojo gėrimą. 

- O aš - Elė Higinbotom, - pasakiau. - Atvažiavau iš Či- 
kagos, - ištarusi tai, pasijutau tvirtesnė. Nenorėjau, kad tai, 
ką sakysiu ar darysiu šįvakar, turėtų bent kokį ryšį su mani- 
mi, tikruoju mano vardu ir tuo, kad atvykau iš Bostono. 

— Ką gi, Ele, gal šiek tiek pašoktume, kaip manai? 

Pagalvojusi, kad šoksiu su šiuo neužauga, avinčiu oranži- 
niais zomšiniais batais su platformomis, vilkinčiu trumpais 
marškinėliais ir nutįsusiu žydru sportiniu švarku, ėmiau juok- 
tis. Jau ką niekinu, tai vyrus žydrais drabužiais. Jie gali būti 
kokie nori - juodi, pilki ar net rudi. Bet tik ne žydri. 

— Neturiu nuotaikos, - šiurkščiai atrėžiau, atsukdama jam 
nugarą ir prislinkdama kėdę arčiau Dorinos ir Lenio. 

Dabar atrodė, kad tiedu pažįstami jau daugelį metų. Dori- 
na graibė ilgu sidabriniu šaukšteliu vaisių gabalėlius iš tau- 
rės dugno, o Lenis kriuksėjo kas kartą, kai tik ji pakeldavo 
šaukštelį prie lūpų, ir, apsimesdamas šunimi ar kitu gyvūnu, 
mėgindavo išgriebti vaisių iš šaukštelio. Dorina kikeno ir to- 
liau graibė vaisius. 

Ėmiau galvoti, kad vodka — kaip tik tas gėrimas, kokio ieš- 
kojau. Skoniu ji nebuvo panaši į nieką, bet slyste slydo tiesiai 

į mano skrandį kaip koks kardų rijiko kardas, o aš jaučiausi 
galinga tarsi dievas. 

— Geriau jau eisiu, - Frenkis atsistojo. 

Nelabai aiškiai jį mačiau, - bare tvyrojo prieblanda, - bet 
pirmą kartą išgirdau, koks aukštas ir kvailas jo balsas. Nie- 
kas nekreipė į jį jokio dėmesio. 

— Ei, Leni, tu man šį tą skolingas. Prisimeni, Leni, tu man 
šį tą skolingas. Ar ne, Leni? 

Man pasirodė keista, kad Frenkis mūsų akivaizdoje pri- 
mena Leniui, jog šis jam šį tą skolingas, juk mes pašalinės, 
bet Frenkis tol stovėjo, kartodamas tą patį, kol Lenis įgrūdo 
ranką kišenėn ir iš ten ištraukė didelį ritinį žalių banknotų, 
atskyrė vieną ir atidavė Frenkiui. Manau, ten buvo kokių de- 
šimt dolerių. 

— Užsikimšk ir mauk iš čia. 

Akimirką pamaniau, kad Lenis kreipiasi ir į mane, bet pas- 
kui išgirdau Doriną sakant: 

— Eisiu, jei kartu eis ir Elė. - Reikia pripažint, ji šauniai 
tarė mano netikrą vardą. 

— Bet Elė eis. Ar ne, Ele? - Lenis man mirktelėjo. 

— Aišku, eisiu, - pasakiau. Frenkis išgaravo tamsoje, taigi 
pamaniau, jog turiu laikytis prie Dorinos. Norėjau pamatyti 
kuo daugiau. 

Man patinka stebėti kitus žmones kritiškose situacijose. 
Jei kelionėje įvyksta avarija ar gatvės muštynės, arba turiu 
Žiūrėti į Žmogaus vaisių, užmarinuotą laboratoriniame stik- 
lainyje, sustingstu ir Žiūriu taip atidžiai, jog amžiams įsime- 
nu tuos vaizdus. 

Iš tiesų sužinau daug dalykų, kurių kitaip niekada nesužino- 
čiau, ir net kai nustembu ar pasidaro bloga, niekada to nepa- 
sakau, tik apsimetu, jog viską Žinojau ir anksčiau. 


Antras skyrius 


Nė už ką nebūčiau atsisakiusi apžiūrėti Lenio namų. 

Jie buvo pastatyti visai kaip ranča, tik stovėjo tarp Niujor- 
ko daugiabučių namų. Lenis sakė, kad išgriovė keletą per- 
tvarų erdvei praplėsti, tada pušų lentutėm iškalė sienas ir 
priderino tą nepaprastą pušų lentutėm apkaltą pasagos for- 
mos barą. Grindys berods irgi buvo pušinių lentų. 

Po kojomis gulėjo dideli baltojo lokio kailiai, o vieninteliai 
baldai - žemos lovos, užtiestos indėniškais kilimėliais. Užuot 
kabinęs ant sienų paveikslus, jis ten prikalė elnio, bizonų ra- 
gų ir kiškio galvos iškamšą. Lenis perbraukė nykščiu per švel- 
nų pilką snukutį ir stačias didžiojo kiškio ausis. 

— Suvažinėjau jį Las Vegase. 

Jis ėjo per kambarį, o jo kaubojiški batai trinksėjo į grin- 
dis, it šaudant pistoletu. 

— Akustika, — suburbėjo jis, vis toldamas ir mažėdamas, 
kol pranyko tolimame tarpduryje. 

Akimirksniu mus apsupo iš visų pusių sklindanti muzika. 
Paskui ji nutilo, ir išgirdome Lenio balsą sakant: „Tai jūsų 
dvylikos valandų diskžokėjas, Lenis Šeperdas, su pop muzi- 
kos geriausių kūrinių apžvalga. Dešimtoje vietoje šią savaitę 

yra ne kas kitas, o geltonplaukė mergužėlė, apie kurią jau 
daug turbūt esate girdėję... Vienintelė ir nepakartojama Sau- 
lėgrąža!“ 


Aš gimiau Kanzase, aš augau Kanzase, 
Ir mano nuotaka bus iš Kanzaso... 


— Koks keistuolis! - sučiulbo Dorina. - Argi jis ne keis- 
tuolis? 

— "Tai jau taip, - pritariau. 

— Klausyk, Ele, padaryk man paslaugą, - atrodė, ji mano, 
kad aš dabar iš tiesų esu Elė. 

— Aišku, - atsakiau. 

— Būk šalia, gerai? Jei jis mėgins ką iškrėsti, negalėsiu pa- 
sipriešinti. Ar matei jo raumenis? — sukikeno Dorina. 

Lenis išniro iš galinio kambario. 

— Čia turiu dvidešimties gabalų vertą įrašų įrangą, - jis pa- 
lengva priėjo prie baro, pastatė tris stiklus ir sidabrinį kibirė- 
lį ledui bei didelį ąsotį ir ėmė maišyti gėrimus iš keleto skir- 
tingų butelių. 


„„vesiu ištikimą mergužėlę, 
kad palauks, ji pažadėjo. 
Ji - saulėgrąža iš Saulėgrąžų valstijos*. 


— Nuostabu, a? - Lenis priėjo, nešdamas tris stiklus. 

Dideli lašai kybojo ant jų tarsi prakaitas, o ledo kubeliai 
barškėjo, kol Lenis dalijo gėrimus. Muzikai nutilus, mes iš- 
girdome, kaip Lenio balsas praneša kito kūrinio vietą. 


* Kitaip - Kanzaso valstija. 

— Keista klausytis, kaip pats kalbu. Ei, - Lenis įbedė į ma- 
ne akis, - Frenkis išmovė, o tau reikia ką nors turėt, todėl 
pasikviesiu vieną draugelį. 

— Viskas okei, - atsiliepiau. - Nereikia, - nenorėjau būti 
tiesmuka ir paprašyti ko nors, keliais dydžiais didesnio už 
Frenkį. 

Atrodė, kad Leniui palengvėjo. 

— Na, jei jau tau nesvarbu. Nenorėčiau negražiai elgtis su 
Dorinos drauge, - jis plačiai nusišypsojo Dorinai, blykstelė- 
jo balti dantys. - Juk taip, mieloji? 

Ir ištiesė ranką Dorinai. Netarę nė žodžio, jie abu pradėjo 
šokti, vis dar laikydami savo stiklus. 

Atsisėdau ant vienos lovos, sukryžiavau kojas ir mėginau 
atrodyti pamaldi ir beaistrė kaip vienas verslininkas, kurį kartą 
mačiau stebintį Alžyro pilvo šokėją, bet, vos atsilošusi, atsi- 
rėmiau į sieną po triušio iškamša, ir lova ėmė riedėti į kam- 
barį, tad persėdau ant lokio kailio, patiesto ant grindų, ir at- 
sirėmiau į lovą. 

Mano gėrimas buvo verksmingas ir liūdnas. Kuo daugiau 
jo gėriau, tuo labiau jis man darėsi panašus į negyvą vandenį. 
Ant taurės vidurio buvo nutapytas violetinis lasas su gelto- 
nais taškučiais. Nugėriau maždaug per colį žemiau laso ir 
luktelėjau, o kai panorau dar gurkštelėti, gėrimas vėl pasie- 
kė lasą ir net aukščiau. 

Ore sugriaudė pamėkliškas Lenio balsas: 

— Kodėl, o, kodėl aš palikau Vajomingą? 

Tiedu nesiliovė šokę net per pertraukėles. Pajutau, kad virs- 
tu juodu taškučiu tarp visų tų raudonų ir baltų kilimėlių bei 
pušų lentučių. Pasijutau, tarsi būčiau grindų skylė. 

Sakyčiau, amoralu stebėti, kaip du žmonės vis labiau kraus- 
tosi iš proto vienas dėl kito, ypač, kai esi vienintelis kitas žmo- 
gus kambaryje. 

Tarsi stebėtum Paryžių iš tarnybinio ekspreso vagono, va- 
žiuojančio priešinga kryptimi - kiekvieną sekundę miestas 
ima vis mažėti ir mažėti, O tu jauti, kad mažėja ne jis, o tu ir 
daraisi vis vienišesnė, skubėdama šalin nuo visų šviesų ir to 
jaudulio maždaug milijono mylių per valandą greičiu. 

Lenis su Dorina vis susiglausdavo, bučiuodavosi, atsitrauk- 
davo ir, muktelėję po gerą gurkšnį iš savo stiklų, vėl susiglaus- 
davo. Pagalvojau, kad galiu tiesiog atsigulti ant lokio kailio ir 
pamiegoti, kol Dorina bus pasiruošusi grįžti į viešbutį. 

Staiga Lenis baisiai suriaumojo. Atsisėdau. Dorina buvo 
įsikandusi kairįjį Lenio ausies spenelį. 

— Paleisk, kale! 

Lenis pasilenkė, Dorina slystelėjo ir užgriuvo jam ant pe- 
ties, jos stiklas išslydo iš rankos, nuskrido ilgu plačiu lanku 
ir, atsitrenkęs į pušies lentutę, kvailai skimbtelėjo. Lenis vis 
dar riaumojo ir sukosi apie savo ašį taip greitai, kad negalė- 
jau matyti Dorinos veido. 

Taip paprastai, kaip kad jūs pastebite žmogaus akių spal- 
vą, pastebėjau, kad Dorinos krūtys išsprūdo iš suknelės ir 
lėtai susiūbavo tarsi prinokę rudi melionai, kai ji ėmė suktis, 
persisvėrusi per Lenio petį, mataruodama kojomis ore ir 
žviegdama, paskui jie abu ėmė kvatotis ir sulėtino greitį, o 
kai Lenis pamėgino įkąsti Dorinai į šlaunį per sijoną, aš 1š- 
puoliau pro duris, kol dar neatsitiko nieko daugiau. Man pa- 
vyko nulipti apačion, laikantis abiem rankom už turėklų — 
visą kelią aš pusiau slydau žemyn. 

Nesuvokiau, jog Lenio namuose yra oro kondicionierius, 
kol neišsvirduliavau į lauką ant šaligatvio. Tvankus pietų karš- 
tis, kurį šaligatviai gėrė visą dieną, smogė man į veidą tarsi 

žiuoti į vakarėlį, bet jos atsisakiau, nes šokiai gal jau baigėsi, 
o man pačiai vargu ar būtų patikę baigti vakarą tuščioje šo- 
kių salėje, kur primėtyta konfeti, nuorūkų ir suglamžytų kok- 
teilio servetėlių. 

Atsargiai nuėjau prie artimiausios sankryžos, braukdama 
per pastatų sienas kairės rankos pirštu, kad lengviau būtų 
išlaikyti pusiausvyrą. Pažvelgiau į gatvės lentelę. Paskui iš ran- 
kinės išsitraukiau Niujorko gatvių žemėlapį. Aš buvau tiks- 
liai už keturiasdešimt trijų namų, už penkių kvartalų nuo sa- 
vo viešbučio. 

Niekada nebijojau paėjėti. Tad ėmiau kulniuoti tiesiu taiky- 
mu, šnibždomis skaičiuodama kvartalus, ir kai įėjau į viešbu- 
čio fojė, buvau visiškai blaivi, tik kojos truputį ištinusios, bet 
čia aš jau pati kalta, nes nepasivarginau apsimauti kojinių. 

Vestibiulyje buvo tuščia, tik naktinis budėtojas snaudė ap- 
šviestoje kabinoje tarp raktų pakabukų ir tylinčių telefonų. 

Aš įslinkau į savitarnos liftą ir paspaudžiau savo aukšto 
mygtuką. Durys užsivėrė tarsi begarsis akordeonas. Paskui 
man emė svilti ausys, kai pastebėjau stambią siauraakę kinę, 
kaip idiotė spoksančią man į veidą. Žinoma, čia buvau tik aš. 
Išsigandau, pamačiusi, jog atrodau susiraukšlėjusi ir nusival- 
kiojusi. 

Koridoriuje nebuvo nė gyvos dvasios. Įėjau į savo kamba- 
rį. Jis buvo pilnas dūmų. Pirmiausia pamaniau, jog dūmai 
sklinda tiesiai iš oro kaip nuosprendis man, bet paskui prisi- 
miniau, jog čia rūkė Dorina, ir paspaudžiau mygtuką orlai- 
dei atidaryti. Langai buvo taip įtvirtinti, kad negalėjai jų ati- 
daryti ir persisverti per juos. Tai supratusi, kažkodėl įtūžau. 

Stovėdama kairėje nuo lango ir prigludusi skruostu prie 
medinių plokščių, mačiau miesto centrą, kur tamsoje mirgė- 
jo JT tarsi paslaptingas žalias marsiečių medaus korys. Ma- 

čiau kelyje mirgančias raudonas ir baltas šviesas bei šviesas 
tiltų, kurių pavadinimų nė nežinojau. 

Nuo tylos man darėsi liūdna. Tai nebuvo ta įprasta tyla. 
Tai buvo mano pačios tyla. 

Puikiai žinojau, kad mašinos ūžia, o Žmonės jose ir pasta- 
tuose už šviečiančių langų triukšmauja, net ir upė teškena, 
bet aš - aš nieko negirdėjau. Miestas kybojo mano lange — 
toks plokščias it plakatas, žibantis ir mirkčiojantis, bet jo čia 
visai galėjo ir nebūti, kad ir kiek gero jis man būtų padaręs. 

Porceliano baltumo telefonas prie lovos galėjo mane su- 
jungti su žmonėmis, bet jis tik gulėjo bežadis it lavono galva. 
Bandžiau galvoti apie tuos, kuriems buvau davusi savo tele- 
fono numerį, norėdama sudaryti visų galimų skambučių są- 
rašą, bet prisiminiau, kad kitados daviau jį tik Badžio Vilar- 
do motinai, kad ši galėtų perduoti jį JT sinchroninio vertimo 
specialistui, kurį pažinojo. 

Niūriai sukrizenau. 

Galėjau įsivaizduoti, kokiam sinchroninio vertimo specia- 
listui mane pristatys ponia Vilard, mat ji visą laiką norėjo, jog 
ištekėčiau už Badžio, besigydančio nuo tuberkuliozės kažkur 
šiaurinėje Niujorko valstijos dalyje. Jo motina net surado man 
padavėjos darbą džiovininkų sanatorijoje tą vasarą, kad tik Ba- 
dis nesijaustų vienišas. Ji su Badžiu niekaip negalėjo suprasti, 
kodėl vis dėlto nusprendžiau vykti į Niujorką. 

Veidrodis virš mano tualetinio staliuko buvo kiek perkry- 
pęs ir per daug amalgamuotas. Tad veidas jame atrodė kaip 
atspindys dantisto gyvsidabrio rutuliuke. Norėjau susirangy- 
ti tarp lovos paklodžių ir pamėginti užmigti, bet jaučiausi taip, 
tarsi kiščiau murziną, prikeverzotą laiškutį į naują švarų vo- 
ką. Tada nutariau bent išsimaudyti karštoje vonioje. 

Karšta vonia nepadeda nuo kai kurių bėdų, bet tokių Ži- 

nau vos kelias. Kai man liūdna, jog mirsiu, ar būnu taip susi- 
nervinusi, jog negaliu užmigti, ar įsimylėjusi ką nors, ko ne- 
matysiu ištisą savaitę, suglembu, o paskui sakau: „Gana. Iš- 
simaudysiu karštoje vonioje“. 

Čia aš medituoju. Vanduo turi būti labai karštas, toks karš- 
tas, kad vos gali ištverti, įkišęs į jį koją. Paskui colis po colio 
lendi gilyn, kol vanduo suraibuliuoja tau aplink kaklą. 

Prisimenu visų vonių, kuriose išsitiesdavau, lubas. Prisi- 
menu net jų paviršių: įskilimus, spalvas, drėgnas dėmes ir 
lemputes. Prisimenu ir pačias vonias: senovines su grifų ko- 
jomis, šiuolaikiškas karsto formos, stebuklingas violetinio 
marmuro vonias, stūksančias virš lelijų spalvos grindų. Prisi- 
menu ir vandentiekio čiaupų formas bei dydžius, skirtingas 
muilinių rūšis. 

Karštoje vonioje jaučiuosi pati savimi. 

Beveik valandą gulėjau toje vonioje septynioliktame vieš- 
bučio, skirto tik moterims, aukšte, pakilusi virš Niujorko melo 
ir spūsčių, ir jaučiau, kaip vėl tampu tyra. Netikiu baptistais 
nė Jordano upės vandenimis ir kitokiais panašiais dalykais, 
bet spėju, kad ir karštoje vonioje aš jaučiuosi taip, kaip tie 
religingi Žmonės jaučiasi, apsišlakstę švęstu vandeniu. 

Pagalvojau: „Dorina nyksta, Lenis Šeperdas nyksta, Fren- 
kis nyksta, Niujorkas nyksta, viskas nyksta, niekas nebesvar- 
bu. Aš jų nepažįstu, niekada nepažinojau ir esu visiškai tyra. 
Visas tas alkoholis, visi lipnūs bučiniai, kuriuos mačiau, ir 
purvas, nusėdęs man ant odos pakeliui į namus, virsta kaž- 
kuo tyru“. 

Kuo ilgiau gulėjau tame skaidriame karštame vandenyje, 
tuo tyresnė jaučiausi, ir kai galiausiai išlipau ir susisupau į 
vieną iš tų didelių minkštų baltų viešbučio vonios rankšluos- 
čių, pasijutau tyra ir meili kaip naujagimis. 

Nežinau, kiek laiko buvau išmiegojusi, kai išgirdau beldžiant. 
Iš pradžių nekreipiau jokio dėmesio, nes besibeldžiantis žmo- 
gus vis kartojo: „Ele, Ele, Ele, įleisk mane“, o aš nepažįstu 
jokios Elės. Paskui pasigirdo kitoks beldimas po pirmojo dus- 
laus tuksenimo - šaižus beldimas, ir išgirdau kitą, kur kas 
ryžtingesnį balsą, sakantį: „Panele Grynvud, jūsų draugė no- 
ri įeiti“, — 1r aš suvokiau, jog tai Dorina. 

Nukoriau kojas per lovos kraštą ir apsnūdusi akimirką svir- 
duliavau tamsaus kambario vidury. Supykau, kad Dorina ma- 
ne prižadino. Viskas, kas man buvo likę šią liūdną naktį - tai 
gerai išsimiegoti, o ji būtinai turėjo mane prižadinti ir viską 
sugadinti. Pamaniau, kad jei apsimesiu mieganti, gal ji nebe- 
sibels ir paliks mane ramybėje, tad aš laukiau, o ji nesiliovė. 

— Ele, Ele, Ele, - murmėjo pirmas balsas, o antrasis šnypš- 
tavo: „Panele Grynvud, panele Grynvud, panele Grynvud“, 
tarsi būčiau susidvejinusi. 

Atidariau duris ir sumirkčiojau, pamačiusi šviesų korido- 
rių. Man pasirodė, kad dabar nei naktis, nei diena, o kažkoks 
šiurpus trečias protarpis, kuris staiga įslydo tarp jų ir nieka- 
da nesibaigs. 

Dorina ramstėsi į durų staktą. Kai išėjau, ji puolė man į 
glėbį. Negalėjau matyti jos veido, nes jos galva buvo nukaru- 
si ant krūtinės, o šiurkštūs gelsvi plaukai tamsiomis šaknimis 
karojo kaip hulos karčiai. 

Atpažinau žemą drūtą, ūsuotą moteriškę juoda uniforma - 
ji buvo naktinė kambarinė, lyginanti dienines sukneles ir va- 
karėlių kostiumus baldų prigrūstame vienviečiame mūsų 
aukšto kambarėlyje. 

Matydama, kad Dorina remiasi į mano rankas ir nieko ne- 
sako, tik kelis kartus sužagsi, moteris nuėjo tolyn koridoriu- 
mi į savo kambarėlį su senovine Singer siuvamąja mašina ir 

balta lyginimo lenta. Norėjau bėgti jai iš paskos ir pasakyti, 
kad su Dorina manęs niekas nesieja, mat ji atrodė rūsti, ta 
juodadarbė, ir morali kaip tie senieji imigrantai iš Europos 
ir priminė man mano močiutę austrę. 

— Leismangult, leismangult, - murmėjo Dorina. - Leisman- 
gult, leismangult. 

Pajutau, kad jei pervilksiu Doriną per slenkstį į savo kam- 
barį ir paguldysiu į savo lovą, niekada jos nebeatsikratysiu. 

Jos kūnas buvo šiltas ir minkštas tarsi krūva pagalvių ant 
mano rankų, į kurias ji rėmėsi visu svoriu, o jos kojos batais 
aukštais smailais kulniukais kvailai vilkosi iš paskos. Ji buvo 
per sunki, kad nutempčiau ją ilgu koridoriumi. 

Nusprendžiau, kad protingiausia - palikti ją ant kilimo, 
uždaryti duris, užsirakinti ir grįžti į lovą. Kai Dorina pabus, 
ji neprisimins, kas nutiko, manys, kad ėjo pro mano duris, O 
aš miegojau, ji atsikels savo noru ir prablaivėjusi grįš į savo 
kambarį. 

Ėmiau švelniai guldyti Doriną ant žalio koridoriaus kili- 
mo, bet ji dusliai sudejavo ir išsprūdo man iš rankų. Iš jos 
burnos pasipylė rudi vėmalai ir veikiai susitvenkė į didelę 
balą prie mano kojų. 

Staiga Dorina tapo dar sunkesnė. Jos galva nulinko ties 
bala, gelsvų plaukų sruogos išsimurzino vėmalais tarsi me- 
džių šaknys pelkėje, ir aš supratau, kad ji užmigo. Atsitrau- 
kiau. Pajutau, kad pati beveik miegu. 

Tą naktį apsisprendžiau dėl Dorinos. Nutariau, kad stebė- 
siu ją ir klausysiu, ką ji kalba, bet nesusidėsiu su ja. Verčiau 
būsiu ištikima Betsei ir jos skaisčiosioms draugėms. Širdimi 
aš juk išties labiau panaši į Betsę. 

Lėtai atsitraukiau į savo kambarį ir uždariau duris. Šiek 
tiek pamąsčiusi, neužrakinau jų. Neprisiverčiau to padaryti. 

Kai kitą rytą atsibudau troškiame karštyje be saulės, apsi- 
rengiau, apsišlaksčiau veidą šaltu vandeniu, truputį pasida- 
žiau lūpas ir lėtai atvėriau duris. Vis dar tikėjausi pamatyti 
Doriną, gulinčią vėmalų baloje, tarsi bjaurią tikrąją mano 
pačios purvinos prigimties liudytoją. 

Koridoriuje nieko nebuvo. Kilimas driekėsi iš vieno galo į 
kitą, švarus ir visas Žalias, išskyrus tą blyškią tamsią dėmę 
nelygiais kraštais šalia mano durų, tarsi kas netyčia būtų pa- 
pylęs čia stiklą vandens, bet paskui iššluostęs balą. 


Trečias skyrius 


Damų dienos stalas banketo proga buvo papuoštas gelsvai 
žaliomis avokadų puselėmis, kimštomis krabų mėsa ir api- 
piltomis majonezu, čia stovėjo pusdubeniai su pusžale jau- 
tiena ir šaltais viščiukais bei krištoliniai dubenėliai su juodų- 
jų ikrų kupetomis. Tą rytą neturėjau laiko papusryčiauti vieš- 
bučio kavinėje, tik išgėriau per daug stiprios kavos puodelį, 
tokios karčios, kad man net pasidarė šleikštu. Taigi buvau 
išbadėjusi. 

Prieš atvykdama į Niujorką, dar nebuvau valgiusi padoria- 
me restorane. Hovardo Džonsono valgyklėlė nesiskaito, nes 
ten galėjai suvalgyti tik keptų bulvyčių, sūrainių bei išgerti 
tirštų vanilinių pieno kokteilių su tokiais žmonėmis kaip Ba- 
dis Vilardas. Nežinau kodėl, bet maistą vertinu labiau už vis- 
ką. Kad ir kiek valgau, svorio nepriaugu. Per dešimt metų 
mano svoris pakito tik kartą. 

Mano mėgstami patiekalai su daug sviesto, sūrio ir grieti- 
nės. Niujorke mes taip dažnai už dyką priešpiečiaudavome 
su žurnalo darbuotojais ir įvairiomis įžymybėmis, kad įpra- 
tau lakstyti žvilgsniu po tuos milžiniškus ranka rašytus val- 
giaraščius, kur mažytė žirnelių salotų porcija kainuoja pen- 

kiasdešimt-šešiasdešimt centų, kol išsirinkdavau didžiausius, 
brangiausius patiekalus ir užsisakydavau keletą iš jų. 

Mus visada kviesdavo į brangius restoranus, taigi kalta ne- 
sijaučiau. Įpratau valgyti taip greitai, kad manęs niekada ne- 
tekdavo laukti žmonėms, kurie, norėdami suliesėti, papras- 
tai užsisakydavo tik salotų ir greipfrutų sulčių. Beveik visi 
žmonės, kuriuos sutikau Niujorke, troško suliesėti. 

— Noriu pasveikinti gražiausias, protingiausias jaunas da- 
mas, kokias tik yra kada sutikę mūsų darbuotojai, - sugargė 
putnus plikas ceremonmeisteris į savo mikrofoną atlape. — 
Šis banketas - tai mūsų Maisto degustavimo virtuvių svetin- 
gumo, kurį norime parodyti Damų dienai padedant, ženklas. 

Nuaidėjo skysti moteriški plojimai, ir mes susėdome prie 
milžiniško stalo, užtiesto medvilnine staltiese. 

Čia buvo vienuolika mūsų, mergyčių iš žurnalo, ir visi mums 
vadovaujantys redaktoriai bei visos Damų dienos Maisto de- 
gustavimo virtuvių darbuotojos higieniškais baltais chalatais, 
tvarkingais plaukų tinkleliais, nepriekaištingai pasidažiusios 
rausvai oranžinėmis spalvomis. 

Mūsų buvo tik vienuolika, nes trūko Dorinos. Jos tuščia 
kėdė stovėjo kaip tik šalia maniškės. Aš jai išsaugojau jos 
kortelę, nurodančią vietą prie stalo - kišeninį veidrodėlį, ku- 
rio viršuje buvo išvingiuotas vardas „Dorina“, o ant kraštų 
pripaišyta apšerkšnijusių saulučių, įrėminančių sidabrinę 
kiaurymę, kur turėtų atsispindėti jos veidas. 

Dorina leido dieną su Leniu Šeperdu. Dabar ji dažniau- 
siai leisdavo laisvalaikį su juo. 

Likus valandai iki mūsų Damų dienos, - didelio žurnalo 
moterims, per du puslapius reklamuojančio spalvingą mais- 
tą ir kiekvieną mėnesį turinčio vis kitą temą ir vietą, - prieš- 
piečių, mus pavedžiojo po beribes blizgančias virtuves ir pa- 

rodė, kaip sunku nufotografuoti obuolių pyragą d la mode 
ryškioje šviesoje, nes ledai tirpsta, juos reikia ramstyti iš šo- 
nų dantų krapštukais ir keisti, vos jie ima atrodyti pernelyg 
ištiŽę. 

Apžiūrėjusi visą maistą, sukrautą tose virtuvėse, apsvai- 
gau. Ne dėl to, kad nebūčiau turėjusi ko valgyti namie, tie- 
siog mano senelė visada virdavo pigią skerdieną, pigius mė- 
sos gabalėlius ir, kai tik pakeldavau šakutę prie burnos, vis 
sakydavo: 

— Tikiuosi, tau patiks, o kainavo vos keturiasdešimt vieną 
centą už svarą. 

Aš visada jausdavausi taip, it būčiau valgiusi pensus, o ne 
sekmadieninį kepsnį. 

Kol stovėjome už kėdžių ir klausėmės sveikinimo kalbos, 
palenkiau galvą ir slapčia apžiūrėjau, kur išdėlioti dubenė- 
liai su ikrais. Vienas dubenėlis buvo patogioj vietoj — tarp 
manęs ir Dorinos tuščios kėdės. 

Nusprendžiau, kad merginos, sėdinčios priešais mane, ne- 
galės pasiekti ikrų dėl kalno marcipanų vidury stalo, o Betsė, 
sėdinti man iš dešinės, bus per daug mandagi ir nepaprašys 
pasidalyti, jei aš tiesiog užtversiu jai kelią iki dubenėlio alkū- 
ne, padėjusi ją prie sviesto lėkštės. Be to, kitas dubenėlis su 
ikrais stovėjo kiek į dešinę nuo merginos, sėdinčios šalia Bet- 
sės, ji galės valgyti iš jo. 

Mes su seneliu turėjome seną paslaptį, kaip iškrėsti gerą 
pokštą. Senelis buvo pagrindinis padavėjas kaimo klube šalia 
mano gimtojo miesto, ir kas sekmadienį senelė važiuodavo jo 
parsivežti į namus pirmadieniui, poilsio dienai. Tai brolis, tai 
aš važiuodavome su senele, o senelis visada patiekdavo sek- 
madienio vakarienę jai ir kuriam nors iš mūsų, tarsi būtume 
nuolatiniai klubo svečiai. Jam patikdavo patiekti man ypatin- 

gų skanėstų, ir jau devynerių metų aš aistringai mėgau šaltą 
sriubą su bulvėmis, porais ir grietinėle, ikrus ir ančiuvių pastą. 

O tas pokštas buvo toks: girdi, per mano vestuves senelis 
pasistengs, kad man tektų tiek ikrų, kiek tik galėsiu suvalgyti. 
Tai buvo pokštas, nes aš neketinau kada nors tekėti, 0 jei ir 
tekėčiau, mano senelis negalėtų patiekti tiek ikrų, na, nebent 
apiplėštų kaimo klubo virtuvę ir išsineštų juos lagamine. 

Prisidengdama skimbčiojančiomis vandens taurėmis, sta- 
lo sidabru ir porcelianu, dėjau savo lėkštėn vieną po kito viš- 
tienos griežinėlius. Paskui taip storai pridengiau viščiuką ik- 
rais, tarsi būčiau tepusi riešutų sviestą ant duonos riekės. Ta- 
da vieną po kito ėmiau viščiuko gabalėlius pirštais taip su- 
sukdama juos, kad neišbyrėtų ikrai, ir valgiau. 

Anksčiau baisiai nuogąstaudavau, ar pataikysiu išsirinkti 
prie stalo tinkamą šaukštą, bet vėliau supratau, kad jei netei- 
singai, bet arogantiškai elgsiesi prie stalo, tarsi rodydama, 
jog elgiesi teisingai, gali išsisukti, ir niekas nepamanys, kad 
tavo manieros blogos ar esi neišauklėta. Žmonėms atrodys 
priešingai: kad esi originali ir labai sąmojinga. 

Išmokau šio triuko tądien, kai Džei Si nusivedė mane pa- 
pietauti su įžymiu poetu. Jis vilkėjo siaubingą nutįsusį, dė- 
mėtą rudo tvido švarką, mūvėjo pilkas kelnes ir vilkėjo rau- 
donai ir mėlynai languotą džersį atviru kaklu labai prašmat- 
niame restorane, pilname fontanų ir sietynų, kur visi kiti vy- 
rai buvo apsirengę tamsiais kostiumais ir švariais baltais marš- 
kiniais. 

Poetas valgė salotas pirštais, lapą po lapo, kalbėdamas man 
apie gamtos ir meno priešingybę. Negalėjau atplėšti akių nuo 
trumpų ir storų baltų pirštų, keliaujančių nuo poeto salotų 
dubenėlio iki jo burnos su tais salotų lapais - vienu po kito. 
Niekas nekikeno ir net šnabždom nelaidė šiurkščių replikų. 

Poetas valgė salotas pirštais taip, jog atrodė: tik taip elgtis ir 
yra natūralu ir prasminga. 

Nė viena mūsų žurnalo redaktorė ar Damų dienos darbuo- 
toja nesėdėjo šalia manęs, o Betsė atrodė miela ir draugiška, 
rodės, jai net nepatinka ikrai, taigi aš ėmiau vis labiau pasiti- 
kėti savimi. Baigusi pirmąją šalto viščiuko ir ikrų lėkštę, pri- 
sikroviau antrą. Paskui puoliau prie avokadų su krabų salo- 
tomis. 

Avokados - mano mėgstami vaisiai. Kiekvieną sekmadie- 
nį senelis parnešdavo man avokadą, paslėptą lagamino dug- 
ne po šešeriais purvinais marškiniais ir sekmadienio komik- 
sais. Jis išmokė mane, kaip jas valgyti, puodelyje išlydžius 
vynuogių džemo ir provanso aliejaus su actu bei įpylus į iš- 
gremžtą avokadą granatų padažo. Baisiai pasiilgau to pada- 
žo. Palyginti su juo, krabų mėsa - beskonė. 

— Kaip sekėsi kailių parodoj? - paklausiau Betsės, kai jau 
nustojau rūpintis varžybomis dėl ikrų. Sriubos šaukštu išgram- 
džiau paskutinius kelis sūrius juodus kiaušinėlius ir švariai jį 
nulaižiau. 

— Buvo nuostabu, - nusišypsojo 'Betsė. - Mums parodė, 
kaip pasidaryti universalią kaklaskarę iš audinės uodegos ir 
aukso grandinėlės, tokios grandinėlės kopiją galima gauti Vul- 
vorte tik už dolerį devyniasdešimt aštuonis centus, o Hilda 
tučtuojau lėkte nulėkė į didmeninės prekybos kailių parduo- 
tuvę ir nusipirko šūsnį audinės uodegų su didele nuolaida, 
paskui užsuko dar į Vulvortą ir važiuodama autobusu susi- 
kūrė sau kaklaskarę. 

Dėbtelėjau į Hildą, sėdinčią šalia Betsės iš kitos pusės. Tik- 
rai, ji buvo apsisukusi kaklą brangiai atrodančiu šaliku iš kai- 
linių uodegų, vienoje pusėje surištų viliojančia paauksuota 
grandinėle. 

Niekad taip ir nesupratau Hildos. Ji buvo šešių pėdų ūgio, 
turėjo milžiniškas įkypas žalias akis, putnias raudonas lūpas 
ir abejingą, slavišką išraišką. Ji siuvo skrybėles. Hilda mokėsi 
pas madų redaktorę, kuri atskyrė ją nuo literatūrai gabesnių 
mūsiškių, tokių kaip Dorina, Betsė ir aš - visos mes rašėme 
straipsnius, nors kai kurie iš jų buvo tik apie grožį ir sveikatą. 
Nežinau, ar Hilda mokėjo skaityti, bet ji siuvo pritrenkian- 
čias skrybėlaites. Ji tamtyč atvyko į skrybėlių siuvimo mo- 
kyklą Niujorke ir kasdien eidama į darbą užsidėdavo naują 
skrybėlaitę, pasiūtą savo pačios rankomis iš šiaudagalių, kai- 
lio, kaspinų ar subtilių, keistų atspalvių šydo. 

— Nuostabu, - sumurkiau. - Nuostabu, - bet man trūko Do- 
rinos. Kad mane pralinksmintų, ji būtų sumurmėjusi kokią ra- 
finuotą kandoką repliką apie stebuklingąjį Hildos kailiuką. 

Pasijutau tikra menkysta. Kaip tik šį rytą pati Džei Si ma- 
ne demaskavo, ir dabar jaučiau, kad visi nemalonūs įtarimai, 
kuriuos kūriau apie save, ima virsti tiesa, ir aš nebegaliu jos 
slėpti. Devyniolika metų gaudavau gerus pažymius, prizus 
bei vienokias ar kitokias stipendijas, o šit dabar silpstu, lėtė- 
ju, tuoj iškrisiu iš lenktynių trasos. 

— Kodėl nėjai su mumis į kailių parodą? — paklausė Betsė. 
Man pasirodė, jog ji buvo uždavusi šį klausimą man prieš 
minutę ir dabar jį kartoja, nes aš nesiklausiau. - Ar buvai 
išėjusi su Dorina? 

— Ne, - atsakiau, - norėjau eiti į kailių parodą, bet Džei Si 
paskambino ir privertė mane ateiti į biurą, - kiek melavau, 
sakydama, jog norėjau eiti į parodą, bet mėginau įtikinti sa- 
ve, jog kalbu tiesą, kad galėčiau iš tiesų įsižeisti dėl to, ką 
padarė Džei Si. 

Pasakojau Betsei, kaip šįryt gulėdama lovoje svarsčiau ir 
ketinau eiti į kailių parodą. Tačiau nepasakiau jai, jog prieš 


36 


Ba, 
| : 
LIT 


tai į mano kambarį buvo užėjusi Dorina ir tarė: „Kokio vel- 
nio tau grūstis į tą šūdiną parodą, aš su Leniu važiuoju į Koni 
Ailendą*, gal varom kartu? Lenis suras tau mielą vaikinuką, 
vis vien diena nuėjo šuniui ant uodegos dėl tų priešpiečių ir 
filmo premjeros po pietų, taigi niekas mūsų net nepasiges“. 

Akimirką mane suėmė pagunda. Paroda iš tiesų kvaila. 
Man niekada nerūpėjo kailiai. Galiausiai nusprendžiau, kad 
gulėsiu lovoje kiek norėsiu, paskui eisiu į Centrinį parką ir 
praleisiu ten dieną voliodamasi žolėje, aukščiausioje žolėje, 
kokią tik rasiu tose džiunglėse su ančių tvenkiniu. 

Pasakiau Dorinai, kad neisiu nei į parodą, nei priešpie- 
čiauti, nei į filmo premjerą, bet nevyksiu ir į Koni Ailendą, 
geriau liksiu lovoje. Išėjus Dorinai, ėmiau svarstyti, kodėl ne- 
begaliu daryti to, ką privalėčiau. Nuliūdau ir pasijutau pa- 
vargusi. Paskui tariau sau, kodėl negaliu elgtis taip, kaip no- 
riu, taip, kaip elgiasi Dorina, ir tada dar labiau nusiminiau, 
jausdamasi vis didesnė bejėgė. 

Nežinau, kelinta buvo valanda, bet girdėjau, kaip korido- 
riuje bruzda ir šūkčioja merginos, besiruošdamos eiti į kailių 
parodą. Paskui klausiausi koridoriuje įsivyravusios tylos, ir 
kai gulėjau ant nugaros lovoje, spoksodama į blyškias baltas 
lubas, tyla dar labiau ėmė plėstis, kol pajutau, jog mano ausų 
būgneliai sprogs nuo jos. Tada suskambo telefonas. 

Valandžiukę spoksojau į jį. Ragelis virpčiojo ant dramblio 
kaulo spalvos svirtelių, tad galėjau net matyti jį skambant. 
Gal kam nors šokiuose ar vakarėlyje daviau savo telefono 
numerį, bet visiškai tai pamiršau? Pakėliau ragelį ir prabilau 
kimiu, jusliu balsu: 

— Alio? 


* Pramogų ir poilsio parkas Brukline, Niujorke, pietinėje Long Ailendo pakrantėje. 

— Čia Džei Si, - šiurkščiai burbtelėjo Džei Si. - Svarstau, 
ar tu ketinai ateiti šiandien pas mane į biurą? 

Susmukau ant paklodžių. Nesupratau, kodėl Džei Si mano, 
kad turėčiau ateiti į biurą. Pagal rotacinius tvarkaraščius galė- 
jome elgtis, kaip norim - leisdavome daugelį rytmečių bei po- 
piečių ne biure, o tiesiog eidavome tvarkyti reikalų į miestą. 
Bet tikrai ne visada privalėjome tvarkyti reikalus. 

Stojo tyla. Paskui aš droviai prisipažinau ketinanti eiti į 
kailių parodą. Žinoma, nė nemaniau ten eiti, bet nesume- 
čiau, ką dar pasakyti. 

— Sakiau jai, kad noriu eiti į kailių parodą, - tarstelėjau 
Betsei, — bet ji liepė man ateiti į biurą, norėjo su manimi 
pasišnekučiuoti, be to, buvo šiokio tokio darbelio. 

— Aaa, - užjausdama nutęsė Betsė. 

Tikriausiai ji pamatė kelias ašarėles, nuriedėjusias į mano 
deserto lėkštutę su morengais ir konjaku užpiltais ledais, nes 
atstūmė nepaliestą savo desertą, ir aš išsiblaškiusi jo ėmiau- 
Si, vos pabaigusi savąjį. Man buvo mažumą nemalonu dėl tų 
ašarų, bet jos buvo išties tikros. Džei Si man prikalbėjo bai- 
sių dalykų. 


Kai apie dešimtą valandą įklibikščiavau į biurą, Džei Si atsi- 
stojo, apėjo aplink stalą ir užtrenkė duris. Aš atsisėdau ant 
sukamosios kėdės už savo stalo su spausdinamąja mašinėle 
veidu į Džei Si, ji - ant sukamosios kėdės už savo stalo veidu į 
mane. Ant lango vešėte vešėjo augalai vazonuose, išdėliotuo- 
se ant lentynėlių. Jie sviro Džei Si už nugaros it atogrąžų sode. 

— Gal tau neįdomus šis darbas, Estera? 

— Ak, ne ne, - įtikinėjau, - man labai įdomu, - pajutau, 
kad noriu rėkte išrėkti žodžius, tarsi taip labiau įtikinčiau, 
bet susivaldžiau. 

Visą gyvenimą tarsi pamišusi kartojau sau, jog mokytis, 
skaityti, rašyti ir dirbti man labai patinka, ir tai iš tikrųjų at- 
rodė tiesa: viską atlikdavau pakankamai gerai ir gaudavau 
visus dešimtukus, o kai jau perėjau į koledžą, niekas nebega- 
lėjo manęs sustabdyti. 

Buvau koledžo miesto Gazette korespondentė, literatūri- 
nio žurnalo redaktorė, populiariosios Garbės lentos, skelbian- 
čios akademinius bei socialinius nusižengimus ir bausmes, 
sekretorė, o žinoma fakulteto poetė ir profesorė ragino ma- 
ne, baigus mokyklą, stoti į didžiausius Rytų universitetus ir 
žadėjo man stipendiją. Dabar aš mokausi pas geriausią inte- 
lektualaus madų žurnalo redaktorę ir ką gi darau? Tik spy- 
riojuosi ir spyriojuosi kaip koks kuinas! 

— Aš labai viskuo domiuosi, - lėkšti, nenuoširdūs žodžiai 
krito ant Džei Si stalo tarsi bevertės penkių centų monetos. 

- Džiaugiuosi, - kandžiai purkštelėjo Džei Si. - Žinok: jei 
tik pasiraitysi rankoves, žurnale per šį mėnesį gali daug iš- 
mokti. Merginai, kuri čia buvo prieš tave, nerūpėjo jokios 
kvailos madų parodos. Iš šio biuro ji išėjo tiesiai į Time. 

— Vaje! —- suniurnėjau tuo pačiu gūdžiu balsu. - Spartuolė! 

— Aišku, tau dar liko vieneri metai koledže, - kiek švelniau 
tęsė Džei Si. - Ką manai veikti baigusi? 

Visada galvojau, jog būtų gerai gauti didelę stipendiją mo- 
kyklai baigti ar kokią pašalpą, kad galėčiau studijuoti kur nors 
Europoje, paskui pamaniau, kad galėčiau būti profesore ar 
redaktore ir rašyti eilėraščius. Dažniausiai būtent šie planai 
sukdavosi man ant liežuvio galo. 

— Kad tikrai nežinau, - išgirdau save sakant. Tai ištarusi, 
net nustėrau. Suvokiau, jog kalbu tiesą. 

Tai buvo tiesa, ir aš ją atpažinau taip, kaip atpažįsti kokį 
nors keistą žmogėną, kuris nuolat sukiodavosi apie tavo du- 

ris, bet kartą staiga įėjo ir prisistatė esąs tikrasis tavo tėvas. 
Jis atrodo visiškai kaip tu, tad Žinai, kad iš tikrųjų jis ir yra tavo 
tėvas, 0 tas žmogus, kurį visą gyvenimą laikei savo tėvu, - tik 
apsimetėlis. 

— Iš tikrųjų nežinau. 

— Šitaip niekada nieko nepasieksi, - Džei Si patylėjo. — 
Kokių kalbų moki? 

— Na, moku šiek tiek prancūziškai ir visada norėjau išmok- 
ti vokiškai, - jau penkerius metus tvirtinu visiems aplink, jog 
visada norėjau išmokti vokiškai. 

Mano motina vaikystėje Amerikoje kalbėjo vokiškai, ir per 
Pirmąjį pasaulinį karą vaikai mokykloje apmėtydavo ją ak- 
menimis. Mano vokiškai kalbėjęs tėvas, miręs tada, kai man 
buvo devyneri, buvo kilęs iš kažkokio užguito kaimelio Prū- 
sijos gilumoje. Mano jaunesnysis brolis tuo metu Berlyne da- 
lyvavo eksperimente, tiriančiame daugelio tautų gyvenimą, 
ir vokiškai kalbėjo kaip gimtąja kalba. 

Tik niekam nesakiau, kad kas kartą, kai paimdavau vokie- 
čių kalbos Žodyną ar vokišką knygą ir pažvelgdavau į tas tan- 
kias juodas spygliuotos vielos raides, mano protas staiga 
užsiverdavo tarsi kiaute. 

— Visada maniau, kad man patiktų leidyba, - mėginau ras- 
ti giją, kuri man grąžintų senąjį gerąjį sugebėjimą įtikinti. — 
"Turbūt mano darbas tiks kokiai nors leidyklai. 

— Privalai mokėti prancūzų ir vokiečių kalbas, - negailes- 
tingai pareiškė Džei Si. - Be to, keletą kitų kalbų - ispanų ir 
italų, o dar geriau rusų. Tūkstančiai merginų kiekvieną bir- 
želį suplūsta į Niujorką manydamos, jog galės dirbti redak- 
torėmis. Tu turi pasiūlyti šį tą daugiau nei savo pilką asmeny- 
bę. Taigi verčiau pasimokyk kalbų. 

Neišdrįsau pasakyti Džei Si, jog mano baigiamųjų metų 

tvarkaraštis toks prikimštas, jog negalėsiu į jį įterpti dar ir 
kalbų pamokų. Esu pasirinkusi vieną iš tų garsiųjų progra- 
mų, kurios jus moko išties savarankiškai mąstyti, ir, išskyrus 
kursą apie Tolstojų ir Dostojevskį bei seminarą išmanantiems 
apie poezijos rašymą, aš visą laiką leisiu rašydama rašinį ko- 
kia nors miglota tema apie Džeimso Džoiso darbus. Dar ne- 
išsirinkau temos, nes neperskaičiau „Finegano pabudimo“, 
bet mano vadovė labai susižavėjo mano tezėmis ir pažadėjo 
parinkti keletą pavyzdžių apie dvynių įvaizdį. 

— Pažiūrėsiu, ką galiu padaryti, - pasakiau Džei Si. - Gal 
imsiu lankyti sustiprintus vokiečių kalbos kursus pradedan- 
tiesiems, - tuo metu tikrai ketinau taip ir padaryti. Žinojau, 
kaip įtikinti savo klasės vadovę, jog ji leistų man elgtis ne 
pagal taisykles. Ji vertino mane kaip kokį įdomų tyrinėjimo 
egzempliorių. 

Koledže turėsiu lankyti privalomas fizikos ir chemijos pa- 
mokas. Aš jau ėjau į botaniką, ir man puikiai sekėsi. Per vi- 
sus metus nė karto nebuvau suklydusi, atsakinėdama į testų 
klausimus, ir kartais vis pagalvodavau, ar netapus man bota- 
nike, kuriai rūpi tyrinėti laukines ganyklas Afrikoje ar drėg- 
nas atogrąžų girias Pietų Amerikoje, mat kur kas lengviau 
laimėti stipendijas neįprastiems dalykams studijuoti, nei gauti 
stipendiją meno studijoms Italijoje ar anglų kalbos studijoms 
Anglijoje: dėl pirmųjų varžosi kur kas mažiau žmonių. 

Botanika man patiko, nes mėgau pjaustyti lapus ir kišti 
juos po mikroskopu, piešti duonos pelėsių diagramas ir keis- 
to, širdies formos paparčio lapo dauginimosi ciklą, tai man 
atrodė taip tikra. 

Ta diena, kai nuėjau į fizikos pamoką, buvo pražūtinga. 

Žemas tamsiaplaukis žmogėnas aptemptu mėlynu kostiu- 
mu, aukštu šveplu balsu, vardu ponas Mancis, stovėjo prie- 

šais klasę laikydamas mažą medinį rutuliuką. Jis padėjo ru- 
tuliuką ant stataus lovelio ir leido jam nuriedėti į dugną. Pas- 
kui, pradėjęs kalbėti apie raidę a, žyminčią greitį, ir raidę I, 
žyminčią laiką, staiga ėmė rašyti raides, skaičius ir minuso 
ženklus ant visos lentos, kol mano protas visai susijaukė ir 
užsisklendė. 

Parsinešiau fizikos vadovėlį į bendrabutį. Tai buvo didžiu- 
lė knyga akytais mimeografiniais lapais - keturių šimtų pus- 
lapių, be piešinėlių ar nuotraukų, tik su diagramomis bei 
formulėmis - tarp plytų raudonumo kartoninių viršelių. Šią 
knygą parašė pats ponas Mancis, norėdamas paaiškinti fi- 
ziką koledžo merginoms, o jei ji, girdi, padės mums, jis pa- 
mėgins ją išleisti. 

Ką gi, aš mokiausi šias formules, vaikščiojau į pamokas ir 
stebėjau, kaip rutuliukai rieda loveliu žemyn, klausiausi skam- 
bančių varpelių. Semestro gale dauguma merginų susimovė, 
0 aš gavau dešimtuką. Girdėjau, kaip ponas Mancis sako 
toms, kurios skundėsi, kad kursas per sunkus: „Ne, jis nėra 
per sunkus, nes viena mergina gavo dešimtuką“. — „Kas ji? 
Pasakykit mums“, — prašė jos, bet jis papurtė galvą ir nieko 
neatsakė, tik slapčia meiliai šyptelėjo man. 

Štai kodėl sumaniau kitą semestrą išvengti chemijos pa- 
mokų. Kas, kad gavau dešimtuką iš fizikos, vis tiek aš buvau 
apimta panikos. Visą laiką, mokantis fizikos, man darėsi blo- 
ga. Negaliu pakęsti, kai viskas susitraukia ir virsta vien rai- 
dėm ir skaičiais. Vietoj lapų formų ir jų padidintų kvėpuoja- 
mųjų skylučių diagramų, ir žavių žodžių ant lentos, tokių kaip 
„karotinas“ ir „chlorofilas“, čia driekėsi tos šlykščios mėš- 
lungiškos, skorpioniškos formulės, kurias ponas Mancis ra- 
šydavo tamtyč raudona kreida. 

Žinojau, kad per chemiją bus dar blogiau, nes buvau jau 

mačiusi tą didžiulę devyniasdešimties elementų lentelę, ka- 
bančią chemijos laboratorijoje, kur visi gražūs žodžiai, tokie 
kaip „auksas“, „sidabras“, „kobaltas“ ir „aliuminis“, buvo su- 
traukti iki šlykščių trumpinių su įvairiais dešimtainiais skai- 
čiais šalia. Jei ir toliau privalėsiu kimšti sau į galvą tokias 
nesąmones, išprotėsiu. Visiškai susimausiu. Tik milžiniško- 
mis valios pastangomis ištempiau pirmąją metų pusę. 

Tad nuėjau pas savo klasės vadovę su gudriu planu. 

Pareiškiau, kad man reikia laiko lankyti kursus apie Šeks- 
pyrą, juk pagrindinė mano disciplina yra anglų kalba. Ir ji, ir 
aš puikiai žinojome, kad ir iš chemijos aš gausiu dešimtuką, 
tad kokia prasmė laikyti egzaminus, kodėl negalėčiau tiesiog 
lankyti pratybų, plėsti Žinias ir pamiršti visus pažymius ir kre- 
ditus? Tai buvo kilnių žmonių garbės reikalas, kur turinys 
reiškė daugiau nei forma. Juk pažymiai - toks kvailas dalykas, 
kai Žinai, jog visada gausi dešimtuką, ar ne? Mano planą iš- 
gelbėjo tai, kad koledže nuo kitų metų nebereikės lankyti 
privalomų tiksliųjų mokslų dalykų, tad mano klasė paskuti- 
nė kenčia mokydamasi pagal senas taisykles. 

Ponas Mancis visiškai pritarė mano planui. Turbūt jį pa- 
malonino tai, jog man taip patiko jo pamokos, kad lankysiu 
jas ne dėl kokių materialių priežasčių, tokių, kaip kreditas ir 
geri pažymiai, bet tik dėl to, kad pati chemija yra nepapras- 
tai žavi. Turbūt gana sumaniai pasisiūliau sėdėti chemijos pa- 
mokose net po to, kai persimečiau prie Šekspyro. Tai buvo 
visai nebūtinas gestas, ir atrodė, kad aš tiesiog negaliu gy- 
venti be chemijos. 

Žinoma, man niekada nebūtų pavykęs šis planas, jei iš pat 
pradžių nebūčiau gavusi dešimtuko. Ir jei mano klasės vado- 
vė būtų žinojusi, kokion depresijon įpuoliau, kaip bijau ir 
kaip rimtai svarsčiau apie tokias beviltiškas priemones, kaip 

gydytojo pažyma, kad nesu tinkama mokytis chemijos, kad 
nuo formulių man svaigsta galva ir taip toliau. Esu tikra, kad 
ji nė akimirkos nebūtų manęs klausiusi, būtų nieko nepaisy- 
dama privertusi mane lankyti tą kursą. 

Kad ir kaip ten būtų, fakulteto taryba patenkino mano pra- 
šymą, o klasės vadovė vėliau sakė, kad keletas profesorių, jį 
skaitydami, buvo sukrėsti. Jie nutarė, kad tai tikrų tikriau- 
sias Žingsnis į intelektualią brandą. 

Pagalvojusi apie likusią metų dalį, nusijuokiau. Penkis kar- 
tus per savaitę aš lankiau chemijos pamokas ir nė vienos ne- 
praleidau. Ponas Mancis stovėdavo didelio išklibusio amfi- 
teatro apačioje, keldamas mėlynas liepsnas, raudonus pliūps- 
nius ir geltonų dulkių debesis, įpylęs vienos bandymo kolbos 
turinį į kitą, o aš net negirdėdavau jo balso, apsimesdama, 
kad jis —- lyg moskitas tolių toliuose. Sėdėdavau atsilošusi, 
mėgaudamasi skaisčia šviesa, spalvotomis liepsnomis, ir pus- 
lapį po puslapio rašydavau sonetus ir vilanelas. 

Ponas Mancis retkarčiais pažvelgdavo į mane, įsitikinda- 
vo, kad rašau, ir meiliai nusišypsodavo. Turbūt jis manė, kad 
nusirašinėju visas formules ne dėl egzaminų, kaip kitos mer- 
ginos, bet dėl to, kad jo spektakliai taip žavi mane, jog aš 
negaliu atsispirti. 


Ketvirtas skyrius 


Nežinau, kodėl sėdint čia, Džei Si biure, galvoje ėmė suktis 
mintys apie tai, kaip sėkmingai išsisukau chemijos. 

Visą laiką, kol ji man kalbėjo, aš mačiau poną Mancį, ky- 
bantį ore už Džei Si galvos, tarsi ištrauktą iš burtų skrybėlės, 
laikantį savo medinį kamuoliuką ir mėgintuvėlį, iš kurio, li- 
kus dienai iki Velykų atostogų, pakilo didžiulis geltonų dū- 
mų debesis, pasmirdo sugedusiais kiaušiniais, ir visos mergi- 
nos su ponu Manciu priešaky ėmė kvatotis. 

Man pasidarė jo gaila. Jaučiausi taip, tarsi klūpėčiau prie- 
šais jį, liesdama delnais žemę, ir atsiprašinėčiau už tai, kad 
buvau tokia baisi melagė. 

Džei Si padavė man krūvą pasakojimų rankraščių ir ėmė 
kalbėti švelniau. Paskui visą rytą skaičiau istorijas, spausdi- 
nau savo mintis apie jas ant violetinių žurnalo lapukų ir siun- 
čiau juos į Betsės redaktorės biurą, kad jas kitą dieną per- 
skaitytų Betsė. Džei Si vis nutraukdavo mano darbą, suskel- 
davo ką nors pamokančio ar papasakodavo kokį gandą. 

Tą popietę Džei Si ketino priešpiečiauti su dviem įžymiais 
rašytojais, vyriškiu ir dama. Vyriškis neseniai pardavė šešis 
apsakymėlius New Yorker ir šešis Džei Si. Aš nustebau, nes 

dar nežinojau, kad žurnalai perka po šešis apsakymus, ir kvai- 
tau, pagalvojusi apie pinigų sumą, kuri tikriausiai bus sumo- 
kėta už juos. Džei Si sakė, kad turės būti labai atsargi per 
priešpiečius, nes dama irgi rašo apsakymus, bet niekada jų 
nespausdino New Yorker, o ir Džei Si iš jos paėmė tik vieną 
apsakymėlį prieš penkerius metus. Ji turės pamaloninti įžy- 
mesnį vyriškį ir tuo pat metu stengtis neįžeisti mažiau įŽy- 
mios damos. 

Kai cherubinai prancūziškame Džei Si sieniniame laikro- 
dyje sumosavo sparneliais ir, prisidėję mažyčius paauksuo- 
tus trimitus prie lūpų, vieną po kitos ištrimitavo dvylika na- 
tų, Džei Si pasakė, jog šiandien jau pakankamai padirbėjau 
ir turiu eiti į Damų dienos ekskursiją, puotą bei filmo prem- 
jerą, ir kad mudvi susitiksime rytoj, vos prašvitus. 

Tuomet ji apsivilko kostiumėlio švarką ant alyvinės palai- 
dinukės, užsimaukšlino ant pakaušio skrybėlaitę su dirbti- 
niais alyvų žiedais, pasipudravo nosytę ir užsidėjo akinius sto- 
rais lęšiais. Ji atrodė baisi, bet labai protinga. Prieš išeidama 
iš biuro, ji patapšnojo man per petį alyvų spalvos pirštinaite 
apmauta ranka. 

— Neleisk, kad šis suknistas miestas tave parklupdytų. 

Keletą minučių ramiai sėdėjau ant sukamosios kėdės ir gal- 
vojau apie Džei Si. Mėginau įsivaizduoti, kas būtų, jei bū- 
čiau I DŽi, įžymi redaktorė, jei sėdėčiau biure, pilname vazo- 
nų su fikusais ir afrikinėmis žibuoklėmis, kuriuos kas rytą 
turėtų laistyti mano sekretorė. Gaila, kad neturėjau tokios 
motinos kaip Džei Si. Nes dabar žinočiau, ką reikia daryti. 

Mano pačios motina nelabai kur man padėdavo. Kad ga- 
lėtų mus išlaikyti po tėvo mirties, ji mokė stenografijos ir 
spausdinti mašinėle ir slapčia nekentė savo darbo, nekentė 
tėvo už tai, kad numirė nepalikęs pinigų, nes jis nepasitikėjo 

gyvybės draudimo agentais. Motina nuolat mane ragindavo 
po koledžo išmokti stenografuoti, kad turėčiau ne tik kole- 
džo išsilavinimą, bet ir praktinių įgūdžių. „Net ir apaštalai 
statydavo palapines, - kartodavo ji. — Jie turėjo išgyventi, vi- 
sai kaip mes“. 


Panėriau pirštus į dubenėlį su šiltu vandeniu, kurį Damų die- 
nos padavėja pastatė vietoj dviejų mano ištuštintų lėkštučių 
su ledais. Paskui kruopščiai nusišluosčiau kiekvieną pirštą li- 
nine servetėle, vis dar gana švaria. Tada, sulanksčiusi ją, įs1- 
kišau tarp lūpų ir smarkiai sučiaupiau. Kai padėjau servetėlę 
atgal ant stalo, jos vidury tarsi mažutė širdelė švytėjo violeti- 
nis putlių lūpų atspaudas. 

Pagalvojau, kokį ilgą kelią jau nuėjau. 

Pirmą kartą dubenėlį rankoms mazgoti pamačiau savo lab- 
darės namuose. Mažutė strazdanota dama iš stipendijų sky- 
riaus man pasakė, jog mūsų koledže yra įprasta parašyti as- 
meniui, skyrusiam tau stipendiją, jei jis vis dar gyvas, ir padė- 
koti jam už tai. 

Man stipendiją skyrė Filomena Gvinėja, turtinga rašytoja, 
lankiusi šį koledžą dvidešimto amžiaus pradžioje. Betė Dei- 
vis pavertė jos pirmą romaną begarsiu filmu, taip pat buvo 
sukurtas iki šiol tebeskaitomas radijo serialas, ir paaiškėjo, 
kad ji dar gyva ir gyvena didžiuliuose rūmuose netoli mano 
senelio kaimo klubo. 

Taigi parašiau Filomenai Gvinėjai ilgą laišką anglies juo- 
dumo rašalu ant pilko popieriaus, kuriame raudonai buvo 
išraitytas koledžo pavadinimas. Rašiau, kaip atrodo lapai ru- 
denį, kai važiuoju dviračiu į kalvas, kaip nuostabu gyventi 
mokyklos miestelyje, užuot kasdien dardėjus autobusu į mies- 
to koledžą ir gyvenus namuose, kaip man atsiveria visi Žinių 

lobynai ir kad gal vieną dieną aš irgi galėsiu rašyti tokias di- 
džias knygas, kokias rašė ji. 

Miesto bibliotekoje perskaičiau vieną ponios Gvinėjos kny- 
gą, - kažkodėl koledžo bibliotekoje jų nebuvo, - kurioje nuo 
pradžios iki pabaigos buvo keliami ilgi nerimastingi klausi- 
mai: „Ar Evelina supras, kad Gledė pažinojo Rodžerį ir anks- 
čiau? — karštligiškai svarstė Hektoras“ ir „Kaip galėjo Do- 
naldas ją vesti, kai sužinojo apie dukrelę Elzę, paslėptą po- 
nios Rolmop nuošalioje kaimo sodyboje? - klausė Grizelda 
įsikniaubus į blyškią mėnulio apšviestą pagalvę“. Už šias kny- 
gas Filomena Gvinėja, - vėliau man ji prisipažino, kad kole- 
dže buvo tikra kvaiša, - uždirbo milijonus dolerių. 

Ponia Gvinėja atsakė į mano laišką ir pakvietė papietauti 
jos namuose. Štai kur pirmą kartą pamačiau dubenėlį ran- 
koms mazgoti. 

Vandenyje plaukiojo keli vyšnių žiedeliai, ir iš pradžių pa- 
maniau, kad gal tai kokia nors japonų popiečio sriuba, taigi 
suvalgiau viską, net ir tuos traškius žiedelius. Ponia Gvinėja 
nė žodžiu nieko tuomet neužsiminė. Tik kur kas vėliau, pa- 
pasakojusi savo pažįstamai debiutantei koledže apie pietus, 
suvokiau, ką padariau. 


Kai išėjome iš saulės nušviestų Damų dienos kabinetų, gat- 
vės buvo pilkos ir garavo nuo lietaus. Tai nebuvo tas mielas 
lietutis, švariai tave nuprausiantis, bet toks lietus, koks, ma- 
no galva, tikriausiai būna Brazilijoje. Jis kliokė tiesiai iš dan- 
gaus, lašai buvo kavos lėkštelių dydžio, jie šnypšdami tėkš- 
davosi į įkaitusius šaligatvius, ir garo debesys rangydamiesi 
pakildavo nuo blizgančio tamsaus betono. 

Mano slapta viltis vienai praleisti popietę Centriniame par- 
ke žlugo stikliniame Damų dienos besisukančių durų plaktu- 

ve. Pasijutau tarsi išvemta pro šiltą lietų į prietemą, į pulsuo- 
jančią taksi tuštumą drauge su Betse, Hilda ir tvarkinga mo- 
teryte raudonų plaukų kupeta - Ana Emile Ofenbach, kuri 
su vyru ir trimis vaikais gyvena Tineke, Niu Džersyje. 

Filmas buvo labai prastas. Jame vaidino dailutė blondinė, 
panaši į Džun Elison, bet iš tikrųjų tai buvo kita aktorė, ir 
seksuali juodaplaukė, primenanti Elizabetę Teilor, bet ir čia 
iš tiesų buvo visai kita aktorė, ir du stambūs plačiapečiai bu- 
kagalviai — Rikas su Džilu. 

Filmas buvo apie futbolą, spalvotas. 

Nekenčiu spalvotų filmų. Atrodo, kad spalvotuose filmuose 
visi privalo apsivilkti ryškų naują kostiumą kiekvienai scenai 
ir stoviniuoti tarsi dabitos tarp ryškiai žalių medžių ar gelto- 
nut geltoniausių kviečių, ar prie skaisčiai mėlyno vandeny- 
no, kurio bangos ritasi mylių mylias visomis kryptimis. 

Didžioji šio filmo veiksmo dalis vyko futbolo tribūnose, 
kuriose mojavo ir šūkčiojo dvi merginos, apsivilkusios dai- 
liais kostiumėliais su kopūsto dydžio oranžinėmis chrizante- 
momis atlapuose, arba šokių salėje, kur merginos, apsivilku- 
sios sukneles d /a „Vėjo nublokšti“, sklandė po parketą su 
savo vaikinais, o paskui išsmuko į moterų tualetą ir prišne- 
kėjo viena kitai visokių šlykštybių. 

Galiausiai supratau, kad meilioji mergytė gaus dailų did- 
vyrį futbolininką, o seksualioji mergina negaus nieko, nes Dži- 
las norėjo tik meilužės, o ne žmonos, ir dabar pakuojasi daik- 
tus skristi į Europą be atgalinio bilieto. 

Maždaug tuo metu pasijutau keistai. Apsižvalgiau aplink: 
permečiau akimis susižavėjusius veidukus, priešais juos ek- 
ranas švytėjo sidabru, o už jų tvyrojo juodas šešėlis. Pama- 
niau, kad visi atrodo kaip kvaili šikniai. 

Pajutau, jog tuoj apsivemsiu. Net nežinojau, ar man skrandį 
ėmė skaudėti dėl šio baisaus filmo, ar dėl visų suvalgytų ikrų. 

— Grįžtu į viešbutį, - sušnibždėjau Betsei prieblandoje. 

Betsė baisiai susikaupusi spoksojo į ekraną. 

— Blogai jautiesi? — pasiteiravo, vos krutindama lūpas. 

— Aha, - atsiliepiau. - Jaučiuosi kaip pragare. 

— Ir aš. Eisiu su tavimi. 

Mes nuslydome nuo savo kėdžių ir kartojome „Atsipra- 
šau. Atsiprašau. Atsiprašau“ per visą mūsų eilę, žmonės niur- 
nėjo, šnypštavo ir patraukdavo savo kaliošus bei skėčius, kad 
galėtume praeiti, o aš numindžiau tiek kojų, kiek tik galėjau, 
mėgindama pamiršti, jog beprotiškai noriu vemti. Tas noras 
taip ūmai ėmė didėt, kad nebemačiau nieko aplink. 

Kai išėjome į gatvę, drungni lietaus lašeliai vis dar biro 
žemyn. 

Betsė atrodė išsigandusi. Jos skruostai nebešvytėjo, žalias, 
suprakaitavęs ir ištįsęs veidas plaukiojo priešais mane. Mud- 
vi sukritome į vieną geltonai languotą taksi, kurių visada lau- 
kia kelkraštyje, kol bandai nuspręsti, reikia tau taksi ar ne. Ir 
kol pasiekėme viešbutį, aš nusivėmiau kartą, o Betsė - du 
kartus. 

"Taksi vairuotojas taip greitai sukdavosi, kad mes buvome 
mėtomos iš vienos užpakalinės sėdynės pusės į kitą. Kas kartą, 
kai vienai iš mūsų pasidarydavo bloga, tyliai pasilenkdavome, 
tarsi būtume ką nors pametusios ir dabar keltume nuo grindų, 
o kita niūniuodavo ir apsimesdavo, kad žiūri pro langą. 

"Tačiau atrodė, kad taksi vairuotojas mus mato kiaurai. 

— Ei, — užprotestavo jis, pravažiuodamas šviesoforą, kur 
ką tik užsidegė raudona šviesa, - tik nevemkit mano maši- 
noj, geriau išlipkit ir darykit tai gatvėje. 

Bet mes nieko jam neatsakėme. Tada, turbūt pamatęs, jog 
esame beveik prie viešbučio, nusprendė negrūsti mūsų lauk, 
kol neprivažiuosime prie pagrindinio įėjimo. 

Nebedrįsome ilgai krapštyti pinigų už parvežimą. Subėrė- 
me krūvą sidabro į taksisto ranką, numetėme porą popieri- 
nių nosinaičių, kad pridengtume prišnerkštas grindis, ir nu- 
bėgome vestibiuliu prie tuščio lifto. Laimei, šiuo dienos me- 
tu buvo gana ramu. Betsė vėl susivėmė prie lifto, o aš laikiau 
jai galvą, paskui susivėmiau aš, ir ji laikė manąją. 

Paprastai gerai išsivėmęs tučtuojau pasijunti geriau. Mes 
apsikabinome, atsisveikinome ir nuėjome miegoti į priešin- 
guose koridoriaus galuose esančius savo kambarius. Pavė- 
męs su kuo nors, tampi jam geriausiu draugu. 

Bet kai tik užtrenkiau už savęs duris, nusirengiau ir įšliau- 
žiau į lovą, pasijutau dar prasčiau. Jaučiau, kad turiu eiti į 
tualetą. Vargais negalais apsivilkau baltą vonios chalatą mė- 
lynomis rugiagėlėmis ir nusvirduliavau į vonios kambarį. 

Betsė jau buvo čia. Girdėjau, kaip ji žiaukčioja už durų, 
taigi nuskubėjau į vonios kambarį, - jis buvo už kampo kita- 
me sparne. Maniau, kad tuoj tuoj mirsiu, taip toli jis buvo. 

Atsisėdau ant tualeto, nukoriau galvą per praustuvės kraštą, 
ir man toptelėjo, kad drauge su pietumis išvemsiu ir Žarnas. 
Šleikštulys ritosi manimi didelėmis bangomis. Kai banga nu- 
slūgdavo ir palikdavo mane suglebusią tarsi šlapią lapą bei 
visą drebančią, aš tučtuojau pajusdavau atplūstant dar vie- 
ną, o žvilgantys balti kankinimų kambario kokliai po kojo- 
mis ir virš galvos, ir visose keturiose pusėse ėmė slėgti ir pjaus- 
tyti mane į gabaliukus. 

Nežinau, kiek laiko ten išbuvau. Leidau šaltą vandenį į ne- 
užkimštą kriauklę, kad jis garsiai klioktų, ir, jei kas nors eitų 
pro šalį, pamanytų, jog skalbiu drabužius. Kai jau pasijutau 
beveik gerai, išsitiesiau ant grindų ir nurimusi gulėjau. 

Nebeatrodė, kad dabar vasara. Jutau, kaip žiema smelkia- 
si iki pat kaulų, kaip barška dantys, o didelis baltas atsineštas 
viešbučio rankšluostis guli po galva šaltas it pusnis. 

Pamaniau, jog labai nemandagu belsti į vonios kambario du- 
ris taip, kaip kažkas dabar beldžiasi. Gana tik pasukti už kam- 
po ir susirasti kitą vonią, kaip kad aš padariau, o mane palik- 
ti ramybėje. Bet žmogus beldėsi ir maldavo, jog įleisčiau, ir 
aš tarsi pro miegus atpažinau tą balsą. Jis buvo mažumą pa- 
našus į Emilės Anos Ofenbach. 

— Vieną minutėlę, - pasakiau. Žodžiai liejosi it sirupas. 

Susiėmiau, lėtai atsistojau, dešimtą kartą nuleidau vande- 
nį tualete, švariai iššveičiau kriauklę ir, susukusi rankšluostį, 
kad taip aiškiai nesimatytų vėmalų dėmių, bei atrakinusi du- 
ris, išėjau į koridorių. 

Žinojau, kad bus negerai, jei pažvelgsiu į Emilę Aną ar 
dar kokį žmogų, taigi įbedžiau stiklines akis į langą, besisu- 
kantį priešais mane koridoriaus gale, ir ėmiau slinkti vilkda- 
ma kojas. 


Paskui pamačiau kažkieno batą. 

Tai buvo gana senas sudiržusios juodos odos tvirtas batas, 
su mažytėmis skylutėmis orui ties pirštais, išbestomis dantu- 
kais puoštoje ir kiek išdirbtoje odoje. Jis buvo nukreiptas į 
mane. Atrodė, kad tas batas padėtas ant kieto žalio pavir- 
šiaus, žeidžiančio mano dešinį skruostą. 

Buvau labai rami, laukiau užuominos, iš kurios suprasčiau, 
ką turiu daryti. Šiek tiek į kairę nuo bato lyg per miglas pa- 
mačiau mėlynų rugiagėlių šūsnį ant baltų grindų ir užsima- 
niau verkti. Juk žvelgiau į savo pačios chalato skverną, o ma- 
no kairė ranka ant jo gulėjo blyški it menkė. 

— Dabar jai viskas gerai. 

Balsas sklido iš šaltos, nykios vietos virš mano galvos. Aki- 
mirką nesusigaudžiau, jog tai gana keista, bet paskui supra- 
tau, kodėl. Tai buvo vyro balsas, o vyrams neleidžiama lanky- 
tis mūsų viešbutyje nei dienos, nei nakties metu. 

— Kiek dar čia jų yra? - tęsė balsas. 

Klausiausi susidomėjusi. Grindys atrodė nuostabiai tvir- 
tos. Buvo gera žinoti, kad parkritau ir jau niekur nebekrisiu. 

— Turbūt vienuolika, - atsakė moters balsas, kurį prisky- 
riau juodam batui. - Manau, kad čia jų dar vienuolika, bet 
vienos trūksta, taigi yra tik dešimt. 

— Ką gi, nuneškit šitą į lovą ir pasirūpinkit kitomis. 

Išgirdau duslų bum bum savo dešine ausimi, paskui dunk- 
sėjimas ėmė slopti. Tada tolumoje atsivėrė durys, pasigirdo 
balsai ir aikčiojimai, ir durys vėl užsitrenkė. 

Antklodė ant mano lovos buvo sulankstyta, ir moteris pa- 
dėjo man atsigulti. Užklojusi mane iki pat smakro, valan- 
džiukę pastovėjo šalia, vėduodamasi putlia rausva ranka. Ji 
nešiojo akinius paauksuotais rėmeliais ir buvo užsidėjusi baltą 
seselės kyką. 

— Kas jūs tokia? - pralemenau. 

— Viešbučio slaugė. 

— Kas man nutiko? 

— Apsinuodijai, - trumpai paaiškino. - Visos apsinuodijot. 
Nesu regėjusi nieko panašaus. Čia vemia, ten vemia, ko gi 
jūs, jaunos damos, prisikimšot? 

— Ar visos kitos irgi vemia? — paklausiau viltingai. 

— Visos jūsiškės, - patvirtino pasigardžiuodama. - Šuniš- 
kai vemia ir šaukiasi mamytės. 

Kambarys švelniai susiskliaudė aplinkui, tarsi kėdės, stalai 
ir sienos ūmai būtų tapę besvoriai, užjausdami mane dėl stai- 
gaus silpnumo. 

— Gydytojas suleido tau vaistų, - pasakė slaugė nuo slenks- 
čio. - Dabar miegosi. 

Vietoj jos kaip švaraus popieriaus lapas užsivėrė durys, o 
paskui dar didesnis popieriaus lapas iškilo durų vietoje, aš 
nuplaukiau prie jo, nusišypsojau ir užmigau. 

Kažkas stovėjo prie mano pagalvės su baltu puoduku. 

— Išgerk, - paliepė. 

Papurčiau galvą. Pagalvė sušiugždėjo kaip šiaudų kupeta. 

— Išgerk ir pasijusi geriau. 

Man prie nosies prikišo storo balto porceliano puoduką. 
Blyškioje rytmečio, o gal jau vakaro šviesoje apžiūrėjau skaid- 
rų gintarinį skystį. Paviršiuje plaukiojo sviesto gabaliukai, 
šnerves pasiekė silpnas viščiuko aromatas. 

Nedrąsiai pažvelgiau į sijoną už puoduko. 

— Betse, - sumurmėjau. 

— Čia ne Betsė, čia aš. 

Žvilgtelėjusi viršun, pamačiau Dorinos galvos siluetą blau- 
saus lango fone, o jos šviesių plaukų galiukai švytėjo tarsi 
aukso aureolė. Dorinos veidas buvo šešėlyje, tad negalėjau 
įžvelgti jos išraiškos, bet pajutau, kad kažkoks ypatingas švel- 
numas plūsta nuo jos pirštų galiukų. Tai galėjo būti Betsė, 
mano motina ar paparčiais kvepianti slaugė. 

Palenkiau galvą ir gurkštelėjau sultinio. Jaučiausi taip, tarsi 
mano burna būtų iš smėlio. Gurkštelėjau dar ir dar, ir dar, 
kol puodukas ištuštėjo. 

Pasijutau apsivaliusi, šventa ir pasiruošusi naujam gyveni- 
mui. 

Dorina pastatė puodelį ant palangės ir atsisėdo į fotelį. 
Pastebėjusi, kad ji nė neketina išsitraukti cigaretės, nuste- 
bau, nes ji - tikra rūkalė. 

- Žinai, tu vos nenumirei, - galiausiai prabilo ji. 

— Turbūt kalti tie ikrai. 

— Kokie ikrai! Kalta krabų mėsa. Atlikus tyrimus, paaiškė- 
jo, kad joje pilna ptomaino*. 


* Nuodai, atsirandantys yrant baltymams. 

Įsivaizdavau tas dangiškai baltas Damų dienos virtuves, nu- 
sidriekiančias į begalybę. Mačiau, kaip viena avokada po ki- 
tos prikemšama krabų mėsos, apipilama majonezu ir foto- 
grafuojama po ryškiomis lempomis. Mačiau švelnias žnyples 
rausvais taškučiais, gundomai kyšančias iš po majonezo ap- 
kloto, ir šviesiai geltoną kriaušės formos avokadą su kroko- 
dilo žalumo žievele. 

Nuodai. 

— Kas atliko tyrimus? — maniau, jog gydytojas tikriausiai 
išplovė kam nors skrandį ir viešbučio laboratorijoje ištyrė sa- 
vo radinį. 

— Tie bukagalviai iš Damų dienos. Vos tik visos pradėjote 
kristi kaip musės, kažkas paskambino į biurą, o iš ten prane- 
šė Damų dienai. Ir tada ištyrė viską, kas dar buvo likę iš di- 
džiųjų priešpiečių. Cha! 

— Cha! - pakartojau nenuoširdžiai. Gera vėl susigrąžinti 
Doriną. 

— Jie atsiuntė dovanų, - pridūrė ji. - Jos guli didelėje kar- 
tono dėžėje koridoriuje. 

— Kaip jas čia taip greitai atvežė? 

— Specialus pristatymas, o ką tu sau manei? Jie juk negali 
leisti jums lakstyti ir pasakoti, kaip puikiai buvote pašertos 
per Damų dieną. Jei pažinotum kokį gudrų teisininką, galė- 
tum išspaust iš jų visus aliai vieno pensus. 

— Kur dovanos? - pajutau, kad jei tai bus ganėtinai gera 
dovana, negalvosiu apie tai, kas nutiko: juk galiausiai jau- 
čiuosi tokia tyra. 

— Niekas dar neatidarė dėžės, visos jos vienodos. Aš turiu 
visoms nešioti sriubą, nes vienintelė dar laikausi ant kojų, 
bet tau atnešiau pirmajai. 

— Pažiūrėk, kokia ten dovana, - paprašiau. Paskui prisimi- 
niau ir pridūriau: - Ir aš tau turiu dovaną. 

Dorina išėjo į koridorių. Girdėjau, kaip ji šnarina dėžę, 
paskui išgirdau, kaip dryksta popierius. Galiausiai ji grįžo su 
stora knyga blizgančiais viršeliais, ant kurių buvo prirašyta 
pavardžių. 

- Trisdešimt geriausių šių metų apsakymų, - ji nudrėbė kny- 
do, jog turėsi ką paskaitinėti, kol sirgsi, - ji patylėjo. - Kur 
maniškė? 

Pažvejojusi savo rankinėje, padaviau Dorinai veidrodėlį su 
jos vardu ir saulutėmis. Dorina žvilgtelėjo į mane, aš į ją, ir 
mes ėmėme kvatotis. 

— Jei nori, gali suvalgyt mano sriubą, - pasiūlė ji. - Per 
klaidą ant padėklo atsidūrė dvylika dubenėlių, o mes su Le- 
niu laukdami, kol nustos lyti, sušveitėm tiek bandelių su deš- 
relėmis, jog nieko nebegalėčiau praryti. 

— Nešk ją šen, - paprašiau. — Aš išbadėjusi. 


Penktas skyrius 


Kitą rytą septintą valandą suskambo telefonas. 

Lėtai išplaukiau iš juodo miego dugno. Prie veidrodžio jau 
buvo prilipdyta Džei Si telegrama, kurioje man liepta nesi- 
varginti ir šiandien į darbą neiti, pailsėti dienelę, kol visiškai 
pasveiksiu. Be to, Džei Si labai apgailestavo dėl krabų, taigi 
nė neįsivaizdavau, kas čia galėtų skambinti. 

Ištiesiau ranką ir pasidėjau ragelį ant pagalvės taip, kad mik- 
rofonas atsidūrė ant mano raktikaulio, o ausinė - ant peties. 

— Alio? 

— Ar čia panelė Estera Grynvud? - paklausė vyriškas bal- 
sas. Atrodo, išgirdau silpną užsienietišką akcentą. 

— Taip, tai aš, - atsakiau. 

— Tai Konstantinas Kskovskis... 

Nesupratau, kokia jo pavardė, bet joje buvo pilna K ir S 
raidžių. Nepažįstu jokio Konstantino, bet nedrįsau to pasa- 
kyti. 

Paskui prisiminiau ponią Vilard ir jos minėtą sinchroninio 
vertimo specialistą. 

— Žinoma, žinoma! — šūktelėjau ir atsisėdau, abiem ran- 
kom spausdama ragelį prie ausies. 

Niekada netikėjau, kad ponia Vilard pristatys mane vyrui, 
vardu Konstantinas. 

Kolekcionavau vyrus įdomiais vardais. Jau pažinojau Sok- 
ratą. Tai aukštas, bjaurus ir intelektualus kažkokio garsaus 
graikų kilmės prodiuserio iš Holivudo sūnus, be to, katalikas, 
tad mums nieko neišėjo. Be Sokrato, pažinojau tokį baltarusį 
Atilą iš Bostono verslo administravimo mokyklos. Pamažėle 
ėmiau suprasti, jog Konstantinas šiandien nori susitikti. 

— Ar norėtumėte šią popietę pamatyti JT? 

— Aš jau matau JT, - isteriškai sukikenau. 

Atrodė, kad jis neįsikirto. 

— Matau tą pastatą pro savo langą, - pamaniau, jog truputį 
per greitai šneku angliškai. 

Stojo tyla. 

Paskui jis pasakė: 

— Gal po to norėsite truputį užkąsti. 

Nusivyliau, atpažinusi ponios Vilard žodyną. Ji visada kvies- 
davo truputį užkąsti. Prisiminiau, kad šis vyras, pirmą sykį 
atvykęs į Ameriką, svečiavosi pas ponią Vilard. Ji atverdavo 
savo namų duris užsieniečiams, kad jei ji vyktų į užsienį, šie 
priimtų ją savo namuose. 

Dabar visai aiškiai supratau, jog ponia Vilard paprasčiau- 
siai pardavė savo viešnagę Rusijoje, kad galėčiau truputį už- 
kąsti čia, Niujorke. 

— Taip, norėčiau truputį užkąsti, - šaltai atsakiau. - Kada 
ateisite? 

— Užvažiuosiu jūsų su savo mašina apie antrą. Taigi „Ama- 
zonėje“? 

— Taip. 

— A, Žinau, kur ji yra. 

Akimirką pagalvojau, ar tik jis šiems žodžiams nesuteikė 

pernelyg daug reikšmės, bet paskui pamaniau, jog tikriausiai 
keletas „Amazonės“ merginų dirba JT sekretorėmis ir gal 
kada nors jis vieną jų vedėsi į pasimatymą. Leidau jam pir- 
mam padėti ragelį, tada padėjau ir aš. Vėl atsilošiau į pagal- 
ves. Jaučiausi niūriai. 

Štai aš ir vėl kūriau žavingą vyro, kuris aistringai mane pa- 
milsta iš pirmo žvilgsnio, paveikslą, 0 čia - tik niūri kasdieny- 
bė. Pareiginga ekskursija į JT, o paskui - sumuštinis! 

Mėginau pralinksmėti. 

Greičiausiai ponios Vilard sinchroninio vertimo specialis- 
tas mažas ir bjaurus, ir galiausiai imsiu jį niekinti taip, kaip 
niekinau Badį Vilardą. Ši mintis suteikė tam tikrą pasitenki- 
nimą. Dėl to, kad niekinau Badį Vilardą, ir, nors visi tebe- 
galvoja, jog ištekėsiu už jo, kai jis išeis iš džiovininkų ligoni- 
nės, žinojau, kad taip niekad neatsitiks, net jei jis būtų pas- 
kutinis vyras žemėje. 

Badis Vilardas buvo veidmainis. 

Žinoma, iš pradžių nežinojau, kad jis toks. Maniau, kad jis 
nuostabiausias vaikinas pasaulyje. Penkerius metus garbinau 
jį iš tolo, kol ir jis galų gale teikėsi į mane pažvelgti. Buvo 
nuostabu, kai aš vis dar jį garbinau, o jis ėmė žiūrėti į mane, 
o kai jau jis vis labiau ir labiau spoksojo į mane, aš visai atsi- 
tiktinai supratau, koks jis baisus veidmainis. Dabar jis nori 
mane vesti, 0 aš nekenčiu jo iki širdies gelmių. 

Blogiausia buvo tai, kad negalėjau prieiti ir jam tiesiai iš- 
kloti, ką apie jį galvoju, nes jis veikiai užsikrėtė tuberkulioze, 
tad dabar turiu jį linksminti, kol pasveiks ir galės ištverti ne- 
pagražintą tiesą. 

Nusprendžiau neiti pusryčiauti į kavinę. Juk tada turėčiau 
apsirengt, o kokia prasmė rengtis, kai visą rytą tūnai lovoje? 
Galėčiau paskambinti į apačią ir paprašyti, kad pusryčius ant 

padėklo atneštų man į kambarį, bet tada reikėtų duoti arbat- 
pinigių juos atnešusiam žmogui, o aš niekada nežinau, kiek 
jų duoti. Esu patyrusi nemalonių akimirkų, mėgindama duoti 
arbatpinigių žmonėms Niujorke. 

Kai atvažiavau į „Amazonę“, mažas plikis pasiuntinuko 
uniforma liftu užvežė mano lagaminą ir atrakino mano kam- 
barį. Aišku, aš tučtuojau įlėkiau vidun ir žvilgtelėjau, koks 
vaizdas pro langą. Po kurio laiko pastebėjau, jog pasiuntinu- 
kas, sukiodamas karšto ir šalto vandens čiaupą mano prau- 
syklėje, burba: „Čia šaltas, o čia karštas“, - paskui jis įjungė 
radiją ir išbėrė man visų Niujorko radijo stočių pavadinimus. 
Man pasidarė nesmagu, tad atsukau jam nugarą ir rūsčiai 
pasakiau: 

— Ačiū, kad užnešėte mano lagaminą. 

— Ačiū, ačiū, ačiū. Cha! - pasakė jis šlykščiu besimeilinan- 
čiu balsu ir, nespėjus man atsisukti, išėjo, šiurkščiai užtrenk- 
damas paskui save duris. 

Vėliau, kai papasakojau Dorinai, kaip keistai jis pasielgė, 
ji tarė: 

— Naivuole, jis norėjo arbatpinigių. 

Paklausiau, kiekgi turėjau duoti, ir ji atsakė, kad mažiau- 
siai 25 centus, o jei lagaminas svėrė daug, tai trisdešimt pen- 
kis. Juk pati puikiausiai galėjau užsinešti lagaminą į savo kam- 
barį, tik pasiuntinukas, rodos, taip nuoširdžiai norėjo tai pa- 
daryti, jog leidau jam. Pamaniau, kad tokios paslaugos įskai- 
čiuojamos į sąskaitą už viešbučio kambarį. 

Dorina sakė, kad reikia duoti dešimt procentų arbatpini- 
gių, bet aš beveik niekada neturėdavau tiksliai tiek pinigų ir 
jausdavausi baisiai kvailai, duodama kam nors pusę dolerio 
ir tardama: „Čia jums penkiolika centų arbatpinigių, o tris- 
dešimt penkis prašom man grąžinti“. 

Pirmą kartą Niujorke važiuodama taksi, daviau vairuoto- 
jui dešimt centų arbatpinigių. Už važiavimą reikėjo susimo- 
kėti dolerį, taigi pamaniau, kad dešimt centų bus kaip tik, ir 
šyptelėjusi plačiu mostu įteikiau vairuotojui lygiai tiek. Bet 
jis toliau laikė ištiestą delną ir spoksojo išvertęs akis į jį, o kai 
aš išlipau iš taksi, tikėdamasi, kad per klaidą nepadaviau jam 
kanadietiško pinigo, jis pradėjo rėkti: „Ledi, aš irgi noriu gy- 
venti kaip ir jūs ir visi kiti“. Taip išsigandau jo garsaus riks- 
mo, kad puoliau bėgti. Laimei, jis sustojo prie šviesoforo, 
nes kitaip, ko gero, būtų važiavęs šalia ir gluminamai klykęs. 

Kai paklausiau Dorinos, ką padariau ne taip, ji pasakė, kad 
tikriausiai nuo tada, kai ji lankėsi Niujorke paskutinį kartą, 
arbatpinigių dabar duodama ne dešimt, o penkiolika procen- 
tų. Šiaip ar taip, tas taksi vairuotojas buvo tikras parazitas. 


Paėmiau Damų dienos atsiųstą knygą. 

Kai ją atverčiau, iškrito atvirukas. Ant jo buvo pavaizduotas 
pudelis liūdnu snukučiu, gėlėta pižama tupintis krepšyje, 0 atvi- 
ruko viduje nupieštas krepšyje gulintis besišypsantis pudelis. Po 
juo buvo gražiai išraityta: „Tu būsi geriausia iš visų“. Atviruko 
apačioje kažkas šviesiai violetiniu rašalu buvo parašęs: „Greitai 
sveik! Nuo visų tavo gerų draugų iš Damų dienos“. 

Verčiau vieną pasakojimą po kito, kol galiausiai radau tą — 
apie figmedį. 

Figmedis augo žalioje pievutėje tarp žydo namo ir vienuo- 
lyno, ir žydas su gražute tamsiaplauke vienuole susitikdavo 
prie medžio ir skindavo prinokusius vaisius. Vieną dieną jie 
pamatė, kaip paukštė peri kiaušinį lizde ant medžio šakos. 
Kol jie stebėjo, kaip paukščiukas kalasi pro kiaušinio lukštą, 
jųdviejų rankos susilietė. Vienuolė daugiau nebeatėjo skinti 
vaisių su žydu; ateidavo virtuvės darbininkė katalikė piktu 

veidu, ji suskaičiuodavo vaisius, kuriuos suskindavo vyras, no- 
rėdama įsitikinti, kad jis neprisiskynė daugiau už ją, o žydas 
tuždavo. 

Man šis apsakymas pasirodė gana mielas, ypač ta vieta apie 
figmedį žiemą, užklotą sniegu, o paskui pavasarį su visais Ža- 
liais vaisiais. Net gaila pasidarė, kai perskaičiau paskutinį pus- 
lapį. Norėjau įsisprausti tarp tų išspausdintų juodų eilučių 
lyg tarp tvoros statinių ir eiti miegoti po tuo gražiu aukštu 
žaliu figmedžiu. 

Man atrodė, kad Badis Vilardas ir aš buvome kaip tas žy- 
das su vienuole, nors, žinoma, mes anei žydai, anei katalikai, 
mes — unitoriai. Ir mudu susitikinėdavome po savo įsivaiz- 
duojamu figmedžiu. Tik pamatėme ne kaip paukščiukas išsi- 
kala, o kaip moteris pagimdo kūdikį. Paskui nutiko kai kas 
baisaus, ir mudviejų keliai išsiskyrė. 

Gulėdama baltoje viešbučio lovoje, jaučiausi vieniša ir sil- 
pna. Įsigalvojau apie Badį Vilardą, kuris dar vienišesnis ir 
silpnesnis guli toje sanatorijoje Adirondekse, ir pasijutau tikra 
bjaurybė. Savo laiškuose Badis vis pasakodavo, kaip skaito 
poeto, kuris dar ir gydytojas, eilėraščius, kaip sužinojo apie 
kažkokį įžymų, bet jau mirusį apsakymų rašytoją rusą, irgi 
gydytoją, tad gal tikrai tiesa, jog gydytojai ir rašytojai gali 
neblogai sutarti. 

Na, ši gaida labai nesiskyrė nuo tos, kokia Badis Vilardas 
suokdavo man visus tuos dvejus metus, kai stengėmės geriau 
pažinti vienas kitą. Prisimenu dieną, kai jis nusišypsojo man ir 
pasakė: „Ar žinai, kas yra eilėraštis, Estera?“ - „Ne, o kas?“, — 
paklausiau. - „Dulkė“. Ir jis taip didžiavosi, šitai sugalvojęs, 
kad aš tiesiog dėbtelėjau į jo geltonus plaukus, mėlynas akis 
ir baltus dantis - jo dantys buvo labai ilgi, balti ir stiprūs, - ir 
pasakiau: „Tikriausiai“. 

Tik po vienerių metų čia, Niujorko centre, galiausiai pa- 
galvojau apie atsakymą. 

Praleisdavau nemažai laiko, įsivaizduodama pokalbius su 
Badžiu Vilardu. Jis buvo pora metų už mane vyresnis ir bai- 
sus mokslinčius, tad galėdavo įrodyti bet ką. Kai būdavau su 
juo, iš visų jėgų stengdavausi nesusimauti. 

Paprastai šiuos pokalbius kartodavau mintyse prieš pra- 
dėdama tikruosius, tik jie pasibaigdavo tuo, jog ką nors 
šiurkščiai atrėždavau Badžiui, užuot sėdėjusi ir kartojusi: 
„Tikriausiai“. 

Dabar, gulėdama ant nugaros lovoje, įsivaizdavau, kaip 
Badis sako: „Ar Žinai, kas yra eilėraštis, Estera?“ — „Ne, o 
kas?“ — sakau aš. - „Dulkė“. Ir kai tik jis ima išdidžiai šypso- 
tis, aš sakau: „Kaip ir tavo pjaustomi lavonai. Kaip ir žmo- 
nės, kuriuos tu manai gydąs. Jie yra dulkės, kaip visos dul- 
kės. O šit geras eilėraštis išlieka kur kas ilgiau, nei visas šim- 
tas draugėn sudėtų Žmonių“. 

Žinoma, Badis vargiai būtų galėjęs atsikirsti, nes tai, ką 
pasakiau, yra gryna tiesa. Žmonės sukurti tiesiog iš dulkių, ir 
nemanau, kad gydyti visas šias dulkes yra bent kiek geriau už 
eileraščių rašymą; eilėraščių, kuriuos žmonės prisimins ir kar- 
tos sau, kai bus nelaimingi, sirgs ar negalės užmigti. 

Deja, viską, ką man sakydavo Badis Vilardas, priimdavau 
kaip dieviškąją tiesą. Prisimenu pirmą vakarą, kai jis mane pa- 
bučiavo. Tai įvyko po Jeilio mokslo metų pabaigtuvių vakaro. 

Badis labai keistai pakvietė mane į tą šokių vakarą. 

Per vienas Kalėdų atostogas jis netikėtai įvirto į mano na- 
mus, vilkėdamas storą baltą megztinį aukšta atlenkiama apy- 
kakle. Buvo toks gražus, kad negalėjau atplėšti nuo jo akių. 
Jis pasakė: „Gal galiu kurią dieną aplankyti tave koledže, 
gerai?“ 

Apstulbau. Matydavau Badį tik bažnyčioje sekmadieniais, 
kai abu grįždavome namo iš koledžo, ir tai tik iš tolo, tad 
nesupratau, kodėl jis sumanė atbėgti ir pasimatyti su mani- 
mi — jis sakė, kad nubėgo dvi mylias, skiriančias mūsų na- 
mus, norėdamas pasitreniruoti prieš kroso varžybas. 

Žinoma, mudviejų motinos buvo geros draugės. Jos kartu 
lankė mokyklą, abi ištekėjo už profesorių ir įsikūrė tame pa- 
čiame mieste. Tačiau Badis rudenį visada mokydavosi paren- 
giamojoje mokykloje, o vasarą betriūsdamas Montanoje net 
prisitrindavo pūslių, tad buvo visai nesvarbu, jog mūsų moti- 
nos buvo geros draugės nuo pat mokyklos laikų. 

Po šio netikėto apsilankymo nieko negirdėjau apie Badį 
iki pat vieno gražaus sekmadienio ryto kovo pradžioje. Sė- 
dėjau savo kambaryje koledže ir skaičiau apie Piterį Atsisky- 
rėlį ir Volterį Beturtį, ruošdamasi kitą pirmadienį paskirtam 
istorijos egzaminui apie kryžiaus žygius, kai koridoriuje su- 
skambo telefonas. 

Paprastai žmonės paeiliui atsakinėja į koridoriaus tele- 
fono skambučius, bet aš buvau vienintelė fuksė visame aukš- 
te, visi kiti vyresni, taigi dažniausiai atsiliepti tekdavo man. 
Valandžiukę luktelėjau, ar niekas neišvaduos manęs nuo tos 
pareigos. Paskui nusprendžiau, kad visi tikriausiai Žaidžia 
skvošą ar išėjo pasivaikščioti, nes buvo savaitgalis, taigi at- 
siliepiau pati. 

— Ar tai tu, Estera? - paklausė mergina, budinti apačioje, 
ir kai atsakiau, kad aš, pranešė: 

— Čia tavęs laukia vyriškis. 

Nustebau tai išgirdusi, nes nė vienas vaikinas, su kuriais 
susitikinėjau šiais metais per tuos aklus pasimatymus, nepa- 
siūlė susitikti antrą kartą. Man tiesiog nesisekė. Nekenčiau 
kiekvieną šeštadienio vakarą leistis žemyn prakaituojančio- 

mis rankomis ir smalsaudama, kai kuri nors senbuvė prista- 
tydavo man savo tetos geriausios draugės sūnų, ir išvysti blyš- 
kų išglebėlį atlėpusiomis ausimis, kreivadantį ar klišakojį. Ne- 
manau, kad tik tiek nusipelniau. Juk nesu kokia luošė, na, 
gal kiek per daug uoliai mokausi ir nežinau, kada liautis. 

Taigi susišukavau plaukus, truputį ryškiau pasidažiau lū- 
pas ir, pasiėmusi istorijos knygą, — galėsiu sakyti, kad einu į 
biblioteką, jei ten lauks koks baisuoklis, - nulipau žemyn, 
kur į pašto staliuką stovėjo atsirėmęs pats Badis Vilardas, 
apsivilkęs chaki spalvos švarku su užtrauktuku, mėlynu kom- 
binezonu bei nutrintais pilkais sportbačiais, ir šypsojosi man. 

— Tik užsukau pasisveikinti, - paaiškino jis. 

Man pasirodė, jog keista kakti tokį kelią nuo Jeilio net ir 
autostopu, kaip darė jis, vien tam, kad pasisveikintum. 

— Sveikas, - atsakiau. - Eikime laukan, pasėdėsime veran- 
doje. 

Norėjau išeiti į verandą, nes budinti mergina, smalsi sen- 
buvė, mėgo kaišioti visur savo ilgą nosį. Ji, aišku, pagalvojo, 
kad Badis smarkiai apsiriko. 

Mes susėdome šalia ant dviejų pintų supamųjų kėdžių. 
Skaisčiai švietė saulė, vėjas nepūtė, buvo beveik karšta. 

— Galiu pabūti vos porą minučių, - tarė Badis. 

— Gal pasilik priešpiečių, - paprašiau. 

— O, tikrai negaliu. Atvažiavau čia į Sofomo išleistuvių va- 
karą su Džoana. 

Pasijutau tarsi visiška kvailė. 

— Kaip sekasi Džoanai? - šaltai paklausiau. 

Džoana Džiling, kilusi iš mano gimtojo miesto, lankė mū- 
sų mokyklą, o koledže mokėsi klase aukščiau už mane. Džo- 
ana - svarbus žmogus, klasės prezidentė ir koledžo žolės rie- 
dulio čempionė, jos specializacija buvo fizika. Visada susi- 

gūždavau, kai ji varstydavo mane tuščiomis kalnų krištolo 
spalvos akimis ar nusišypsodavo, atidengdama žvilgančius 
antkapių baltumo dantis, ir kalbėdavo tuo kvėpčiojančiu bal- 
su. Be to, ji buvo stambi kaip karvė. Pradėjau galvoti, kad 
Badžio skonis tikrai nekoks. 

— O, Džoana, - pakartojo jis, - ji pakvietė mane į šiuos 
šokius dar prieš porą mėnesių, O jos motina paprašė mano 
motinos, kad ją pakviesčiau, tad kaip turėjau pasielgti? 

— Tai kodėl pasakei, kad ją pakviesi, jei to nenorėjai? — 
piktai paklausiau. 

— Na, man patinka Džoana. Jai niekada nesvarbu, ar išleisi 
Jai pinigų. Be to, jai patinka pramogauti gryname lauke. Pas- 
kutinį kartą, kai ji atvažiavo į Jeilį savaitgaliui, mes dviračiais 
važiavome į Rytinę Uolą. Tai vienintelė mergina, kurios ne- 
turėjau stumti į kalną. Džoana - šaunuolė. 

Pašiurpau iš pavydo. Dar niekada nebuvau Jeilyje, o Jeilis - 
tai ta vieta, į kurią dažniausiai savaitgaliais važinėdavo ben- 
drabučio senbuvės. Nutariau nieko daugiau nesitikėti iš Ba- 
džio Vilardo. Jei nieko nesitiki, tai ir nenusivili. 

— Ką gi, geriau bėk pas Džoaną, - pasakiau dalykišku bal- 
su. - Bet kurią minutę gali ateiti mano vaikinas, ir jam nepa- 
tiks, kad sėdžiu su tavimi. 

— Vaikinas? — nustebo Badis. - Kas jis? 

— Jie du, - atsakiau. - Piteris Atsiskyrėlis ir Volteris Beturtis. 

Badis tylėjo, tad pasakiau: 

— Čia jų pravardės. 

Paskui pridūriau: 

— Jie iš Dortmuto. 

Spėju, kad Badis niekada labai nesidomėjo istorija, nes kie- 
tai sučiaupė lūpas. Pašokęs nuo pintos supamosios kėdės, be 
reikalo staigiai ją stumtelėjo. Paskui numetė žydrą voką su 
Jeilio kryžiumi man į sterblę. 

- Šį laišką ketinau tau palikti, jei tavęs nebūtų kambary. Į 
jame užduotą klausimą gali atsakyti paštu. Nelabai noriu jį 
dabar tau užduoti. 

Kai Badis išėjo, aš atplėšiau laišką. Jame buvau kviečiama 
į Jeilio fuksų šokių vakarą. 

Taip nustebau, kad net porą sykių suviaukčiojau ir lėkte 
įlėkiau į namą šaukdama: „Eisiu, eisiu, eisiu!“ Verandoje švie- 
tė skaisti balta saulė, o čia buvo tamsu, nors į akį durk, nieko 
nemačiau. Tik pajutau, kad glėbesčiuoju budinčią senbuvę. 
Kai ji išgirdo, jog einu į Jeilio fuksų šokių vakarą, nusistebė- 
jo ir net ėmė gerbti mane. 

Keista, bet bendrabuty po to viskas pasikeitė. Mano aukšto 
senbuvės pradėjo su manimi kalbėtis, tai viena, tai kita spon- 
taniškai atsakydavo į telefono skambučius ir niekas nebelaidė 
šiurkščių užuominų prie mano durų apie tai, kaip Žmonės švais- 
to auksines koledžo dieneles, įkišę nosį į knygas. 

"Tačiau per visus fuksų šokius Badis elgėsi sa manimi kaip 
su drauge ar pussesere. 

Visą laiką šokome, laikydamiesi kokios mylios atstumo, tik 
per „Auld Lang Syne“ jis netikėtai padėjo smakrą man ant 
pakaušio, tarsi būtų labai pavargęs. Paskui, košiami šalto juo- 
do trečios valandos vėjo, lėtai pėdinome penkias mylias at- 
gal į namą, kur aš už penkiasdešimt centų nakčiai gavau per 
trumpą sofą svetainėje. Kitur gi už padorią lovą turi pakloti 
porą dolerių. 

Jaučiausi apsunkusi, išsikvėpusi ir priblokšta sudužusių vilčių. 

Įsivaizdavau, kad šį savaitgalį Badis mane pamils, ir liku- 
sius metus man nebereikės rūpintis, kaip leisti šeštadienių 
vakarus. Kai priėjome namą, kuriame buvau apsistojusi, Ba- 
dis pasiūlė: 

— Varom prie chemijos laboratorijos. 

— Prie chemijos laboratorijos? - mane apėmė siaubas. 

— Taip, - Badis palietė man ranką. - Už jos atsiveria pui- 
kūs vaizdai. 

Ir iš tiesų už chemijos laboratorijos buvo tokia kalvelė, nuo 
kurios galėjai matyti poros Niu Heiveno namų šviesas. 

Stovėjau apsimesdama, kad jomis gėriuosi, kol Badis pa- 
togiai atsistojo ant rupios žemės. Kol jis mane bučiavo, sto- 
vėjau atsimerkusi ir stengiausi taip įsiminti namų šviesas, kad 
niekada jų nepamirščiau. 

Galiausiai Badis atšlijo. 

— Oho)! - atsiduso. 

— Kas „oho“? —- nustebusi paklausiau. 

Tai buvo sausas paprastas bučinukas, ir aš prisimenu gal- 
vojusi apie tai, kaip blogai, kad mūsų lūpos suskirdo, ko! pen- 
kias mylias Žingsniavome pučiant tam šaltam vėjui. 

— Oho, nuostabiai jaučiuosi tave bučiuodamas. 

Aš kukliai nutylėjau. 

— Tikriausiai susitikinėji su daugeliu vaikinų, - pridūrė Badis. 

— Tikriausiai, - pasakiau pagalvojusi, kad kiekvieną šių me- 
tų savaitę susitikinėjau vis su kitu vaikinu. 

— Na, aš turiu dar daug mokytis. 

— Ir aš, - skubiai įterpiau. - Juk privalau ir toliau gauti 
stipendiją. 

— Bet turbūt galėčiau susitikinėti su tavimi bent kas trečią 
savaitgalį. 

— Puiku, - beveik alpau, trokšdama grįžti į koledžą ir vi- 
siems papasakoti. 

Badis vėl mane pabučiavo prie namo laiptų. Kitą rudenį, 
kai jis įstojo į medicinos mokyklą, aš nuvažiavau ten, 0 ne į 
Jeilį susitikti su juo, ir supratau, kaip jis mane mulkino visus 
tuos metus ir koks veidmainis jis buvo. 

Supratau tai tądien, kai išvydome gimstant kūdikį. 


Seštas skyrius 


Prašiau Badžio, kad parodytų kokių nors įdomesnių vaizde- 
lių iš ligoninės gyvenimo, tad vieną penktadienį pabėgau iš 
visų pamokų ir atvykau ilgam savaitgaliui, o Badis tikrai pa- 
sistengė. 

Iš pradžių apsivilkau baltą chalatą ir atsisėdau ant aukštos 
kėdės kambaryje su keturiais lavonais, kuriuos pjaustinėjo 
Badis su draugais. Tie lavonai buvo tokie nepanašūs į žmo- 
nes, kad visai nebijojau. Jų oda buvo kieta, suragėjusi, juodai 
violetinė, o dvokė jie kaip seni stiklainiai su marinuotomis 
daržovėmis. 

Paskui Badis nusivedė mane į salę, kur stovėjo keletas di- 
delių stiklainių su kūdikiais, kurie gimė negyvi. Pirmame stik- 
lainyje didelė balta kūdikio galva buvo nuknebusi prie ma- 
žučio varlės dydžio susisukusio kūnelio. Kitame stiklainyje 
kūdikis buvo didesnis, šalia jo dar didesnis, o paskutiniame 
inde jis buvo jau normalaus naujagimio dydžio. Atrodė, kad 
jis Žiūri į mane ir šypsosi it mažas paršelis. 

Labai didžiavausi, galėdama ramiai žiūrėti į visas tas bai- 
sybes. Išsigandusi pašokau tik kartą, kai įkišau alkūnę į Ba- 
džio lavono skrandį, pasilenkusi pažiūrėti, kaip jis pjausto 

plaučius. Valandžiukę alkūnė svilte svilo, rodėsi, kad lavonas 
dar gyvas, jei vis dar šiltas, tad klyktelėjusi pašokau nuo kė- 
dės, o Badis man paaiškino, jog deginimo pojūtis atsirado 
tik dėl sūrymo skysčio, taigi vėl atsisėdau ant kėdės. 

Likus valandai iki priešpiečių, Badis nusivedė mane pa- 
skaiton apie piktybinę mažakraujystę ir kitas slogias ligas. 
Ligoti žmonės buvo užvežami ant platformos ir jiems užda- 
vinėjami klausimai. Juos išvežus, rodė spalvotas skaidres. 

Prisiminiau vienoje skaidrėje pavaizduotą gražią besijuo- 
kiančią merginą su juodu apgamu ant skruosto. „Po dvide- 
šimties dienų nuo šio apgamo iškilimo mergina mirė“, - pa- 
sakė gydytojas. Visi minutę patylėjo, paskui suskambo skam- 
butis, o aš taip niekada ir nesužinojau, kas čia per apgamas, 
ir kodėl mirė mergina. 

Po pietų nuėjome pasižiūrėti, kaip gimsta naujagimis. 

Pirmiausia susiradome baltinių spintą ligoninės koridoriu- 
je, ir iš ten Badis man padavė baltą kaukę bei šiek tiek marlės. 

Aukštas storas medicinos studentas, stambus kaip jautis, 
slampinėjo netoliese, stebėdamas, kaip Badis vynioja marlę 
sluoksniais man aplink galvą, kol visiškai paslėpė mano plau- 
kus, ir tik akytės spingsojo pro baltos kaukės plyšius. 

Studentas pašaipiai prunkštelėjo. 

— Bent jau motina tave myli, - mestelėjo. 

Buvau taip įsigalvojusi apie tai, koks jis storulis ir koks ne- 
laimingas turėtų būti toks vyriškis, 0 ypač jaunas vaikinas, — 
juk jokia moteris nenorės jį bučiuodama prisiliesti prie di- 
džiulio pilvo, - kad ne iš karto suvokiau, jog studentas norė- 
jo mane įžeisti. Man tebesvarstant, kad gal jis laiko save visai 
mielu vaikinu ir tą kandžią pastabą, kad tik motina gali my- 
lėti storulį, prisitaikė sau, jis jau buvo dingęs. 

Badis tyrinėjo keistą medinę plokštę ant sienos su įvairių 

dydžių skylių eile joje, pradedant nuo sidabrinio dolerio dy- 
džio ir baigiant pietų lėkštės dydžio skyle. 

— Puiku, puiku, - porino jis man. — Kaip tik šią akimirką 
ten viena moteris jau ruošiasi gimdyti vaikiuką. 

Prie gimdymo palatos durų stovėjo liesas kumptelėjęs Ba- 
džio pažįstamas medicinos studentas. 

— Sveikas, Vili, - šūktelėjo Badis. - Kas dirba? 

— Aš, - niūriai atsakė Vilis, o aš pastebėjau mažus prakaito 
lašelius ant jo aukštos blyškios kaktos. — Aš, ir tai mano pir- 
masis. 

Badis man papasakojo, kad Vilis - trečiakursis studentas 
ir kad jis privalo priimti aštuonis vaikelius, tik tada galės baigti 
studijas. 

Paskui jis pastebėjo šurmulį tolimajame koridoriaus gale: 
keletas vyrų citrinos žalumo chalatais ir kepuraitėmis bei ke- 
lios seselės nedarnia procesija ėjo mūsų link ir stūmė veži- 
mėlį su didele balta storule. 

— Neturėtum to matyti, - sumurmėjo man Vilis. - Niekada 
nenorėsi kūdikio, jei tai išvysi. Nereikėtų leisti to matyti mo- 
terims. Tai būtų visos Žmonijos pabaiga. 

Mes su Badžiu nusijuokėme. Jis paspaudė Viliui ranką, ir 
mes visi sugužėjome į palatą. 

Mane taip pritrenkė to stalo, ant kurio kėlė moterį, vaiz- 
das, kad aš nepratariau nė žodžio. Jis priminė kažkokį baisų 
kankinimų stalą: viename gale stirksojo metalinės kilpos, gu- 
lėjo visokiausių rūšių instrumentai, vielos ir vamzdeliai, ku- 
rių net paskirties nežinojau. 

Drauge su Badžiu stovėjome prie lango, už kelių pėdų nuo 
moters, ir iš čia puikiai viską matėme. 

Moters pilvas buvo atsikišęs taip, kad išvis nemačiau jos 
veido ar viršutinės kūno dalies. Rodės, ji turi tik milžinišką 

vorės pilvą ir dvi mažytes bjaurias išstypusias kojukes, įkištas 
į aukštas kilpas. Visą laiką, gimdydama vaikelį, ji nežmoniš- 
kai klykė. 

Badis pasakojo, kad gimdyvei suleido vaistų, ir ji pamirš 
skausmą, kad tada, kai ji keikėsi ir aimanavo, iš tUESŲ nesuvo- 
kė, ką daro, nes buvo tarsi užsnūdusi. 

Pagalvojau, kad tokius vaistus galėjo išrasti tik vyras. Čia 
gulėjo moteris, kenčianti siaubingus skausmus, aiškiai jausda- 
ma visą save iki kojų pirštų, nes kitaip nebūtų taip kriokusi. Po 
to ji droš tiesiai namo ir pradės kitą vaikelį tik todėl, kad vais- 
tai privers ją pamiršti išgyventą skausmą. O kažkurioje slapto- 
je jos kertelėje tas ilgas tamsus, beduris ir belangis skausmo 
koridorius tik ir lauks, kol galės vėl atsiverti ir ją praryti. 

Vyriausiasis akušeris, mokęs Vilį, vis sakė moteriai: 

— Stumkite, ponia Tomolilo, stumkite, gera mergaitė, stum- 
kite, — ir galiausiai pro sutrūkinėjusią, nuskustą vietą tarpu- 
kojyje, ryškią nuo dezinfekavimo priemonių, pamačiau pasi- 
rodant tamsų papurusį daiktelį. 

— Kūdikio galvutė, - sušnibždėjo Badis, bet jo balsą nuslo- 
pino moters krioksmas. 

Tačiau kūdikio galvutė kažkodėl užstrigo, ir gydytojas nu- 
rodė Viliui kirpti. Išgirdau, kaip žirklės prakirpo moters odą 
tarsi medžiagą, prapliupo kraujas — ryškus, šviesiai raudo- 
nas. Rodės, tarsi naujagimis staigiai būtų įšokęs Viliui į ran- 
kas, mėlynos slyvos spalvos, aplipęs kažkuo baltu ir ruožuo- 
tas nuo kraujo, o Vilis išsigandusiu balsu vis kartojo: 

— Tuoj jį išmesiu, tuoj jį išmesiu, tuoj jį išmesiu. 

— Neišmesi, - atkirto gydytojas ir, paėmęs naujagimį iš Vi- 
lio rankų, pradėjo jį masažuoti. Mėlyna spalva pranyko, kū- 
dikis ėmė cypti nelaimingu kvarksinčiu balseliu, ir aš pama- 
čiau, kad tai berniukas. 

Pirmiausia kūdikis nusišlapino tiesiai gydytojui į veidą. Vė- 
liau Badžio klausiau, ar tai įmanoma, ir jis atsakė, kad taip, 
nors tai ir neįprastas reginys. 

Kūdikiui gimus, žmonės palatoje pasidalijo į dvi grupes: 
sesutės pririšo metalinį asmens ženklą kūdikiui prie riešo, 
lazdele medvilniniu galu nuvalė jam akutes, suvystė ir pagul- 
dė į storos drobės lopšį, o akušeris ir Vilis adata ir ilgu siūlu 
ėmė siūti moters pjūvį. 

Rodos, kažkas ištarė: 

— Tai berniukas, ponia Tomolilo, - bet moteris neatsakė, 
net galvos nepajudino. 

— Na, kaip? - paklausė Badis patenkinta išraiška, kai ėjo- 
me per žalią keturkampį kiemą į jo kambarį. 

— Nuostabu, - atsakiau. - Galėčiau stebėti tai kiekvieną 
dieną. 

Nedrįsau jo paklausti, ar yra kitų būdų pagimdyti vaikelį. 
Kažkodėl man atrodė svarbiausia pačiai pamatyti, kaip kūdi- 
kis išlenda iš manęs, ir įsitikinti, kad jis mano. Pamaniau, kad 
jei jau vis tiek turi iškęsti šį skausmą, galėtum ir nemiegoti. 

Visada įsivaizdavau, kad pasiremiu ant alkūnių, gulėdama 
ant gimdymo stalo po to, kai jau viskas baigta, - mirtinai iš- 
blyškusi, aišku, nepasidažiusi, baisiai susivėlusi, bet šypsoda- 
ma ir spinduliuodama, o plaukai krinta man iki juosmens, — 
siekiu to mažutėlio besimuistančio vaikelio ir ištariu jam duo- 
tą vardą. 

— Kodėl kūdikis toks miltuotas? - klausiu, neleisdama už- 
gesti pokalbiui, o Badis man pasakoja apie vaškinį dangalą, 
saugantį naujagimio odelę. 

Kai grįžome į Badžio kambarį, baisiai primenantį vienuo- 
lio celę plikomis sienomis, plika lova ir plikomis grindimis, 
su stalu, ant kurio guli Grėjaus „Anatomija“ ir kitos storos 

bauginančios knygos, Badis uždegė žvakę ir atkimšo „Dubon- 
net“ butelį. Tada sugulėme šalia vienas kito ant lovos, Badis 
siurbčiojo vyną, o aš garsiai skaičiau „Ten, kur niekada nebu- 
vau nukeliavusi“ bei kitus eilėraščius iš savo atsivežtos knygos. 

Badis sakė dabar suprantąs, jog poezija tikrai kažkuo ypa- 
tinga, jei tokia mergytė kaip aš kiauras dienas nepaleidžia jos. 
Tad vėliau kas kartą, kai susitikdavome, skaitydavau jam eilė- 
raščius ir aiškindavau, ką juose radau. Tai buvo Badžio mintis. 
Jis visada taip surengdavo mūsų savaitgalius, kad niekada ne- 
siskųsdavome tuščiai praleidę laiką. Badžio tėvas buvo moky- 
tojas, turbūt ir Badis taip pat būtų galėjęs juo tapti, mat visada 
stengdavosi man viską paaiškinti ir suteikti kuo daugiau žinių. 

Kai baigiau skaityti eilėraštį, jis staiga paklausė: 

— Estera, ar kada nors esi mačiusi vyrą? 

Iš jo intonacijos supratau, kad jis turi galvoje ne vyrą ap- 
skritai. Supratau, kad jis kalba apie nuogą vyrą. 

— Ne, - atsakiau. — Tik statulų. 

— Gal norėtum pamatyti - na, mane? 

Nežinojau, ką ir atsakyti. Motina ir senelė jau daug anks- 
čiau man užsimindavo, kad Badis Vilardas yra šaunus, doras 
vaikis, kilęs iš geros, padorios šeimos, ir visi bažnyčioje laiko 
jį sektinu pavyzdžiu, nes jis labai gerbia savo tėvus ir vyres- 
nius žmones, be to, yra sportiškas, gražus ir protingas. 

Iš tiesų girdėdavau tik tai, kad Badis - šaunus ir doras, 
kad jis toks žmogus; su kuriuo ir mergina turi likti šauni ir 
dora. Taigi tikrai neatrodė, jog Badis galėtų sumanyti ką 
nors negera. 

— Ką gi, gerai, gerai, - atsakiau. 

Įsispoksojau į Badį: jis atsisegė chaki spalvos kelnes, nusi- 
movė jas, pakabino ant kėdės, paskui nusimovė apatinius, 
primenančius nailoninį žuvų tinklą. 

- Jie šaunūs, - paaiškino jis, - ir mama sako, kad juos lengva 
skalbti. 

Paskui jis atsistojo priešais mane, o aš vis dar spoksojau į 
jį. Galėjau galvoti tik apie kalakuto kakliuką bei skilvį, tad 
pasijutau labai nusivylusi. 

Badis atrodė įsižeidęs dėl mano tylos. 

— Turi priprasti prie tokio manęs, - tarė. - O dabar leisk 
pažvelgti į tave. 

Staiga pajutau, kad negalėsiu nusirengti prieš Badį, kaip 
negalėjau nusifotografuoti ir plakatui koledže, kur būčiau 
turėjusi stovėti nuoga priešais fotoaparatą, visą laiką Žino- 
dama, kad mano portretas priekiu ir šonu bus įsegtas į kole- 
džo gimnastikos salės bylas su A, B, C ar D raide priklauso- 
mai nuo to, kokios sveikatos esu. 

— Gal kada kitą kartą, - pasakiau. 

— Gerai, - Badis apsirengė. 

Paskui mes pasibučiavome, truputį pasiglamonėjome, ir 
aš pasijutau mažumą geriau. Išgėrusi likusį „Dubonnet“ ir 
sukryžiavusi kojas, įsitaisiau Badžio lovūgalyje. Paprašiusi šu- 
kų, užšukavau jomis plaukus sau ant veido taip, kad Badis 
negalėtų jo matyti. Staiga jo paklausiau: 

— Ar esi su kuo nors turėjęs meilės ryšių, Badi? 

Nežinau, kodėl taip paklausiau, žodžiai patys tiesiog iššo- 
ko man iš burnos. Niekada, nė akimirkos nebuvau pagalvo- 
jusi, jog Badis Vilardas su kuo nors juos palaikė. Tikėjausi, 
kad jis pasakys: 

— Ne, saugojau save, kol vesiu kokią nors nekaltą ir tyrą 
merginą, tokią kaip tave. 

Bet Badis išraudęs tylėjo. 

— Na, tai kaip? 

— Kaip suprasti, ar turėjau meilės ryšių? - dusliai perklau- 
sė Badis. 

— Na, ar su kuo nors ėjai į lovą? - ritmiškai šukavau plau- 
kus ant tos veido pusės, kuri buvo arčiau Badžio, ir jaučiau, 
kaip maži elektriniai siūleliai bado karštus skruostus. Norė- 
jau surikti: „Ne ne, nesakyk man, nieko nesakyk“. Bet nesu- 
šukau, tylėjau. 

- Ką gi, taip. Ėjau, - galiausiai atsakė Badis. 

Vos nenualpau. Nuo pat tos nakties, kai Badis Vilardas 
mane pabučiavo, o aš pasakiau, kad susitikinėju su daugeliu 
vaikinų, jis leido man pajusti, jog esu kur kas seksualesnė ir 
labiau patyrusi nei jis, ir kad jis mane apkabindavo, bučiuo- 
davo ir glamonėdavo tik todėl, kad aš jį tam įkvėpdavau, o jis 
paprasčiausiai nesusivaldydavo ir nesuvokdavo, ką darąs. 

Dabar supratau, kad jis visą laiką tik apsimetinėjo esąs 
skaistus. 

— Papasakok man apie tai, - lėtai šukavau ir šukavau plau- 
kus, jausdama, kaip su kiekvienu brūkštelėjimu šukų dantu- 
kai įsikerta man į skruostą. - Kas ji? 

Atrodo, Badžiui palengvėjo, jog aš nesupykau. Net, rodės, 
jam buvo malonu kam nors pasipasakoti, kaip jis buvo su- 
gundytas. 

Žinoma, kažkas sugundė Badį, jis to nepradėjo ir tai tikrai 
nebuvo jo kaltė. Ji buvo viešbučio Keip Kode, kuriame jis pra- 
eitą vasarą dirbo oficianto padėjėju, padavėja. Badis pastebė- 
jo, kad ji keistai jį nužvelgia, virtuvės šurmuly rodo jam savo 
krūtis, tad galiausiai vieną dieną jis jos paklausė, kas čia deda- 
Si, O ji pažvelgė jam tiesiai į akis ir išrėžė: „Aš tavęs noriu“. 

— Patiekto su petražolėmis? - nekaltai sukikeno Badis. 

— Ne, - atsakė ji. - Kurią nors naktį. 

Štai kaip Badis prarado savo nekaltybę ir skaistybę. 

Iš pradžių pamaniau, kad jis turbūt tik kartą permiegojo 
su padavėja, bet kai norėdama tuo įsitikinti, paklausiau, kiek 

kartų, jis pasakė, kad neatsimena, bet porąkart per savaitę 
dulkindavosi visą likusią vasarą tikrai. Padauginau tris iš de- 
šimties ir gavau trisdešimt, o tai beprotiškai daug. 

Manyje kažkas tiesiog užšalo. 

Grįžusi į koledžą, pradėjau klausinėti tai vienų, tai kitų 
senbuvių, ką jos darytų, jei jų pažįstamas vaikinas staiga joms 
pasakytų vieną vasarą trisdešimt kartų dulkinęsis su kažko- 
kia ištvirkusia padavėja, nors jau ilgokai yra pažįstamas su 
jumis. Tačiau jos atsakė, kad dauguma vaikinų yra tokie, kad 
negalima nuoširdžiai jų kaltinti, kol jie tau nesiperša ar ne- 
bando tavęs susaistyti pažadais. 

Iš tiesų mane skaudino ne ta mintis, kad Badis su kažkuo 
miegojo. Juk buvau skaičiusi apie visokiausius permiegoju- 
sius žmones. Jei tai būtų koks kitas vaikinas, būčiau tik išpe- 
šusi iš jo įdomiausias smulkmenas, 0 gal net nuėjusi ir pati su 
kuo nors permiegojusi, kad būtų lygiosios, ir daugiau nesu- 
kusi dėl to galvos. 

"Tačiau negalėjau pakęsti, kad Badis apsimetinėjo, esą aš 
baisiai seksuali, o jis tikras skaistuolis: juk visą laiką jis mylė- 
josi su ta vulgaria padavėja ir kartais tikriausiai labai norė- 
davo nusikvatoti tiesiai man į akis. 

— Ką tavo motina galvoja apie tą padavėją? - tą savaitgalį 
paklausiau Badžio. 

Badis stulbinamai gerai sutarė su savo motina. Jis visada 
klausėsi jos samprotavimų apie vyro ir moters santykius, o aš 
žinojau, kad ponia Vilard buvo tikra fanatikė, kalbėdama apie 
vyrų ir moterų skaistybę. Kai pirmą kartą atėjau į jos namus 
vakarienės, ji nužvelgė mane keistu, gudriu, tyrinėjančiu 
žvilgsniu, ir žinau, kad mėgino įspėti, skaisti aš ar ne. 

Badis sutriko. Taip ir maniau. 

— Motina klausinėjo mane apie Gledę, - prisipažino. 


SYLVIA PLATH E STIKLO GAUBTAS 77 


— Na, ir ką gi tu pasakei? 

— Pasakiau, kad Gledė - netekėjusi dvidešimt vienerių bal- 
toji. 

Žinojau, kad dėl manęs Badis niekada nebūtų taip šiurkš- 
čiai kalbėjęs su motina. Jis visada kartodavo jos žodžius: „Vy- 
ras nori draugės, 0 moteris — tvirto ramsčio“ bei „Vyras — 
strėlė, lekianti ateitin, o moteris - lankas, iš kurio ta strėlė 
išlekia“, kol man pasidarydavo bloga. 

Kiekvieną kartą, kai mėgindavau ginčytis, Badis atkirsda- 
vo, kad jo tėvas vis dar suteikia malonumą jo motinai, 0 argi 
tai nenuostabu sulaukus tokio amžiaus; vadinasi, ji tikrai Žino, 
kas yra kas. 

Taigi jau buvau apsisprendusi visiems laikams mesti Badį 
Vilardą ne dėl to, kad jis miegojo su ta padavėja, bet dėl to, 
kad neišdrįso tiesiai visiems to prisipažinti ir parodyti, jog tai 
jo charakterio bruožas, kai koridoriuje suskambo telefonas 
ir kažkas monotonišku balsu pasakė: 

— Estera, čia tau iš Bostono. 

Iš karto galėjau nuspėti, kad kažkas negerai, nes Badis bu- 
vo vienintelis mano pažįstamas žmogus Bostone, o jis nieka- 
da neskambindavo man į tolimas vietoves, nes laiškus rašyti 
kur kas pigiau. Kartą, kai norėjo man tučtuojau perduoti Ži- 
nutę, jis lakstyte lakstė po visą medicinos mokyklą klausinė- 
damas, ar kas nors savaitgalį nevažiuos į koledžą, ir, savaime 
aišku, tokių — važiuojančių - atsirado, tad jis perdavė jiems 
žinutę, ir aš gavau ją tą pačią dieną. Jis net nesumokėjo už 
pašto ženklą. 

Ir iš tiesų tai buvo Badis. Jis pranešė man, kad šį kartą per 
kasmetinį krūtinės ląstos peršvietimą rentgenu paaiškėjo, jog 
jis užsikrėtęs tuberkulioze, taigi išvyksta į mokymosi centrą 
Adirondekse, skirtą medicinos studentams, užsikrėtusiems 

šia liga - į tuberkuliozininkų sanatoriją. Paskui pridūrė, jog 
aš nerašiau nuo pat to savaitgalio, bet jis viliasi, jog tarp mū- 
sų viskas gerai, ir gal galėčiau jam rašyti bent kartą per savai- 
tę ir per Kalėdų atostogas aplankyti jį toje tuberkuliozininkų 
sanatorijoje"? 

Dar niekada Badis nebuvo toks nusiminęs. Jis labai di- 
džiuodavosi puikia sveikata. Visada, kai mano sinusai supū- 
liuodavo ir aš negalėdavau kvėpuoti, sakydavo, kad tai - psi- 
chosomatinė liga. Turbūt keista, kai gydytojas laikosi tokio 
požiūrio, gal tada jam pravarčiau studijuoti psichiatriją, bet, 
žinoma, niekada nedrįsau jam tiesiai to iškloti. 

Pasakiau Badžiui, kad apgailestauju, jog jis susirgo džio- 
va, pažadėjau rašyti, bet, padėjusi ragelį, nejaučiau nė laše- 
lio užuojautos. Tik nuostabų palengvėjimą. 

Pagalvojau, kad ta liga - tikriausiai Badžiui bausmė už tą 
dvigubą gyvenimą, už tai, kad jis jautėsi daug viršesnis už 
kitus. Tiesiog nuostabu, kad koledže neprivalėsiu visiems pa- 
skelbti nutraukusi santykius su Badžiu: tada vėl prasidėtų 
nuobodūs akli pasimatymai. 

Tiesiog visiems pasakiau, kad Badis užsikrėtė džiova, kad 
mes kaip ir susižadėjome, o kai šeštadienio vakarais likda- 
vau mokytis, visi elgėsi su manimi labai maloniai manydami, 
jog elgiuosi taip narsiai ir dirbu tik todėl, kad nuslopinčiau 
sudužusios širdies skausmą. 


Septintas skyrius 


Kaip ir maniau, Konstantinas buvo labai mažas, bet savotiš- 
kai gražus, šviesiai rudais plaukais, tamsiomis mėlynomis aki- 
mis ir gyva, įdomia išraiška. Beveik galėtum palaikyti jį ame- 
rikiečiu: jis buvo labai įdegęs ir blykčiojo baltais dantimis. 
Tačiau iš karto galėjau pasakyti, kad Konstantinas kilęs iš 
kitur. Jis turėjo tai, ko neturėjo nė vienas iš mano sutiktų 
amerikiečių, - intuiciją. 

Jis iš karto atspėjo, kad nesu ponios Vilard globotinė. Kar- 
tais kilstelėdavau antakį, kartais šaltai nusijuokdavau, ir ne- 
trukus mudu atvirai šaipėmės iš ponios Vilard, o aš galvojau: 
„Tam Konstantinui nerūpi, kad esu aukšta, kad nemoku daug 
kalbų ir kad nekeliauju po Europą, jis pro visą šį šlamštą ma- 
to, kas 1š tiesų esu“. 

Konstantinas nuvežė mane į JT sena žalia mašina subrai- 
žytomis, patogiomis rudos odos sėdynėmis ir pakeltu stogu. 
Jis pasakė, kad taip įdegė žaisdamas tenisą, o kai sėdėjome 
vienas šalia kito ir, šviečiant saulei, lėkėme per gatves, paė- 
mė mano ranką ir ją paspaudė, o aš pasijutau tokia laiminga, 
kokia buvau tik devynerių, lakstydama po įkaitus; baltą pa- 
plūdimį su savo tėvu, likus metams iki jo mirties. 

Kol mes su Konstantinu sėdėjome vienoje iš tylių ir praban- 
gių JT auditorijų šalia rūsčios, raumeningos, nepasidažiusios 
rusės, kuri, kaip ir Konstantinas, buvo sinchroninio vertimo 
specialistė, pagalvojau, kaip keista, jog man niekada anksčiau 
netoptelėjo, kad visiškai laiminga buvau tik devynerių. 

Vėliau, nors ir buvau skautė, lankiau pianino pamokas, 
akvarelės būrelį, šokių būrelį ir dalyvavau buriuotojų stovyk- 
loje - už viską mokėjo motina, nors ir labai nenorom, - bei 
koledže, kur prieš pusryčius kildavo tiesiog audra, kur kas 
dieną valgydavom prisvilusį pyragą ir siautėdavo naujų min- 
čių fejerverkai, - jau niekada nebuvau iš tiesų laiminga. 

Spoksojau į rusę dvieiliu pilku švarku, kuri savo nesupran- 
tama kalba tarškėjo posakį po posakio, o Konstantinas pasa- 
kojo, kad tai ir yra sunkiausia, nes rusų posakiai skiriasi nuo 
mūsiškių. Ir aš iš visos širdies troškau persikūnyti į tą rusę ir 
likusį gyvenimą nugyventi lodama vieną sakinį po kito. Gal 
ir nebūčiau nė kiek laimingesnė, užtat būčiau dar viena darbšti 
bitelė tarp kitų. 

Paskui Konstantinas, rusė vertėja ir krūva juodaodžių, bal- 
taodžių ir geltonodžių vyrų, besiginčijančių pro savo priseg- 
tus mikrofonus, tarsi nutolo. Mačiau, kaip jų lūpos be garso 
prasiveria ir susičiaupia, tarsi jie būtų stovėję išplaukiančio 
laivo denyje, palikdami mane visiškoje tyloje. 

Ėmiau skaičiuoti visus darbus, kurių dirbti net nemoku. 

Pradėjau nuo valgio gaminimo. 

Senelė ir mama buvo tokios geros virėjos, kad leisdavau 
gaminti joms. Jos visada stengėsi išmokyti mane ruošti vieną 
ar kitą patiekalą, bet aš tik žiūrėdavau kartodama: „Taip, taip, 
suprantu“, o nurodymai tekėdavo per mano galvą it vanduo. 
Galiausiai visada sugadindavau patiekalą taip, kad niekas ne- 
beprašydavo vėl jį pagaminti. 

Prisimenu Džodę, geriausią ir vienintelę draugę iš kole- 
džo pirmakursių, kuri vieną rytą savo namuose iškepė man 
plaktos kiaušinienės. Ji buvo neįprasto skonio, ir kai paklau- 
siau jos, ar ji ten ko įdėjo, ji paminėjo sūrį ir česnakinę drus- 
ką. Paklausiau, iš kur ji sužinojo šį receptą, ir ji atsakė, kad iš 
niekur, tiesiog pati taip sugalvojo. Bet juk ji ne kulinarė, ji — 
tik sociologijos studentė. 

Nemoku ir stenografuoti. 

Vadinasi, po koledžo negalėsiu gauti gero darbo. Mama 
vis man kartoja, kad niekas nenorės Žmogaus, studijavusio 
tik anglų kalbą. Bet jei anglistė moka ir stenografuoti, tai jau 
visai kas kita. Visi jos norės. Ji bus populiari tarp visų per- 
spektyvių jaunuolių, perrašinės vieną žavų laišką po kito. 

Bėda ta, kad visai nenorėjau patarnauti vyrams. Norėjau 
diktuoti savo pačios žavius laiškus. Be to, tie stenografavimo 
simboliukai, kuriuos man rodė motina, atrodė tokie baisūs, 
kaip ir raidė t, žyminti laiką, bei s, žyminti bendrą atstumą. 

Mano sąrašas ilgėjo. 

Esu ir beviltiškai prasta šokėja. Nepataikau į toną. Nejau- 
čiu pusiausvyros, ir kai per fizinio pamoką turime eiti siaura 
lenta, ištiesę rankas ir pakėlę galvas, visada nukrintu. Nega- 
lėčiau jodinėti arkliais ar slidinėti, nes tai per brangu, o kaip 
tik tai labiausiai ir norėčiau daryti. Nemoku kalbėti angliš- 
kai, skaityti hebrajiškai ar rašyti kiniškai. Net nežinau, kur 
žemėlapyje yra dauguma iš tų atokių šalių, kurioms JT atsto- 
vauja vyrai, sėdintys priešais mane. 

Pirmą kartą gyvenime, sėdėdama garso nepraleidžiančio 
JT pastato viduje tarp Konstantino, kuris moka žaisti tenisą 
ir versti sinchroniškai, bei rusės, kuri žino daugybę posakių, 
pasijutau nevisavertė. Iš tiesų nevisavertė buvau visada, tik 
niekada apie tai nesusimąstydavau. 

Sugebėjau tik laimėti stipendijas ir prizus, bet ši era netru- 
kus baigsis. 

Pasijutau tarsi lenktyninis žirgas pasaulyje be lenktynių tra- 
sų ar koledžo futbolo čempionas, staiga atsidūręs Volstryte 
solidžiu kostiumu, ir štai jo šlovės dienos susitraukė iki ma- 
žytės auksinės taurės ant Židinio atbrailos, o ant jos išgravi- 
ruota data primena veikiau užrašą antkapyje. 

Išvydau savo gyvenimą, išsišakojantį priešais mane tarsi tą 
žalią pasakojimo figmedį. 

Nuo kiekvienos šakos galo, tarsi storas purpurinis jo vai- 
sius, mojo ir mirksėjo nuostabi ateitis. Vienas vaisius buvo vy- 
ras, laimingi namai ir vaikučiai, kitas — įžymi poetė, trečias — 
išmintinga profesorė, dar vienas vaisius buvo I Dži, fantas- 
tiška redaktorė, dar kitas - Europa, Afrika ir Pietų Amerika 
bei keletas mylimųjų keistais vardais ir neįprastomis profesi- 
jomis, toliau kabojo olimpinė moterų komandos čempionė, 
O po šiais ir virš jų buvo dar daugiau, kurių neįžiūrėjau. 

Mačiau, kaip tupiu susirietusi po tuo figmedžiu, mirtinai 
išbadėjusi tik dėl to, kad negaliu apsispręsti, kurį vaisių pasi- 
rinkti. Norėjau kiekvieno atskirai ir visų iš karto, bet jei pasi- 
rinksiu vieną, prarasiu visus kitus. Taigi, kol aš čia sėdėjau, 
negalėdama apsispręsti, vaisiai ėmė raukšlėtis, pajuodo, ir 
vienas po kito ėmė kristi ant žemės po mano kojomis. 

Konstantino restorane kvepėjo žolėmis, prieskoniais ir grie- 
tine. Per visą tą laiką, kurį praleidau Niujorke, neradau kito 
tokio restorano. Radau tik Rojaus mėsainių kavines, kur pa- 
tiekia didžiulius mėsainius ir dienos sriubą bei keturių rūšių 
keistus pyragėlius prie labai švaraus prekystalio, už kurio stovi 
ilgas žvilgantis veidrodis. 

Norėdami pasiekti šį restoraną, turėjome nulipti žemyn 
septyniais blausiai apšviestais laipteliais į rūsį. 

Nuo dūmų pajuodusios sienos buvo aplipdytos kelionių 
plakatais. Jie atrodė tarsi daugybė langų, už kurių atsiveria 
Šveicarijos ežerai ir Japonijos kalnai bei Afrikos stepės. Sto- 
ros dulkėtos žvakės buteliuose, kurios tikriausiai jau šimt- 
mečiais varvino spalvotą vašką - raudoną ant mėlyno, o mė- 
lyną ant žalio, kurdamos dailų trispalvį vėrinį, šviesos ratu 
apšvietė visus staliukus, kur plaukė išraudę veidai, patys pri- 
menantys liepsnas. 

Neprisimenu, ką valgiau, bet, įsidėjusi burnon pirmą kąs- 
nį, pasijutau kur kas geriau. Man pasirodė, kad mano vizija 
apie figmedį ir tuos visus stambius jo vaisius, kurie suvyto ir 
nukrito žemėn, kilo tik dėl tuščio skrandžio. 

Konstantinas vis pylė mums į taures saldų graikišką vyną, 
atsiduodantį pušies sakais, 0 aš pagavau save pasakojant, kaip 
ketinu mokytis vokiečių kalbos, vykti į Europą ir tapti karo 
korespondente kaip Megė Higins. 

"Tuo metu, kai perėjome prie jogurto ir braškių uogienės, 
pasijutau taip gerai, kad nutariau leistis Konstantino sugun- 
doma. 


Nuo tada, kai Badis Vilardas man papasakojo apie tą pada- 
vėją, vis mąsčiau, kad vertėtų pačiai imti ir su kuo nors per- 
miegoti. Tačiau su Badžiu Vilardu permiegoti neverta, nes 
taip jis pirmautų vienu tašku. Tai turi būti kas nors kitas. 

Vienintelis vaikinas, dėl kurio dvejojau, ar nereikėtų su 
juo permiegoti, buvo nuožmus kablianosis pietietis iš Jeilio, 
vieną savaitgalį atvažiavęs į koledžą susirasti savo merginos, 
kuri aną dieną pabėgo iš namų su taksi vairuotoju. Kadangi 
mergina gyveno mano name, 0 tą naktį aš vienintelė likau 
namuose, mano pareiga buvo jį pralinksminti. 

Vietos kavinukėje, įspraustoje į slaptą būdelę aukštomis 

medinėmis sienomis, ant kurių buvo prikraigliota šimtai žmo- 
nių vardų, gėrėme juodą kavą, vieną puoduką po kito, ir nuo- 
širdžiai kalbėjomės apie seksą. 

Tas vaikinas, - jis buvo vardu Erikas, - šlykštėjosi tuo, kaip 
visos mano koledžo merginos stoviniuoja verandose po lem- 
pomis bei krūmynuose ir atvirai kaip išprotėjusios bučiuoja- 
si iki pirmos komendanto valandos taip, kad visi praeiviai 
galėtų jas matyti. Prabėgo milijonai evoliucijos metų, susirū- 
pinęs kalbėjo Erikas, o kas mes tokie? Gyvuliai. 

Paskui Erikas man papasakojo, kaip permiegojo su pirmą- 
ja savo moterimi. 

Jis lankė privačią Pietų mokyklą, kuri ugdė visapusiškai 
išsilavinusius džentelmenus, ir ten buvo nerašyta taisyklė, kad 
prieš ją baigdamas privalai pažinti moterį. Pažinti bibline 
prasme, paaiškino Erikas. 

Tad vieną šeštadienį Erikas su keliais bendraklasiais auto- 
busu nuvažiavo į artimiausią miestą ir apsilankė garsiame 
viešnamyje. Eriko kekšė net nenusivilko suknelės. "Tai buvo 
stora vidutinio amžiaus moteris dažytais raudonais plaukais, 
įtartinai storomis lūpomis bei papilkėjusia oda. Ji net šviesos 
neišjungė, tad jis paėmė ją po musių nutupėta dvidešimt pen- 
kių vatų stiprumo lempute, ir tai visai nebuvo taip įdomu, 
kaip kalbama. Tai buvo nuobodu, kaip nueiti į tualetą. 

Atsakiau, kad jei mylėtum moterį, gal nebūtų taip nuobo- 
du, bet Erikas pareiškė, kad būtų negražu galvoti apie moterį 
tik kaip apie gyvulį, tad jei jis kurią nors pamils, nieku gyvu 
nesiguls su ja į lovą. Jei reikės, apsilankys pas kekšę, o savo 
mylimą moterį apsaugos nuo visų tų nešvarių reikaliukų. 

Tuo metu man toptelėjo mintis, kad gal būtų neblogai su- 
gulti su Eriku, nes jis jau yra tai daręs, ne taip kaip dauguma 

berniūkščių ir nekalba apie tai gašliai ir kvailai. Bet paskui 

Erikas man parašė laišką, kuriame pasakojo, jog galbūt galė- 
tų mane pamilti, nes esu labai protinga, ciniška ir mielo vei- 
duko, nuostabiai panaši į jo vyresnę seserį. Tad suvokiau, jog 
neverta, su manimi jis niekada neitų į lovą, ir parašiau jam, 
kad, deja, aš ketinu tekėti už vaikystės meilės. 

Kuo daugiau apie tai galvojau, tuo labiau man patiko min- 
tis, jog mane galėtų sugundyti sinchroninio vertimo specia- 
listas Niujorke. Konstantinas atrodė visapusiškai subrendęs 
1 dėmesingas. Nepažįstu nieko, kam jis norėtų pasigirti, kaip 
koledžo berniukai savo kambario ar krepšinio komandos 
draugams susirietę giriasi, jog miegojo su merginomis ant 
automobilių užpakalinių sėdynių. Be to, būtų maloniai iro- 
niška permiegoti su vyru, kurį man pristatė ponia Vilard, ir 
taip tarsi suversti visą kaltę jai. 

Kai Konstantinas paklausė, ar nenorėčiau užsukti į jo na- 
mus ir pasiklausyti balalaikos įrašų, mintyse šyptelėjau. Mo- 
tina man visada sakydavo, jog niekada neičiau su vyru į jo 
namus po pasimatymo, nes tai reiškia vienintelį dalyką. 

- Žaviuosi balalaikomis, - pasakiau. 

Konstantino kambarys buvo su balkonu, iš kurio matėsi 
upė, ir mes girdėjome, kaip apačioje tamsoje ūkauja buksy- 
rai. Susijaudinau, atsipalaidavau ir įsitikinau, kad elgiuosi tei- 
singai. 

Žinojau, kad galiu pastoti, bet ta mintis neaiškiai plaukio- 
jo kažkur toli ir visiškai manęs nejaudino. Nėra šimtapro- 
centinio apsisaugojimo nuo pastojimo, buvo sakoma straips- 
nyje, kurį motina iškirpo iš Reader's Digest ir atsiuntė man į 
koledžą. Jį parašė ištekėjusi vaikų advokatė, o vadinosi jis 
„Už susilaikymą“. 

Čia buvo suminėtos visos priežastys, kodėl mergina turėtų 
mylėtis tik su savo vyru ir tik po to, kai už jo ištekės. 

Pagrindinė straipsnio mintis buvo tokia: skiriasi ne tik vy- 
ro pasaulis nuo moters pasaulio, bet ir emocijos, ir tik san- 
tuoka gali tinkamai suderinti šiuos du pasaulius ir dvi skir- 
tingas emocijų sistemas. Motina sakė, kad kaip tik šitai mer- 
gaitės sužino per vėlai, todėl jos privalo klausyti patyrusių 
žmonių, pavyzdžiui, ištekėjusios moters, patarimų. 

Ta advokatė sakė, jog geriausi vyrai nori vesti būdami skais- 
tūs, o net jei jie nėra skaistūs, jie nori būti bent tie, kurie 
išmokys savo žmonas mylėtis. Žinoma, jie stengsis įtikinti 
merginą mylėtis ir žadės ją vesti vėliau, bet vos ji pasiduos, 
jie ims visiškai jos nebegerbti ir sakyti, kad jei ji darė tai su 
jais, tai darys su bet kuriuo kitu vyru. Taip galiausiai ji susiga- 
dins gyvenimą. 

Moteris baigė savo straipsnį teigdama, kad geriau pasisau- 
goti nei gailėtis, be to, nėra garantuoto būdo nepastoti, o jau 
tada tai tikrai būtų bėda. 

Tačiau man atrodė, kad šiame straipsnyje net neužsimin- 
ta, kaip jaučiasi mergina. 

Gal ir miela būti skaisčiai ir ištekėti už skaistaus vyro, bet 
kas bus, jei jis staiga po santuokos prisipažins, jog nėra skais- 
tus, taip, kaip padarė Badis Vilardas? Negaliu pakęsti nė min- 
ties, jog moteris privalo gyventi vieniša ir skaisčiai, O vyras 
gali gyventi dvigubą gyvenimą: ir skaisčiai, ir ne. 

Galiausiai nusprendžiau: jei jau taip sunku rasti vyrišką ir 
protingą vyrą, kuris, būdamas dvidešimt vienerių, vis dar yra 
skaistus, tai ir aš pati galiu nebesistengti likti nekalta ir ište- 
kėti už to, kuris irgi jau mylėjosi. Ir kai jis pradės gadinti man 
gyvenimą, aš galėsiu atsilyginti tuo pačiu. 

Kai buvau devyniolikos, skaistybė buvo ginčų objektas. 

Užuot pasaulis dalijęsis į katalikus ir protestantus, respub- 
likonus ir demokratus, baltuosius ir juoduosius ar net vyrus 

ir moteris, rodės, dalijasi į tuos, kurie su kuo nors permiego- 
JO, ir tuos, kurie to nedarė. Atrodė, kad tai vienintelis reikš- 
mingas skirtumas tarp vieno ir kito žmogaus. 

Maniau, kad tądien, kai peržengsiu ribą, nepaprastai pasi- 
keisiu. 

Maniau, kad jausiuosi tarsi aplankiusi Europą. Pareisiu na- 
mo, atidžiai pasižiūrėsiu į veidrodį ir pamatysiu savo akių 
gelmėje mažas baltas Alpes. Dabar pagalvojau, kad jei pa- 
žvelgčiau į veidrodį rytoj, savo akies vyzdyje pamatyčiau man 
besišypsantį lėlės dydžio Konstantiną. 

Kokią valandą sėdėjome jo balkone dviejose atskirose iš 
virvelių pintose kėdėse, susikrovę tarp savęs šūsnį plokšte- 
lių. Grojo patefonas. Švelni pieniška šviesa sklido nuo gatvių 
lempų ar nuo pusmėnulio, ar nuo mašinų, ar nuo žvaigždžių — 
negalėjau atskirti, o Konstantinas nerodė noro mane sugun- 
dyti, tiesiog laikė mano ranką. 

Paklausiau, gal jis susižadėjęs, gal turi mylimą merginą ir 
dėl to toks drovus, bet jis atsakė, kad ne, ir paaiškino, kad 
vengia susisaistyti. 

Galiausiai pajutau, kaip venomis plūsta galingas snaudu- 
lys, apėmęs mane nuo išgerto pušų sakų skonio vyno. 

— Eisiu ir atsigulsiu, - pasakiau. 

Nerūpestingai nužingsniavau į miegamąjį ir pasilenkiau nu- 
siauti batelių. Švari lova iškilo priešais mane tarsi saugus lai- 
vas. Išsitiesiau paslika ir užsimerkiau. Išgirdau, kaip Kon- 
stantinas atsiduso ir atėjo iš balkono. Vienas po kito jo batai 
dunkstelėjo ant grindų, jis atsigulė šalia manęs. 

Slapčia stebėjau jį iš po plaukų sruogos. 

Jis gulėjo ant nugaros, pasikišęs rankas po galva, ir spok- 
sojo į lubas. Krakmolytos baltos marškinių rankovės, parai- 
totos iki alkūnių, nykiai šmėksojo prieblandoje, o įdegusi oda 

atrodė beveik juoda. Pagalvojau, kad jis vienas gražiausių ma- 
no matytų vyrų. 

Atrodė, jei tik turėčiau nuostabų švelnių linijų veiduką ar- 
ba galėčiau įžvalgiai diskutuoti apie politiką, arba būčiau įŽy- 
mi rašytoja, tada gal Konstantinui 1r būtų įdomu su manimi 
permiegoti. 

O tada dingtelėjo: kas bus, jei vos imsiu jam patikti, O jis 
man ims atrodyti visai paprastas, kas bus, jei vos jis mane 
pamils, o aš surasiu vieną ydą po kitos, taip, kaip radau jų 
Badžio Vilardo ir visų berniukų prieš jį charakteriuose? 

Tas pats kartodavosi nuolat. 

Šmėstelėdavo tolumoje koks vyras be ydų, bet, vos jam pri- 
artėjus, tučtuojau suvokdavau, kad jis man netiks. 

Štai kodėl nenorėčiau kada nors ištekėti. Mažiausiai trokštu 
begalinio saugumo ar būti lanku, iš kurio išlekia strėlės. No- 
riu pokyčių, jaudulio, noriu pati lėkti visomis kryptimis, tarsi 
Liepos ketvirtosios spalvotos fejerverkų strėlės. 


Pabudau, išgirdusi lietų. 

Buvo tamsu, nors į akį durk. Po kurio laiko ėmiau įžvelgti 
blyškius nepažįstamo lango kontūrus. Šviesos spindulys vis 
pasirodydavo ore, pralėkdavo per sieną kaip šmėkliškas, ti- 
riantis pirštas ir vėl nuslysdavo į nežinią. 

Paskui išgirdau, kaip kažkas kvėpuoja. 

Iš pradžių maniau, kad tai aš - taigi po apsinuodijimo gu- 
liu tamsiame savo viešbučio kambaryje. Sulaikiau kvapą, bet 
kvėpavimas nesiliovė. 

Ant lovos priešais mane žvilgėjo žalia akis. Ji buvo padaly- 
ta į ketvirčius kaip kompasas. Lėtai ištiesiau ranką ir nutvė- 
riau ją. Pakėliau. Su ja pakilo ranka, sunki kaip lavono, bet 
šilta nuo miego. 

Konstantino laikrodis rodė tris. 

Konstantinas gulėjo su marškiniais, kelnėmis ir kojinėmis 
toks, kokį jį užmigdama ir palikau, o kai mano akys priprato 
prie tamsos, įžvelgiau blyškias blakstienas, tiesią nosį ir švel- 
nias dailias lūpas, kurios atrodė tarsi netikros, plaukiančios 
rūku. Valandėlę pasilenkusi jį tyrinėjau. Anksčiau dar nieka- 
da nebuvau užmigusi šalia vyro. 

Mėginau įsivaizduoti, kas būtų, jei Konstantinas būtų ma- 
no vyras. 

Taigi kelčiausi septintą, virčiau jam kiaušinius, kepčiau 
kumpį, šildyčiau skrebučius, kaisčiau kavą ir maklinėčiau su 
pižama ir plaukų suktukais, kol jis išeitų į darbą, tada su- 
plaučiau visus nešvarius indus ir pakločiau lovą. O kai jis grįŽ- 
tų namo po įdomios, žavios dienos, tikėtųsi karštos vakarie- 
nės, o aš vakare vėl plaučiau nešvarias lėkštes tol, kol galiau- 
siai visiškai išsekusi griūčiau lovon. 

Rodės, merginai, kuri penkiolika metų mokėsi vien dešim- 
tukais, toks gyvenimas - tuščias ir niūrus, vis dėlto Žinojau, 
kad būtent tokia ir yra santuoka, nes Badžio Vilardo motina 
nuo ryto iki vakaro tik ir virdavo, kuopdavo ir plaudavo, o 
juk ji buvo universiteto profesoriaus Žmona ir pati dėstė pri- 
vačioje mokykloje. 

Kartą, kai aplankiau Badį, radau ponią Vilard, pinančią 
kilimėlį iš vilnonių juostelių, likusių sukarpius senus pono 
Vilardo kostiumus. Ji savaičių savaites praleido prie to kili- 
mėlio. Žavėjausi tomis rudomis, žaliomis ir mėlynomis besi- 
pinančiomis juostelėmis, bet kai ponia Vilard baigė kilimą, 
ji, užuot pakabinusi jį ant sienos taip, kaip būčiau tai pada- 
riusi aš, patiesė jį virtuvėje ant grindų, ir po kelių dienų jis 
buvo purvinas, apdulkėjęs ir nesiskyrė nuo kitų demblių, ku- 
riuos už dolerį gali nusipirkti „Five and Ten“ parduotuvėje. 

Žinojau, kad nepaisant visų rožių, bučinių ir pietų restora- 
ne, kur vyras kviečiasi moterį prieš ją vesdamas, iš tiesų jis 
slapčia trokšta, pasibaigus vestuvių ceremonijai, pasitiesti 
žmoną po kojomis kaip ponios Vilard virtuvinį kilimėlį. 

Argi motina man nepasakojo, jog vos tik ji su mano tėvu 
išvyko į Reno medaus mėnesio, - tėvas kartą buvo vedęs, tad 
jam teko išsiskirti, - jis jai pasakė: „Na, bent palengvėjo! Ga- 
lime pagaliau liautis apsimetinėti ir būti savimi“, - ir nuo tos 
dienos motina neturėjo nė minutėlės ramybės. 

Be to, prisimenu, kaip Badis Vilardas grėsmingu, išmanan- 
čiu tonu pareiškė, kad, pagimdžiusi vaikus, pasijusiu kitaip, 
kad nebenorėsiu rašyti eilėraščių. Pamaniau, kad gal ir tiesa: 
ištekėjusi ir pagimdžiusi, jautiesi tarsi išsiplovusi smegenis, 0 
paskui tik vergauji kaip apkvaišusi nuosavoje totalitarinėje 
šalyje. 

Kol spoksojau į Konstantiną lyg į šviesų, nesuterštą bur- 
buliuką gilaus šulinio dugne, jo blakstienos virptelėjo, ir jis 
pažvelgė į mane, o akys buvo pilnos meilės. Abejingai stebė- 
jau, kaip mažos atpažinimo langinės užsivėrė - apkrito švel- 
numo migla, o plačios lėliukės ėmė žvilgėti ir tapo plokščios 
kaip natūrali oda. 

Konstantinas atsisėdo ir nusižiovavo. 

— Kiek valandų? 

— Trys, - vangiai sumurmėjau. - Gal geriau eisiu namo. Iš 
pat ryto turiu būti darbe. 

— Aš tave parvešiu. 

Kai mes nugaromis vienas į kitą atsisėdome ant skirtingų 
lovos pusių ir ėmėme narplioti savo batraiščius šlykščioje bal- 
toje naktinės lemputės šviesoje, pajutau, kaip Konstantinas 
atsisuko. 

— Ar tavo plaukai visada tokie? 

— Kokie? 

Jis neatsakė, tik ištiesė ranką, paglostė plaukus ties šakni- 
mis ir lėtai perbraukė juos pirštais tarsi šukomis iki galiukų. 
Mane tarsi elektra perskrodė, sėdėjau ramut ramutėlė. Nuo 
pat vaikystės mėgstu, kai man šukuoja plaukus. Tada tampu 
mieguista ir rami. 

— O, žinau, - tarstelėjo Konstantinas. - Tu ką tik juos išsi- 
plovei. 

Ir pasilenkęs užsirišo sportbačius. 

Po valandos gulėjau viešbučio lovoje ir klausiausi, kaip į 
langą barbena lietus. Nebuvo panašu į lietų, atrodė, kad laša 
čiaupas. Ėmė skaudėti kairiąją blauzdą, tad nebesitikėjau už- 
migti iki septynių, kai radijo žadintuvas įprastai prikelia ma- 
ne nuoširdžiais dūdų garsais. 

Kiekvieną kartą, kai lydavo, seniai lūžęs kaulas man pri- 
mindavo save tuo buku skausmu. 

Paskui pagalvojau: 

— Tai dėl Badžio Vilardo susilaužiau tą koją. 

Ir paprieštaravau sau: 

— Ne, pati ją susilaužiau. Susilaužiau ją tyčia, kad atkeršy- 
čiau sau už tai, jog buvau tokia bjaurybė. 


Aštuntas skyrius 


Ponas Vilardas nusivežė mane į Adirondeksą. 

Buvo antra Kalėdų diena, pilkas dangus, grasinantis sniegu, 
kybojo virš galvų. Jaučiausi suskydusi, išglebusi ir nusivylusi, — 
taip man visada būna antrą Kalėdų dieną, tarsi pušų šakos, 
žvakės, sidabro ir aukso spalvos kaspinais perrištos dovanos, 
beržų rąstų laužai, Kalėdų kalakutas ir džiaugsmingos gies- 
mės prie pianino būtų žadėję niekada niekur nedingti. 

Per Kalėdas beveik gailėdavausi, kad nesu katalikė. 

Iš pradžių vairavo ponas Vilardas, paskui aš. Neprisime- 
nu, apie ką kalbėjomės, bet kai mus atšiauriai pasitiko kai- 
mo vietovės, jau nuklotos giliomis sniego pusnimis, ir kai tam- 
siai žalios, beveik juodos eglės susispietusios ėmė leistis nuo 
pat pilkų kalvų iki kelio pakraščio, dariausi vis niūresnė ir 
niūresnė. 

"Troškau pasakyti ponui Vilardui, jog jis gali toliau važiuoti 
vienas, O aš pasigausiu kokią pakeleivingą mašiną ir parva- 
Žiuosiu namo. 

Bet dirstelėjusi į pono Vilardo veidą, žilų plaukų gijas ber- 
niokiškai ežiuku kirptuose plaukuose, geras akis, rausvus 
skruostus, veide sustingusią nekaltą, savimi pasitikinčio žmo- 

gaus išraišką, primenančią saldų vestuvių pyragą, - suvokiau, 
kad negalėsiu taip pasielgti. Teks ištverti viską iki galo. 

Vidurdienį pilkas dangus kiek pabalo. Pasistatę mašiną ap- 
ledėjusiame šalutiniame kelyje, pasidalijome ponios Vilard 
priešpiečiams suteptus sumuštinius su tunu, avižinius sau- 
sainius, obuolius ir išplempėme termosą juodos kavos. 

Ponas Vilardas švelniai žiūrėjo į mane. Paskui atsikrenkš- 
tė ir nusibraukė kelis trupinėlius nuo kelnių. Pamaniau, kad 
jis ketina pasakyti ką nors tikrai rimto, mat jis buvo labai 
drovus, 0 aš esu girdėjusi, kad šitaip jis atsikrenkščia prieš 
pradėdamas svarbią paskaitą apie ekonomiką. 

— Nelė ir aš visada norėjome turėti dukrą. 

Valandėlę apstulbusi maniau, kad ponas Vilardas pareikš, 
jog ponia Vilard laukiasi ir tikriausiai pagimdys mergytę. 

— Bet neįsivaizduoju mielesnės dukros už tave, - pridūrė jis. 

Tikriausiai jis pagalvojo, jog verkiu todėl, kad labai apsi- 
džiaugiau jo noru atstoti man tėvą. 

— Nagi nagi, - tapšnojo jis man per petį ir porą kartų atsi- 
krenkštė. - Juk mes suprantame vienas kitą. 

Paskui, atidaręs mašinos dureles savo pusėje, perėjo mano- 
jon. Jam iškvepiant, pilkame ore susidarydavo garo debesiu- 
kai. Aš persėdau į jo vietą, jis užvedė mašiną, ir ji pajudėjo. 

Ne visai pamenu, kaip įsivaizdavau Badžio sanatoriją. 

Tikriausiai tikėjausi pamatyti medinę trobelę ant kalvos 
viršūnės, rausvaskruosčius jaunuolius ir moteris (jie visi tu- 
rėjo būti labai patrauklūs, bet su žvilgančiomis džiovininkų 
akimis), gulinčius balkonuose ir užsiklojusius storomis ant- 
klodėmis. 

„Sirgti tuberkulioze - tai tarsi gyventi su bomba plaučiuo- 
se, - rašė man į koledžą Badis. - Tiesiog guli ramiai ir tikiesi, 
kad ji nesprogs“. 

Man buvo sunku įsivaizduoti ramiai gulintį Badį. Juk jo 
gyvenimo filosofija - kiekvieną sekundę ką nors veikti. Net 
kai vasarą eidavome į paplūdimį, jis niekada negulėdavo ke- 
pindamasis saulutėje kaip aš. Vis bėgiodavo pirmyn ir atgal, 
žaisdavo beisbolą ar keliolika kartų greitai atsispausdavo. 

Mudu su ponu Vilardu laukėme priėmimo kambaryje, kol 
pasibaigs popietinio poilsio valanda. 

Atrodė, kad visos sanatorijos spalvos parinktos pagal ke- 
penų spalvą. Tamsios žvilgančios medinės plokštės, svilėsių 
spalvos odinės kėdės, sienos, kurios kada nors gal ir buvo 
baltos, bet pasidavė plintančiai drėgmės ir pelėsių ligai. Grin- 
dis dengė dėmėtas rudas linoleumas. 

Ant žemo staliuko, kurio tamsi fanera buvo nusėta apskri- 
tomis ir pusapskritimio formos dėmėmis, gulėjo keletas ap- 
driskusių Time and Life numerių. Atsiverčiau arčiausiai gu- 
lėjusį žurnalą ties viduriu. Į mane pažvelgė Eizenhauerio* 
veidas, plikas ir blyškus tarsi embriono veidas butelyje. 

Po kurio laiko išgirdau, kaip tyliai varva vanduo. Valan- 
džiukę maniau, kad persisotinusios sienos nutarė atsikratyti 
drėgmės, bet paskui pamačiau, kad šie garsai sklinda nuo 
fontanėlio kambario kampe. 

Vanduo fontanėlyje tryško per kelis colius į viršų iš grublė- 
to vamzdelio, išsiskleisdavo, išskysdavo ir nedarniais lašais 
imdavo byrėti į akmeninį baseinėlį su pageltusiu vandeniu. 
Baseinėlis buvo grįstas baltais šešiakampiais kokliais, kokiais 
paprastai esti išklotos viešos išvietės. 

Suskambo skambutis. Tolumoje atsivėrė ir užsivėrė durys. 
Įėjo Badis. 

— Sveikas, tėti. 


* Eisenhower, Dwight David (1890—1969), Amerikos generolas ir respublikonų politi- 
kas, 34-asis Amerikos prezidentas. 


SYLVIA PLATH B STIKLO GAUBTAS 95 


Badis apkabino tėvą ir tučtuojau, visas nušvitęs, pripuolė prie 
manęs ir ištiesė ranką. Paspaudžiau ją. Ji buvo drėgna ir riebi. 

Mes su ponu Vilardu susėdome ant odinės sofutės. Badis 
įsitaisė priešais mus ant slidaus fotelio kraščiuko. Jis šypso- 
josi taip, tarsi jo lūpų kampučiai būtų buvę suveržti nemato- 
ma viela. 

Mažiausiai tikėjausi, kad Badis bus nutukęs. Visą laiką, 
kai galvodavau apie jį, gulintį ten, sanatorijoje, matydavau 
tik šešėlius įdubusiuose skruostuose ir akis, degančias beveik 
išdžiūvusiose akiduobėse. 

Bet nelauktai visi Badžio įdubimai buvo virtę iškilimais. 
Didelis pilvukas pūpsojo po aptemptais baltais nailoniniais 
marškiniais, skruostai buvo apvalūs ir rausvi kaip marcipa- 
nai. Net jo juokas atrodė putlus. 

Mudviejų akys susitiko. 

— Tai dėl valgymo, - paaiškino jis. - Diena po dienos mums 
kemša maistą ir verčia gulinėti. Bet dabar man jau leidžiama 
pasivaikščioti valandžiukę, tad nebijok, per porą savaičių su- 
lysiu, - jis stryktelėjo nuo fotelio, šypsodamas kaip patenkin- 
tas šeimininkas. — Gal norit pamatyti mano kambarį? 

Aš nusekiau paskui Badį, o ponas Vilardas nuėjo į prie- 
blandą paskui mane, pro dvejas besisukančias duris apšerkš- 
nijusio stiklo paneliais, į kepenų spalvos koridorių, kvepiantį 
grindų vašku ir lizoliu; čia dar tvyrojo kažkoks silpnesnis kva- 
pas, panašus į sutrintų gardenijų. 

Badis atidarė rudas duris, ir mes vorele suėjome į siaurą 
kambarį. 

Daugiausia vietos čia užėmė gremėzdiška lova, uždengta 
plonyčiu baltu užtiesalu mėlynomis juostelėmis. Šalia jos sto- 
vėjo naktinis staliukas su ąsočiu, stikline vandens ir sidabri- 
niu termometru, kyšančiu iš dubenėlio su rausvu dezinfekuo- 

jamuoju skysčiu. Antras stalas, apkrautas knygomis, popie- 
riais ir senais moliniais vazonais - tapytais, bet neglazūruo- 
tais, - buvo įspraustas tarp lovos kojūgalio ir spintos durų. 

— Ką gi, - atsiduso ponas Vilardas, - atrodo visai jaukiai. 

Badis nusijuokė. 

— Kas čia? - paėmiau molinę vandens lelijos lapo formos 
peleninę: tamsiai žaliame fone kruopščiai buvo išvedžiotos 
geltonos gyslos. 

— Tai peleninė, - atsakė Badis. - Ji tau. 

Padėjau peleninę atgal. 


— Aš nerūkau. 
— Zinau, - atsiliepė Badis. - Bet vis tiek maniau, kad tau 
patiks. 


— Ką gi, - ponas Vilardas sučiaupė popieriaus spalvos lū- 
pas. - Gal jau keliausiu. Paliksiu jus, jauniklius, vienus... 

— Puiku, tėti. Keliauk. 

Nustebau. Maniau, kad ponas Vilardas čia pernakvos, o 
kitą dieną parveš mane atgal. 

— Ar man irgi važiuoti? 
vė juos Badžiui. - Žiūrėk, kad Estera gautų patogiai atsisėsti 
traukinyje. Tikriausiai ji pasiliks čia dienai. 

Badis palydėjo tėvą prie durų. 

Rodės, ponas Vilardas tyčia atsikratė manęs. Maniau, kad 
jis iš anksto tai suplanavo, bet Badis paneigė sakydamas, kad 
jo tėvas paprasčiausiai nenori matyti ligonių, O ypač sergan- 
čio sūnaus, nes jam esą atrodo, kad visos ligos — tik valios 
stokos įrodymas. Ponas Vilardas per visą gyvenimą nesirgo 
nė vienos dienos. 

Atsisėdau ant Badžio lovos. Čia paprasčiausiai nebuvo dau- 
giau kur sėstis. 

Badis dalykiškai pasirausė savo popieriuose. Paskui pada- 
vė man ploną pilką Žurnaliūkštį. 

— Atsiversk vienuoliktą puslapį. 

Žurnalas buvo leidžiamas kažkur Meine, pilnas šabloniš- 
kų eilėraštukų, o paragrafus vieną nuo kito skyrė žvaigždu- 
tės. Vienuoliktame puslapyje radau eilėraštį „Floridos auš- 
ra“. Peržvelgiau posmą po posmo apie arbūzo spalvos švie- 
sas, vėžlių žalumo palmes ir kriaukles, rievėtas it graikų ar- 
chitektūros kolonos. 

— Neblogai, - nors mintyse sau tariau, kad tai baisu. 

— Kas jį parašė? — paklausė Badis ir nusišypsojo kaip idiotas. 

Mano žvilgsnis užkliuvo už pavardės dešiniajame pusla- 
pio kampe apačioje. B. S. Vilardas. 

— Nežinau. - Ir staiga pridūriau: - O, kaipgi, Žinau, Badi. 
Tu jį parašei. 

Badis pasislinko arčiau manęs. 

Ašatsitraukiau. Tikrai nedaug Žinau apie tuberkuliozę, bet 
man atrodė, kad tai ypač baisi liga, sklindanti nemačiomis. 
Pamaniau, kad Badis galėtų kitiems ir negrūsti savo žudikiš- 
kų tuberkuliozės mikrobų. 

— Nebijok, - nusijuokė Badis. - Nesu teigiamas. 

— Teigiamas? 

— Neužsikrėsi. 

Badis trūkčiojamai įkvėpė, tarsi kopdamas į labai statų 
kalną. 

— Noriu tavęs kai ko paklausti, - jis įgijo keistą įprotį skverb- 
tis į mano akis žvilgsniu, tarsi norėtų perskrosti man visą gal- 
vą ir pažiūrėti, kuo dabar užsiima mano smegeninė. 

— Ketinau to paklausti laiške. 

Pagalvojau apie šviesiai mėlyną voką su Jeilio kryžiumi ant 
atlanko. 

— Bet paskui pamaniau verčiau palaukti, kol tu atvažiuosi, 
nes galėsiu paklausti asmeniškai, - jis patylėjo. - Na, ar ne- 
nori žinoti, ko paklausiu? 

— Ko? - paklausiau tyliu, nieko gera nežadančiu balsu. 

Badis įsitaisė šalia manęs. Apkabino ranka man liemenį, 
nubraukė plaukų sruogą nuo ausies. Nesukrutėjau. Išgirdau 
jį šnabždant: 

— Ar tau patiktų tapti ponia Badi Vilard? 

Siaubingai panorau nusikvatoti. 

Kaip šis klausimas būtų nustebinęs mane, jei Badis Vilar- 
das būtų man uždavęs jį kada nors anksčiau per tuos penke- 
rius metus, kai jį garbinau iš tolo! 

Badis matė, kad dvejoju. 

— Žinau, kad dabar nesu geros formos, - skubiai pridūrė. — 
Vis dar gydausi, gal ir prarasiu porą šonkaulių, bet kitą rude- 
nį aš jau grįšiu į medicinos mokyklą. Vėliausiai po metų nuo 
šio pavasario... 

— Turiu tau kai ką pasakyti, Badi. 

— Žinau, - niūriai atkirto Badis. - Tu su kuo nors susitiki- 
nėji. 

— Ne. 

— Kas tada yra? 

— Neketinu kada nors tekėti. 

— Išprotėjai, — nušvito jis. - Dar apsigalvosi. 

— Ne. Apsisprendžiau. 

Bet Badis vis dar atrodė linksmas. 

— Prisimeni, - paklausiau, - kai parvežei mane į koledžą 
po Parodijų vakaro? 

— Prisimenu. 

— Prisimeni, kaip klausei, kur labiau norėčiau gyventi — 
mieste ar kaime? 


SYLVIA PLATH ši STIKLO GAUBTAS 99 


— Ir tu atsakei... 

— Ir aš atsakiau, kad noriu gyventi ir mieste, ir kaime... 

Badis linktelėjo. 

— O tu, - tęsiau staiga sutvirtėjusiu balsu, - nusijuokei ir 
pareiškei, kad esu tikra neurastenikė, ir kad tas klausimas 
paimtas iš kažkokio testo, į kurį jūs tą savaitę atsakinėjote 
per psichologijos pamoką. 

Badžio šypsena dingo. 

— Ką gi, tu - teisus. Esu neurastenikė. Niekada negalėčiau 
įsikurti tiktai arba mieste, arba kaime. 

— Tuomet galėtum gyventi tarp jų, - pasiūlė Badis. - Ret- 
karčiais nuvyktum į miestą, retkarčiais į kaimą. 

— Na, tai kas gi čia taip neurasteniška? 

Badis neatsakė. 

— Na? - burbtelėjau, galvodama: „Ligonių negalima gailė- 
tis, tai jiems neišeina į gera, jie išpaiksta“. 

— Nieko, - tyliai suvebleno Badis. 

— Cha, neurastenikė! — pašaipiai nusikvatojau. - Jei gali 
vadinti neurastenike tą, kuri nori dviejų skirtingų dalykų tuo 
pat metu, tai aš esu visiška neurastenikė. Likusias savo gyve- 
nimo dienas skraidysiu pirmyn ir atgal nuo vieno kraštutinu- 
mo prie kito. 

Badis padėjo ranką ant manosios: „Bet leisk ir man skrai- 
dyti su tavimi“. 


Stovėjau ant slidininkų šlaito Pisgos kalno viršūnėje, žvelg- 
dama žemyn. Neturėjau čia ką veikti. Anksčiau niekada ne- 
slidinėjau. Bet maniau pasimėgauti bent vaizdu, kol turiu to- 
kią galimybę. 

Iš kairės virvinis keltuvas kėlė slidininkus vieną po kito ant 
snieguotos viršūnės, kur daug kas čiužinėjo ir šliuožė, ir kuri 

buvo jau kiek aptirpusi nuo vidurdienio saulės, bet dabar ta- 
po tvirta ir blizganti kaip stiklas. Šaltas oras visiškai išvalė 
mano plaučius ir nosį. 

Iš visų pusių slidininkai raudonais, mėlynais ir baltais švar- 
kais šliuožė žemyn akinančiu šlaitu tarsi Amerikos vėliavos 
skutai. Nuo trasos papėdės netikra rąstų trobelė kriokė po- 
puliarias dainas į tylą. 


Žvelgiu į Jungfrau 
Iš mūs namelio dviem... 


Griaudėjanti melodija skverbėsi į mane tarsi nematomas 
upokšnis sniego dykynėje. Vienas nerūpestingas puikus ju- 
desys, ir aš imsiu lėkti žemyn šlaitu prie mažyčio chaki spal- 
vos taško šone — Badžio Vilardo, stovinčio tarp žiūrovų. 

Visą rytą Badis mokė mane slidinėti. 

Pirmiausia kaimelyje iš draugo jis pasiskolino slides ir sli- 
džių lazdas bei slidžių batus iš gydytojo Žmonos, kurios pėda 
buvo tik vienu dydžiu didesnė už maniškę, ir raudoną slidinė- 
jimo švarką iš studentės slaugytojos. Jo užsispyrimas stebino. 

Paskui prisiminiau, kad medicinos mokykloje Badis yra lai- 
mėjęs prizą už tai, kad įtikino mirusiųjų giminaičius leisti 
mokslo tikslais tuos numirėlius pjaustyti reikia nereikia. Pa- 
miršau, koks buvo prizas, bet mačiau Badį baltu chalatu ir iš 
kišenės kyšančiu stetoskopu, tapusiu tarsi jo kūno dalimi, be- 
sišypsantį, besilankstantį ir įtikinėjantį tuos priblokštus, kvai- 
lus giminaičius pasirašyti pomirtinius dokumentus. 

Paskui Badis iš savo gydytojo, taip pat sergančio tuberku- 
lioze, tad labai supratingo, pasiskolino mašiną, ir mudu išlė- 
kėme, tamsiuose sanatorijos koridoriuose sudžeržgus skam- 
bučiui, kuris paskelbė pasivaikščiojimo valandą. 

Badis anksčiau irgi nebuvo slidinėjęs, bet jis sakė, kad pa- 
grindiniai principai visai paprasti, o kadangi jis dažnai stebė- 
davo slidinėjimo instruktorius ir jų mokinius, tai galįs išmo- 
kyti mane visko, ką man reikia žinoti. 

Pirmą pusvalandį aš klusniai kopiau į kalvelę eglute, atsi- 
spirdavau lazdomis ir nušliuoždavau tiesiai žemyn. Atrodė, 
kad Badis džiaugiasi mano pažanga. 

— Puiku, Estera, - pasakė jis, kai aš įveikiau kalvelę dvide- 
šimtą kartą. - Dabar pamėginkime užsikelti keltuvu. 

Sustojau kaip įbesta, išraudusi ir šnopštuodama. 

— Bet, Badi, aš dar nemoku šliuožti zigzagu. Visi žmonės, 
besileidžiantys nuo viršūnės, tai moka. 

— Tau tereikia nusileisti pusę kelio. Tada nepasieksi dide- 
lio greičio. 

Taigi Badis palydėjo mane iki virvinio keltuvo, parodė, kaip 
leisti virvei slysti delnais, paskui liepė sugniaužti ją ir kilti. 

Dar niekada nebuvau pasakiusi „ne“. 

Suėmiau pirštais tą šiurkščią slystančią lyg gyvatukė virvę 
ir pakilau. 

Tačiau virvė taip greitai traukė mane, virpėdama ir siū- 
buodama, kad nepajėgiau jos paleisti pusiaukelėje. Ir prie- 
šais, ir už manęs buvo po slidininką, ir jei tik pasileisčiau, 
mane parblokštų, o tada pamesčiau viską - ir slides, ir slidžių 
lazdas. Nenorėjau sukelti rūpesčių, taigi ramiai laikiausi. 

Tačiau viršūnėje pagalvojau ką kita. 

Badžio akys išskyrė mano - dvejojančios — raudoną švar- 
kelį iš kitų. Jo rankos skrodė orą tarsi chaki spalvos vėjo ma- 
lūno sparnai. Paskui pamačiau, kad jis rodo man leistis vėžė- 
mis, kurios vingiuoja šlaito viduriu. Bet kol neramiai, išdžiū- 
vusia gerkle balansavau ant slidžių, lygios baltos vėžės nuo 
mano iki jo kojų susiliejo. 

Vienas slidininkas pervažiavo jas iš kairės, kitas perkirto 
jas iš dešinės, o Badžio rankos ir toliau silpnai mojo tarsi 
antenos kitapus lauko, kur šmižinėjo mikroskopiniai judan- 
tys padarėliai, primenantys mikrobus, o gal sulinkusius švie- 
sius šauktukus. 

Nusisukau nuo šio mirgančio amfiteatro ir pažvelgiau 
aukštyn. 

Didžiulė pilka dangaus akis žvelgė į mane, miglina saulė 
apgaubė visas baltas tylias tolumas, besidriekiančias iš visų 
pasaulio pusių, vieną blyškią kalvą po kitos blyškios kalvos, 
iki pat būdelės po mano kojomis. 

Vidinis balsas liepė nebūti kvailai, saugoti savo kailį, nusi- 
imti slides, lipti žemyn, slepiantis už Žemučių pušaičių ap- 
link šlaitą, ir pranykti tarsi liūdnam moskitui. Mintis, kad gal- 
būt užsimušiu, ramiai iškilo vaizduotėje tarsi medis ar gėlė. 

Akimis išmatavau atstumą nuo savęs iki Badžio. 

Dabar jis stovėjo sukryžiavęs rankas ir atrodė tarsi skersi- 
nių tvoros, stūksančios jam už nugaros, dalis - sustingęs, ru- 
das ir nereikšmingas. 

PrišliuoŽusi prie viršūnės krašto, įbedžiau slidžių lazdas į 
sniegą ir atsispyriau skristi, nors ir žinojau, kad man neuž- 
teks nei sugebėjimų, nei tinkamos reakcijos laiku sustoti. 

Nulėkiau tiesiai žemyn. 

Stiprus vėjas, iki šiol slėpęsis, pūtė tiesiai man į burną ir 
bloškė plaukus ant pakaušio. Aš leidausi, bet balta saulė ne- 
kilo. Ta bejausmė visatos ašis, be kurio pasaulis negalėtų eg- 
zistuoti, kybojo virš sustingusių kalvų viršūnių. 

Menkas atsakas iš mano kūno nulėkė jos link. Jaučiau, kaip 
mano plaučiai įkvepia gamtovaizdį - orą, kalnus, medžius, 
žmones. Galvojau: „Štai ką reiškia būti laimingai“. 

Staigiai kritau Žemyn į savo pačios praeitį pro zigzagais 

lekiančius slidininkus, pro mokinius, pro ekspertus, pro me- 
tų metus vienatvės, šypsenų ir kompromisų. 

Žmonės ir medžiai abiejose pusėse skyrėsi tarsi tamsūs tu- 
nelio šonai, kol aš nėriau į ramų, šviesų tašką jo gale, į bur- 
buliuką šulinio dugne, baltą meilų kūdikį, susirangiusį moti- 
nos pilve. 

Tarp dantų girgždėjo žvyras. Ledinis oras sruvo gerkle. 

Virš manęs pakibo Badžio veidas, artimas ir milžiniškas, 
tarsi išdarkyta planeta. Už jo pasirodė kiti veidai. Toliau bal- 
toje lygumoje šmirinėjo juodi taškeliai. Dalis po dalies, tarsi 
šiurkštūs krikštatėvio lazdos plaušeliai, senasis pasaulis vėl 
susiliejo. 

— Tau puikiai sekėsi, - pasakė į ausį pažįstamas balsas, — 
kol tas vyras neužstojo tau kelio. 

Žmonės atsegė man slidžių batus, ištraukė į skirtingas snie- 
go pusnis kreivai įsmigusias slidžių lazdas. Už mano nugaros 
iškilo trobelės tvora. 

Badis pasilenkė nuauti man batų ir numovė keletą porų 
storos vilnos kojinių. Jo putli ranka suspaudė kairiąją koją ir, 
gniauždama bei čiupinėdama, ėmė slysti mano kulkšnimi, tar- 
si ieškotų paslėpto ginklo. 

Beaistrė balta saulė švietė dangaus skliaute. Norėjosi tol to- 
bulėti, kol tapsiu šventa, liekna ir aštri kaip peilio ašmenys. 

— Keliuosi, - pasakiau. - Dar kartą tai padarysiu. 

— Ne, nepadarysi. 

Badžio veide pasirodė keista, patenkinta išraiška. 

— Ne, nepadarysi, - išdidžiai nusišypsojęs pakartojo jis. — 
Tau dviejose vietose lūžo koja. Mėnesių mėnesius būsi su- 
gipsuota. 


Devintas skyrius 


— Labai džiaugiuosi, kad jie mirs. 

Hilda nusižiovavo, pasirąžė, padėjo galvą ant rankų, su- 
nertų ant stalo, ir vėl užmigo. Tulžies žalumo sruoga nusilei- 
do ant jos antakio kaip tropinis paukštis. 

Tulžies žaluma. Ji turėjo būti madinga rudenį, tik Hilda 
kaip visada pusmečiu lenkė laiką. Tulžies žaluma su juoda, 
tulžies žaluma su balta, tulžies žaluma su melsva žaluma, sa- 
vo pussesere. 

Mados burbuliukai, sidabriniai niekučiai įtartinai kunku- 
liavo mano smegenyse. Dusliai pokštelėję, jie išniro. 

Labai džiaugiuosi, kad jie mirs. 

Prakeikiau likimą, atvedusį mane į viešbučio kavinę tuo 
laiku, kai ten sėdi Hilda. Po beveik nemiegotos nakties jau- 
čiausi per daug apdujusi, kad sugalvočiau atsiprašymą ir ga- 
lėčiau nešti savo sėdynę atgal į kambarį pasiimti pamirštų 
nosinės, skėčio, pirštinės ar užrašų knygutės. Taigi teks pro 
užšalusio stiklo „Amazonės“ duris pereiti į braškių spalvos 
marmurinėmis plokštėmis grįstą išėjimą į Medisono aveniu. 

Hilda visą laiką judėjo kaip manekenė. 

- Šauni skrybėlė, gal pati ją pasisiuvai? 

Beveik tikėjausi, kad Hilda atsisuks į mane ir pasakys: „Šne- 
ki kaip gvėra“, bet ji tik ištiesė gulbės kaklą ir vėl įtraukė jį į 
pečius. 

— Taip. 

Praėjusį vakarą mačiau pjesę, kur heroję apsėdo dibukas*. 
Kai jis imdavo kalbėti iš jos burnos, balsas nuskambėdavo lyg 
iš po žemių, ir negalėdavai pasakyti, ar tai kalba vyras ar mo- 
teris. Tai va, Hildos balsas net labai priminė to dibuko balsą. 

Ji spoksojo į savo atspindį blizgančiame parduotuvės lan- 
ge tarsi norėdama įsitikinti, kad vis dar tebėra. Tyla tarp mū- 
sų buvo tokia gili, kad net pamaniau, jog iš dalies dėl jos esu 
kalta aš. 

Taigi pasakiau: 

— Tie Rozenbergai... Baisu, tiesa? 

Šiandien vėlai vakare Rozenbergai turėjo būti pasodinti į 
elektros kėdę. 

— Taip! - sugergždė Hilda, ir galiausiai pajutau, kad prisi- 
liečiau Žmogiškumo stygos jos širdies raizgalynėje. Rodės, 
lyg kitų mudvi lauktume kapų tamsumo posėdžių kambary- 
je, kurį Hilda dar labiau patamsindavo savuoju „taip“. 

— Baisu, kad tokie žmonės vis dar gyvi. 

Ji nusižiovavo, šviesiai oranžinės lūpos atvėrė gilią tamsą. 
susitiko, sujudėjo. Ir vėl iš slaptavietės prabilo dibukas: 

— Labai džiaugiuosi, kad jie mirs. 


— Nagi, nusišypsok mums. 
Sėdėjau ant rausvos aksominės sofutės Džei Si biure, lai- 
kydama popierinę rožę ir pozuodama žurnalo fotografui. Vie- 


* Žydų folkloro pikta klajojanti dvasia, valdanti žmogaus kūną tol, kol neišvaroma egzor- 


cizmu. 


“, 
9 


KITT 
S 
UITŲ 


106 


nuolika mūsiškių jau nufotografavo, aš buvau paskutinė. Mė- 
ginau pasislėpti moterų tualete, bet nepavyko. Betsė pamatė 
mano kojas pro durų apačią. 

Nenorėjau, kad mane fotografuotų, nes jaučiau, kad tuoj 
apsiverksiu. Nežinau, kodėl norėjau verkti, Žinojau tik, kad 
jei kas nors man ką pasakys ar per daug atidžiai į mane pa- 
žvelgs, iš akių pabirs ašaros, imsiu kūkčioti ir verksiu ištisą 
savaitę. Jaučiau, kaip ašaros liejasi ir taškosi manyje kaip van- 
duo netvirtai stovinčioje su kaupu pripiltoje stiklinėje. 

Tai buvo paskutinės fotografijos prieš išleidžiant žurnalą. 
Mes grįšime į Talsą, Viloksį, Tyneką ar Kuso Bėjų, į ten, iš 
kur atvykome, tad turėjome būti fotografuojamos su butafo- 
rija, vaizduojančia, kuo norėtume tapti. 

Betsė laikė kukurūzo grūdą, norėdama parodyti, jog trokšta 
tapti ūkininko žmona, Hilda laikė pliką beveidę skrybėlių siu- 
vėjo manekeno galvą, norėdama pasakyti, jog nori kurti skry- 
bėlaites, o Dorina turėjo auksu kraštuotą sarį, ženklą, kad 
nori dirbti socialinį darbą Indijoje (man ji pasakė, kad iš tie- 
sų to nenori, o tiesiog troško tiktai palaikyti sarį). 

Kai manęs paklausė, kuo noriu būti, pasakiau, kad nežinau. 

— Ką tu, aišku, kad žinai, - atšovė fotografas. 

— Ji nori būti viskuo, - sąmojingai kirto Džei Si. 

Pasakiau, kad noriu būti poetė. 

Visi ėmė ieškoti daikto, kurį turėčiau laikyti. 

Džei Si pasiūlė eilėraščių knygą, bet fotografas papriešta- 
ravo sakydamas, kad tai pernelyg akivaizdu. Daiktas turėjo 
simbolizuoti įkvėpimą rašyti eilėraščius. Galiausiai Džei Si 
nusegė vienintelę ilgakotę popierinę rožę nuo paskutinės sa- 
vo skrybėlaitės. 

Fotografas ėmė blykčioti karštomis baltomis lempomis. 

— Parodyk mums, kokia esi laiminga, rašydama eilėraštį. 

Žvelgiau į mėlyną dangų pro fikusų lapų užtvarą ant Džei 
Si lango. Keletas teatrališkų debesiukų plaukė iš dešinės kai- 
rėn. Įbedžiau akis į didžiausią debesį, tarsi jam pranykus iš 
akių ir mano sėkmė išgaruotų. 

Pajutau, kad labai svarbu išlaikyti lūpų kampučius lygius. 

— Nusišypsok mums. 

Pagaliau mano lūpų kampučiai klusniai ėmė kilti tarsi pil- 
vakalbės marionetės. 

— Ei, - staiga papriekaištavo fotografas, tarsi ką nujausda- 
mas, — atrodai taip, tarsi tuoj imsi verkti. 

Negalėjau susilaikyti. 

Paslėpiau veidą ant rausvo aksominio Džei Si sofutės at- 
lošo ir man nepaprastai palengvėjo, kai sūrios ašaros bei 
gailūs garsai, kurie kunkuliavo manyje visą šį rytą, išsiveržė 
lauk į kambarį. 

Kai pakėliau galvą, fotografas jau buvo dingęs. Džei Si taip 
pat. Jaučiausi suglebusi ir išduota, tarsi kokio siaubūno nu- 
mesta oda. Palengvėjo, išsivadavus nuo to gyvūno, bet atro- 
dė, kad jis nusinešė su savimi mano sielą ir visa kita, ką tik 
galėjo nutverti savo letenomis. 

Pasirausiau kišenėje ir išsitraukiau paauksintą kosmetinę 
su tušu, šepetėliu, vokų šešėliais, trimis lūpdažiais ir šoniniu 
veidrodėliu. Veidas, spoksantis į mane iš jo, atrodė tarsi po 
ilgo mušimo, žvelgiąs iš už kalėjimo vienutės grotų. Jis buvo 
lyg sudaužytas, ištinęs ir keistų atspalvių. Šiam veidui reikėjo 
muilo, vandens ir krikščioniško pakantumo. 

Ėmiau pudruoti jį maža širdute. 

Praėjus beveik valandai, Džei Si grįžo su pilnu rankraščių 
glėbiu. 

— Nagi, pasilinksmink, - pasiūlė. - Pasiskaitinėk. 

Kas rytą rankraščių lavina tarsi sniegas užklodavo dulkių 
pilkumo krūvas grožinės literatūros redaktorės kambaryje. 

Žmonės visoje Amerikoje tikriausiai slapta rašo kur tik nori — 
kabinetuose, palėpėse ir klasėse. Tikriausiai kas minutę vie- 
nas iš jų baigia rankraštį; po penkių minučių ant grožinės lite- 
ratūros redaktorės stalo atsidurs dar penki rankraščiai. Po va- 
landos bus šešiasdešimt, ir jie mėtysis ant grindų. O po metų... 

Nusišypsojau, įsivaizduodama naują rankraštį, plūduriuo- 
jantį ore, kur dešiniajame viršutiniame kampe atspausdinti 
žodžiai: Estera Grynvud. Po mėnesio aš įsirašysiu į įžymaus 
rašytojo vasaros kursus, tereikia nusiųsti rašinio rankraštį, o 
jis perskaitęs pasako, ar esi pakankamai pasiruošusi, kad ga- 
lėtum lankyti jo pamokas. 

Žinoma, į kursus patekdavo tikrai nedaugelis. Aš išsiun- 
čiau savo pasakojimą labai seniai ir dar negavau iš rašytojo 
jokio atsakymo, bet buvau tikra, kad namie ant pašto staliu- 
ko rasiu manęs laukiantį laišką su Žinute, jog esu priimta. 

Nusprendžiau nustebinti Džei Si ir nusiųsti jai porą tuose kur- 
suose parašytų savo pasakojimų, pasirašiusi pseudonimu. Ir vieną 
dieną grožinės literatūros redaktorė užsuks pas Džei Si, numes 
pasakojimus jai ant stalo ir pasakys: „Čia tai bent!“, o Džei Si 
sutiks, priims juos, pakvies autorę priešpiečių, ir tai būsiu aš. 


— Iš tikrųjų, - pasakė Dorina, - šis kitoks. 

— Papasakok man apie jį, - niūriai paliepiau. 

- Jis iš Peru. 

- Jie storuliai ir maži, - pasakiau. - Ir bjaurūs kaip actekai. 

— Ne ne ne, brangute, aš jau buvau su juo susitikusi. 

Mes sėdėjome ant mano lovos tarp krūvos purvinų med- 
vilninių suknelių, nailoninių kojinių nubėgusiomis akimis ir 
papilkėjusių apatinių, ir jau dešimt minučių Dorina mėgino 
mane įtikinti eiti į kaimo klubo šokius su Lenio pažįstamo 
draugu, sakydama, kad jis labai skiriasi nuo Lenio draugo, 

bet aš kitą rytą aštuntą turėjau išvažiuoti traukiniu namo, 
taigi norėjau susipakuoti daiktus. 

Be to, miglotai nujaučiau, kad jei viena visą naktį vaikšti- 
nėčiau Niujorko gatvėmis, gal pagaliau imčiau nors truputį 
suprasti miesto paslaptis ir didybę. 

Bet pasidaviau. 

Man buvo vis sunkiau ir sunkiau nuspręsti, ko griebtis to- 
mis paskutinėmis dienomis. Ir kai galiausiai nusprendžiau šį 
tą nuveikti, tai yra susipakuoti lagaminą, tiesiog išsitraukiau 
visus purvinus brangius drabužius iš komodos ir spintos, iš- 
dėliojau juos ant kėdžių, lovos ir grindų, atsisėdau ir visiškai 
sutrikusi įsispoksojau į juos. Rodės, jie tokie užsispyrę, kad 
nesileis plaunami, sulankstomi ir sudedami į lagaminą. 

— Bet tie drabužiai, - pasakiau Dorinai. - Negalėsiu į juos 
žiūrėti, kai grįšiu. 

— Tai lengva. 

Ir Dorina ėmė rūpestingai rankioti apatinukus, kojines ir 
prabangias liemenėles be petnešėlių, pilnas plieninių spyruok- 
lyčių, - tai buvo „Primrose“ korsetų kompanijos dovana, ku- 
rios aš taip ir nedrįsau užsisegti, - ir galiausiai vieną po kitos 
ji išskirstė tą liūdną keistai kirptų keturiasdešimt dolerių kai- 
nuojančių suknelių dėlionę... 

— Ei, šitą palik. Aš ją apsivilksiu. 

Dorina ištraukė juodą skiautelę iš ryšulio ir įbruko ją man 
į rankas. Paskui, sugrūdusi visus drabužius į vieną minkštą 
gumulą, pakišo juos po lova, kad nesimatytų. 


Dorina auksiniu belstuku pabeldė į žalias duris. 

Viduje aidintis vyrų juokas ir muštynių garsai nuslopo. Pas- 
kui aukštas vienmarškinis ežiuku nusikirpęs blondinas pra- 
vėrė duris ir atsargiai pažvelgė pro plyšį. 

— Mažule! - suriaumojo jis. 

Dorina pranyko jo glėbyje. Pamaniau, kad čia tikriausiai 
tas Lenio pažįstamas. 

Tyliai stovėjau ant slenksčio su savo juoda siaura aptemp- 
ta suknele ir juoda šerpe su kutais, geltonesnė nei paprastai, 
mažai ko tikėdamasi. 

„Esu tik stebėtoja“, - tariau sau stebėdama, kaip blondinas 
nuveda Doriną per kambarį prie kito aukšto tamsiaplaukio 
vyro, kurio plaukai buvo kiek ilgesni. Šis vyras vilkėjo neprie- 
kaištingą baltą kostiumą, šviesiai mėlynus marškinius ir buvo 
pasirišęs geltono satino kaklaraištį su šviesiu segtuku. 

Negalėjau atitraukti akių nuo to segtuko. 

Atrodė, kad tai iš jo liejasi ta stipri balta šviesa, apšvie- 
čianti kambarį. Paskui šviesa pranyko, palikdama tiktai ra- 
sos lašelį auksiniame lauke. 

Atstačiau vieną koją į priekį. 

— Tai deimantas, - kažkas pasakė, ir daugybė Žmonių ėmė 
kvatotis. 

Nagu priliečiau žvilgančią briaunelę. 

— Pirmasis jos deimantas. 

— Duok jį jai, Markai. 

Markas nusilenkė ir įdėjo segtuką man į delną. 

Jis žvilgėjo ir atspindėjo šviesą kaip dangiškas ledo kubas. 
Skubiai įmečiau jį į netikro gagato karoliukais papuoštą savo 
vakarinę rankinę ir apsižvalgiau. Veidai buvo tušti kaip lėkš- 
tės, rodės, niekas nė nekvėpuoja. 

— Laimei, - sausa kieta ranka sugniaužė man ranką, - su 
šia dama liksiu visą vakarą. Gal, - kibirkštėlės Marko akyse 
užgeso, akys tapo juodos, - aš suteiksiu kokią paslaugėlę... 

Kažkas nusijuokė. 

— „vertą deimanto. 

Jis stipriau suspaudė man ranką. 

— Ai! 

Markas atitraukė ranką. Pažvelgiau į saviškę. Ten raudo- 
navo nykščio atspaudas. Markas stebėjo mane. Paskui paro- 
dė mano rankos apačią. 

— Pažvelk čia. 

Pasižiūrėjau ir pamačiau keturis blyškius atspaudus. 

— Matai, aš kalbu visai rimtai. 

Virpanti Marko šypsenėlė man priminė gyvatę, kurią erzi- 
nau Bronkso zoologijos sode. Kai priliečiau pirštu tvirtą nar- 
vo stiklą, gyvatė staiga pražiojo nasrus ir, rodos, išsišiepė. 
Paskui ji tol daužės į nematomą stiklą, kol aš pasitraukiau. 

Anksčiau dar niekada nebuvau sutikusi antifeministų. 

Supratau, kad Markas yra antifeministas, nes, nepaisant 
visų modelių ir TV žvaigždžių kambaryje, tą vakarą jis dė- 
mesį skyrė tik man, niekam kitam. Ne dėl to, kad būtų malo- 
nus ar smalsus, tiesiog dėl to, kad aš buvau paskirta jam, kaip 
korta iš identiškų kortų šūsnies. 


Vyras iš kaimo klubo grupės, pripuolęs prie mikrofono, pra- 
dėjo purtyti sėklų lukštų barškučius vaizduodamas, jog groja 
Pietų Amerikos muziką. 

Markas siekė mano rankos, bet aš laikiausi įsitvėrusi ket- 
virtojo daikirio*. Anksčiau nebuvau ragavusi tokio koktei- 
lio. Gėriau jį todėl, kad Markas man jį užsakė, ir jaučiausi 
dėkinga, kad jis nepaklausė, ką norėčiau gerti. Neištarusi nė 
žodžio, tiesiog geriau vieną daikirį po kito. 

Markas pažiūrėjo į mane. 

— Ne, - pasakiau. 


*Saldus romo kokteilis su citrinos sultimis. 

— Ką reiškia tas tavo „ne“? 

— Negaliu šokti pagal tokią muziką. 

— Nebūk kvaila. 

— Noriu sėdėti čia ir baigti gerti savo gėrimą. 

Markas įtemptai šypsodamas palinko prie manęs, mano 
gėrimas išsprūdo iš rankų, įgavo sparnus ir nusileido į pal- 
mės vazoną. Paskui jis taip stvėrė man už rankos, kad turė- 
jau arba sekti paskui jį į šokių aikštelę, arba leisti, kad man ją 
nuplėštų. 

— Tai tango, - Markas manevravo su manimi tarp šokėjų. — 
Aš mėgstu tango. 

— Aš nemoku šokti. 

— Tau nereikės šokti. Aš tave vedžiosiu. 

Markas apglėbė ranka mano liemenį ir prispaudė prie aki- 
namai balto kostiumo. 

— Apsimesk, kad skęsti, - pridūrė. 

Užsimerkiau, ir muzika suskambo virš manęs kaip lietus 
per audrą. Marko koja nuslydo į priekį už manęs, manoji 
nuslydo atgal, ir atrodė, kad prie jo prikaustyti visi mano są- 
nariai, aš judėjau taip kaip jis, be valios, pati nieko negalvo- 
dama, o po kurio laiko vis dėlto tariau sau: „Šokiui nereikia 
dviejų, užtenka vieno“, ir leidausi pučiama ir lankstoma tarsi 
medis vėjyje. 

— Ką aš tau sakiau? - Marko alsavimas nusvilino man au- 
sį. — Tu puikiai šoki. 

Ėmiau suprasti, kaip antifeministai moteris paverčia kvai- 
lėmis. Jie tarsi dievai: nepažeidžiami ir kimšte prikimšti ga- 
lios. Jie nusileidžia ir pranyksta. Niekada negali kurio nors 
vieno nutverti. 

Po Pietų Amerikos muzikos buvo pertrauka. 

Markas išsivedė mane pro slaptas duris į sodą. Pro šokių 

salės langą plaukė šviesos ir balsai, bet vos už kelių metrų tamsa 
užtvėrė kelią ir juos sulaikė. Spindėjo tik tos mažytės Žvaigž- 
dės, o medžiai ir gėlės skleidė vėsų aromatą. Mėnulio nebuvo. 

Už mūsų susiskliaudė pinučiai. Apleistas golfo aikštynas 
driekėsi keleto iškarpytų medžių viršūnių link, ir ūmai aš pa- 
jutau pažįstanti visą tą apleistą erdvę - kaimo klubą, šokius 
ir pievelę su vieninteliu svirpliu. 

Žinojau tik tiek, kad esu kažkuriame turtingame Niujorko 
priemiestyje. 

Markas išsitraukė plonytį cigarą ir sidabrinį kulkos formos 
žiebtuvėlį. Suspaudęs jį lūpomis, pasilenkė prie liepsnelės. 
Veidas, kuriame mirguliavo šešėliai ir šviesos blyksniai, atro- 
dė svetimas ir skausmingas, tarsi pabėgėlio. 

Aš jį stebėjau. 

— Ką tu myli? - galiausiai paklausiau. 

Valandžiukę Markas nieko neatsakė, tik pravėrė lūpas ir 
išpūtė mėlyną, perregimą žiedą. 

— Puiku! - nusikvatojo. 

Žiedas išplatėjo ir išnyko tarsi šmėkla tamsiame ore. 

— Myliu savo pusseserę, - pagaliau pasakė. 

Nenustebau. 

— Kodėl jos nevedi? 

— Neįmanoma. 

— Kodėl? 

Markas gūžtelėjo pečiais. 

— Ji mano pirmos eilės pusseserė ir taps vienuole. 

— Ar ji graži? 

— Niekas jos dar nepalietė. 

— O ar ji Žino, kad tu ją myli? 

— Žinoma. 

Aš patylėjau. Kliūtis man pasirodė netikra. 

— Jei tu ją myli, - tariau, - vieną dieną pamilsi dar ką nors. 

Markas koja sutrynė cigarą. 

Žemė staiga pašoko ir švelniai mane kumštelėjo. Pirštai 
įsmigo į purvą. Markas palaukė, kol šiek tiek... Tada padėjo 
rankas man ant pečių ir vėl paguldė. 

— Mano suknelė... 

— Tavo suknelė! - Purvas sruvo man tarp menčių. - Tavo 
suknelė! — Marko veidas kybojo migloje virš manojo. Man 
ant lūpų pateko keli jo seilių lašeliai. - Tavo suknelė juoda, o 
purvas irgi juodas. 

Paskui jis parpuolė veidu žemyn, tarsi norėdamas perskrosti 
mane savo kūnu ir įpulti į purvą. 

„Tai jau prasideda, - galvojau. - Tai jau prasideda. Jei čia 
gulėsiu ir nieko nedarysiu, tai įvyks“. 

Markas įsikando mano petnešėlę ir nusmaukė suknelę iki 
pat juosmens. Mačiau dūluojančią nuogą odą tarsi blyškų šy- 
dą, skiriantį du kraugeriškai nusiteikusius priešininkus. 

- Šliundra! 

"Tas Žodis sušnypštė man prie ausies. 

- Šliundra! 

Rūkas išsisklaidė, ir aš pamačiau visą mūšio lauką. 

Ėmiau rangytis ir kandžiotis. 

Markas prispaudė mane prie žemės. 

- Šliundra! 

Spyriau jam į koją aštriu batelio kulnu. Jis pasisuko ir stvė- 
rėsi už sužeistos vietos. 

Suspaudžiau pirštus į kumštį ir vožiau jam į nosį. Tarsi bū- 
čiau trenkusi į plieninę kovinio laivo plokštę. Markas atsisė- 
do. Aš pravirkau. 

Išsitraukęs baltą nosinę, jis priglaudė ją prie nosies. Baltą 
medžiagą tarsi rašalas užliejo juoduma. 

Aš lyžtelėjau sūrius krumplius. 

— Noriu Dorinos. 

Markas žiūrėjo į golfo aikštyną. 

— Noriu Dorinos. Noriu eiti namo. 

— Šliundros, visos jos šliundros, - su savimi kalbėjo Mar- 
kas. - Šiaip ar taip, jos visos tokios pat. 

Aš priliečiau Marko petį. 

— Kur Dorina? 

— Eik į stovėjimo aikštelę, - sušvokštė Markas. - Paieškok 
ant mašinų užpakalinių sėdynių. 

Jis staiga atsisuko. 

— Mano deimantas... 

Atsikėlusi ir susiradusi tamsoje šerpę, buvau beeinanti ša- 
lin. Markas pašoko ir užstojo man kelią. Tada tyčia perbrau- 
kė pirštais sau per kraujuojančią nosį ir dviem brūkšniais pa- 
puošė mano skruostus. 

— Užsidirbau deimantą šiuo krauju. Atiduok jį man. 

— Nežinau, kur jis. 

Puikiai prisiminiau, kad deimantas yra mano vakarinėje 
rankinėje, o kai Markas mane parvertė, rankinė tarsi nakties 
paukštis nuskrido į mus supančią tamsą. Sumečiau, kad nu- 
viliosiu Marką šalin, paskui grįšiu viena ir jį susirasiu. 

Nežinojau, kiek kainuoja tokio dydžio deimantas, bet kad 
ir kokia būtų jo kaina, žinojau, kad ji didelė. 

Markas abiem rankom griebė man už pečių. 

— Sakyk, - košė jis žodžius, kiekvieną ypač pabrėždamas. — 
Jei nepasakysi, nusuksiu tau sprandą. 

Staiga man pasidarė nebesvarbu. 

— Jis mano vakarinėje rankinėje su gagato karoliukų imi- 
tacija, - atsakiau. - Kažkur purvyne. 

Palikau Marką ropoti keturpėsčią, beieškantį tamsoje ki- 
tos, mažesnės tamsos, kuri slėpė jo deimanto spindesį nuo 
įtūžusių akių. 

Dorinos nebuvo nei šokių salėje, nei automobilių stovėji- 
mo aikštelėje. 

Laikiausi šešėlyje, kad niekas nepastebėtų žole išterliotos 
suknelės ir batelių, o juoda šerpe prisidengiau pečius ir nuo- 
gas krūtis. 

Laimei, šokiai jau buvo besibaigią, ir besiskirstančių žmo- 
nių grupelės ėjo prie pastatytų mašinų. Ėjau nuo vienos ma- 
šinos prie kitos, kol galiausiai radau vairuotoją, sutikusį ma- 
ne priimti ir paleisti Manheteno vidury. 

Tą miglotą priešaušrio valandą ant „Amazonės“ stogo nie- 
ko nebuvo. 

IVliai tarsi įsilaužėlė, užsimetusi savo šviesiai geltoną raš- 
tuotą vonios chalatą, aš nuslinkau prie turėklų krašto. Jie be- 
veik siekė man pečius, tad iš krūvos prie sienos pasiėmiau su- 
lankstomą kėdę, pastačiau ją ir užlipau ant netvirtos sėdynės. 

Šaltas brizas sušiaušė man plaukus. Po kojomis miegantis 
miestas gesino šviesas, o pastatai juodavo tarsi per laidotuves. 

Tai paskutinė mano naktis. 

Čiupau savo atsineštą ryšulį ir patraukiau už blyškios uo- 
degos. Į ranką įslydo siaura aptempta elastinga suknelė, da- 
bar jau nudėvėta ir praradusi elastingumą. Aš pamojavau ja 
tarsi paliaubų vėliava vieną kartą, kitą... Brizas sučiupo suk- 
nelę, ir aš ją paleidau. 

Balta kruopelė išskrido į naktį ir ėmė lėtai leistis. Svars- 
čiau, į kokią gatvę ar ant kokio stogo ji nusileis poilsio. 

Vėl naršiau ryšulį. 

Vėjas stengėsi, bet jam nepavyko, ir šešėlis, primenantis šikš- 
nosparnį, nuslydo prie mansardos stogelio, esančio priešais. 

Vieną po kito atidavinėjau savo drabužius nakties vėjui, ir 
tarsi mylimojo pelenai sklandė pilkos kruopelės, kol buvo nu- 
neštos šalin, kad įsikurtų kur nors tamsioje Niujorko širdyje. 


Dešimtas skyrius 


Į mane iš veidrodžio pažvelgė serganti indė. 

Įsikišau pudrinę į rankinę ir pažvelgiau pro traukinio lan- 
gą. Ten mirguliavo pelkės ir Konektikuto sklypai, primenan- 
tys milžinišką šiukšlyną. Vienas apšiuręs vaizdas niekaip ne- 
sisiejo su kitu. 

Tas pasaulis - tikras kratinys! 

Pažvelgiau į sijoną ir marškinėlius, man neįprastus. 

Sijonas buvo platus, parauktas ir styrojo kaip lempos gaub- 
tas. Žaliame fone grūdosi juodos, baltos ir ryškiai mėlynos fi- 
gūrėlės. Prie baltų marškinių su kilputėmis vietoj rankovių ka- 
rojo klostės - nulėpusios, tarsi ką tik gimusio angelo sparnai. 

Pamiršau pasilikti kokį dieninį drabužį iš tų, kuriuos pa- 
leidau skristi virš Niujorko, taigi Betsė atidavė man marški- 
nius ir sijoną Mainais į mano vonios chalatą su rugiagėlėmis. 

Virš peizažo it šmėkla sklandė blausus mano atspindys bal- 
tais sparnais ir ruda arklio uodega... 

— Polianos kaubojė, - garsiai pasakiau. 

Moteris, sėdinti priešais mane, pakėlė galvą nuo žurnalo. 

Paskutinę akimirką nepanorau nusiplauti dviejų įstrižų su- 
džiūvusio kraujo dryžių nuo skruostų. Jie atrodė graudžiai, 

bet įspūdingai, taigi pamaniau, kad nenusiplausiu jų, tebū- 
nie jie kaip mirusio meilužio palikimas, kol patys nusitrins. 

Aišku, jei daug šypsočiausi ar vaipyčiausi, kraujas akimirks- 
niu pranyktų, taigi aš nejudinau veido, o kai turėdavau pra- 
bilti, košdavau žodžius pro dantis, nekrutindama lūpų. 

Nemanau, kad žmonės į mane spoksos. 

Daugybė žmonių atrodo keisčiau už mane. 

Mano pilkas lagaminas gulėjo ant grotelių virš galvos, ja- 
me nebuvo nieko, tik tie Trisdešimt geriausių šių metų apsa- 
kymų, baltas plastmasinis saulės akinių dėklas ir du tuzinai 
avokadų, Dorinos atsisveikinimo dovana. 

Avokados buvo neprinokusios, taigi gerai laikysis; ir kai 
pakeldavau lagaminą ar jį nešdavausi, jos, dunksėdamos lyg 
griaustinis, raičiodavosi iš vieno lagamino šono į kitą. 

- Šimts dvim aštoni! - subliovė konduktorius. 

Jaukios pušys, klevai ir ąžuolai stabtelėjo ir įstrigo trauki- 
nio lango rėmuose kaip prastas paveikslas. Kulniavau ilgu 
perėjimu, o lagaminas vis bumbsėjo ir bumbsėjo. 

Iš kupė su kondicionieriumi išlipau į stoties platformą, kur 
mane apsupo motiniškas priemiesčių dvelksmas. Čia atsida- 
vė pievelių purkštuvais, šeimyniniais automobiliais, teniso ra- 
ketėmis, šunimis ir kūdikiais. 

Vasaros ramybė uždengė viską švelnia kaip mirtis ranka. 

Motina laukė prie pilko ševroleto. 

— Nagi, brangute, kas nutiko tavo veidui? 

— Įsipjoviau, - atkirtau ir, padėjusi lagaminą ant užpakali- 
nės sėdynės, susirangiau šalia jo. Nenorėjau, kad motina spok- 
sotų į mane visą kelią iki pat namų. 

Apvalkalai buvo slidūs ir švarūs. 

Motina pasirausė už vairo ir, įmetusi keletą laiškų man 
sterblėn, atsuko nugarą. 

Mašina atgijo ir suburzgė. 

— Turiu tau iš karto pasakyti, - prakalbo ji, ir iš to, kaip ji 
ištempė kaklą, supratau, kad naujienos bus blogos. - Tu ne- 
patekai į tuos rašytojų kursus. 

Oras išsiveržė man iš skrandžio. 

Visą birželį galvojau apie rašytojų kursus kaip apie šviesų, 
saugų tiltą virš nuobodžios vasaros srovės. Dabar pamačiau, 
kaip jis susvyravo ir pranyko, o mergina baltais marškiniais 
ir žaliu sijonu nugarmėjo tarpeklin. 

Rūgščiai išsiviepiau. 

To ir tikėjausi. 

Susigūžiau į kamuoliuką taip, kad nosis atsidūrė ties lango 
kraštu, ir žiūrėjau, kaip pro šalį slenka Bostono priemiesčio 
namai. Kai namai ėmė darytis labiau pažįstami, susigūžiau 
dar labiau. 

Jaučiau: niekas, niekas neturi manęs atpažinti. 

Pilkas minkštai apmuštas mašinos stogas užsivėrė virš ma- 
no galvos kaip kalėjimo furgono stogas, ir balti, spindintys 
vienodi namai apkaltomis sienomis su rūpestingai prižiūri- 
momis žaliomis vejomis slinko pro šalį tarsi vienas didelio 
narvo skersinis po kito. Narvo, iš kurio neįmanoma pabėgti. 

Dar niekada nebuvau praleidusi vasaros priemiestyje. 


Ausį rėžė girgždančių vežimo ratų sopranas. Saulė, spingsanti 
pro naktines užuolaidas, užliejo kambarį žalsvai geltona švie- 
sa. Nežinau, ar ilgai miegojau, bet jaučiausi labai išsekusi. 

Lova šalia manęs buvo tuščia ir nepaklota. 

Septintą girdėjau, kaip motina keliasi, apsirengia ir ant pirš- 
tų galų išstypčioja iš kambario. Netrukus iš apačios pasigir- 
do apelsinų sulčiaspaudės zvimbimas, kavos ir kumpio kva- 
pai įsismelkė pro durų apačią. Iš čiaupo į kriauklę pasruvo 

vanduo, suskambo motinos šluostomos ir į indaują dedamos 
lėkštės. Atsivėrė ir užsitrenkė paradinės durys. Supokšėjo ma- 
šinos durelės, suburzgė motoras ir mašina išlėkė, sugirgždin- 
dama žvyrą. Garsai išnyko tolumoje. 

Motina miesto koledžo mergaitėms dėstė stenografiją ir 
mokė jas spausdinti mašinėle, taigi jos iki pat vėlyvos popie- 
tės nebus namie. 

Pro šalį vėl pragirgždėjo vežimėlis. Tikriausiai po mano 
langu kas nors vežioja kūdikį. 

Išsiropščiau iš lovos ant kilimo ir tylutėliai keturpėsčia pri- 
šliaužiau pasižiūrėti, kas ten. 

Mūsų namas mažas, apkaltas baltai dažytomis lentomis, ir 
stovi jis vidury žalios pievelės dviejų ramių priemiesčio gat- 
vių sankryžoje. Nors aplink mūsų žemę kas keli metrai suso- 
dinti klevukai, vis dėlto bet kuris praeivis, žingsniuojantis ša- 
ligatviu, gali pažvelgti į antro aukšto langus ir pamatyti, kas 
už jų dedasi. 

Tai sužinojau iš mūsų kaimynės, pagiežingosios ponios 
Okenden. 

Ponia Okenden - tai į pensiją išėjusi slaugė, ką tik ištekė- 
jusi už trečio vyro, - kiti du mirė keistomis aplinkybėmis, - ir 
didžiąją laiko dalį ji slapčia spokso pro savo langą iš už krak- 
molytų baltų užuolaidų. 

Ji du kartus buvo užsukusi pas motiną šį bei tą apie mane 
pranešti: vieną kartą pareiškė, jog valandą sėdėjau priešais 
namą po gatvės žibintu ir bučiavausi su vaikinu, o kitą kartą 
pasakė, kad turėčiau savo kambary užsitraukti naktines užuo- 
laidas, nes vieną vakarą, išėjusi pasivaikščioti su škotų terje- 
ru, ji matė mane pusnuogę, besiruošiančią eiti miegoti. 

Labai atsargiai pakėliau galvą taip, kad akys atsidūrė šiek 
tiek virš palangės. 

Moteris groteskiškai atsikišusiu pilvu, kurios ūgis nesiekė 
nė penkių pėdų, gatve stumdė seną juodą vaikišką vežimėlį. 

Trys skirtingo ūgio vaikučiai, - visi išblyškę, purvinais vei- 
dukais ir įjuodusiais keliais, - krypuliavo jos sijono šešėlyje. 

Moters veide švytėjo romi, kone religinga šypsena. Ji pa- 
tenkinta atlošė galvą ir nusišypsojo saulei kaip žvirblienė, užŽ- 
tūpusi anties kiaušinį. 

Puikiai pažįstu šią moterį. 

Tai - Doda Konvėj. 

Doda Konvėj yra katalikė. Ji išvažiavo į Barnardą ir ten 
ištekėjo už kolumbiečio architekto, taip pat kataliko. Jie 
gyvena dideliame apgriuvusiame mūsų gatvės name, sto- 
vinčiame už šlykštaus pušų fasado; jį supa mopedai, trira- 
tukai, lėlių vežimėliai, žaislinės viryklės, beisbolo lazdos, 
badmintono tinkleliai, kroketo varteliai, žiurkėnų narveliai 
ir kokerspanielio šunyčiai — visas pakrikas priemiesčių vai- 
kystės turtas. 

Bet Doda man atrodo įdomi. 

Jos namas nepanašus į mūsų kaimynų namus (jis daug di- 
desnis), nuo kitų skiriasi ir spalva (antras aukštas apkaltas 
tamsiai rudomis lentomis, o pirmas pilkai nutinkuotas ir nu- 
sagstytas pilkais bei rožiniais golfo kamuoliuko dydžio ak- 
menukais), pušys visiškai užstoja jį nuo gatvės. Mūsų ben- 
druomenė nusprendė, kad tai nevisuomeniška, nes papras- 
tai pievutes vieną nuo kitos skiria juosmenį vos siekiantys 
draugiški pinučiai. 

Doda užaugino šešis vaikus, - be abejonės, užaugins ir sep- 
tintąjį, - maitindama juos ryžių traškučiais, zefyrais, sumuš- 
tiniais su riešutų sviestu, vaniliniais ledais bei sugirdydama 
jiems galonus Hudso pieno. Vietos pienininkas suteikė jai 
ypatingą nuolaidą. 


Yy 
9 


LABS Iėly;, 
LTS 


122 


Visi mylėjo Dodą, nors kaimynai ir laidė liežuvius apie vis 
gausėjančią jos šeimyną. Vyresni aplinkiniai žmonės, tokie 
kaip mano motina, turėjo po du vaikus, jaunesni, turtingesni 
turėjo po keturis, bet niekas, išskyrus Dodą, neturėjo septy- 
nių vaikų. Visiems rodės, kad net šešių jau per akis, bet ką 
darysi, juk Doda - katalikė. 

Žiūrėjau, kaip ponia Konvėj vežioja jauniausią savo atža- 
14. Rodės, ji tai daro tamtyč dėl manęs. 

Nuo vaikų man darosi bloga. 

Sugirgždėjo grindų lenta, aš vėl susigūžiau po palange, ir 
kaip tik tada Doda Konvėj instinktyviai ar dėl antgamtinės 
klausos pasuko galvą ant plono kaklo. Jaučiau, kaip jos žvilgs- 
nis verte veria baltas lentas, blausias apmušalų rožes ir randa 
mane, susigūžusią šalia sidabrinių radiatoriaus vamzdelių. 

Įsirangiau atgal į lovą ir užsitraukiau antklodę ant galvos. 
Tačiau net ir po ja buvo šviesu, taigi pakišau galvą po pagalve 
ir apsimečiau, kad dabar naktis. Nebuvo jokio reikalo keltis. 

Neturėjau ko laukti. 

Po kurio laiko išgirdau apačioje koridoriuje skambantį te- 
lefoną. 

Užsikimšau pagalve ausis ir taip gulėjau penkias minutes. 
Paskui ištraukiau galvą iš po pagalvės. Telefonas nebeskam- 
bėjo. 

Ir tučtuojau vėl suskambo. 

Keikdama kurį nors draugą, giminaitį ar nepažįstamąjį, iš- 
šniukštinėjusį, jog grįžau namo, basa nušlepsėjau į apačią. 
Juodas aparatas ant staliuko koridoriuje žvygavo isteriškas 
gaidas kaip nervingas paukštis. 

Pakėliau ragelį. 

— Alio, - atsiliepiau žemu slėpiningu balsu. 

— Alio, Estera, kas nutiko? Susirgai laringitu? 

Iš Kembridžo skambino mano sena draugė Džodė. 

Džodė šią vasarą dirba kooperatyve, o per pietų pertrau- 
kas lanko sociologijos kursus. Ji su kitom dviem merginom iš 
mano koledžo išsinuomojo iš keturių Harvardo teisės stu- 
dentų didelį butą, ir-aš ketinau pas jas įsikelti, kai tik prasi- 
dės rašytojų kursai. 

Džodė norėjo sužinoti, kada manęs laukti. 

— Neatvyksiu, - pasakiau. - Neįstojau į kursus. 

Džodė valandėlę tylėjo. Paskui pasakė: 

— Jis šiknius. Neatpažįsta talentų. 

— Ir aš taip manau, - mano balsas skambėjo keistai ir ne- 
natūraliai. 

— Vis tiek atvaryk. Užsirašysi į kokį kitą kursą. 

Pagalvojau, kad galėčiau mokytis vokiečių kalbos ar studi- 
juoti psichopatologiją. Juk sutaupiau beveik visą algą, gautą 
Niujorke, taigi galėčiau tai sau leisti. 

Bet nenatūralus balsas atsakė: 

— Gali manęs neskaičiuot. 

— Ką gi, - pradėjo Džodė, - viena mergaitė norėjo pas mus 
įsikraustyt, jei kuri nors iškristų. 

— Puiku. Kviesk ją. 

Vos tik padėjau ragelį, pagalvojau, kad reikėjo sutikti at- 
važiuoti. Jei dar vieną rytą reikės klausytis, kaip girgžda Do- 
dos Konvėj vaikiško vežimėlio ratai, išprotėsiu. Be to, juk 
esu nusprendusi daugiau nė savaitės negyventi vienuose na- 
muose su motina. 

Siekiau ragelio. 

Ranka priartėjo per kelis colius, paskui atsitraukė ir sugle- 
busi nusileido prie šono. Vėl pamėginau priversti ją paimti 
ragelį, bet ji vėl sustingo, tarsi būtų susidūrusi su stiklo siena. 

Nuvėžlinau į valgomąjį. 

Ant stalo radau ilgą dalykinį laišką iš vasaros mokyklos ir 
ploną mėlyną voką su Jeilio antspaudu kairiajame viršuti- 
niame kampe. Mano adresas buvo užrašytas aiškia Badžio 
Vilardo rašysena. 

Peiliu atplėšiau vasaros mokyklos voką. 

Laiške buvo rašoma, kad jie manęs nepriėmė į rašytojų kur- 
sus, O vietoj jų galiu pasirinkti kokius nors kitus, bet dar šį rytą 
privalau paskambinti į Priėmimo komisiją, nes kitaip regist- 
ruotis bus per vėlu, mat kursai jau beveik užpildyti. 

Paskambinau į Priėmimo komisiją ir klausiausi, kaip zom- 
bio balsas palieka žinutę, jog panelė Estera Grynvud atšau- 
kia savo sprendimą lankyti vasaros mokyklą. 

Tada atplėšiau Badžio Vilardo laišką. 

Badis rašė, kad jis turbūt ima įsimylėti slaugę, irgi sergan- 
čią tuberkulioze, bet jo motina liepos mėnesiui išsinuomojo 
kotedžą Adirondekse, ir jei aš atvykčiau su ja, gal paaiškėtų, 
kad jo jausmai slaugei buvo tik susižavėjimas. 

Čiupau pieštuką ir perbraukiau Badžio žinutę. Apvertusi 
popieriaus lapą, parašiau, kad esu susižadėjusi su sinchroni- 
nio vertimo specialistu ir kad daugiau nebenoriu jo matyti, 
nes netrokštu, kad toks veidmainis būtų mano vaikų tėvas. 

Įgrūdau laišką atgal į voką, užklijavau jį ir peradresavau 
Badžiui, neužklijavusi naujo pašto ženklo. Pamaniau, kad ži- 
nutė verta bent trijų centų. 

Paskui nusprendžiau, kad šią vasarą imsiu rašyti romaną. 
Jis įsirėš daugeliui žmonių į atmintį. 

Nuėjau į virtuvę, įmušiau žalią kiaušinį į arbatos puodelį 
su jautienos faršu, sumaišiau viską ir suvalgiau. Paskui atsi- 
sėdau prie kortų staliuko pastogėje tarp namo ir garažo. 

Iš priekio gatvės vaizdą užstojo didžiulis krūmas, apkibęs į 
apelsinus panašiais vaisiais, iš dviejų pusių stovėjo namo ir 

garažo sienos, o beržų guotas ir buksmedžių gyvatvorė sau- 
gojo mane nuo ponios Okenden iš nugaros. 

Suskaičiavau tris šimtus penkiasdešimt lapų motinos spin- 
toje koridoriuje, paslėptų už krūvos senų fetro skrybėlių, dra- 
bužių šepečių ir vilnonių šalikų. 

Grįžusi į pastogę, įkišau pirmą švarų lapą į savo senąją 
spausdinimo mašinėlę... 

Tarsi iš toli mačiau save, sėdinčią pastogėje, supamą dvie- 
jų baltomis lentomis apkaltų sienų, netikrų apelsinų krūmo 
bei beržų guoto ir buksmedžių gyvatvorės, mažą kaip lėlę 
lėlių namelyje. 

Švelnumas užliejo man širdį. Romane herojė būsiu aš, tik 
su kauke. Ji bus vardu Eleinė. Eleinė. Suskaičiavau raides 
sau ant pirštų. Žodis „Estera“ irgi turi šešias raides. Rodos, 
man pasiseks. 


Eleinė sėdėjo pastogėje tarp namo ir garažo, apsivilkusi seną 
geltoną motinos chalatą, ir laukė, kol kažkas nutiks. Buvo tvan- 
kus liepos rytas, jos nugara vienas po kito riedėjo prakaito laše- 
liai, tarsi lėtai ropotų vabalai. 


Atsilošiau ir perskaičiau ką parašiusi. 

"Tekstas atrodė gana gyvas, o aš didžiavausi, jog palyginau pra- 
kaito lašelius su vabalais, bet kažkodėl apėmė miglota nuojau- 
ta, jog prieš daug daug laiko jau esu skaičiusi kai ką panašaus. 

Sėdėjau taip apie valandą, mėgindama sugalvoti, kas bus 
toliau, ir mano vaizduotėje basakojė lėlė su senu geltonu mo- 
tinos chalatu taip pat sėdėjo ir spoksojo į tolumą. 

— Na, meilute, ar nenori apsirengti? 

Motina stengėsi niekada nieko man neliepti. Ji tik mėgin- 
davo švelniai atvesti mane į protą, tarsi vienas protingas su- 
brendęs Žmogus šnekėtųsi su kitu. 

— Jau beveik trečia valanda popiet. 

— Rašau romaną, - suniurzgiau. - Neturiu laiko persiren- 
ginėti. 

Atsiguliau ant sofutės pastogėje ir užsimerkiau. Girdėjau, 
kaip motina ima spausdinimo mašinėlę nuo kortų stalelio, 
kaip surenka lapus ir išdėlioja sidabrinį servizą vakarienei, 
bet nesujudėjau. 


Inertiškumas liejosi Eleinės sąnariais kaip sirupas. „Tikriau- 
siai taip jautiesi, kai sergi maliarija“, - pamanė ji. 


Jei rašysiu tokiu tempu, man pasiseks. Jei per dieną rašy- 
siu bent po puslapį. 

Tada supratau, kur šuo pakastas. 

Man reikia patirties. 

Kaip galiu rašyti apie gyvenimą, jei niekada nemylėjau, ne- 
gimdžiau ar nemačiau mirštančio žmogaus? Mano pažįsta- 
ma mergaitė ką tik laimėjo prizą už apsakymą apie savo nuo- 
tykius tarp Afrikos pigmėjų. Kaip galėčiau su ja varžytis? 

Baigiantis vakarienei, motina mane tikino, jog turėčiau va- 
karais mokytis stenografijos. Taip nušaučiau du zuikius vie- 
nu šūviu: rašyčiau romaną ir išmokčiau šio to praktiško. Be 
to, sutaupyčiau daugybę pinigų. 

Tą patį vakarą motina atsinešė iš rūsio seną mokyklinę lentą 
ir pastatė ją pastogėje. Paskui atsistojo prie lentos ir balta 
kreida užrašė kelis kringelius, o aš sėdėjau ir žiūrėjau. 

Iš pradžių pajutau viltį. 

Pamaniau, kad akimoju išmoksiu stenografuoti, o kai straz- 
danota dama iš Stipendijų komisijos paklaus, kodėl liepą ir 
rugpjūtį nedirbau ir neužsidirbau, nes to buvo tikimasi iš sti- 
pendiją gaunančių mergaičių, galėsiu jai pasakyti, kad lan- 

kiau nemokamus stenografijos kursus ir kad po koledžo ga- 
lėsiu save išlaikyti. 

Bėda ta, kad kai mėgindavau įsivaizduoti save darbe, skub- 
riai stenografuojančią vieną eilutę po kitos, man tai nepa- 
vykdavo. Nėra nė vieno man patinkančio darbo, kur reikėtų 
stenografijos. Be to, šitie balti kreida užrašyti kringeliai da- 
bar atrodė beprasmiai. 

Pasakiau motinai, kad man baisiai skauda galvą, ir nuėjau 
gulti. 

Po valandos durys prasivėrė, ir motina įslinko į kambarį. 
Girdėjau, kaip šiugžda drabužiai, jai nusirengiant. Ji įlipo į 
lovą. Ėmė kvėpuoti ramiai ir lygiai. 

Neryškioje gatvės žibinto šviesoje, kuri skverbėsi pro už- 
trauktas naktines užuolaidas, mačiau, kaip ant motinos gal- 
vos tarsi durtuvėliai blizga plaukų segtukai. 

Nusprendžiau, kad tęsiu romaną tik po to, kai nuvyksiu į 
Europą ir susirasiu meilužį ir kad niekada nesimokysiu ste- 
nografuoti nė vieno žodžio. Jei niekada neišmoksiu stenog- 
rafuoti, man nereikės to daryti. 

Šią vasarą skaitysiu „Finegano pabudimą“ ir rašysiu diplo- 
minį darbą. 

Taigi, kai rugsėjį vėl teks eiti į koledžą, būsiu smarkiai pa- 
sistūmėjusi priekin ir galėsiu mėgautis paskutiniaisiais me- 
tais, nes nereikės sėdėti įkniaubus nosį į knygas nepasidažiu- 
siai, nutįsusiais plaukais ir laikantis kavos bei benzedrino* 
dietos, kaip elgiasi dauguma paskutinio kurso garbės studen- 
čių tol, kol baigia rašyti diplominį. 

Paskui pamaniau, kad galėčiau metams išeiti akademi- 
nių atostogų ir pradėti lankyti keramikos būrelį. Arba iške- 


* Amfetamino pavadinimas. 

liauti į Vokietiją ir dirbti padavėja, kol imsiu kalbėti dviem 
kalbomis. 

Ir čia vienas planas po kito ėmė strykčioti mano galvoje 
kaip iškrikusių triušių šeimynėlė. 

Regėjau, kaip mano gyvenimo metai rikiuojasi palei kelią 
tarsi telefono stulpai, susieti laidais. Suskaičiavau vieną, du, 
tris... devyniolika telefono stulpų, paskui laidai nusidriekė 
tolyn ir, kad ir kaip stengiausi, negalėjau įžvelgti nė vieno 
stulpo už devyniolikto. 

Kambarys pamėlynavo, o aš susimąsčiau, kur dingo nak- 
tis. Motina iš rūku apsitraukusio rąsto virto miegančia vidu- 
tinio amžiaus moteriške. Jos lūpos buvo pravertos, 0 iš ger- 
klės sklido parpimas. Kiauliškas garsas mane erzino, ir aki- 
mirką atrodė, kad vienintelis būdas jį nutildyti - suplėšyti į 
skivytus odą ir sausgysles, iš kurių jis sklinda, ir užtildyti jį, 
užspausti delnais. 

Apsimečiau, kad miegu, kol motina išėjo į mokyklą, bet 
net užsimerkusi jaučiau šviesą. Blakstienos kybojo kaip šiurkš- 
čios raudonos mažytės burės, dengdamos saulės spindulius 
kaip žaizdą. Įsirangiau tarp čiužinio ir apmuštų lovos rėmų 
ir užsiverčiau čiužinį ant savęs kaip antkapį. Po juo buvo tam- 
su ir saugu, tačiau jis nebuvo pakankamai sunkus. 

Kad užmigčiau, reikėjo daugiau kaip tonos svorio. 


upe tekėk pro Ievą ir Adomą nuo kranto posūkio iki įlankos 
įdubimo, nešk mus erdviuosna miesteliuosna atgal į Pilį ir Apy- 
linkes... 


Sunki knyga nemaloniai spaudė man pilvą. 


upe tekėk pro Ievą ir Adomą... 

Pamaniau, kad mažoji raidė sakinio pradžioje gali reikšti, 
jog niekas niekada neprasideda iš naujo, iš didžiosios raidės, 
bet tiesiog išplaukė iš ten, iš kur kilo. Ieva ir Adomas, savai- 
me suprantama, yra Ieva ir Adomas, nors tikriausiai visa tai 
turi dar kažkokią prasmę. 

Gal tai buvo aludė Dubline. 

Žvilgsnis paskendo raidžių maišalynėje, galiausiai aptik- 
damas ilgą žodį puslapio viduryje. 


bababadalgharaghtakamminarronnkonnbronntonnerron- 
nruonnthunntrovarrhounaunskaw-ntoohoohoordenenthurnuk! 


Suskaičiavau raides. Jų buvo lygiai šimtas. Pagalvojau, jog 
tai turbūt svarbu. 

Kodėl čia turi būti šimtas raidžių? 

Stabčiodama garsiai perskaičiau tą žodį. 

Jis skambėjo tarsi sunkus medinis daiktas, krintantis nuo 
laiptų: dunkst, dunkst, dunkst, laiptelis po laiptelio. Lėtai 
sklaidžiau knygos lapus. Galbūt ir pažįstami žodžiai, bet išsi- 
kreivalioję lyg veidai kreivuose juokų kambario veidrodžiuo- 
se, kurie lėkė pro šalį nepalikdami jokių įspaudų mano stik- 
liniame smegenų paviršiuje. 

Pašnairavau į puslapį. 

Raidės virto spygliais ir avinų ragais. Stebėjau, kaip jos at- 
skirai viena nuo kitos sukinėjasi ir šokinėja aukštyn žemyn. 
Paskui visos susiliejo į fantastiškus neįskaitomus pavidalus ir 
ėmė priminti arabų ar kinų raštą. 

Nusprendžiau išmesti lauk savo diplominį darbą. Nutaru- 
si nebedalyvauti garbės programoje ir tapti paprasta anglų 
kalbos studente, nuėjau pasižiūrėti reikalavimų, keliamų pa- 
prastoms studijoms mūsų koledže. 

Reikalavimų buvo daug, 0 aš neatitikau nė pusės iš jų. Pa- 
vyzdžiui, buvo reikalaujama būti lankiusiai aštuoniolikto am- 
žiaus literatūros kursą. Negalėjau nė pagalvoti apie aštuonio- 
liktą amžių ir tuos visus pasipūtusius vyrus, rašiusius kupletė- 
lius ir besižavėjusius proto galia. Tad jį praleidau. Garbės stu- 
dentams leisdavo tai daryti, jie būna kur kas laisvesni. Buvau 
tokia laisva, kad didžiąją laiko dalį leidau prie Tomo Dilano. 

Mano draugė, irgi garbės studentė, sugebėjo taip ir neper- 
skaityti nė vieno Šekspyro žodžio, bet ji buvo tikra „Keturių 
kvartetų“ Žinovė. 

Supratau, kad man bus sunku pereiti nuo laisvosios pro- 
gramos prie griežtesnės. Paprasčiausiai negalėsiu to padary- 
ti. Tad Žvilgtelėjau į reikalavimus anglų kalbos studijoms ta- 
me koledže, kuriame dėstė motina. 

Jie buvo dar griežtesni. 

Reikėjo išmanyti senąją anglų kalbą, anglų kalbos istoriją 
bei reprezentacinį rinkinį, į kurį įėjo viskas, kas buvo parašy- 
ta nuo Beovulfo iki pat šių dienų. 

Nustebau. Visada iš aukšto žiūrėdavau į motinos koledžą, 
nes jis buvo mišraus pobūdžio ir pilnas žmonių, negavusių 
stipendijos didžiuosiuose Rytų koledžuose. 

Dabar suvokiau, kad net kvailiausias žmogus motinos ko- 
ledže išmano daugiau už mane. Supratau, kad ten manęs nė 
pro duris neįleistų, o ką jau kalbėti apie tokią didelę stipen- 
diją, kokią gaunu savo koledže. 

Nusprendžiau verčiau metus padirbėti ir viską apgalvoti. 
Gal galėčiau slapčia studijuoti aštuoniolikto amžiaus litera- 
tūrą. 

Bet juk nemoku stenografuoti, tai ką darysiu? 

Galėčiau būti padavėja arba mašinininke. Bet visai neno- 
riu būti nė viena iš jų. 

— Sakei, kad nori gauti dar migdomųjų? 

— Taip. 

— Bet tie, kuriuos daviau tau praėjusią savaitę, yra labai 
stiprūs. 

— Jie nebeveikia. 

Didelės tamsios Teresės akys susimąsčiusios stebėjo ma- 
ne. Po konsultacijų kabineto langu girdėjau trijų jos vaikų, 
žaidžiančių sode, balsus. Mano teta Libė ištekėjo už italo, o 
Teresė yra mano tetos svainė ir mūsų šeimos gydytoja. 

Man patinka Teresė. Ji švelni, turi gerą nuojautą. 

Tikriausiai dėl to, kad yra italė. 

Kurį laiką buvo tylu. 

— Kas gi nutiko? - galiausiai paklausė Teresė. 

— Negaliu miegoti. Negaliu skaityti, - mėginau kalbėti šal- 
tu ramiu balsu, bet zombis užsliuogė gerkle, ir aš užsprin- 
gau. Atverčiau rankas delnais į viršų. 

— Turbūt, - Teresė išplėšė baltą lapuką iš receptų knygelės ir 
užrašė vardą bei adresą, - tau reikėtų apsilankyti pas kitą ma- 
no pažįstamą gydytoją. Jis galės tau padėti labiau nei aš. 

Pažvelgiau į žodžius, bet neįstengiau jų perskaityti. 

— Gydytojas Gordonas, - tarė Teresė. - Jis psichiatras. 


Vienuoliktas skyrius 


Gydytojo Gordono rusvai gelsvas laukiamasis buvo tylus. 

Sienos buvo rusvai gelsvos, kilimai — rusvai gelsvi, apvilk- 
tos kėdės ir sofos taip pat rusvai gelsvos. Čia nebuvo nei veid- 
rodžių, nei paveikslų, ant sienų kabojo tik įvairių medicinos 
mokyklų pažymėjimai su lotyniškai užrašyta gydytojo Gor- 
dono pavarde. Ant kavos ir žurnalinio staliukų keraminiuo- 
se vazonuose augo šviesiai žali susiraitę paparčiai. 

Iš pradžių ėmiau svarstyti, kodėl kambarys atrodo toks sau- 
gus. Paskui supratau: jame nėra langų. 

Nuo oro kondicionieriaus mane ėmė krėsti drebulys. 

Vis dar vilkėjau baltus Betsės marškinius ir platų parauktą 
sijoną. Jie jau buvo kiek apdribę, nes per tris savaites, pra- 
leistas namie, nė karto jų neskalbiau. Prakaituota medvilnė 
skleidė rūgštų, bet gana mielą kvapą. 

Be to, tris savaites nesitrinkau galvos. 

Septynias naktis nemiegojau. 

Motina sakė, kad turėjau miegoti, nes neįmanoma tiek būti 
nemiegojus, bet jei ir miegojau, tai tik plačiai atmerktomis 
akimis, sekdama žalias šviečiančias sekundžių, minučių ir va- 
landų rodykles laikrodyje prie lovos. Žiūrėjau, kaip jos suka 

ratus ir pusračius visas septynias naktis, nepraleisdama nė 
sekundės, nė minutės, nė valandos. 

Neskalbiau drabužių ir netrinkau galvos, nes tai atrodė bai- 
siai kvaila. 

Mačiau, kaip metų dienos driekiasi priešais kaip eilė šviesių 
baltų dėžučių, viena nuo kitos atskirtos miegu tarsi juodu še- 
šėliu. Tačiau ši ilga šešėlių perspektyva staiga nutrūko, ir die- 
nos suspindo priešais mane kaip balta plati tuštutėlė alėja. 

Atrodė kvaila praustis vieną dieną, nes kitądien ir vėl tek- 
tų tai daryti. 

Pavargau net galvoti apie tai. 

Norėjau padaryti viską iš karto ir tai užbaigti. 


Gydytojas Gordonas vartė sidabrinį pieštuką. 

— Tavo motina man sakė, kad esi nusiminusi. 

Susirangiau ant įdubusios odinės kėdės ir atsisukau į gy- 
dytoją, sėdintį už mylios pločio nublizginto stalo. 

Jis laukė, pieštuku bilsnodamas į tvarkingą žalią registra- 
cijos Žurnalą. 

Jo blakstienos buvo tokios ilgos ir storos, kad priminė dirb- 
tines. Juodos plastmasinės nendrės, siūbuojančios prie dvie- 
jų žalių ledynmečio tvenkinių. 

Gydytojo Gordono bruožai tokie tobuli, kad jį beveik ga- 
lėjai palaikyti dailiu. 

Bet ėmiau nekęsti jo nuo pat tos akimirkos, kai tik įžen- 
giau pro duris. 

Įsivaizdavau malonų, bjaurios išvaizdos, intuityvų vyriškį, 
kuris žvelgs į mane ir drąsindamas kartos: „A!“, tarsi suvok- 
damas kai ką, ko negaliu suprasti. O tada aš rasiu žodžių ir 
pasakysiu jam, kaip buvau išsigandusi, lyg būčiau grūdama 
vis gilyn į juodą beorį maišą be kelio atgal. 

Tada jis atsiloš ant kėdės, varnele sudės pirštų galiukus ir 
paaiškins, kodėl negaliu miegoti, skaityti, valgyti ir kodėl vi- 
sa tai, ką darom, atrodo baisiai kvaila... Juk galiausiai vis vie- 
na turim mirti. 

Tikėjausi, kad paskui jis man padės vėl tapti savimi, žings- 
nis po žingsnio. 

Tačiau gydytojas Gordonas visai nebuvo toks. Jis buvo jau- 
nas, dailus, iš karto supratau, kad jis pasipūtėlis. 

Ant jo stalo stovėjo nuotrauka, pusiau atsukta į jį, pusiau į 
odinę kėdę. Tai buvo šeimos nuotrauka; joje virš dviejų švie- 
siaplaukių vaikučių galvų šypsojosi graži tamsiaplaukė mo- 
teris, kuri galėjo būti gydytojo Gordono sesuo. 

Man atrodė, kad vienas vaikas — berniukas, o kitas - mer- 
gaitė, nors abu vaikai galėjo būti ir berniukai, ir mergaitės, 
nes sunku atskirti tokio amžiaus vaiko lytį. Regis, nuotrau- 
kos apačioje buvo ir šuo - Erdeilio terjeras arba auksinis ret- 
riveris, bet ten galėjo būti ir moters sijono raštas. 

Kažkodėl ši nuotrauka mane supykdė. 

Nesupratau, kodėl ji turi būti pusiau atgręžta į mane. Ne- 
bent gydytojas Gordonas norėjo man iš karto parodyti, jog 
yra vedęs šią kerimą moterį, kad nesumanyčiau jo kabinti. 

Tada pagalvojau: kaipgi galės man padėti šis gydytojas, tu- 
rintis gražią žmoną, gražius vaikus ir gražų šunį, supančius jį 
tarsi angelai Kalėdų atviruke? 

— Iurėtum papasakoti man, kas, tavo nuomone, yra negerai. 

Įtariai varčiau žodžius kaip apvalius, jūros nuzulintus ak- 
menukus, kurie staiga gali pražioti nasrus ir virsti kuo nors 
kitu. 

Kas, mano nuomone, yra negerai? 

Nuskambėjo taip, lyg iš tiesų viskas būtų gerai, tik man 
pačiai atrodo atvirkščiai. 

Vangiu lygiu balsu - norėdama parodyti, kad manęs nepa- 
kerėjo nei jo išvaizda, nei jo šeimos nuotrauka, - pasakiau 
gydytojui Gordonui, kad nemiegu, nevalgau ir neskaitau. Nu- 
tylėjau, kad negaliu rašyti ranka, nors dėl to labiausiai neri- 
mavau. 

Šį rytą mėginau parašyti laišką Dorinai į Vakarų Virdžiniją. 
Ketinau paklausti, ar negalėčiau atvažiuoti pagyventi pas ją, 0 
gal net gauti padavėjos ar kitą panašų darbą jos koledže. 

Bet kai paėmiau parkerį, mano ranka ėmė vedžioti dide- 
les išklypusias raides, — taip rašo vaikai, — o eilutės slinko 
puslapiu žemyn iš kairės į dešinę beveik vertikaliai, tarsi vir- 
vutės, kurias kažkas atėjęs užkliudė. 

Supratau, kad negaliu siųsti tokio laiško, taigi suplėšiau jį 
į smulkius skutelius ir supyliau į rankinę šalia kosmetinės, jei 
psichiatras norėtų juos pamatyti. 

Žinoma, gydytojas Gordonas nepanoro į juos pasižiūrėti, 
nes aš apie juos neužsiminiau, net ėmiau džiaugtis, kad esu 
tokia gudri. Pagalvojau, kad reikia jam sakyti tik tai, ką no- 
riu, nes taip galėsiu sukurti savo paveikslą jo mintyse, šį tą 
atskleisdama, šį tą nuslėpdama. Bet jis vis viena manys, kad 
per daug protingas. 

Visą laiką, kol kalbėjau, gydytojas Gordonas laikė nulei- 
dęs galvą, tarsi melsdamasis, ir vienintelis garsas, be vangaus 
lygaus balso, buvo tiktai jo pieštuko tuksenimas į tą pačią 
žalio registracijos Žurnalo vietą. 

Kai baigiau, gydytojas Gordonas pakėlė galvą. 

— Kurį koledžą sakei lankiusi? 

Suglumusi atsakiau jam. Nesupratau, kuo čia dėtas kole- 
džas. 

— A! - gydytojas Gordonas atsilošė ant kėdės ir šypsodamas 
pažvelgė kažkur virš mano peties, tarsi būtų ką prisiminęs. 

Tikėjausi, kad dabar jis pasakys diagnozę, kad tikriausiai 
per daug skubiai ir per prastai jį įvertinau. Bet jis papras- 
čiausiai tarė: 

— Puikiai prisimenu tavo koledžą. Buvau jame per karą. 
Juk ten buvo Moterų korpuso bazė, tiesa? O gal WAVES*? 

Atsakiau, kad nežinau. 

— Taip, Moterų korpuso bazė, dabar prisimenu. Dirbau ten 
gydytoju, kol manęs neišsiuntė į užjūrį. Dievulėliau, ten bu- 
vo tikrai gražių mergyčių. 

Gydytojas Gordonas nusijuokė. 

Paskui lengvai atsistojo ir atžingsniavo prie manęs pro sa- 
vo stalo kampą. Nenumaniau, ką jis ketina daryti, tad irgi 
atsistojau. 

Ponas Gordonas paėmė mano ranką, kabojusią prie deši- 
nio Šono, ir paspaudė ją. 

— Taigi susitiksime kitą savaitę. 

Tankios vešlios guobos suaugo į šešėlių tunelį virš geltonų 
ir raudonų plytų fasadų palei Britanijos tautų sandraugos alė- 
ją. Troleibusas į Bostoną iškeliavo plonais sidabriniais lai- 
dais. Palaukiau, kol jis pravažiavo, ir nuėjau prie pilko ševro- 
leto, stovinčio kitapus gatvės. 

Mačiau susirūpinusi ir išgeltusį kaip citrina motinos veidą, 
žvelgiantį į mane pro priekinį stiklą. 

— Na, ką jis pasakė? 

Truktelėjau į save mašinos duris. Jos neužsitrenkė. Vėl pa- 
stūmiau jas ir užtrenkiau. Jos dusliai klaptelėjo. 

— Sakė, kad susitiksime kitą savaitę. 

Motina atsiduso. 

Gydytojas Gordonas už valandą imdavo po dvidešimt pen- 
kis dolerius. 


* JAV Karinio jūrų laivyno rezervo moterų poskyris, įkurtas 1942 m. 

— Ei, koks tavo vardas? 

— Elė Higinbotom. 

Jūrininkas prisiderino prie mano žingsnių, aš nusišypsojau. 

Valgykloje tikriausiai yra tiek jūrininkų, kiek balandžių. Ro- 
dos, jie išeina iš pilkšvai rudo naujokų priėmimo pastato ana- 
me gale, aplink kurį ant skelbimų lentų prilipdyti mėlynai 
balti „Stok į karinį laivyną“ plakatai, besipuikuojantys ir ant 
visų vidaus sienų. 

— Iš kur esi, Ele? 

— Iš Čikagos. 

Nesu buvusi Čikagoje, bet pažįstu porą vaikinų, įstojusių į 
Čikagos universitetą, ir man atrodo, kad iš ten gali būti kilę 
nesilaikantys taisyklių pakvaišėliai. 

— Iki namų tau tikrai dar ilgas kelias. 

Jūrininkas apglėbė ranka man liemenį, ir mes ilgai taip 
vaikštinėjome po valgyklą. Jūrininkas glostė man šlaunį per 
žalią platų parauktą sijoną, o aš paslaptingai šypsojausi ir 
stengiausi nepasakyti ko nors, kas išduotų mane esant iš Bos- 
tono, ir galvojau, kad bet kurią akimirką galiu susitikti ponią 
Vilard ar kokią kitą motinos draugę, kuri užsuko į valgyklą 
po arbatėlės Beikon Hile ar apsipirkusi Filenos rūsyje. 

Pamaniau, kad jei kada nuvyksiu į Čikagą, tikrai pasikei- 
siu savo vardą - būsiu Elė Higinbotom. Tada niekas taip ir 
nesužinos, kad atsisakiau stipendijos garsiajame moterų Ry- 
tų koledže, kad susimoviau per mėnesį Niujorke ir atsisa- 
kiau ištekėti už labai rimto medicinos studento, žadančio vie- 
ną dieną tapti JAV medikų asociacijos nariu ir uždirbti kal- 
nus pinigų. 

Čikagoje žmonės matys mane tokią, kokia esu. 

Būsiu tiesiog Elė Higinbotom, našlaitė. Žmonės pamils ma- 
ne, nes esu miela ir rami. Jie nelieps man skaityti knygų ir 

rašyti ilgų darbų apie dvynius Džeimso Džoiso kūryboje. O 
vieną dieną ištekėsiu už vyriško, bet švelnaus automobilių 
mechaniko ir turėsiu didelę šventą šeimą kaip Doda Konvėj. 

Jei taip jausiuosi. 

— Ką nori veikti, kai išeisi iš laivyno? — staiga paklausiau 
jūrininko. 

Tai buvo ilgiausias mano ištartas sakinys, tad vyrukas lyg ir 
nustebo. Jis pakreipė ant pakaušio baltą apskritą kepuraitę 
ir pasikasė galvą. 

— Kad aš nežinau, Ele, - atsakė. - Galėčiau lankyt savano- 
rių kareivių koledžą. 

Patylėjau. Paskui užsiminiau: 

— Ar kada nors galvojai atidaryt mašinų taisymo dirbtuvę? 

— Nea, - šyptelėjo jūreivis. - Niekad. 

Sušnairavau į jį iš padilbų. Rodės, jam ne daugiau kaip 
šešiolika. 

— Ar žinai, kiek man metų? - rūsčiai pasidomėjau. 

Jūrininkas man nusišypsojo. 

— Ne, ir man tai nerūpi. 

Man toptelėjo, kad tas jūrininkėlis išties nepaprastai gra- 
žus. Šiaurietiško gymio ir gal dar nekaltas. Rodos, mano kvai- 
lumas traukia nekaltus dailius žmones. 

— Ką gi, man trisdešimt, — drėbiau ir laukiau jo reakcijos. 

— Oho, Ele! Visai taip neatrodai, - jūrininkas suspaudė 
man šlaunį. Paskui skubiai apsidairė. 

— Klausyk, Ele, jei apeitume šiuos laiptus iš kitos pusės, 
prie paminklo galėčiau tave pabučiuoti. 

Tą akimirką pastebėjau rudą figūrą patogiais žemakulniais 
rudais batais, tapsinčią per valgyklą prie manęs. 

Iš tolo neįžiūrėjau bruožų dešimties centų monetos dydžio 
veide, bet žinojau, kad ten ponia Vilard. 

— Gal galėtumėte man pasakyti, kur čia kelias į metro? — 
garsiai paklausiau jūrininko. 

— Ą? 

— Į metro, kuris veža į Elnių salos kalėjimą? 

Kai ponia Vilard prieis, apsimesiu, kad jūrininko papras- 
čiausiai klausiu kelio, o iš tiesų visai jo nepažįstu. 

— Patrauk nuo manęs rankas, - sušnypščiau. 

— Ei, Ele, kas nutiko? 

Moteris priartėjo ir praėjo, nepažvelgusi į mane ir nelink- 
telėjusi. Žinoma, tai nebuvo ponia Vilard. Ponia Vilard bu- 
vo kotedže Adirondekse. 

Kerštingai dėbtelėjau į nutolstančios moters nugarą. 

— Ei, Ele... 

— Pagalvojau, kad tai mano pažįstama, - pasakiau. - Viena 
ragana iš našlaičių namų Čikagoje. 

Jūrininkas vėl mane apkabino. | 

— Nori pasakyti, kad neturi mamytės ir tėtuko, Ele? 

— Ne, - nuvarvinau per skruostą karštą ašarėlę, kuri, ro- 
dos, to tik ir laukė. 

— Ei, Ele, neverk. Ar ta dama bjauriai su tavimi elgėsi? 

— Ji buvo... Ji buvo siaubinga! 

Pasipylė ašaros ir, kol jūrininkas guobos pavėsyje laikė ma- 
ne apkabinęs ir šluostė jas didele švaria balta nosine, galvo- 
jau, kokia siaubinga moteris yra ta dama rudu kostiumėliu. 
Ji, net ir nieko neįtardama, atsako už tai, kad išklydau iš tei- 
singo kelio, ir už viską, kas nutiko vėliau. 


— Na, Estera, kaip jautiesi šią savaitę? 

Gydytojas Gordonas sūpavo pieštuką kaip mažą sidabrinę 
kulkelę. 

— Taip pat. 

— Taip pat? jis kilstelėjo antakį, tarsi netikėdamas manimi. 

Taigi vėl tuo pačiu vangiu lygiu, tik kur kas piktesniu bal- 
su, - atrodė, kad gydytojas per lėtas mane suprasti, - pakar- 
tojau, kad keturiolika naktų nemiegojau, kad negaliu nei skai- 
tyti, nei rašyti, nei nuryti vieną kitą kąsnį. 

Rodės, jam tai nepadarė jokio įspūdžio. 

Pasiraususi rankinėje, susiradau laiško Dorinai skutelius. 
Ištraukiau juos ir pažėriau ant tvarkingo žalio gydytojo Gor- 
dono registracijos žurnalo. Jie gulėjo ten nebylūs kaip balta- 
galvės žiedlapiai vasaros pievoje. 

— Na, ir ką apie tai manote? - pasiteiravau. 

Pagalvojau, kad ponas Gordonas turi tučtuojau suprasti, 
kokia dabar yra mano rašysena, bet jis tik pasakė: 

— Norėčiau pasikalbėti su tavo motina. Ar tu sutinki? 

— Taip, - bet man visai nepatiko mintis, kad jis kalbėsis su 
motina. Tuomet jis gali jai pasiūlyti mane uždaryti. Surinkau 
visas laiško Dorinai skiauteles, kad gydytojas Gordonas ne- 
galėtų jų sudėti ir nesužinotų, jog ketinu pabėgti, ir, netarusi 
daugiau nė žodžio, išėjau iš jo kabineto. 


Stebėjau, kaip motina vis mažėja ir galiausiai pranyksta už 
pastato, kuriame įsikūręs ponas Gordonas, durų. Paskui ma- 
čiau, kaip ji vis didėja, kol pagaliau grįžo į mašiną. 

— Na? - mačiau, kad ji apsiverkusi. 

Motina, nežiūrėdama į mane, užvedė mašiną. 

Kai jau slydome vėsiu giliu tarsi jūra guobų pavėsiu, ji pra- 
bilo: 

— Gydytojas Gordonas nemano, kad tau nors kiek pagerė- 
jo. Jam atrodo, kad tave reikėtų gydyti šoku jo privačioje li- 
goninėje Voltone. 

Pajutau aštrų smalsumo dūrį, lyg ką tik būčiau perskaičiu- 
si baisią laikraščio antraštę apie kitą žmogų. 

- Jis nori, kad ten gyvenčiau? 

— Ne, - atsakė motina. Jai suvirpėjo smakras. 

Pamaniau, kad ji meluoja. 

— Arba pasakysi man tiesą, arba daugiau niekada gyveni- 
me su tavimi nesikalbėsiu, — pagrasinau. 

— Argi aš ne visada sakau tau tiesą? —- paklausė motina ir 
ėmė raudoti. 


NUO SEPTINTO AUKŠTO PALANGĖS IŠGELBĖTAS SAVIŽUDIS! 

Po dviejų valandy, praleistų ant siauros septinto aukšto pa- 
langės virš betoninės stovėjimo aikštelės ir ten susibūrusios mi- 
nios, ponas Džordžas Polučis leido, kad jį pro šalia esantį lan- 
gą išgelbėtų seržantas Vilas Kilmartinas iš Čarlio gatvės polici- 
jos nuovados. 


Sutraiškiau riešutą iš maišiuko už dešimt centų, kurį nu- 
pirkau balandžiams lesinti, ir suvalgiau. Jis buvo nekokio sko- 
nio, tarsi senos medžio žievės gabalėlio. 

Prisitraukiau laikraštį artyn prie akių, norėdama geriau įsi- 
žiūrėti į Džordžo Polučio veidą, apšviestą kaip mėnulio pil- 
natis blyškiame plytų ir juodo dangaus fone. Jaučiau, kad jis 
turi pasakyti man kai ką nepaprastai svarbaus, ir kad ta Žinia 
įrėžta jo veide. 

"Tačiau susilieję Polučio bruožai pranyko, kol į juos stebeili- 
jausi, ir virto tamsiais, šviesiais ir vidutinio pilkumo taškeliais. 

Juodo tarsi rašalas laikraščio straipsnyje nebuvo pasakyta, 
kodėl ponas Polučis stovėjo ant palangės, ar ką jam padarė 
seržantas Kilmartinas, galiausiai įtraukęs jį pro langą. 

Kai šoki, ištinka nelaimė, jei tinkamai nepasirenki aukštų 
skaičiaus - tada, atsitrenkęs į žemę, gali išlikti gyvas. Manau, 
septyni aukštai - saugus nuotolis. 


LTS 


142 


Sulanksčiau laikraštį ir įkišau jį tarp parko suoliuko lentų. 
Mano motina vadino jį bulvariniu laikraščiu, kuriame pilna 
žmogžudysčių, savižudybių, muštynių ir apiplėšimų, ir beveik 
kiekviename jo puslapyje puikuojasi po pusnuogę damą, ku- 
rios krūtys bando išsprūsti pro iškirptę, o kojos išskėstos taip, 
kad gali pamatyti jos kojinių gumeles. 

Nežinau, kodėl anksčiau niekada nepirkdavau tokių laik- 
raščių. Tik juos dabar ir galėjau skaityti. Mažučiai straipsne- 
liai tarp nuotraukų pasibaigdavo, nesuteikdami raidėms ga- 
limybės suįžūlėti ir imti rangytis. 

Namie mes skaitome tik Christian Science Monitor, kurį 
kas rytą penktą valandą, išskyrus sekmadienius, mums nu- 
meta ant slenksčio, ir kuriame apsimetama, kad neegzistuo- 
ja nei savižudybės, nei lytiniai nusikaltimai, nei lėktuvų ka- 
tastrofos. 

Didžiulė balta gulbė su būriu mažų gulbiukų prisiartino 
prie mano suolelio, apėjo miškingą salelę, pilną ančių, ir nu- 
tapsėjo atgal po tamsia tilto arka. Aplink, kur tik bepažvelg- 
davau, atrodė šviesu ir žaisminga. 

Tarsi pro durų, kurių negaliu atidaryti, rakto skylutę ma- 
čiau save ir jaunesnįjį brolį kojinėmis iki kelių: mudu laikė- 
me balionus su triušio ausimis, lipome į valtį gulbę ant van- 
dens, kuriame plūduriavo riešutų kevalai, ir pešėmės dėl vie- 
tos prie krašto. Burnoje pajutau švaros ir mėtų skonį. Jei ge- 
rai elgdavomės pas dantistą, motina visada nupirkdavo mums 
bilietų į valtį gulbę. 

Vardydama medžių pavadinimus, sukau ratus Visuome- 
nės sode: ėjau per tiltą, pro melsvai žalius paminklus, pro 
gėlių lysvę iš Amerikos vėliavos spalvų ir pro įėjimą, kur gali 
už dvidešimt penkis centus nusifotografuoti baltai juostuo- 
toje oranžinėje palapinėje. 

Mano mėgstamiausias medis - beržas svyruoklis. Rodos, 
jis atvežtas iš Japonijos. O ten žmonės išmano dvasinius klau- 
simus. 

Kai kas nors būna negerai, jie perskrodžia save. 

Mėginau įsivaizduoti, kaip jie tai daro. Tikriausiai turi ypač 
aštrų peilį. Ne, tikriausiai du labai aštrius peilius. Tada jie 
atsisėda ir sukryžiuoja kojas, laikydami po peilį kiekvienoje 
rankoje. Paskui sukryžiuoja rankas ir beda peilius į abi pilvo 
puses. Jie turi būti nuogi, nes kitaip peiliai įstrigtų drabu- 
Žiuose. 

Tada greitai greitutėliai, kad nespėtų apsigalvoti, stumteli 
peilius ir ima sukti juos pusračiais, kol apibrėžia visą ratą. 
Tada jų pilvo oda atsiskiria tarsi lėkštė, viduriai iškrinta ant 
žemės, ir jie miršta. 

Reikia būti labai drąsiam, kad taip numirtum. 

Bėda ta, kad nekenčiu kraujo vaizdo. 

Pamaniau, kad galėčiau visai nakčiai pasilikti parke. 

Kitą rytą Doda Konvėj veš mane su motina į Voltoną, o jei 
jau ketinu bėgti, tai reikia daryti dabar, kol dar ne per vėlu. 
Žvilgtelėjau į savo piniginę ir susikrapščiau iš ten vieną dole- 
rį ir septyniasdešimt devynis centus dešimties, penkių ir vie- 
no cento monetomis. 

Neįsivaizduoju, kiek reikia pinigų nuvykti iki Čikagos, be 
to, nedrįsčiau eiti į banką išsiimti visų savo pinigų: gydytojas 
Gordonas galėjo įspėti banko tarnautoją sučiupti mane, jei 
sumanyčiau iškrėsti ką nors panašaus. 

Esu balsavusi kelyje ir anksčiau, bet nenutuokiu, kuris Bos- 
tono greitkelis veda į Čikagą. Žemėlapyje gana paprasta ras- 
ti kryptis, bet kai esi kelyje, daug sunkiau tai padaryti. Kai tik 
panorėdavau nustatyti, kur yra rytai, o kur vakarai, paaiškė- 
davo, kad dabar vidurdienis arba debesuota (tai didžiulė kliū- 

tis), o aš išvis nepažįstu žvaigždžių, išskyrus Didžiuosius Grį- 
žulo Ratus bei Kasiopėjos Kėdę. Tai visada liūdindavo ir Ba- 
dį Vilardą. 

Nusprendžiau eiti į autobusų stotį ir paklausti, kiek kai- 
nuoja bilietas į Čikagą. Tada galėsiu nueiti į banką ir išsiimti 
tik tiek pinigų, kiek reikia, nesukeldama įtarimo. 

Jau buvau įžengusi pro stiklines stoties duris ir pradėjusi 
raustis spalvotų kelionių lankstinukų ir tvarkaraščių šūsnyje, 
kai prisiminiau, jog bankas mano gimtajame mieste bus už- 
darytas, nes jau gerokai po pietų. Tad iki rytojaus pinigų išsi- 
imti negalėsiu. 

Į Voltoną turėjau nuvykti dešimtą valandą. 

Ir kaip tik tą akimirką atgijęs garsiakalbis pradėjo praneši- 
nėti išvykti pasiruošusių autobusų, stovinčių stovėjimo aikš- 
telėje, stoteles. Garsiakalbyje, kaip visada, kažkas bliurbsėjo 
taip, kad negalėjai suprasti nė žodžio. Paskui tarp atmosfe- 
ros trukdžių aiškiai tarsi la nata, skambinama pianinu, gau- 
džiant visiems orkestro instrumentams, pasigirdo pažįstamas 
pavadinimas. 

Tai buvo stotelė už dviejų kvartalų nuo mano namų. 

Išskubėjau karštą dulkėtą liepos pabaigos popietę, prakai- 
ir įlipau į raudoną burzgiantį autobusą. 

Padaviau vairuotojui pinigus, ir durys tyliai užsidarė man 
už nugaros. 


Dvyliktas skyrius 


Privati gydytojo Gordono ligoninė stovėjo ant žole apaugu- 
sios kalvos, ilgo nuošalaus kelio, kurio pakraščiai buvo nusė- 
ti jūrinių moliuskų kiaukutais, gale. Geltonos didelio namo 
su veranda lentinės sienos žvilgėjo saulėje, o ant žalios apva- 
lios pievelės Žmonių nesimatė. 

Kai mudvi su motina priartėjome prie namo, mus 5 užgriu- 
vo vasaros karštis; už nugaros, nuo buksmedžio, tarsi žolės 
pjovimo mašinėlė pradėjo čirkšti cikada. Jos čirškimas tik pa- 
ryškino didžiulę tylą. 

Prie durų mus pasitiko slaugė. 

— Gal luktelėtumėte svetainėje? Gydytojas Gordonas ne- 
trukus ateis. 

Nerimavau. Nors šis namas ir atrodė visai normalus, žino- 
jau, kad čia grūste prigrūsta bepročių. Kiek pastebėjau, ant 
langų nebuvo grotų, nesigirdėjo jokių laukinių, nerimą kelian- 
čių garsų. Saulės spinduliai glostė apdriskusius, bet minkštus 
raudonus kilimus, o ką tik nupjautos žolės kvapas saldino orą. 

Stabtelėjau ant svetainės slenksčio. 

Mani priminė svečių namų poilsio kambarį Meino saloje. 
Aukštos stiklinės durys įleidžia baltos šviesos pliūpsnius, to- 

limajame kambario kampe stovi didžiulis pianinas, o Žmo- 
nės vasariniais drabužiais sėdinėja kreivašoniuose pintuose 
krėsluose prie kortų staliukų. Tokius krėslus dažnai gali pa- 
matyti varginguose pajūrio kurortuose. 

Staiga pastebėjau, kad nė vienas žmogus nejuda. 

Įsižiūrėjau atidžiau, mėgindama bent šį tą apčiuopti jų su- 
stingusiose povyzose. Mačiau vyrus ir moteris, vaikinus ir mer- 
ginas, greičiausiai mano bendraamžius, o jų veidai buvo vie- 
nodi, tarsi jie ilgą laiką būtų gulėję ant lentynos, kur nepa- 
siekia saulės šviesa, nugulti blyškių smulkių dulkių klodo. 

Paskui įsižiūrėjau, kad kai kurie žmonės vis dėlto juda, ta- 
čiau jų judesiai tokie trumpi ir paukštiški, kad iš pradžių net 
nepastebėjau. 

Pilkaveidis vyras skaičiavo kortų malką: viena, dvi, trys, 
keturios... Rodės, jis nori patikrinti, ar malka visa, tačiau, 
baigęs skaičiuoti, pradėdavo iš pradžių. Šalia jo stora dama 
žaidė medinių karoliukų pyne. Ji sustūmė visus karoliukus į 
vieną virvutės pusę. Paskui leido jiems sukristi vienam ant 
kito — spragt, spragt, spragt. 

Prie pianino jauna mergina vartė natų sąsiuvinį, bet, pama- 
čius, kad į ją Žiūriu, ji piktai papurtė galvą ir sudraskė lapus. 

Motina čiuptelėjo man ranką, ir aš nusekiau paskui ją į 
kambarį. 

TIylėdamos susėdome ant gumbuotos sofos, kuri kaipmat 
sugirgždėdavo, vos kuriai sujudėjus. 

Paskui mano žvilgsnis nuo žmonių nuslydo prie žalumos, 
kurios žvilgesį galėjai matyti net pro persišviečiančias užuo- 
laidas. Rodės, tarsi sėdėčiau milžiniškos universalinės par- 
duotuvės lange. Tarsi figūros aplink mane būtų ne žmonės, 0 
parduotuvės manekenai, nudažyti taip, kad tik primintų žmo- 
nes, ir paramstyti taip, kad mėgdžiotų gyvenimą. 

Kopiau paskui tamsiašvarkę gydytojo Gordono nugarą. 

Apačioje, prieškambaryje, norėjau paklausti, kaip ten ma- 
ne gydys tuo šoku, bet kai pravėriau burną, žodžiai nėjo lauk, 
tik akys išsiplėtė ir Žiopsojo į besišypsantį pažįstamą veidą, 
plūduriuojantį priešais mane kaip lėkštė, kupiną įžūlumo. 

Laiptų viršuje dingo tamsiai raudonas kilimas. Čia klojėjo 
tik lygus rudas linoleumas, prikaltas prie grindų; jis driekėsi 
koridoriumi su išsirikiavusiomis uždarytomis baltomis duri- 
mis. Sekiau paskui poną Gordoną, kai kažkur tolumoje atsi- 
darė durys ir išgirdau, kaip rėkia moteris. 

Tuoj iš už kampo priešais mus išniro slaugė, vedanti mo- 
terį mėlynu chalatu ir susivėlusiais plaukais iki juosmens. 
Gydytojas Gordonas pasitraukė, o aš prisispaudžiau prie 
sienos. 

Slaugė tempė moterį pro šalį, o ši rangėsi, mojavo ranko- 
mis ir kartojo: „Iššoksiu pro langą, iššoksiu pro langą, iššok- 
siu pro langą“. 

Kresna ir raumeninga išverstakė slaugė dėmėta uniforma 
nešiojo tokius storus akinius, kad, rodės, dėbso į mane viso- 
mis keturiomis akimis iš už dviejų apvalių stiklo lęšių. Ban- 
džiau atskirti, kurios akys yra tikros, o kurios ne, kurios iš 
tikrųjų piktos, o kurios doros, bet slaugė pakėlė galvą, pla- 
čiai sąmokslininkiškai nusišypsojo ir sušnypštė, tarsi norėda- 
ma mane nuraminti: 

— Jai rodos, kad gali iššokti pro langą. Neiššoks, nes jie visi 
su grotomis! 

Ir kai ponas Gordonas nuvedė mane į skurdų kambarėlį 
namo gale, pamačiau, kad langai šiame sparne išties yra gro- 
tuoti, o kambario, tualeto ir spintos durys bei visa, kas tik 
varstoma, turi rakto skylutes, kad juos būtų galima užrakinti. 

Atsiguliau ant lovos. 

Sugrįžo išverstakė slaugė. Ji atsegė mano laikrodį ir įsikišo 
jį kišenėn. Paskui ištraukė visus segtukus man iš plaukų. 

Gydytojas Gordonas atrakino spintą. Ištraukęs iš ten staliu- 
ką su ratukais ir kažkokį aparatą, privežė jį prie mano galvū- 
galio. Slaugė ėmė tepti mano smilkinius dvokiančiu tepalu. 

Kai ji pasilenkė, norėdama pasiekti arčiau sienos esančią 
mano galvos pusę, jos didžiulės krūtys užkrito man ant veido 
tarsi debesis ar pagalvė. Nuo jos odos sklido kažkoks neaiš- 
kus vaistų kvapas. 

— Nebijok, —- nusišypsojo man slaugė. - Pirmą kartą visi 
mirtinai išsigąsta. 

Mėginau nusišypsoti, bet mano oda buvo įsitempusi kaip 
pergamentas. 

Gydytojas Gordonas pritvirtino dvi metalines plokšteles 
man prie smilkinių, priveržė jas dirželiu, - šis suspaudė man 
kaktą, - ir davė įsikąsti laidą. 

Užsimerkiau. 

Akimirką tyloje buvo girdėti, tarsi kažkas prislopintai dū- 
sautų. 

"Tada kažkas pasilenkė, sučiupo mane ir ėmė purtyti, kaip 
per pasaulio pabaigą. Vyyyyyyy, žviegė jis, traškėdamas mė- 
lynomis šviesomis ore, ir su kiekvienu žybsniu mane kažkas 
taip stipriai kresteldavo, kad, rodės, tuoj sulūžinės visi kau- 
lai, o gyvybės syvai ištekės iš manęs kaip iš perskelto medžio. 

Ir ką gi tokio baisaus esu padariusi? 


Sėdėjau pintame krėsle, laikydama mažą kokteilių stiklinę su 
pomidorų sultimis. Laikrodis vėl atsidūrė ant riešo, bet atrodė 
neįprastai. Paskui supratau, kad jis užsegtas ciferblatu žemyn. 
Jaučiau, kad segtukai plaukuose įsegti taip pat keistai. 

— Kaip jautiesi? 

Staiga prisiminiau seną metalinę lempą su stovu, vieną iš 
keleto tėvo studijos daiktų: variniame varpe laikėsi lemputė, 
o susisukęs dryžuotas laidas leidosi nuo metalinio stovo iki 
rozetės sienoje. 

Vieną dieną nusprendžiau perkelti šią lempą nuo motinos 
lovos prie savo stalo kitame kambario gale. Laidas buvo ga- 
nėtinai ilgas, tad jo neišjungiau. Suėmusi abiem rankom lem- 
pos gaubtą ir susiraičiusį laidą, tvirtai juos suspaudžiau. 

"Tuomet kažkas, mėlynai žybtelėjęs, iššoko iš lempos ir purtė 
mane tol, kol ėmė barškėti dantys; aš mėginau atitraukti ran- 
kas, bet jos prilipo, suklikau, o gal nepažįstamas riksmas tie- 
siog buvo išplėštas man iš gerklės. Tik girdėjau jį - skriejantį 
ir virpantį ore kaip kokią sielą, staiga atskirtą nuo kūno. 

Paskui rankos atsileido, ir aš parkritau ant motinos lovos. De- 
šiniajame delne žiojėjo juoda tarsi pieštuko grafitas skylutė. 

— Kaip jautiesi? 

— Puikiai. 

Bet puikiai nesijaučiau. Jaučiausi baisiai. 

— Kurį koledžą sakei lankiusi? 

Pasakiau. 

— A! - pono Gordono veide sušvito lėta, beveik aistringa 
šypsena. - Juk ten per karą buvo Moterų korpuso bazė, tiesa? 


Motinos krumpliai buvo išblyškę kaip numirėlio, tarsi per tą 
laukimo valandą nuo jų būtų nusilupusi oda. Ji pro mane 
pažvelgė į gydytoją, ir tikriausiai jis linktelėjo, o gal nusišyp- 
sojo, nes jos veidas atlėgo. 

— Dar keletas gydymų šoku, ponia Grynvud, - girdėjau jį 
sakant, — ir, manau, pastebėsite nuostabų pagerėjimą. 

Mergina vis dar sėdėjo ant pianino kėdutės, o suplėšyti 
natų sąsiuvinio lapai išsikėtoję gulėjo po jos kojomis tarsi 

negyvas paukštis. Ji dėbsojo į mane, o aš ėmiau dėbsoti į ją. 
Jos akys susiaurėjo, ir ji iškišo liežuvį. 

Motina nusekė paskui gydytoją Gordoną iki durų. Palau- 
kusi, kol jie atsuks nugaras, grįžtelėjau į merginą ir pasukio- 
jau pirštą prie smilkinio. Ji įtraukė liežuvį, o jos veidas suak- 
menėjo. 

Išėjau į saulėkaitą. 

Lūkuriuojantis juodas Dodos Konvėj automobilis atrodė 
tarsi pantera, išmarginta medžių šešėlių. 

Jį iš pradžių buvo užsisakiusi turtinga aukštuomenės da- 
ma, — juodą, be dėmelės chromo ir su juodu odiniu stogu, — 
bet kai jį atvežė, ji liko nepatenkinta. Sakė, kad automobilis 
jai primenąs katafalką (visi kiti manė taip pat), ir niekas jo 
nepirko, tad Konvėjai parsivežė jį namo už mažesnę kainą ir 
taip sutaupė porą šimtų dolerių. 

Sėdėdama ant priekinės sėdynės tarp Dodos ir motinos 
jaučiausi atbukusi ir nugalėta. Kai tik mėgindavau susikaup- 
ti, mintys tarsi čiuožėjas nuslysdavo į didžiulę tuščią erdvę ir 
pakrikusios darydavo ten piruetus. 

— Nebebendrausiu su tuo gydytoju Gordonu, - pasakiau, 
kai palikome Dodą ir jos juodą šeimyninį automobilį už pu- 
šų. - Gali jam paskambinti ir pasakyti, kad kitą savaitę neat- 
vyksiu. 

Motina nusišypsojo. 

- Žinojau, kad mano mažytė - ne tokia. 

Pažvelgiau į ją. 

— Kokia? 

— Kaip tie baisūs žmonės. Tie baisūs, negyvi žmonės ligo- 
ninėje, — ji patylėjo. - Žinojau, kad pati panorėsi vėl būti 
sveika. 

KINO ŽVAIGŽDĖ MIRĖ PO ŠEŠIASDEŠIMT AŠTUONIŲ KOMOS 
VALANDŲ 


Rankinėje tarp popieriaus skutelių, kosmetinės, riešutų ke- 
valų, dešimties ir penkių centų monetų bei mėlynos dėžutės 
su devyniolika „Gillette“ skutimosi peiliukų galiausiai sura- 
dau tą momentinę nuotrauką, kurią dariausi šią popietę bal- 
tai juostuotoje oranžinėje palapinėje. 

Padėjau ją šalia neryškios mirusios mergaitės fotografijos. 
Ir lūpos, ir nosys buvo vienodos. Skyrėsi tik akys. Akys mo- 
mentinėje nuotraukoje buvo atsimerkusios, o laikraštyje — 
užmerktos. Bet žinojau, kad jei mirusios mergaitės akys būtų 
plačiai atmerktos, jos žvelgtų į mane tuo pačiu negyvu, juo- 
du tuščiu žvilgsniu kaip ir akys momentinėje nuotraukoje. 

Įkišau nuotrauką rankinėn. 

„Dar penkias minutes pasėdėsiu saulutėje ant šio parko 
suoliuko priešais to pastato laikrodį, - pamaniau, - o paskui 
nueisiu kur nors ir tai padarysiu“. 

Pažadinau mažą balsų chorą. 

Ar tau neįdomus šis darbas, Estera? 

Žinai, Estera, tu tikra neurotikė. 

Šitaip niekada nieko nepasieksi, šitaip niekada nieko nepa- 
sieksi, šitaip niekada nieko nepasieksi. 

Kartą karštą vasaros vakarą visą valandą bučiavausi su plau- 
kuotu, į beždžionę panašiu teisės studentu iš Jeilio, nes man 
buvo gaila jo, kad jis toks bjaurus. Kai baigiau, jis pasakė: 
„Aš tave perpratau, mažule. Kai sulauksi keturiasdešimties, 
būsi tikra davatka“. 

„Dirbtina“, - ant mano apsakymo „Didysis savaitgalis“ iš- 
kraigliojo kūrybinio rašymo profesorius koledže. 

Nežinojau, kaip turiu suprasti šį žodį, tad pasižiūrėjau į 
žodyną. 

Dirbtina: nenatūralu, netikra. 

Šitaip niekada nieko nepasieksi. 

Nemiegojau dvidešimt vieną naktį. 

Pamaniau, kad gražiausias dalykas pasaulyje - tai šešėlis, 
tie milijonai judančių pavidalų, ir dar - šešėlio aklavietė. Še- 
šėlių buvo visur - komodos stalčiuose, spintose ir lagami- 
nuose, šešėlių buvo ir po namais, net medžiais ir akmenimis, 
taip pat žmonių akyse ir šypsenose, ir mylių mylios šešėlių 
ten, naktinėje žemės pusėje. 

Pažvelgiau į du kūno spalvos tvarsčius, sukryžiuotus ant 
dešinės blauzdos. 

Šį rytą aš ėmiausi... 

Užsirakinau vonioje, prisileidau pilną vonią šilto vandens 
ir išsitraukiau „Gillette“ skutimosi peiliuką. 

Kai vieno seno romėnų filosofo paklausė, kaip norėtų mirti, 
tas atsakė: „Persipjauti venas šiltoje vonioje“. Pamaniau, kad 
turbūt lengva gulėti vonioje ir žiūrėti, kaip aplink riešus pra- 
žysta raudonos gėlės, - jos srūtų į švarų vandenį tol, kol už- 
migčiau po vandeniu ryški kaip aguona. 

Bet kai atėjo laikas, mano riešų oda pasirodė esanti tokia 
balta ir bejėgė, kad negalėjau to padaryti. Tarsi būčiau norė- 
jusi nužudyti ne tą odą ar plonytę mėlyną pulsuojančią gysle- 
lę, šokinėjančią man po nykščiu, bet ką nors kitą, esantį gi- 
liau, slaptesnį ir kur kas sunkiau pasiekiamą. 

Prireiks dviejų judesių. Vieną riešą, paskui kitą. Trijų ju- 
desių, jei įskaičiuosime tai, jog reikės perdėti peiliuką iš vie- 
nos rankos į kitą. Tada įlipsiu į vonią ir atsigulsiu. 

Vaikštinėjau priešais vaistų vitriną. Jei, tai darydama, žiū- 
rėsiu į veidrodį, atrodys, kad stebiu ką nors kitą —- kokioje 
knygoje ar pjesėje. 

Bet tas asmuo veidrodyje buvo suparalyžiuotas ir per daug 
kvailas, kad ką nors darytų. 

Pagalvojau, kad gal reikėtų pasipraktikuoti ir nuvarvinti 
šiek tiek kraujo, tad atsisėdau ant vonios krašto ir perrėžiau 
dešinę kulkšnį, užkeltą ant kairiojo kelio. Paskui pakėliau 
dešinę ranką su peiliuku, atpalaidavau ją ir leidau jai nukris- 
ti tarsi giljotinai ant blauzdos. 

Nieko nepajutau. Paskui suvirpėjau kažkur gilumoje, o švie- 
siai raudona čiurkšlė išsiveržė pro žaizdos kraštus. Susitven- 
kęs tamsus kaip vaisius kraujas nuriedėjo mano kulkšnimi 
žemyn, į juodą natūralios odos batą. 

Ketinau lipti vonion, bet supratau sugaišusi beveik visą ry- 
tą, taigi motina tikriausiai grįžtų namo ir rastų mane, kol dar 
nebūsiu baigusi. 

Taigi susitvarsčiau žaizdą, supakavau „Gillette“ skutimosi 
peiliukus ir išvažiavau vienuoliktos trisdešimt autobusu į Bos- 
toną. 


— Atleisk, brangute, į Elnių salos kalėjimą metro nevažiuoja. 
Tas kalėjimas juk saloje. 

— Ne, jis ne saloje, tiksliau, anksčiau jis buvo saloje, bet 
vandenį užpylė žemėmis, ir dabar ji susijungė su žemynu. 

— Ten metro nevažiuoja. 

— Privalau ten patekti. 

— Ei, - storulis iš bilietų kasos spoksojo į mane pro grotas, — 
neverk. Ką ten turi, brangute, kokį giminaitį? 

Žmonės stumdėsi ir trankėsi į mane dirbtinai apšviestoje 
tamsoje, skubėdami į traukinius, tai šen, tai ten dardančius 
žarniniais tuneliais po Skolio skveru. Jaučiau, kaip ašaros man 
trykšta 1š primerktų akių. 

— Ten mano tėvas. 

Storulis pažvelgė į schemą ant kasos sienos. 

— Štai kas, - prabilo jis, - pasigauk pakeleivingą mašiną 


“, 


TT) 


154 


štai ten, važiuok į Rytų Aukštumą ir šok į autobusą su užrašu 
„Kyšulys“, - jis plačiai man nusišypsojo. — Jis nuveš tave tie- 
siai prie kalėjimo vartų. 


— Ei, tu! - jaunuolis mėlyna uniforma pamojavo iš barako. 

Pamojavau ir aš ir Žingsniavau toliau. 

— Ei, tu! 

Sustojau, lėtai priėjau prie barako, tarsi apvali svetainė pūp- 
sančio smėlynuose. 

- Ei, toliau nebegali eiti. Tai kalėjimo nuosavybė, įsibrovė- 
liams negalima. 

— Maniau, kad visur galima vaikščioti po paplūdimį, - at- 
šoviau. —- Kol tik laikaisi vandens lygio per potvynius žymos. 

Vaikinas valandžiukę pagalvojo. Paskui pasakė: 

— Tik ne po šį paplūdimį. 

Jo veidas buvo malonus ir skaistus. 

— Puikiai čia įsikūrei, - pagyriau. - Primena mažą namelį. 

Jis atsisukęs pažiūrėjo į kambarį su juostuotu kilimu ir kar- 
tūninėmis užuolaidomis. Nusišypsojo. 

— Turime net kavinuką. 

— Anksčiau gyvenau netoliese. 

— Turbūt juokauji. Aš pats gimiau ir užaugau šiame mieste. 

Per smėlynus pažvelgiau į stovėjimo aikštelę ir grotuotus 
vartus, už kurių į anksčiau buvusią salą vedė siauras takelis, 
iš abiejų pusių skalaujamas vandenyno. 

Raudonų plytų kalėjimo pastatai atrodė draugiški, tarsi pa- 
jūrio koledžas. Iš kairės žalioje vejoje išvydau judant mažus 
baltus taškelius ir kiek didesnius rausvus taškus. Kai paklau- 
siau sargo, kas ten, jis paaiškino: 

— Kiaulės ir viščiukai. 

Įsisvajojau: jei būčiau apsisprendusi toliau gyventi tame 

sename mieste, galbūt būčiau sutikusi šį kalėjimo sargą dar 
mokykloje, ištekėjusi už jo ir dabar jau turėčiau daug vaiku- 
čių. Būtų gera gyventi šalia jūros su daugybe vaikučių, kiau- 
lių ir viščiukų, vilkėti nesitraukiančias sukneles, kaip jas va- 
dino mano senelė, sėdėti virtuvėje su šviesiu linoleumu ir 
storose rankose laikyti puodelį kavos. 

— Kaip patekti į šį kalėjimą? 

— Reikia turėti leidimą. 

— Ne, ką reikia padaryti, kad tave uždarytų? 

— O, - nusijuokė sargas, - pavok mašiną arba apiplėšk par- 
duotuvę. 

— Ar čia yra žudikų? 

— Ne. Žudikai vežami į didelį valstybinį kalėjimą. 

— Kas dar čia sėdi? 

— Na, pirmą žiemos dieną mums atveža senus Bostono bas- 
tūnus. Jie plyta išdaužia kokį langą, tada juos suima ir čia jie 
praleidžia žiemą, nebijodami šalčio, sotūs ir su televizoriu- 
mi. Savaitgaliais jie net žaidžia krepšinį. 

— Tai bent! 

— Tai bent! Jei tau tai patinka, - atšovė sargas. 

Atsisveikinau ir ėmiau eiti tolyn, tik vieną kartą žvilgtelė- 
jusi atgal per petį. Sargas vis dar stovėjo ant stebėjimo būde- 
lės slenksčio, o kai atsisukau, atsisveikindamas pamojo man 
ranka. 


Rąstas, ant kurio sėdėjau, buvo sunkus kaip švinas ir dvokė 
degutu. Tvirto, pilko vandens bokšto cilindro, iškilusio ant 
kalvos, papėdėje į jūrą driekėsi smėlio sekluma. Per didelį 
potvynį ji būdavo visiškai užliejama. 

Puikiai prisiminiau seklumą. Savo vingyje ji slėpdavo kiau- 
kutus, kokių negalėjai rasti daugiau niekur paplūdimyje. 

Kiaukutai būdavo stori, lygūs, dideli kaip nykščio sąnariai 
ir dažniausiai balti, nors kartais pasitaikydavo ir rausvų arba 
persiko spalvos. Jie priminė savotiškas kuklias kriaukles. 

— Mamyte, ta mergina vis dar ten sėdi. 

Tingiai pakėliau galvą ir pamačiau smėlėtą vaikiūkštį, pa- 
lei jūrą tempiamą liesos paukščiaakės moters raudonais šor- 
tais ir baltu raudonai taškuotu maudymosi kostiumėlio 
viršumi. 

Niekada nepamaniau, kad paplūdimį gali kada užtvindyti 
vasarotojai. Per tuos dešimt metų, kol čia nebuvau, puošnios 
mėlynos, rausvos ir šviesiai žalios trobelės išdygo iš lygaus Ky- 
šulio smėlio kaip daugybė beskonių grybų, o sidabrinius lėk- 
tuvus ir cigarų formos dirižablius užgožė reaktyviniai lėktuvai, 
kurie garsiai riaumodami pakildavo iš oro uosto, esančio už 
paplūdimio, ir skraidydavo virš stogų. 

Buvau vienintelė mergina paplūdimy su sijonu ir aukštais 
kulniukais, tad pamaniau, kad tikriausiai išsiskiriu iš kitų. Po 
kurio laiko nusiaviau į smėlį grimztančius tikros odos batelius. 
Buvo malonu įsivaizduoti, kaip jie po mano mirties gulės ant 
sidabrinio rąsto, atsukti nosimis į jūrą, tarsi sielos kompasas. 

Rankinėje užčiuopiau skutimosi peiliukų dėžutę. 

Tada supratau, kokia esu kvailė. Turiu peiliukų, bet nėra 
šiltos vonios. 

Svarsčiau, ar nereikėtų išsinuomoti kambario. Tarp šių va- 
sarnamių turi būti ir pensionas. Bet aš neturiu bagažo. O tai 
įtartina. Be to, pensionuose visi žmonės nori pasinaudoti vo- 
nia. Vargu ar turėsiu laiko tai atlikti įlipusi į vonią: kas nors 
būtinai ims belsti į duris. 

Seklumos gale kirai ant medinių kojūkų sukniaukė kaip 
katės. Paskui vienas po kito, vilkintys pelenų spalvos švarke- 
lius, ėmė plasnoti aplink mano galvą ir klykti. 

— Ei, ponia, geriau čia nesėdėkit, juk tuoj prasidės potvynis. 

Mažas berniukas tupėjo už kelių pėdų. Jis paėmė apvalų 
purpurinį akmenuką ir sviedė jį vandenin. Vanduo prarijo 
skambiai pliumptelėjusį akmenį. Paskui berniukas ėmė ieš- 
koti kito akmens, ir išgirdau, kaip sausi akmenukai daužosi 
vieni į kitus tarsi monetos. 

Jis sviedė plokščią akmenį lygiu žaliu paviršiumi, ir akme- 
nukas prieš nuskęsdamas šoktelėjo viršun septynis kartus. 

— Kodėl neini namo? - paklausiau. 

Berniukas paleido kitą, sunkesnį, akmenį. Šis nuskendo, 
pašokęs vos porą kartų. 

— Nenoriu. 

— Turbūt motina tavęs ieško. 

— Ne, - rodės, jis sunerimo. 

— Jei eisi namo, duosiu tau saldainį. 

Berniukas pasislinko arčiau. 

— Kokį? 

Net ir nedirstelėjusi į rankinę, puikiausiai Žinojau, kad jo- 
je —- tik riešutų kevalai. 

— Duosiu tau pinigų, kad nusipirktum saldainių. 

— Artūrai! 

Moteris išties ėjo per seklumą, slydinėdama ir, be abejo- 
nės, keikdamasi, nes jos lūpos krutėjo tarp garsių, įsakmių 
šūksnių. 

— Artūrai! 

Ji prisidengė akis ranka, tarsi taip geriau galėtų įžvelgti 
mus pro tirštėjančias jūros sutemas. 

Jaučiau, kaip berniuko susidomėjimas slūgsta, ir jis pasi- 
duoda motinos įtakai. Vaikas ėmė apsimetinėti, kad manęs 
nepažįsta. Nuspyrė keletą akmenukų, tarsi ko ieškodamas, 
ir nukulniavo šalin. 

Suvirpėjau. 

Po mano basomis kojomis gulėjo šalti dideli akmenys. Ilge- 
singai pagalvojau apie juodus batelius pakrantėje. Banga atsi- 
traukė kaip ranka, paskui vėl priartėjo ir palietė man kojas. 

Rodės, it mane būtų pasiglemžęs pats jūros dugnas, kur 
aklos baltos žuvys plaukioja savo pačių šviesoje didžiuliame 
poliariniame šaltyje. Mačiau ryklių dantis ir banginių ausis, 
netvarkingai išsibarsčiusius ten kaip antkapius. 

Laukiau, tarsi jūra būtų galėjusi priimti sprendimą už mane. 

Antra banga sudužo man prie kojų, pabučiavo baltomis pu- 
tomis, ir vėsuma persmelkė mano kulkšnis mirtinu skausmu. 

Mano kūnas susigūžė, išsigandęs tokios mirties. 

Paėmiau rankinę ir ėmiau kopti atgal per šaltus akmenis 
ten, kur violetinėje šviesoje budėjo mano batai. 


Iryliktas skyrius 


— Aišku, jį nužudė motina. 

Pažvelgiau į vaikino lūpas. Džodė norėjo, kad su juo susi- 
tikčiau. Jo lūpos buvo storos, rausvos, o kūdikišką veidelį slėpė 
šviesiai gelsvi šilkiniai plaukai. Jis buvo vardu Kelas; man 
pasirodė, kad tai trumpinys, tik negalėjau sumesti kieno, — 
gal kokios Kalifornijos. 

Kelas tikriausiai labai protingas, o Džodė telefonu sakė, 
kad jis mielas ir man patiks. Svarsčiau, ar jis man patiktų, jei 
būčiau tokia kaip anksčiau. 

Negalėjau atsakyti į šį klausimą. 

— Na, iš pradžių ji sakė: „Ne, ne, ne“, o paskui sakė: „Taip“. 

— Bet vėliau vėl sakė: „Ne, ne“. 

Mudu su Kelu gulėjome vienas šalia kito ant oranžiniais ir 
žaliais dryžiais išmarginto rankšluosčio purviname paplūdi- 
myje už Lino pelkių. Džodė maudėsi su Marku, vaikinu, kurį 
viliojo. Kelas nenorėjo maudytis, jis norėjo verčiau pasikal- 
bėti, ir mes diskutavome apie tą pjesę, kurioje jaunuolis su- 
Žino sergąs smegenų uždegimu dėl to, kad jo tėvas kvailiojo 
su nepadoria moterimi. Galiausiai jo smegenys, visą laiką 

minkštėjusios, visiškai atsisako veikti, ir jo motina svarsto, 
nužudyti jį ar ne. 

Įtariau, kad motina paskambino Džodei ir maldavo, kad ši 
pakviestų mane pasivaikščioti, kad tik aš kiaurą dieną nesė- 
dėčiau kambaryje, užsitraukusi naktines užuolaidas. Iš pra- 
džių nenorėjau eiti, maniau, jog Džodė pastebės, kaip esu 
pasikeitusi, ir kad bet kuris žmogus, vos tik užmetęs akį, pa- 
matys, kad visai neturiu smegenų. 

Bet visą laiką, važiuodama į šiaurę, o vėliau į rytus, Džodė 
juokavo, kvatojosi, tarškėjo ir, rodos, jai visai nerūpėjo, kad 
aš tik aikčiojau ir linkčiojau galva. 

Paplūdimyje ant bendrų kepimo krosnelių mes pasiskru- 
dinome bandelių su dešrelėmis; aš, net ir labai atidžiai ste- 
bėdama Džodę su Marku ir Kelu, sugebėjau kepti savo ban- 
delę deramą laiko tarpą: nesudeginau jos, neįmečiau į lieps- 
ną, nors ir bijojau, kad taip gali nutikti. Paskui, kai niekas 
nematė, užkasiau ją smėlyje. 

Kai pavalgėme, Džodė su Marku, susikibę už rankų, nu- 
bėgo maudytis, o aš atsiguliau ir ėmiau žiopsoti į dangų, kol 
Kelas be paliovos tarškėjo apie tą pjesę. 

Vienintelė priežastis, dėl kurios prisimenu šią pjesę, ta, kad 
joje pasakojama apie beprotį. Visa tai, ką kada nors skaičiau 
apie bepročius, įstrigdavo mano galvoje, o visa kita išlėkda- 
vo, nepalikę jokio įspūdžio. 

— Bet juk svarbu „Taip“, - tvirtino Kelas. - Galiausiai ji 
grįžta prie „Taip“. 

Pakėliau galvą ir pašnairavau į šviesiai mėlyną jūros lėkštę — 
šviesiai mėlyną lėkštę purvinais kraštais. Aukšta apvali pilka 
uola, tarsi viršutinė kiaušinio lukšto pusė, kyšojo iš vandens 
maždaug už mylios nuo akmenuoto kyšulio. 

— Kaip ji ketino jį nužudyti? Pamiršau. 

Nebuvau pamiršusi. Puikiai prisiminiau, bet norėjau išgirs- 
ti, ką pasakys Kelas. 

— Mortijaus milteliais. 

— Gal sakysi, kad Amerikoje rasi morfijaus miltelių? 

Kelas valandžiukę galvojo. Paskui atsakė: 

— Gal ir ne. Juk tai - baisiai senamadiška. 

Apsiverčiau ant pilvo ir pažvelgiau į priešingą pusę, Lino 
link. Veidrodinė migla kilo nuo liepsnojančių kepimo kros- 
nelių ir įkaitusio kelio, o pro miglą tarsi pro skaidraus van- 
dens užuolaidą įžvelgiau neryškius dujų rezervuarų, gamyk- 
lų kaminų, gręžimo bokštų ir tiltų kontūrus. 

Visa tai priminė pragarą. 

Vėl apsiverčiau ant nugaros ir atsainiai paklausiau: 

— Jei ketintum nusižudyti, kaip tai padarytum? 

Kelas atrodė pamalonintas. 

— Dažnai apie tai galvoju. Ištaškyčiau šautuvu sau smegenis. 

Nusivyliau. Taip vyriška padaryti tai šautuvu. Tikrai nieka- 
da jo negausiu. O net jei ir gaučiau, nemoku šaudyti. 

Esu skaičiusi laikraščiuose apie žmones, kurie mėgino nusi- 
šauti, tačiau jie tik persišaudavo svarbius nervus, ir juos supa- 
ralyžiuodavo. Kitąsyk 1š jų veidų likdavo tik kruvina masė, bet 
chirurgai per stebuklą juos išgelbėdavo nuo staigios mirties. 

Smarkiai rizikuoji, mėgindamas nusišauti. 

— Kokiu šautuvu? 

— Savo tėvo šratiniu. Jis laiko jį užtaisytą. Man tereikėtų 
vieną dieną įeiti į jo kabinetą, ir, - Kelas, pridėjęs pirštą prie 
smilkinio, komiškai išviepė veidą, — spust! — jis pažvelgė į 
mane plačiomis šviesiai pilkomis akimis. 

— Gal tavo tėvas gyvena netoli Bostono? - tingiai pasitei- 
ravau. 

— Ne. Klektone prie jūros. Jis anglas. 

Susikibę rankomis, atbėgo Džodė su Marku, purtydamiesi 
ir taškydami vandens lašelius nuo savęs kaip du įsimylėję šu- 
nyčiai. Pamaniau, kad dabar čia jau bus per daug Žmonių, 
tad atsistojau ir apsimečiau, kad Žžiovauju. 

— Eisiu išsimaudyti. 

Buvimas su Džode, Marku ir Kelu ėmė mane slėgti, tarsi 
kas būtų padėjęs sunkią medinę dėžę ant pianino klavišų. 
Bijojau, kad kurią akimirką galiu nebesusivaldyti ir imsiu le- 
menti negalinti nei skaityti, nei rašyti. Kad tikriausiai esu vie- 
nintelis po mėnesio nemigos likęs gyvas žmogus. 

Rodės, nuo mano nervų kaip nuo kepimo krosnelių ir sau- 
lės įkaitinto kelio rūksta dūmai. Visas peizažas — paplūdi- 
mys, kyšulys, jūra ir uola — virpėjo priešais mano akis kaip 
kokios teatro dekoracijos. 

Svarsčiau, kuriame gi erdvės taške lėkšta, apgaulinga dan- 
gaus mėlynė pajuodo. 

— Juk tu irgi plaukioji, Kelai, - Džodė žaismingai stumte- 
lėjo jį. 

— Ochh, - Kelas paslėpė veidą rankšluostyje. - Per šalta. 

Nuėjau prie vandens. 

Kažkodėl išsklidusioje vidurdienio šviesoje vanduo be še- 
šėlių atrodė kviečiantis ir bičiuliškas. 

Pagalvojau, kad tikriausiai maloniausia mirti skęstant, o 
baisiausia — sudegti. Badis Vilardas sakė, kad kai kurie iš tų 
jo parodytų vaikiukų stiklainiuose turėjo žiaunas. Jie plau- 
kiojo gimdose kaip Žuvys. 

Šlykšti saldainių popieriukų, apelsino žievelių ir jūržolių 
bangelė apsupo man kojas. 

Išgirdau už nugaros girgždantį smėlį, priėjo Kelas. 

— Plaukime prie tos uolos, - mostelėjau ranka. 

— Ar išprotėjai? Iki jos bus kokia mylia. 

— Ką? Kinkos dreba? - pasišaipiau. 

Kelas paėmė mane už alkūnės ir įgrūdo vandenin. Kai jau 
įbridome iki juosmens, jis stumtelėjo mane po vandeniu. Iš- 
nirau taškydamasi, akis graužė druska. Gelmėje vanduo bu- 
vo žalias ir pusiau matinis kaip kvarco gabalas. 

Pradėjau plaukti šuniuku, atsigręžusi į uolą. Kelas lėtai yrėsi 
krauliu. Po kurio laiko jis iškėlė galvą ir ėmė plaukti stačiomis. 

— Negebėsiu, - sušvokštė jis. 

— Okei. Grįžk. 

Nusprendžiau plaukti tolyn tol, kol būsiu pernelyg pavar- 
gusi grįžti. Kapsčiausi, o širdis ausyse daužėsi kaip koks mo- 
toras. 

Esu esu esu. 


Šįryt mėginau pasikarti. 

Vos tik motina išėjo į darbą, pasiėmiau šilkinį diržą nuo 
jos geltono chalato ir gintarinėje miegamojo šviesoje ėmiau 
rišti 1 jo slankiojantį mazgą. Užtrukau ilgai, nes nelabai iš- 
maniau mazgų rišimo meną ir neįsivaizdavau, kaip jį surišti. 

Paskui ėmiau žvalgytis, kur galėčiau pririšti virvę. 

Bėda ta, kad mūsų name netinkamos lubos. Jos žemos, 
baltos ir lygiai nutinkuotos, nėra jokios armatūros ar medi- 
nių sijų. Ilgesingai pagalvojau apie senelės namą, kurį ji par- 
davė ir persikėlė gyventi pas mus, o vėliau pas tetą Libę. 

Senelės namas buvo pastatytas gražiu devyniolikto amžiaus 
stiliumi: ten aukšti kambariai, tvirti sietynai ir aukštos spin- 
tos tvirtais turėklais, taip pat palėpė, kur niekas niekada ne- 
užeidavo, pilna lagaminų, papūgų narvelių, siuvėjo maneke- 
nų, o virš galvos buvo storos kaip laivo špantai sijos. 

Bet tai buvo senas namas. Senelė jį pardavė, ir aš daugiau 
neturiu pažįstamų, gyvenančių tokiuose namuose. 

Kurį laiką nusiminusi slampinėjau su šilkiniu diržu, karan- 
čiu man ant kaklo kaip geltona katės uodega, ir niekaip ne- 
radau vietos, kur galėčiau jį pritvirtinti, tad atsisėdau ant mo- 
tinos lovos krašto ir pamėginau užveržti kilpą. 

Bet vos tik smarkiau ją užverždavau, ausyse pajusdavau 
ūžesį, 0 į veidą suplūstant kraują, rankos irgi tuoj nusilpdavo 
ir veikiai atleisdavo kilpą, - ir tada aš vėl pasijusdavau gerai. 

Pamačiau, kad mano kūnas atlieka visus triukus, kad tik 
išsigelbėčiau, pavyzdžiui, lemiamą akimirką suglemba ran- 
kos. Dar... darkart. Jei tik turėčiau galimybę spręsti pati, vis- 
kas būtų baigta akimirksniu. 

Paprasčiausiai privalau užpulti kūną iš pasalų, pasitelkda- 
ma man dar likusią išmintį. Antraip jis beprasmiškai įkalins 
mane kvailame narve penkiasdešimčiai metų. Ir kai žmonės 
pastebės, jog mano protas dingo, o anksčiau ar vėliau tai pa- 
stebės, tada, nepaisant gerai pagaląsto mano motinos liežu- 
vio, jie įtikins ją įkišti gydyti mane į beprotnamį. 

Deja, mano liga neišgydoma. 

Nusipirkau keletą vadovėlių apie psichopatologiją ir paly- 
ginau savo simptomus su aprašytais knygose. Savaime supran- 
tama, buvau beviltiškiausias ligonis. 

Be bulvarinių laikraščių, galėjau skaityti tik jas - psicho- 
patologijos knygas. Tarsi kas būtų palikęs siaurą angelę, kad 
galėčiau sužinoti viską, ką man reikia sužinoti apie savo ligą, 
ir kad deramai visa užbaigčiau. 

Po kartuvių fiasko svarsčiau, ar man nereikėtų tiesiog pa- 
siduoti ir kreiptis į gydytojus, bet paskui prisiminiau poną 
Gordoną ir jo šoko aparatą. Jei tik būsiu uždaryta, jie nuolat 
galės jį naudoti. 

Svajojau, kaip kasdien mane lankys motina, brolis ir drau- 
gai, vildamiesi, jog pasveiksiu. Paskui jie, netekę vilties, ims 
lankytis rečiau. Pasens. Pamirš mane. 

Be to, nuskurs. 

Iš pradžių jie norės, kad manimi būtų kuo geriau rūpina- 
masi, tad sukiš visus pinigus privačiai ligoninei, tokiai kaip 
gydytojo Gordono. Galiausiai, kai visi pinigai bus išleisti, ma- 
ne perkels į valstybinę ligoninę su šimtais į mane panašių 
žmonių, į didelį narvą rūsyje. 

Kuo beviltiškesnė, tuo labiau esi slepiama. 


Kelas apsisuko ir ėmė plaukti į krantą. 

Stebėjau, kaip jis lėtai lipa iš jūros, - vandens jam buvo iki 
kaklo, - akimirką jo kūną pusiau kaip baltą kirminą perskyrė 
chaki spalvos smėlis ir žalios pakrantės bangelės. Paskui jis 
visiškai iššliaužė iš žalumos ant chaki spalvos ir pasimetė tarp 
tuzino kitų kirminų, kurie raičiojosi ar tiesiog drybsojo tarp 
jūros ir dangaus. 

Taškiau rankomis vandenį ir spardžiausi. Rodės, kiaušinio 
formos uola visai nepriartėjo nuo tos akimirkos, kai mudu su 
Kelu žvelgėme į ją nuo kranto. 

Paskui supratau, kad beprasmiška plaukti iki uolos, nes 
mano kūnas pasinaudos proga užkopti ant jos ir atsigulti sau- 
lutėje, kaupdamas jėgas grįžt. 

Tad reikėjo nuskęsti čia ir dabar. 

Lioviausi judėjusi. 

Priglaudžiau rankas prie krūtinės, pakišau galvą po van- 
deniu ir ėmiau nerti, rankomis stumdama vandenį į šonus. 
Vanduo spaudė ausų būgnelius ir širdį. Grimzdau žemyn, bet, 
man dar nespėjus susivokti, kur esu, vanduo išspjovė mane į 
saulę, ir pasaulis sužvilgo aplink mane kaip mėlyni, žali ir 
geltoni pusbrangiai akmenys. 

Nusibraukiau vandenį nuo akių. 

Švokščiau kaip po sunkių pastangų, nors plūduriavau nė 
nesistengdama. 

Nėriau vis ir nėriau ir kas kartą iššokdavau į paviršių kaip 
kamštis. 

Pilka uola šaipėsi iš manęs, besisupdama ant vandens taip 
lengvai kaip gelbėjimosi plūduras. 

Žinojau, kad esu nugalėta. 

Pasukau atgalios. 


Gėlės linkčiojo tarsi linksmi pažįstami vaikučiai, kol vežiau 
jas į prieškambarį. 

Jaučiausi kvailai su pilkšvai žalia savanorės uniforma ir ne- 
reikalinga, ne taip kaip gydytojai ir slaugės — baltomis — ar 
net valytojos - rudomis - uniformomis. Šios, netardamos nė 
žodžio, praeidavo pro mane, nešinos skudurais ir purvino van- 
dens kibirais. 

Jei man būtų nors kruopelę mokėję, galėčiau bent manyti, 
kad atlieku gerą darbą, tačiau už tai, kad visą rytą vežioju 
žurnalus, saldainius ir gėles, gaudavau tik nemokamus prieš- 
piečius. 

Motina sakė, kad galiu atsikratyti pernelyg įkyrių minčių 
apie save padėdama tiems, kam dar blogiau nei man, taigi Te- 
resė įrašė mane kaip savanorę mūsų vietos ligoninėje. Buvo 
sunku ja tapti čia, nes savanorėmis norėjo būti visos Jaunimo 
lygos moterys, bet, laimei, daugelis jų dabar atostogavo. 

Maniau, kad mane nusiųs į palatą, kur tikrai sunkūs ligo- 
niai, ir jie pro mano bereikšmį, sugrubusį veidą įžvelgs, kad 
linkiu jiems gero, ir bus dėkingi. Tačiau savanorių viršininkė, 
mūsų bažnyčios bendruomenės dama, vos pažvelgusi į ma- 
ne, tarė: 

— Eisi į gimdymo namus. 

"Taigi tris aukštus užvažiavau elevatoriumi į gimdymo sky- 
rių ir prisistačiau vyriausiajai seselei. Ji davė man vežimėlį su 

gėlėmis, o aš turėjau neklysdama pamerkti jas reikiamose 
vazose prie reikiamų lovų. 

Bet, dar nepriėjusi pirmos palatos durų, pastebėjau, kad 
dauguma gėlių apvytusios, žiedai parudavę. Pamaniau, kad 
moteris, ką tik pagimdžiusi vaikelį, nusimins, pamačiusi, kaip 
jai prieš nosį nutėškiama didelė puokštė nuvytusių gėlių, tad 
nuvairavau vežimėlį prie prausyklės koridoriaus nišoje ir iš- 
rinkau visas nuvytusias gėles. 

Paskui išėmiau visas, pradėjusias vysti. 

Netoliese nebuvo šiukšlių kibiro, taigi sumaigiau gėles ir 
padėjau jas į gilią baltą kriauklę. Ji buvo šalta kaip kapas. 
Nusišypsojau. Tikriausiai šitaip suguldomi lavonai ligoni- 
nės lavoninėje. Savo veiksmais tapau panaši į gydytojus ir 
slauges. 

Pastūmusi atidariau pirmos palatos duris ir įėjau, tempda- 
ma vežimėlį. Pora slaugių pašoko, o aš sumišusi apžvelgiau 
lentynas ir vaistų spinteles. 

— Ko nori? - rūsčiai paklausė viena slaugė. Negalėjau jų 
atskirti: tokios jos buvo panašios. 

— Išvežioju gėles. 

Slaugė padėjo ranką man ant peties ir išstūmė iš kamba- 
rio, vairuodama vežimėlį laisva, patyrusia ranka. Ji stumte- 
lėjo į abi puses atsidarančias gretimos palatos duris ir įvedė 
mane vidun. Paskui pranyko. 

Tolumoje girdėjau kikenant, paskui durys užsidarė, ir gar- 
sai nuslopo. 

Palatoje buvo šešios lovos, kiekvienoje - po moterį. Visos 
jos sėdėjo ir mezgė arba vartė žurnalus, šukavosi plaukus ir 
čiulbėjo kaip papūgos. 

Tikėjausi jas išvysti miegančias arba ramiai gulinčias ir iš- 
blyškusias. Taip būčiau visai nesirūpindama ant pirštų galų 

apėjusi palatą, sutikrinusi lovų numerius su skaičiais, užrašy- 
tais ant pleistrų prie vazų, bet, man dar nespėjus susiorien- 
tuoti, ranka pamojo šviesi smagi blondinė smailiu trikampiu 
veiduku. 

Priėjau prie jos, palikusi vežimėlį vidury kambario, bet ji 
nekantriai mostelėjo ranka; supratau, kad ji nori, jog pristum- 
čiau ir vežimėlį. 

Paslaugiai šypsodama, pristūmiau vežimėlį prie jos lovos. 

— Ei, kur mano pentiniai? — stambi suglebusi dama iš kito 
palatos galo varstė mane erelio žvilgsniu. 

Smailiaveidė blondinė pasilenkė prie vežimėlio. 

- Čia mano geltonos rožės, - burbtelėjo, - bet jos sumaišy- 
tos su tais šlykščiais vilkdalgiais. 

Kiti balsai - pikti, garsūs ir nepatenkinti - pritarė pirmoms 
dviem moterims. 

Pravėriau lūpas, norėdama paaiškinti, kad išmečiau nuvy- 
tusių pentinių puokštę į kriauklę ir kad keletas mano sutvar- 
kytų vazų gal ir atrodo per daug skurdžiai, - ten buvo liku- 
sios vos kelios gėlelės, mat aš sudėjau keletą puokščių į krū- 
vą, - bet atsivėrė durys ir įtykino slaugė, norėdama sužinoti, 
kodėl kilo šis sąmyšis. 

— Klausyk, slauge, juk turėjau didelę pentinių puokštę, ku- 
rią Laris nupirko vakar vakare. 

— Ji sugadino mano geltonas rožes. 

Bėgdama atsisagsčiau žalią uniformą ir pakeliui sugrūdau 
ją; kriauklę su nuvytusiomis gėlėmis. Paskui nušokčiojau tuš- 
čiais laiptais į gatvę, nesutikusi nė gyvos dvasios. 


— Kaip nueiti į kapines? 
Italas juodos odos švarku stabtelėjo ir parodė alėjos link, 
už baltos metodistų bažnyčios. Prisiminiau šią bažnyčią. 

Pirmuosius devynerius savo gyvenimo metus buvau metodis- 
tė*, paskui, kai mirė mano tėvas, mes persikraustėme ir vir- 
tome unitoriais**. 

Motina, prieš tapdama metodiste, buvo katalikė. O sene- 
liai su teta Libe taip ir liko katalikai. Teta atsiskyrė nuo kata- 
likų bažnyčios tuo pačiu metu kaip ir motina, bet vėliau ji 
pamilo italą kataliką ir sugrįžo atgal. 

Vėliau ir aš svarsčiau, ar nevertėtų eiti į katalikų bažnyčią. 
Žinojau, kad, pagal katalikų tikėjimą, savižudybė yra baisi 
nuodėmė. Jei taip, gal jie galėtų mane įtikinti nesižudyti. 

Žinoma, aš netikiu pomirtiniu gyvenimu, nekaltuoju pra- 
sidėjimu ar inkvizicija bei tuo, kad į beždžionę panašus po- 
piežius niekada neklysta, bet juk man nebūtina to pasakoti 
kunigui, galiu tiesiog susikaupti ir susimąstyti apie savo nuo- 
dėmę, o jis padės man atlikti atgailą. 

Tik gaila, kad bažnyčia, net ir katalikų, - dar ne visas tavo 
gyvenimas. Kad ir kiek klūpotum ir melstumeis, vis viena pri- 
valai valgyti tris kartus per dieną, dirbti ir gyventi šiame pa- 
saulyje. 

Įdomu, kiek laiko reikia būti katalike, kad taptum vienuo- 
le? Paklausiau savo motinos manydama, kad ji viską žino ge- 
riausiai. 

Motina išjuokė mane. 

— Gal manai, kad jie tučtuojau priims tokią kaip tu? Juk 
privalai išmanyti katekizmą, mokėti tikėjimo išpažinimą, ti- 
kėti, užsidaryti ir atsiskirti. Kaip tau tai šovė į galvą! 

Vis dėlto įsivaizdavau, kaip einu pas kurį nors Bostono ku- 
nigą, - būtent Bostono, nes nenoriu, kad kuris nors mano 


* Metodistai - krikščionys protestantai. Metodizmui būdinga misionieriavimas, rūpini- 
masis socialine gerove; čia ypač pabrėžiamas asmeninis tikinčiojo santykis su Dievu. 
** Unitoriai - krikščionys, tikintys į vienasmenį Dievą ir atmetantys Trejybės dogmą. 

gimtojo miesto kunigas sužinotų, jog ketinau nusižudyti. Ku- 
nigai - baisūs liežuvautojai. 

Apsirengsiu juodai, mano veidas bus mirtinai išblyškęs, par- 
klupsiu prie kunigo kojų ir prašysiu: 

— Ak, tėve, padėk man. 

Bet apie tai galvojau dar tada, kai žmonės nevarstė manęs 
keistais žvilgsniais, kaip tos slaugės ligoninėje. 

Buvau tikra, kad katalikai nepriims į vienuoles beprotės. Te- 
tos Libės vyras kartą papasakojo anekdotą apie vienuolę, ku- 
rią vienuolynas atsiuntė pas Ieresę pasitikrinti. Vienuolė gir- 
dėdavo arfų skambesį ir balsą, vis kartojantį: „Aleliuja!“ Tik 
ji, kruopščiai apklausta, negalėjo pasakyti, ar tas balsas sakė 
„Aleliuja“, ar „Arizona“. Mat ji buvo gimusi Arizonoje. Tik- 
riausiai ji baigė savo dieneles kokiame nors beprotnamyje. 

Prisidengiau veidą juodu šydu ir įžengiau pro metalinius 
vartus. Kaip keista... Nuo pat tos akimirkos, kai tėvas buvo 
palaidotas šiose kapinėse, niekas iš mūsų jo neaplankė. Mo- 
tina neleido mums eiti į laidotuves, nes tada dar buvome vai- 
kai, tad kapinės ir net jo mirtis visada man atrodė netikros. 

Paskutiniu metu troškau atsilyginti tėvui už visus tuos me- 
tus, kai nekreipėme į jį dėmesio, ir ėmiau prižiūrėti jo ka- 
pą. Visada buvau tėčio mylimiausia dukrytė, taigi, rodės, 
bus teisinga, jei aš vilkėsiu gedulą, net jei mano motinai tai 
ir nerūpi. 

Maniau, jei tėvas nebūtų numiręs, jis būtų mane išmokęs 
visko apie vabzdžius - tai buvo jo dėstomasis dalykas univer- 
sitete. Be to, būtų išmokęs mane vokiečių, graikų ir lotynų 
kalbų, kurias pats mokėjo, ir tikriausiai būčiau liuteronė. Tė- 
vas Viskonsine buvo liuteronas; Naujojoje Anglijoje tai bu- 
vo laikoma senamadiška, tad jis atsimetė nuo tikėjimo ir, kaip 
sakė mano motina, virto nuožmiu ateistu. 

Kapinės mane nuvylė. Jos buvo įkurtos miesto pakrašty, 
žemumoje, kone sąvartyne, ir aš, vaikštinėdama kapinių ta- 
keliais, užuodžiau tolumoje plytinčias sūrias pelkes. 

O senosios kapinės man visai patiko - tie aptrupėję plokš- 
ti akmenys ir apkerpėję paminklai; bet veikiai supratau, kad 
mano tėvas tikriausiai palaidotas naujosiose kapinėse, kur 
laidojama nuo 1940-ųjų. 

Akmenys jose buvo šiurkštūs ir pigūs, šen bei ten kapus 
supo marmurinės tvorelės, primenančios pailgas purvo pil- 
nas vonias, o ties negyvėlių bambomis stūksojo surūdiję me- 
taliniai konteineriai, prikimšti plastmasinių gėlių. 

Iš pilko dangaus ėmė lašnoti, ir man pasidarė labai liūdna. 

Niekaip negalėjau rasti tėvo. 

Žemi pasišiaušę debesys uždengė horizontą jūroje, tyvu- 
liuojančioje už pelkių ir paplūdimio lūšnelių, ir lietaus lašai 
nutamsino juodą lietpaltį, kurį nusipirkau šįryt. Šalta drėg- 
mė sunkėsi man į odą. 

Kai pirkau lietpaltį, paklausiau pardavėjos, ar jis atsparus 
vandeniui. 

O ji atsakė, kad nebūna vandeniui atsparių lietpalčių. Jie 
būna neperšlampami. 

Kai paklausiau jos, kuo gi neperšlampamas skiriasi nuo 
atsparaus vandeniui, ji pasiūlė man nusipirkti skėtį. 

Bet skėčiui man neužteko pinigų. Nusipirkus autobuso bi- 
lietą priekin ir atgal, riešutų, laikraščių, psichopatologijos bro- 
šiūrų bei kelionę į savo seną gimtąjį miestą prie jūros, Niu- 
jorko fondai bemaž išseko. 

Buvau nusprendusi nusižudyti tada, kai mano banko są- 
skaitoje nebeliks pinigų, o šįryt aš kaip tik paskutinius centus 
išleidau juodam lietpalčiui. 

Staiga pamačiau tėvo kapą. 

Jis buvo priremtas prie kito kapo iš dešinės taip, kaip žmo- 
nės sugrūdami labdaros įstaigos palatose, kai trūksta vietos. 
Tai buvo dėmėtas rausvas marmuro luitas, primenantis kon- 
servuotą lašišą, o ant jo buvo tik mano tėvo pavardė, po ja 
dvi datos, atskirtos brūkšneliu. 

Akmens papėdėje padėjau lietaus nupraustą glėbį azalijų, 
kurių pasiskyniau nuo krūmo, augančio ties kapinių vartais. 
Paskui man sulinko kojos, ir aš susmukau ant šlaputėlės Žo- 
lės. Niekaip negalėjau suprasti, kodėl taip graudžiai raudu. 

Paskui prisiminiau, kad taip niekada ir neapverkiau tėvo 
mirties. 

Motina irgi neverkė. Ji tik šypsojosi ir sakė, kad Dievas jo 
pasigailėjo, leisdamas jam numirti, nes jei jis būtų išgyvenęs, 
būtų likęs luošas visam gyvenimui. "To jis nebūtų pakėlęs, tad 
jam geriau buvę numirti. 

Padėjau veidą ant lygaus marmuro ir blioviau dėl savo ne- 
tekties šaltame sūriame lietuje. 


Jau žinojau, kaip turiu elgtis. 

Vos tik mašinos padangos nugirgždėjo keliuku ir nutilo mo- 
toro burzgimas, iššokau iš lovos, skubiai apsivilkau baltus 
marškinius, žalią margą sijoną ir juodą lietpaltį. Jis vis dar 
buvo drėgnas nuo vakar, bet netrukus tai nebeteks prasmės. 

Nulipau žemyn, paėmiau šviesiai mėlyną voką nuo valgo- 
mojo stalo ir ant atvarto didelėmis raidėmis uoliai iškraiglio- 
jau: „Einu pasivaikščioti. Ilgam“. 

Padėjau laiškelį ten, kur motina jį pamatys, vos įžengusi 
pro duris. 

Nusijuokiau. 

Ne. Pamiršau svarbiausią dalyką. 

Užbėgau viršun ir pristūmiau kėdę prie motinos spintos. 
Užlipusi ant kėdės, pasiėmiau žalią seifą nuo viršutinės len- 

tynos. Galėjau metalinį viršų nuplėšti plikomis rankomis, nes 
spyna buvo labai išklerusi, bet norėjau elgtis ramiai ir tvar- 
kingai. 

Atidariau dešinį motinos stalo stalčių ir ištraukiau mėlyną 
brangenybių dėžutę iš slėptuvės po iškvėpintomis airiškomis 
lininėmis nosinėmis. Atsegiau raktelį nuo tamsaus aksomo. 
Atrakinau seifą ir išsiėmiau naują tablečių buteliuką. Jų bu- 
vo daugiau, nei tikėjausi. 

Jų buvo bent penkiasdešimt. 

Jei būčiau laukusi, kol motina kas vakarą mane jomis šelps, 
būčiau užtrukusi penkiasdešimt vakarų, kad ganėtinai sutau- 
pyčiau. O po penkiasdešimties naktų atvers duris koledžas, 
grįš mano brolis iš Vokietijos, ir bus per vėlu. 

Vėl prisegiau rakčiuką brangenybių dėžutėje tarp pigių 
grandinėlių ir Žiedų, įdėjau dėžutę atgal į stalčių po nosinė- 
mis, o seifą į spintos lentyną ir pastačiau kėdę ant kilimo bū- 
tent ten, iš kur ją paėmiau. 

Nulipau žemyn ir nupėdinau į virtuvę. Atsukusi čiaupą, 
prisipyliau didelę stiklinę vandens. Su ja ir tablečių buteliu- 
ku nusileidau į rūsį. 

Blanki povandeninė šviesa skverbėsi pro rūsio langų ply- 
šius. Už žibalo lempos, maždaug pečių aukštyje, sienoje žio- 
jėjo tamsi skylė, urvas vedė pastogės tarp namo ir garažo link. 
Pastogė buvo pristatyta prie namo jau po to, kai buvo iškas- 
tas rūsys: ją iškėlė virš šio slapto žemėje iškasto plyšio. 

Keletas senų pūvančių židinio rąstų užstojo visą angą. 
Stumtelėjau juos į šalį. Pastačiau stiklinę su vandeniu ir tab- 
lečių buteliuką greta ant vieno rąsto plokščio paviršiaus ir 
emiau lipti. 

Gana ilgai užtrukau, kol įsigrūdau į plyšį, bet galiausiai, 
keletą kartų pamėginus, man tai pavyko, ir aš nušliaužiau 
tamsia anga kaip trolis. 

Po mano basomis kojomis žemė rodės maloni, bet šalta. 
Svarsčiau, kada gi šis žemės lopinėlis paskutinį kartą matė 
saulę. 

Paskui vienu po kito sunkiais dulkėtais rąstais užstūmiau 
angą. Tamsa nusileido ant manęs švelniai kaip aksomas. Pa- 
ėmiau stiklinę ir buteliuką ir atsargiai, keturpėsčia, palenku- 
si galvą, nušliaužiau prie tolimiausios sienos. 

Lengvi kaip kandys voratinkliai brūkštelėjo man per vei- 
dą. Įsisupusi į juodą lietpaltį, kaip į savo pačios mielą šešėlį, 
atsukau tablečių buteliuką ir ėmiau lėtai jas ryti vieną po ki- 
tos, vieną po kitos, vis užsigerdama vandeniu. 

Iš pradžių nieko keista neatsitiko, bet kai pasiekiau bute- 
liuko dugną, man prieš akis ėmė žybčioti raudonos ir mėly- 
nos švieselės. Buteliukas išslydo iš pirštų, atsiguliau. 

Tyla atsitraukė, pridengdama mano gyvenimo akmenis, 
kiaukutus ir visus menkus griuvėsius. Paskui ji užplūdo ma- 
ne kaip vizija ir užliejusi privertė užmigti. 


Keturioliktas skyrius 


Buvo visiškai tamsu. 

Jaučiau tik tamsą. Buvau tarsi kirminas, keliantis galvą. 
Kažkas aimanavo. Tada didžiulė sunki našta užgriuvo man 
ant skruostų kaip akmeninė siena, ir aimanavimas nuslopo. 

Vėl sugrįžo tyla, nurimdama taip, kaip nurimsta juodo van- 
dens paviršius po to, kai į jį kas nors įmeta akmenį. 

Padvelkė vėsus vėjelis. Mane milžinišku greičiu nešė tune- 
liu į žemės gelmę. Paskui vėjas nurimo. Tolumoje ėmė mur- 
mėti daugybė prieštaraujančių ir besiginčijančių balsų. Bet 
ir jie vėliau nutilo. 

Kaltas trinktelėjo man prie akies, ir pro plyšį tarsi pro an- 
gą ar žaizdą įspindo šviesa, kol tamsa vėl jos neužgožė. No- 
rėjau nusisukti nuo šviesos, bet rankos buvo prikibusios prie 
šlaunų, - gulėjau tarsi sutvarstyta mumija, - tad negalėjau 
pajudėti. 

Rodės, esu požeminėje kameroje, apšviesta akinamų švie- 
sų, ir kad kambaryje pilna žmonių, kurie kažkodėl laiko ma- 
ne prispaudę. 

Paskui kaltas vėl trinktelėjo, šviesa šoktelėjo galvon, ir pro 
storą šiltą lyg kailiukas tamsą pasigirdo klyksmas: 

— Mama! 

Padvelkė oras ir ėmė sūkuriuoti man virš veido. 

Jaučiau aplink esančio kambario formą, didelio kambario 
su atidarytais langais. Po galva prigludo pagalvė, o kūnas, 
niekieno neslegiamas, plūduriavo tarp plonų paklodžių. 

Paskui tarsi ranką ant veido pajutau šilumą. Tikriausiai gu- 
liu saulėkaitoje. Jei atsimerksiu, pamatysiu spalvas ir formas, 
palinkusias virš manęs tarsi slaugės. 

Atsimerkiau. 

Buvo visiškai tamsu. 

Kažkas kvėpavo šalia manęs. 

— Nieko nematau, - pasiskundžiau. 

Iš tamsos atsklido linksmas balsas: 

— Pasaulyje yra daugybė aklų žmonių. Vieną dieną imsi ir 
ištekėsi už mielo aklo vyruko. 


Vyras su kaltu grįžo. 

— Kas tau rūpi? - paklausiau. - Tai beprasmiška. 

— Neturi taip kalbėti, — jo pirštai grabinėjo didelį skaus- 
mingą guzą virš kairiosios mano akies. Paskui jis kažką atri- 
šo, ir tarsi skylė sienoje pasirodė nelygus šviesos plyšys. Pro 
jo kraštą pasirodė vyro galva. 

— Ar matai mane? 

— Taip. 

— Ar matai dar ką nors? 

Staiga prisiminiau. 

— Nieko nematau, - plyšys susiaurėjo ir aptemo. - Aš akla. 

— Nesąmonė! Kas tau tai sakė? 

— Slaugė. 

Vyras sušnarpštė. Jis vėl aprišo tvarsčiu man akį. 

— Tau labai pasisekė. Regėjimas beveik nepažeistas. 

— Kai kas nori tave pamatyti, - sučiauškėjo slaugė ir pranyko. 

Motina šypsodama priėjo prie kojūgalio. Ji vilkėjo sukne- 
lę su violetiniais vežimo ratais ir atrodė baisiai. 

Su ja atėjo stambus aukštas bernas. Iš pradžių jo nepaži- 
nau, - galėjau tik mažumėlę pramerkti akį, - bet paskui pa- 
žinau savo brolį. 

— Man sakė, kad norėjai mane pamatyti. 

Motina pritūpė ant lovos kraščiuko ir padėjo ranką man 
ant kojos. Ji atrodė mylinti ir priekaištaujanti, o aš troškau, 
kad ji išeitų. 

— Kad, rodos, nieko nesakiau. 

— Jie sakė, kad manęs šaukeisi, - atrodė, ji tuoj pravirks. 
Jos veidas susiraukšlėjo ir ėmė virpėti kaip šviesi želė. 

— Kaip sekasi? — paklausė brolis. 

Pažvelgiau motinai į akis. 

— Taip pat, - atsakiau. 


— Turi lankytoją. 

— Nenoriu lankytojų. 

Slaugė iškurnėjo lauk ir su kažkuo ėmė šnibždėtis korido- 
riuje. Paskui grįžo. 

— Jis labai norėtų tave pamatyti. 

Pažvelgiau į geltonas kojas, kyšančias iš nepažįstamos bal- 
to šilko pižamos, kuria buvau aprengta. Kai judėjau, oda at- 
rodė suglebusi, tarsi po ja nebūtų raumenų, be to, ji buvo 
apaugusi trumpa stora juodų plaukų ražiena. 

— Kas ten? 

— Tavo pažįstamas. 

— Kuo jis vardu? 

— Džordžas Beikvelas. 

— Nepažįstu jokio Džordžo Beikvelo. 

— Jis sakė, kad tave pažįsta. 

Paskui slaugė išėjo, o kažkur matytas vaikinukas įėjęs pa- 
sakė: 

— Ar neprieštarausi, jei prisėsiu ant tavo lovos krašto? 

Jis vilkėjo baltą švarką. Mačiau jam iš kišenės kyšantį ste- 
toskopą. Pamaniau, kad tai kuris iš mano pažįstamų, apsi- 
rengęs gydytoju. 

Ketinau prisidengti kojas, jei kas nors įeitų, bet jau buvo 
per vėlu, taigi leidau joms kyšoti tokioms, kokios jos buvo, — 
šlykščioms ir bjaurioms. 

„Tai aš, - pamaniau, - štai kokia esu“. 

— Juk prisimeni mane, tiesa, Estera? 

Sveikosios akies plyšeliu stebėjau vaikino veidą. Dar ne- 
galėjau atmerkti kitos akies, bet akių gydytojas sakė, kad po 
kelių dienų viskas bus gerai. | 

Vaikinas, vos tvardydamas juoką, Žiūrėjo į mane taip, tarsi 
būčiau egzotiška zoologijos sodo naujiena. 

— Juk prisimeni mane, tiesa, Estera? - jis kalbėjo lėtai, taip 
kaip kalbama su kvailu vaiku. - Esu Džordžas Beikvelas. Lan- 
kau tavo bažnyčią. Kartą Emherste ėjai į pasimatymą su ma- 
no kambarioku. 

Atrodo, galiausiai prisiminiau vaikino veidą. Jis miglotai 
sklandė kažkur atminties pakrašty, - niekados nerūpėjo, kad 
reikia duoti tokiam veidui dar ir vardą. 

— Ką čia veiki? 

— Atlieku gydytojo praktiką šioje ligoninėje. 

„Kaip galėjo šis Džordžas Beikvelas staiga tapti gydytoju?“ — 
svarsčiau aš. Be to, iš tikrųjų jis manęs nepažįsta. Jis tiesiog 
norėjo pasižiūrėti, kaip atrodo ta kvaiša, norėjusi nusižudyti. 

Nusisukau į sieną. 

— Dink iš čia, - liepiau. - Eik lauk ir negrįžk. 

— Noriu pasižiūrėti į veidrodį. 

Slaugė tylutėliai niūniuodama atidarinėjo vieną stalčių po 
kito, kaišiodama naujus apatinius, marškinius, sijonus ir pi- 
žamas, kurias mano motina atnešė juodame tikros odos la- 
gaminėlyje. 

— Kodėl negaliu pasižiūrėti į veidrodį? 

Buvau apsivilkusi pilkai ir baltai dryžuota kaip čiužinio ap- 
valkalas suknele su plačiu žibančiu raudonu diržu, mane bu- 
vo pasodinę į fotelį. 

— Kodėl? 

— Todėl, kad geriau nereikia, - slaugė užtrenkė lagaminė- 
lio dangtį. 

— Kodėl? 

— Nes neatrodai labai graži. 

— O, leiskit man pažiūrėti. 

Slaugė atsiduso ir atidarė viršutinį stalo stalčių. Išėmusi 
didelį veidrodį mediniais rėmais, priderintais prie stalo me- 
dienos, padavė jį man. 

Iš pradžių nesupratau, kur čia šuo pakastas. Čiagi visai ne 
veidrodis, o paveikslas. 

Negalėjai pasakyti, ar tas žmogus paveiksle vyras ar mote- 
ris, nes jo plaukai buvo nuskusti ir dygo kaip viščiuko spaig- 
liai ant visos galvos. Viena žmogaus veido pusė pūpsojo be- 
formė ir purpurinė, o pakraščiai buvo žali, toliau ši spalva 
perėjo į geltoną. Žmogaus burna buvo šviesiai ruda su rožių 
spalvos opomis kampučiuose. 

Baisiausia veide buvo tas antgamtinis šviesių spalvų derinys. 

Nusišypsojau. 

Burna veidrodyje irgi išsiviepė. 

Išgirdusi dūžtančio stiklo garsą, įbėgo kita slaugė. Ji žvilg- 
telėjo į sudužusį veidrodį, į mane, stovinčią prie nieko nebe- 

atspindinčių baltų gabalėlių, ir ištempė jauną slaugutę iš kam- 
bario. 

— Ar aš tau nesakiau, - girdėjau ją sakant. 

— Bet aš tik... 

— Ar aš tau nesakiau! 

Klausiausi be susidomėjimo. Bet kas gali išmesti veidrodį. 
Nesuprantu, ko čia taip jaudintis. 

Kita, vyresnė, slaugė grįžo į kambarį. Ji stovėjo sukryžia- 
vusi rankas ir rūsčiai žiūrėjo į mane. 

— Septyneri nelaimių metai. 

— Ką? 

— Sakiau, - slaugė pakėlė balsą, lyg šnekėdamasi su kur- 
čiuoju, - septyneri nelaimių metai. 

Jaunoji slaugė grįžo su semtuvėliu ir šepečiu ir ėmė šluoti 
žvilgančias šukes. 

— Juk tai tik prietaras, - pamėginau prieštarauti. 

— Cha! - karktelėjo antroji slaugė klūpančiajai, tarsi ma- 
nęs čia nebūtų. - Žinia, kur ja bus pasirūpinta! 


Pro galinį greitosios langą mačiau, kaip pažįstamos gatvės 
viena po kitos lekia į vasariškai žalias tolumas. Prie vieno 
mano šono sėdėjo motina, prie kito - brolis. 

Apsimečiau nesuprantanti, kodėl mane perkelia iš gimto- 
jo miestelio ligoninės į miesto ligoninę, norėdama išgirsti, ką 
jie pasakys. 

- Jie norėjo, kad gulėtum specialioje palatoje, - pareiškė 
motina. — Tokios palatos šioje ligoninėje nėra. 

— Man čia patiko. 

Motina sučiaupė lūpas. 

— Vadinasi, turėjai geriau elgtis. 

— Kaip? 

— Reikėjo nedaužyti to veidrodžio. Gal tau tada būtų leidę 
pasilikti. 
Bet aš tikrai žinojau, kad veidrodis čia niekuo dėtas. 


Atsisėdau lovoje, užsikvempus antklodę iki pasmakrės. 

— Kodėl negaliu keltis? Aš nesergu. 

— Dabar ligonių vizitacija, - atkirto slaugė. - Negali keltis 
per ligonių vizitaciją, - ji vėl užtraukė lovos užuolaidas ir pri- 
ėjo prie storos jaunos italės kitoje lovoje. 

Italė buvo juodaplaukė garbanė; garbanos, uždengusios 
kaktą ir kalnu pakilusios į viršugalvį, krito jai ant nugaros. 
Kai ji sujudėdavo, didžiulė plaukų kupeta, tarsi iš šiurkštaus 
juodo popieriaus, irgi sujudėdavo. 

Moteris pažvelgė į mane ir sukikeno. 

— Kodėl tu čia? 

Ji tučtuojau atsakė: 

— Esu čia dėl savo prancūzės anytos iš Kanados. - Ji vėl 
sukikeno. - Mano vyras žino, kad negaliu jos pakęsti, vis dėl- 
to jis leido jai mus aplankyti. Kai ji ateina, aš imu kaišioti 
liežuvį, — tiesiog negaliu susivaldyti. Jie iškvietė greitąją ir 
atvežė mane čia, - ji patylino balsą, - pas pakvaišėlius. - Pas- 
kui pridūrė: - O kas tau nutiko? 

Atsisukau į ją visu grožiu, su užtinusia purpurine ir žalia 
akimis. 

— Mėginau nusižudyti. 

Moteris įsistebeilijo į mane. Paskui skubiai stvėrė kino žur- 
nalą nuo naktinio staliuko ir apsimetė, kad skaito. 

Atsivėrė durys priešais mano lovą, ir užėjo grupė jaunų 
vaikinų ir merginų baltais chalatais bei vyresnis žilaplaukis 
vyriškis. Visi jie, dirbtinai šypsodami, sustojo mano kojūga- 
lyje. 

— Ir kaip jaučiatės šįryt, panele Grynvud? 

Mėginau apsispręsti, su kuriuo iš jų kalbėti. Nekenčiu kal- 
bėtis su žmonių grupe. Kai tai neišvengiama, visada išsi- 
renku iš jų vieną ir šneku su juo, nors kalbėdama visą laiką 
jaučiu, kad kiti dėbso į mane ir nesąžiningai tampa prana- 
šesni. Be to, negaliu pakęsti, kai žmonės linksmai klausia, 
kaip jautiesi; nors žino, kad jautiesi šūdinai, tikisi, kad at- 
sakysi: „Puikiai“. 

— Jaučiuosi šlykščiai. 

- Šlykščiai. Hmmm, - kažkas pasakė, o vaikinas šyptelėjęs 
linktelėjo galvą. Kitas kažką užsirašė ant lapo. O vienas, at- 
kišęs dorą rimtą veidą, pasiteiravo: 

— O kodėl šlykščiai jaučiatės? 

Greičiausiai keletas vaikinų ir merginų iš šios grupės drau- 
gauja su Badžiu Vilardu. Jie žino, kad jį pažinojau, jiems bu- 
vo smalsu mane pamatyti. Paskui tarpusavyje jie aptarinės 
mane. Norėjau būti ten, kur neateitų nė vienas mano pažįs- 
tamas. 

— Negaliu miegoti... 

— Bet seselė sako, kad praeitą naktį miegojote, - nutraukė 
jie mane. Apžvelgiau gaivių svetimų veidų pusratį. 

— Negaliu skaityti, —- pakėliau balsą. - Negaliu valgyti. — 
Man toptelėjo, kad vos atsigavusi kimšte kimšau maistą. 

Grupė nusisuko nuo manęs ir ėmė kažką murmėti vieni 
kitiems. Galiausiai į priekį išėjo Žilaplaukis vyriškis. 

— Dėkoju jums, panele Grynvud. Nuo šiol jus prižiūrės per- 
sonalo gydytojas. 

Paskui grupė perėjo prie italės lovos. 

— O kaip jūs šiandien jaučiatės, ponia... - kažkas tarė. Pa- 
vardė buvo ilga ir pilna raidžių I, - lyg ir ponia Tomolilo. 

Ji sukikeno. 

— O, jaučiuosi puikiai, gydytojau. Tiesiog puikiai, - paskui 
ji tyliai sušnibždėjo kažką, ko neišgirdau. Pora žmonių iš gru- 
pės žvilgtelėjo į mane. Paskui kažkas pasakė: 

— Gerai, ponia Tomolilo. 

Vienas jų žengė priekin ir tarsi baltą sieną užtraukė tarp 
mūsų lovos užuolaidą. 


Sėdėjau ant medinio suoliuko krašto žole apaugusiame skve- 
relyje tarp keturių plytinių ligoninės sienų. Motina, vilkinti 
suknelę su purpuriniais vežimo ratais, sėdėjo kitame krašte. 
Ji slėpė veidą tarp delnų, įrėmusi smilių į skruostą ir parė- 
musi smakrą nykščiu. 

Ant gretimo suoliuko sėdėjo ponia Tomolilo su keliais tam- 
siaplaukiais kvatojančiais italais. Vos mano motina sujudė- 
davo, ponia Tomolilo imdavo ją mėgdžioti. Dabar ir ji sėdėjo 
įbedusi smilių į skruostą, nykščiu prilaikydama smakrą. 

— Nejudėk, - šnibžtelėjau mamai. - Ta moteris tave mėg- 
džioja. 

Motina atsisuko, bet ponia Tomolilo skubiai sunėrė storas 
baltas rankas sterblėje ir ėmė gyvai šnekučiuotis su draugais. 

— Ką tu, nemėgdžioja, - nuramino mane mama. - Ji net 
nekreipia į mus jokio dėmesio. 

Bet vos motina vėl atsisuko į mane, ji taip sunėrė pirštus, 
kaip ką tik padarė motina, ir nuvėrė mane pagiežingu pašai- 
piu žvilgsniu. 

Pievutė baltavo nuo gydytojų. 

Visą tą laiką, kol sėdėjome su motina, apšviestos menku- 
čių saulės spindulių, prasiskverbusių pro aukštas plytų sie- 
nas, gydytojai vis ėjo prie manęs ir prisistatinėjo: 

— Esu gydytojas Toksirtoks, esu gydytojas Ioksirtoks. 

Kai kurie atrodė pernelyg jauni, ir aš Žinojau, jog jie negali 
būti tikri gydytojai, o vieno iš jų pavardė buvo labai keista, — 

lyg ir gydytojas Sifilis, - tad ėmiau ieškoti įtartinų, suklastotų 
pavardžių. Tamsiaplaukis vaikinas, labai panašus į poną Gor- 
doną, tik jis buvo ne baltaodis kaip šis, o juodaodis, priėjęs 
pasakė: 

— Esu gydytojas Kasa, - ir paspaudė man ranką. 

Prisistatę jie sustojo netoliese, kad galėtų mus girdėti. Aš 
negalėjau pasakyti motinai, jog jie seka kiekvieną mūsų iš- 
tartą žodį, taip, kad jie neišgirstų, tad pasilenkiau ir sušnibŽ- 
dėjau jai į ausį. 

Motina skubiai atsitraukė. 

— Ak, Estera, norėčiau, kad bendradarbiautum. Man sakė, 
kad nesistengi. Sakė, kad nesikalbi su gydytojais ir nieko ne- 
veiki per terapijos seansus... 

— Turiu iš čia išeiti, - reikšmingai pasakiau. —- Tada viskas 
bus gerai. Tu mane čia įkišai, tu turi ir ištraukti, - pridėjau. 

Jei tik įtikinčiau motiną pasiimti mane iš ligoninės, pasi- 
naudodama jos užuojauta, kaip tas pjesės berniukas, sirgęs 
smegenų uždegimu, galėčiau jau tada ir įkalbėti ją, ką ge- 
riausia būtų daryti. 

Didelei mano nuostabai, motina tarė: 

— Gerai, pamėginsiu tave ištraukti, na, gal į kokią geresnę 
vietą. Jei tai padarysiu, - ji padėjo ranką man ant kelio, - ar 
pasižadi būti gera? 

Atsisukau ir pažiūrėjau tiesiai į gydytoją Sifilį, stovintį man 
prie alkūnės ir kažką besižymintį mažutėje, beveik nepaste- 
bimoje užrašų knygutėje. 

— Pažadu, - garsiai atsakiau, norėdama atkreipti į save dė- 
mesį. 


Negras įstūmė maisto vežimėlį į ligoninės valgomąjį. Psichiat- 
rijos skyrius šioje ligoninėje buvo mažas - vos du L formos 

koridoriai, kabinetai ir lovos nišose už terapijos palatos, kur 
gulėjau aš, bei mažytis plotelis su stalu ir keletu kėdžių prie 
lango kampe, - tai buvo mūsų svetainė ir valgomasis. 

Paprastai mums maistą atveždavo sudžiūvęs senis, balta- 
sis, bet šiandien tai darė negras. Jį lydėjo moteris mėlynais 
smailiakulniais bateliais. Ji nurodinėjo jam, ką reikia daryti, 
o negras tiktai vaipėsi ir kvailai kikeno. 

Paskui jis atnešė padėklą prie mūsų stalo, ant jo jau buvo 
trys sriubinės su dangčiais. Jis ėmė jomis žvanginti. Moteris 
išėjo iš kambario ir užrakino duris. Visą laiką, žvanginda- 
mas ir dėliodamas sidabrinius įrankius bei storas balto por- 
celiano lėkštes, jis dėbsojo į mus didelėmis besivartančio- 
mis akimis. 

Lažinuosi, kad jis pirmą kartą pamatė bepročius. 

Niekas prie stalo nesujudėjo, kad nukeltų dangčius nuo 
sriubinių, 0 mums už nugarų stovinti slaugė laukė, kol kas 
nors pakels dangčius, jai dar nespėjus to padaryti. Paprastai 
ponia Tomolilo nukeldavo dangčius ir kaip motinėlė išdaly- 
davo visiems maistą, bet dabar ji jau išsiųsta namo, ir, atro- 
do, niekas nenorėjo užimti jos vietos. 

Buvau išbadėjusi, taigi tada aš ėmiau ir nukėliau pirmo 
dubens dangtį. 

- Šaunuolė, Estera, - pagyrė mane slaugė. - Gal gali įsidė- 
ti pupelių ir perduoti dubenį kitiems"? 

Įsikroviau porciją žalių vijoklinių pupelių ir pasisukusi per- 
daviau dubenį stambiai raudongalvei moteriai, sėdinčiai de- 
šinėje. Jai pirmą kartą leido sėstis prie stalo. Vieną kartą ma- 
čiau ją pačiame L formos koridoriaus gale, ji stovėjo priešais 
atviras duris, kurių langelis buvo grotuotas. 

Pro šalį einant gydytojams, ji šiurkščiai rėkavo, kvatojo ir 
pliaukšėjo sau per šlaunis, o baltašvarkis tarnautojas, pri- 

žiūrintis žmones tame skyriaus gale, atsirėmęs į koridoriaus 
radiatorių, irgi kikeno kaip beprotis. 

Raudongalvė moteris, stvėrusi dubenį iš manęs, apvertė jį 
dugnu aukštyn į savo lėkštę. Pupelės išbiro priešais ją — nu- 
krito jai į sterblę ir ant grindų kaip šiurkštūs Žali šiaudai. 

— Ponia Moul, - liūdnai atsiduso slaugė, - šiandien jūs val- 
gysite savo kambaryje. 

Ji sudėjo beveik visas pupeles atgal į dubenį ir padavusi jį 
žmogui, sėdėjusiam šalia ponios Moul, nusivedė ją. Eidama 
koridoriumi į savo kambarį, ponia Moul vis atsisukinėjo ir, 
bjauriai kriuksėdama, šnairavo į mus. Negras grįžo ir ėmė ran- 
kioti tuščias Žmonių, dar nespėjusių įsidėti pupelių, lėkštes. 

— Mes dar nebaigėm, - pasakiau jam. - Galite palaukti. 

— Aha, aha, - negras išplėtė pašaipias, nustebusias akis. 
Apsižvalgė. Slaugė dar nebuvo grįžusi iš ponios Moul pala- 
tos. Negras įžeidžiai man nusilenkė. - Panelė Mėšluotoji Mėš- 
lė, - sušnibždėjo. 

Pakėliau antro dubens dangtį ir pamačiau ledo šaltumo 
makaronus, sulipusius į kibią krūvą. Trečiame, paskutinia- 
me, dubenyje buvo grūste prigrūsta keptų pupelių. 

Puikiai Žinau, kad niekada nepatiekiama dviejų rūšių pu- 
pelių. Pupos su morkom, pupos su žirniais, bet kad pupos su 
pupom - niekada. Negras bandė mus, kiek ištversime. 

Grįžo slaugė, ir negras pasitraukė tolėliau. Suvalgiau tiek 
keptų pupelių, kiek tik tilpo. Paskui pakilau nuo stalo, pač- 
jau į šoną taip, kad slaugė matytų tik mano liemenį ir galvą, 
ir priėjau negrui už nugaros. Jis valė purvinas lėkštes. Atsi- 
vėdėjau ir iš visų jėgų spyriau jam į blauzdą. 

Negras klyktelėjęs pašoko ir išvertė į mane akis. 

— O panele, o panele, - aimanavo jis, trindamas koją, - 
jums nederėjo taip elgtis, nederėjo, tikrai nederėjo. 

— Tu to nusipelnei, - atšoviau, žiūrėdama tiesiai į jį. 

— Argi šiandien nenori keltis? 

— Ne, -aš dar giliau įsirausiau į patalus ir užsitraukiau ant- 
klodę ant galvos. Paskui pakėliau antklodės kraščiuką ir įdė- 
miai pažiūrėjau pro plyšį. Slaugė kratė termometrą, ką tik 
ištrauktą man iš burnos. 

— Matote, ji normali, - spėjau pažiūrėti į jį, dar prieš jai 
ateinant jo paimti, kaip ir visada. - Matote, ji normali, tai 
kam ją matuojate? 

Norėjau jai pasakyti, kad viskas gerai, jei serga tik mano 
kūnas, geriau jau jis nei galva. Bet mintis pasirodė tokia paini 
ir įkyri, kad nutylėjau ir dar labiau pasislėpiau po antklode. 

Paskui per antklodę pajutau lengvą, erzinantį spaudimą į 
koją. Žvilgtelėjau. Slaugė pasidėjo padėklą su termometrais 
ant mano lovos ir, atsukusi nugarą, ėmė čiuopti moters, gu- 
linčios šalia manęs, ponios Tomolilo vietoje, pulsą. 

Venos ėmė erzinamai dilgčioti, tai priminė ištraukto dan- 
ties gėlimą. Nusižiovavau, sujudėjau, lyg ketindama apsiversti 
ant kito šono, ir ištraukiau koją iš po padėklo. 

— Oi! —- suklykė slaugė, tarsi šaukdamasi pagalbos, ir tuč- 
tuojau įbėgo kita. - Žiūrėk, ką padarei! 

Iškišau galvą iš po apklotų ir pažvelgiau per lovos kraštą. 
Aplink apverstą emaliuotą padėklą žvilgėjo termometro šu- 
kės, o gyvsidabrio rutuliukai virpėjo kaip dangiška rasa. 

— Atsiprašau, - tariau. —- Aš netyčia. 

Antroji slaugė grėsmingai dėbtelėjo į mane. 

— Tyčia tai padarei. Aš mačiau. 

Ji išskubėjo, beveik tučtuojau atlėkė du tarnautojai ir nu- 
vežė mane su visa lova į senąjį ponios Moul kambarį, bet aš 
spėjau nutverti gyvsidabrio rutuliuką. 

Netrukus jie užrakino duris, mačiau, kaip už grotelių išky- 
la negro veidas, melasos spalvos mėnulis, bet apsimečiau, kad 
jo nepastebiu. 

Atgniaužiau pirštus kaip ką nors slepiantis vaikas ir nusi- 
šypsojau sidabriniam rutuliukui delne. Jei jį numesčiau, jis 
subyrėtų į milijoną tikslių kopijų, o jei priglausčiau jas vieną 
prie kitos, jos be jokių plyšiukų vėl taptų vieniu. 
Šypsojausi ir šypsojausi sidabriniam rutuliukui. 
Bet nenutuokiau, ką jie padarė poniai Moul. 


Penktoliktas skyrius 


Juodas Filomenos Gvinėjos kadilakas slinko tirštu penktos 
valandos srautu kaip katafalkas. Netrukus jis privažiuos vie- 
ną arkinį tiltuką, tada aš nė negalvodama atidarysiu dureles 
ir per tą transporto maišalynę pulsiu prie tilto turėklų. Vie- 
nas šuolis, ir vanduo užsitrauks man virš galvos. 

Pirštais vangiai suglamžiau popierinę nosinaitę į mažutį 
gniužuliuką ir laukiau savo progos. Sėdėjau užpakalinės ka- 
dilako sėdynės vidury, motina iš vienos pusės, brolis iš kitos, 
abu mažumą pasilenkę priekin tarsi skersiniai užtvarai, den- 
giantys abejas mašinos dureles. 

Priešais save mačiau rausvą vairuotojo kaklą, įspraustą tarp 
mėlynos kepuraitės ir mėlyno švarko, o šalia - tarsi egzotišką 
paukštį žilus plaukus ir smaragdinėmis plunksnomis papuoštą 
Filomenos Gvinėjos, garsios rašytojos, skrybėlaitę. 

Nelabai Žinau, kodėl čia pasirodė ponia Gvinėja. Aš tik 
girdėjau, kad ji domėjosi mano liga, be to, ji pati karjeros 
viršūnėje buvo uždaryta į beprotnamį. 

Motina sakė, kad ponia Gvinėja atsiuntė jai telegramą iš 
Bahamų, kur perskaitė apie mane Bostono laikraštyje. Po- 
nia Gvinėja rašė: „Ar čia neįveltas vaikinas?“ 

Jei būtų įveltas vaikinas, ji, žinoma, niekaip negalėtų pa- 
dėti. 

Bet motina parašė: „Ne, kaltas Esteros rašymas. Ji mano, 
kad niekada nebegalės rašyti“. 

Tad ponia Gvinėja parskrido į Bostoną ir ištraukė mane iš 
ankštos miesto ligoninės palatos, o dabar vežė mane į priva- 
čią ligoninę, kur yra žemės, golfo laukai ir sodai, žodžiu, li- 
goninė labiau primena kaimo klubą. Ji pažadėjo mokėti už 
mane, - tai bus tarsi stipendija, - kol jos pažįstami gydytojai 
padės man išsikrapštyti iš ligos. 

Motina sakė man, kad turėčiau jaustis dėkinga. Ji sakė, 
kad išnaudojau beveik visus jos pinigus, ir kad jei ne ponia 
Gvinėja, ji nežino, kur dabar būčiau. Tačiau aš Žinau, kur 
dabar būčiau. Būčiau didelėje valstybinėje ligoninėje, o ne 
šioj privačioj vietelėj. 

Žinojau, kad turėčiau jausti dėkingumą poniai Gvinėjai, 
bet dėkingumo nejaučiau. Net jeigu ji būtų padovanojusi man 
bilietą į Europą ar kruizą aplink pasaulį, man tai būtų nė 
motais. Kur besėdėčiau, - laivo denyje ar gatvės kavinukėje 
Paryžiuje ar Bankoke, - vis viena būčiau po tuo pačiu stikli- 
niu gaubtu, leipėdama nuo gaižaus oro. 

Virš upės prasivėrė mėlyno dangaus skliautas, 0 joje mir- 
guliavo burės. Pasiruošiau, bet tučtuojau motina su broliu 
uždėjo rankas ant durų rankenėlių. Padangos sugaudė ant 
tilto grotelių. Vanduo, burės, mėlynas dangus ir kybantys ki- 
rai pralėkė pro šalį tarsi keistas atvirukas, ir štai mes jau už 
upės. 

Nugrimzdau pilkoje pliušinėje sėdynėje ir užsimerkiau. 
Oras stikliniame gaubte susigumuliavo aplink mane, tad ne- 
galėjau nė pajudėti. 

Vėl turiu savo kambarį. 

Jis man primena gydytojo Gordono ligoninės kambarį — 
lova, komoda, spinta, stalas ir kėdė. Langas su tinkleliu, bet 
be grotų. Mano kambarys pirmame aukšte, o pro langą už 
pušų spygliais nukloto žemės lopinėlio matosi miškingas kie- 
melis, supamas raudonos plytų sienos. Jei nušokčiau, net ke- 
lių nenusibrozdinčiau. Aukštos sienos paviršius atrodė lygus 
kaip stiklas. 

Kelionė per tiltą atėmė iš manęs visas jėgas. 

Praleidau tiesiog tobulą progą. Upės vanduo pratekėjo pro 
mane kaip nepaliestas gėrimas. Įtariu, kad net jei motinos ir 
brolio nebūtų buvę šalia, vis viena nebūčiau ryžusis iššokti. 

Kai užsiregistravau pagrindiniame ligoninės pastate, pri- 
ėjo liekna jauna moteris ir prisistatė: 

— Esu gydytoja Nolan. Gydysiu Esterą. 

Nustebau, gavusi moterį. Nemaniau, kad būna moterų psi- 
chiatrių. Ji buvo Mirnos Loi ir mano motinos mišinys, vilkė- 
jo baltus marškinius ir laisvą sijoną, o liemenį buvo apsijuo- 
susi plačiu odiniu diržu. Ant nosies pūpsojo stilingi pusmė- 
nulio formos akiniai. 

Bet kai slaugė mane per pievutę nuvedė į niūrų plytų pasta- 
tą, vadinamą Kaplanu, kur turėsiu gyventi, gydytoja Nolan ne- 
atėjo manęs pasitikti, vietoj jos atėjo daug svetimų vyrų. 

Gulėjau lovoje po stora balta antklode, o jie vienas po kito 
ėjo į mano kambarį ir prisistatinėjo. Negalėjau suprasti, ko- 
dėl jų čia tiek daug ir kodėl jie nori su manimi susipažinti. 
Nepatikliai pamaniau, gal jie mane bando, ar pastebėjau, kad 
jų per daug. 

Pagaliau įėjo gražus baltaplaukis gydytojas ir pasisakė esąs 
ligoninės direktorius. Paskui pradėjo kalbėti apie piligrimus 
ir indėnus, ir apie tuos, kurie užėmė žemes po jų, ir kokios 

upės teka netoliese, kas pastatė pirmą ligoninę, kaip ji sude- 
gė, kas pastatė kitą ligoninę... Rodės, jis laukia, kol jį nu- 
trauksiu ir pasakysiu Žinanti tas nesąmones apie upes ir pi- 
ligrimus. 

Bet paskui persigalvojau: gal kai kas ir tiesa, tad bandžiau 
atskirti tiesą nuo melo, bet, man dar nepradėjus, jis atsisvei- 
kino. 

Palaukiau, kol tolumoje nutilo gydytojų balsai. Tada nusi- 
klojau baltą antklodę, apsiaviau ir išėjau į koridorių. Niekas 
manęs nesustabdė, tad, pasukusi už savo koridoriaus kam- 
po, ilgesniu koridoriumi priėjau atvirą valgomąjį. 

Kambarinė žalia uniforma dengė stalus vakarienei. Stalai 
buvo užtiesti baltomis lininėmis staltiesėmis, ant jų stovėjo 
stiklinės, gulėjo popierinės servetėlės. Tarsi voverė, slepianti 
riešutą, savo minčių kamputyje išsaugojau vaizdą, jog tai tik- 
ro stiklo stiklinės. Miesto ligoninėje gerdavome iš popieri- 
nių puodelių ir neturėjome peilių mėsai pjaustyti. Ją visada 
taip pervirdavo, kad galėdavome gnaibyti šakute. 

Galiausiai atėjau į didelį poilsio kambarį su aptriušusiais 
baldais ir nusitrynusiu kilimu. Fotelyje sėdėjo mergina apva- 
liu papurtusiu veidu ir trumpais juodais plaukais. Ji skaitė 
žurnalą. Mergina man priminė vieną mano kadaise pažintą 
skaučių vadovę. Pažvelgiau į jos kojas. Aišku, ji avėjo plokš- 
čius rudus odinius batelius. Raukšlėti jų liežuvėliai buvo iš- 
traukti aukštai, tarsi sportbačių, o ant raištelių galiukų buvo 
priklijuoti netikri giliukai. 

Mergina pakėlė galvą ir nusišypsojo. 

— Aš Valerija. O tu? 

Apsimečiau neišgirdusi ir iš poilsio kambario pasukau į 
kitą sparno galą. Pakeliui praėjau vartelius sulig juosmeniu, 
už kurių išvydau keletą slaugių. 

— Kur visi? 

- Išėję, - slaugė kažką vis rašė ant mažų lipnios juostelės 
skiautelių. Pasilenkiau per vartelius pažiūrėti, ką ji rašo. Ji 
rašė: „E. Grynvud, E. Grynvud, E. Grynvud, E. Grynvud, 
E. Grynvud.“ 

— Kur? 

— Į terapijos seansus, golfo treniruotes ar žaidžia badmin- 
toną. 

Šalia slaugės ant kėdės pastebėjau drabužių krūvą. Tai bu- 
vo tie patys drabužiai, kuriuos slaugė pirmojoje ligoninėje 
sudėjo į odinį lagaminą, kai aš sudaužiau veidrodį. Slaugė 
ėmė klijuoti etiketes prie drabužių. 

Grįžau į poilsio kambarį. Taip ir nesupratau, ką veikia tie 
žmonės — žaidžia badmintoną ar golfą? Tikriausiai jie visai 
neserga, jei gali Žaisti. 

Atsisėdau šalia Valerijos ir ėmiau įdėmiai ją stebėti. „Taip, - 
pamaniau, - tokia puikiausiai galėtų sėdėti skaučių stovyk- 
loje“. Mergina labai susidomėjusi skaitė pigią Vogue kopiją. 

„Po velnių, ką ji čia veikia? — svarsčiau. - Juk ji visai ne- 
serga“. 


— Ar neprieštarausi, jei užsirūkysiu? —- gydytoja Nolan atsilo- 
šė fotelyje šalia mano lovos. 

Pasakiau, kad ne, man patinka dūmų kvapas. Pamaniau, 
jei gydytoja Nolan rūkys, gal pasiliks čia ilgėliau. Ji pirmą 
kartą atėjo su manimi pasikalbėti. Jai išėjus, aš paprasčiau- 
siai nugrimsiu į seną tuštumą. 

— Papasakok apie gydytoją Gordoną, - staiga paprašė ji. — 
Ar jis tau patiko? 

Įtariai Žvilgtelėjau į gydytoją. Maniau, kad gydytojai labai 
vieningi ir kad kažkur šioje ligoninėje, slaptame užkampyje, 

turi pasistatę tokį patį aparatą, kokį turėjo gydytojas Gordo- 
nas, ir yra pasiruošę iškratyti mane iš odos. 

— Ne, - atsakiau. - Jis man visai nepatiko. 

— Įdomu. Kodėl? 

— Man nepatiko tai, ką jis man darė. 

Papasakojau gydytojai Nolan apie aparatą, mėlynus blyks- 
nius, kratymą ir triukšmą. Kol viską jai pasakojau, ji keistai 
tylėjo. 

— Tai buvo klaida, - galiausiai tarė. - Neturi taip būti. 

Įsistebeilijau į ją. 

— Jei viskas atliekama gerai, - pridūrė ji, - pacientas tarsi 
užmiega. 

— Jei kas nors man vėl tai padarys, aš nusižudysiu. 

— Čia tavęs negydysime šoku, - tvirtai pasakė gydytoja No- 
lan. O jei gydysime, - pasitaisė, - pranešiu tau iš anksto, ir 
pažadu, kad tai nebus taip baisu kaip pono Gordono ligoni- 
nėje. Be to, - baigė ji, - kai kuriems tai netgi patinka. 

Kai gydytoja Nolan išėjo, ant palangės atradau degtukų 
dėžutę. Ji buvo neįprasto dydžio - labai labai maža. Atida- 
riau ją ir pamačiau baltų pagaliukų rausvais galiukais eilę. 
Pabandžiau vieną uždegti, bet jis sutrupėjo tarp pirštų. 

Neįsivaizduoju, kodėl gydytoja Nolan taip kvailai ją pali- 
ko. Gal norėjo sužinoti, ar grąžinsiu ją. Atsargiai paslėpiau 
žaislinius degtukus po naujo vilnonio chalato apsiuvu. Jei ji 
paprašys atiduoti degtukus, sakysiu pamaniusi, jog tai sal- 


Į gretimą kambarį įsikėlė nauja moteris. 

Ji tikriausiai vienintelė naujokė šiame pastate be manęs, 
tad priešingai nei kiti, nežino, kad labai sergu. Pagalvojau, 
kad galėčiau užeiti ir susidraugauti su ja. 

Moteris gulėjo lovoje purpurine suknele, kurią ties kaklu 
prilaikė kamėjos segė; suknelė siekė jai šlaunų vidurį. Rū- 
džių spalvos plaukai buvo surišti į kuodą tarsi mokytojos, o 
plonyčiai akiniai sidabriniais rėmeliais juodu elastiku buvo 
pritvirtinti prie kišenės ant krūtinės. 

— Labas, - draugiškai pasisveikinau ir atsisėdau ant lovos 
kraščiuko. - Aš Estera, o kuo tu vardu? 

Moteris nesujudėjo, tiesiog spoksojo į lubas. Įsižeidžiau. 
Pamaniau, gal Valerija ar kas nors kitas jau spėjo jai pasaky- 
ti, kokia aš kvaila. 

Slaugė įkišo galvą pro duris. 

— O, štai kur tu, - tarė ji man. - Lankai panelę Noris. Kaip 
miela! - ji vėl pranyko. 

Nežinau, kiek laiko čia sėdėjau, stebėdama moterį purpu- 
rine suknele ir svarstydama, ar prasivers jos sučiauptos raus- 
vos lūpos, o jei prasivers, ką pasakys. 

Galiausiai, nekalbėdama ir nežiūrėdama į mane, panelė 
Noris įkišo kojas į aukštus juodus batus su sagutėmis, stovė- 
jusius kitoje lovos pusėje, ir išėjo iš kambario. Atrodė, kad ji 
mėgina subtiliai manęs atsikratyti. Ramiai, laikydamasi šio- 
kio tokio atstumo, nusekiau paskui ją koridoriumi. 

Priėjusi valgomojo duris, panelė Noris stabtelėjo. Visą ke- 
lią iki valgomojo ji nuėjo tiksliai statydama pėdas į patį ko- 
pūstinių rožių centrą kilimo raštuose. Akimirką luktelėjo, pas- 
kui vieną po kitos perkėlė kojas per slenkstį ir įžengė į valgo- 
mąjį, tarsi lipdama per nematomą lipynę sulig kulkšnimis. 

Atsisėdusi prie vieno apvalaus staltiese užtiesto stalo, iš- 
lankstė servetėlę ant kelių. 

— Dar valandą nebus vakarienės, - šūktelėjo virėja iš virtuvės. 

Bet panelė Noris neatsakė. Ji tik mandagiai žiūrėjo tiesiai 
priešais save. 

Pasistačiau kėdę prie stalo priešais ją ir išlanksčiau serve- 
tėlę. Mes nesikalbėjome, tiesiog sėdėjome, seseriškai tylėda- 
mos, kol koridoriuje nuskambėjo gongas, kviečiantis vaka- 
rienės. 


— Atsigulk, - paragino seselė. - Suleisiu tau dar vieną injekciją. 

Apsiverčiau ant pilvo lovoje ir pasikėliau sijoną. Paskui nu- 
smaukiau šilkinės pižamos kelnes. 

— Dievulėliau, ką jūs visos velkatės po sijonais? 

— Tai pižama. Nereikia visą laiką vilktis pirmyn atgal. 

Slaugė pliaukštelėjo liežuviu. Paskui pasakė: 

— Į kurią pusę? 

"Tai senas pokštas. 

Pakėliau galvą ir per petį pažvelgiau į plikus sėdmenis. Jie 
buvo nusagstyti purpurinėmis, žaliomis ir mėlynomis mėly- 
nėmis nuo ankstesnių injekcijų. Kairė pusė atrodė tamsesnė 
už dešinę. 

— Į dešinę. 

— Kaip nori, - slaugė įbedė adatą, o aš krūptelėjau, mė- 
gaudamasi nestipriu skausmu. Kiekvieną dieną slaugės po 
tris kartus leisdavo man vaistus ir, praėjus maždaug valandai 
po kiekvienos injekcijos, duodavo man saldžių vaisių sulčių 
ir stovėdavo šalia, stebėdamos, kaip jas geriu. 

— Tu laiminga, - pasakė man Valerija. - Tau leidžia insuliną. 

— Nieko nejaučiu. 

— O, pajusi. Man jau leido. Pasakyk, kai įvyks reakcija. 

Bet atrodė, kad neįvyks jokia reakcija. Aš tik storėjau. Nau- 
jieji per dideli drabužiai, kuriuos man nupirko motina, jau 
veržė per siūles, o kai pažvelgdavau į išsipūtusį pilvą ir storas 
šlaunis, galvodavau: „Kaip gerai, kad ponia Gvinėja manęs 
tokios nemato. Atrodau taip, tarsi netrukus gimdyčiau“. 

— Ar matei mano randus? 

Valerija praskleidė juodus karčiukus ir parodė dvi blyškias 
žymes abiejose kaktos pusėse, tarsi kažkada jai būtų pradėję 
dygti ragai, bet ji juos nusipjovė. 

Mudvi vaikštinėjome su sporto terapeutu beprotnamio so- 
de. Dabar man vis dažniau leisdavo eiti pasivaikščioti. O pa- 
nelės Noris išvis niekada neišleisdavo į lauką. 

Valerija sakė, kad ji turėtų būti ne Kaplane, bet pastate 
labiau sergantiems žmonėms, kuris vadinamas Vimarku. 

— Ar žinai, kokie čia randai? - neatlyžo Valerija. 

— Ne. Kokie? 

— Man darė lobotomiją. 

Pagarbiai pažiūrėjau į Valeriją, pirmą kartą įvertindama 
jos nuolatinę bejausmę ramybę. 

— Kaip jautiesi? 

— Puikiai. Aš nebepykstu. Anksčiau nuolat pykdavau. Prieš 
tai buvau Vimarke, o dabar esu Kaplane. Galiu su slauge 
išeiti į miestą, parduotuves ar į kiną. 

— Ką darysi, kai išeisi? 

— O, aš neišeisiu, - nusijuokė Valerija. - Man čia patinka. 


— Kraustymosi diena! 

— Kodėl turėčiau persikraustyti? 

Slaugė nerūpestingai varstė stalčius, ištuštino spintą ir su- 
dėjo mano daiktus į juodą lagaminėlį. 

Pamaniau, kad mane pagaliau perkelia į Vimarką. 

— Ne, tu tik persikelsi į namo priekį, - linksmai pasakė slau- 
gė. - Tau ten patiks. Ten kur kas dažniau šviečia saulė. 

Kai išėjome į koridorių, pamačiau, kad panelė Noris irgi 
perkeliama. Jauna linksma slaugė kaip ir maniškė stovėjo 
ant panelės Noris kambario slenksčio, padėdama jai apsi- 
vilkti purpurinį paltą su siaura voverės kailiuko apykakle. 

Valanda po valandos sėdėdavau šalia jos lovos, atsisaky- 
dama malonių terapijos seansų, pasivaikščiojimų, badmin- 
tono varžybų ir net savaitgalio kino seansų, kurie man patiko 
ir kuriuose niekada nesilankė panelė Noris. Paprasčiausiai 
mąstydavau šalia jos blyškių nekalbančių lūpų. 

Kaip bus smagu, jei ji pravers lūpas ir prabils, o aš išbėgsiu 
į koridorių ir pranešiu tai slaugėms! Jos pagirs mane už tai, 
kad padrąsinau panelę Noris, ir man tikriausiai leis išeiti į 
miestą apsipirkti ir į kiną, ir tada aš galėsiu pasprukti. 

Bet per visas mano budėjimo valandas panelė Noris neiš- 
tarė nė žodžio. 

— Kur persikeli? - paklausiau jos. 

Slaugė prilietė panelės Noris alkūnę, ir ji sujudėjo kaip 
lėlė ant ratukų. 

— Ji perkeliama į Vimarką, - sušnibždėjo man slaugė. — 
Deja, panelė Noris persikelia ne ten, kur tu. 

Stebėjau, kaip ji perkelia kojas per nematomą lipynę, už- 
stojančią durų slenkstį. 

— Turiu tau staigmeną, - pasakė slaugė, įvedusi mane į sau- 
lėtą kambarį priekiniame sparne, pro jo langą matėsi žalios 
golfo aikštelės. - Šiandien ateis tavo pažįstama. 

— Mano pažįstama? 

Slaugė nusijuokė. 

— Nežiūrėk į mane taip. Tai ne policininkė, - paskui, man 
nieko neatsakius, ji pridūrė: - Ji sako, kad yra sena tavo drau- 
gė. Gyvena šalia. Kodėl gi jos neaplankai? 

Pamaniau, kad slaugė juokauja, ir, jei pasibelsiu į gretimas 
duris, tai atsakymo neišgirsiu. Įėjusi pamatysiu panelę No- 
ris, apvilktą purpuriniu paltu su voverės kailio apykaklaite, ji 
gulės lovoje, o jos burna žydės tylioje kūno vazoje kaip rožės 
pumpuras. 

Vis dėlto išėjau ir pabeldžiau į gretimas duris. 

— Užeikite! - pakvietė linksmas balsas. 

Pravėriau duris ir pro plyšį pažvelgiau į kambarį. Sėdinti 
prie lango stambi arkliško veido mergina, apsivilkusi jojikės 
kelnėmis, man plačiai nusišypsojo. 

— Estera! — sušvokštė ji, tarsi būtų bėgusi ilgut ilgiausią 
distanciją ir ką tik stabtelėjusi pailsėti. - Malonu tave matyti. 
Man pasakė, kad esi čia. 

— Džoana? - nedrąsiai paklausiau. - Džoana! - sušukau, 
negalėdama tuo patikėti. 

Džoana nusišypsojo; jos dantys buvo dideli, žvilgantys, tikri. 

— Tai tikrai aš. Žinojau, kad nustebsi. 


Šešioliktas skyrius 


Džoanos kambarys su spinta, komoda, stalu, kėde ir balta 
antklode, paženklinta didele melsva raide C, buvo veidrodi- 
nis mano kambario atvaizdas. Man toptelėjo, kad Džoana, 
sužinojusi, kur esu, per apgavystę gavo kambarį beprotna- 
myje, norėdama iškrėsti pokštą. Tada paaiškėtų, kodėl ji pa- 
sakė slaugei, kad esu jos draugė. Juk aš nepažįstu Džoanos, 
tik kartais matydavau ją iš tolo. 

— Kaip čia patekai? — susirangiau ant Džoanos lovos. 

— Skaičiau apie tave, - atsakė Džoana. 

— Ką? 

— Perskaičiau apie tave ir pabėgau. 

— Kaip? — ramiai paklausiau. 

— Taigi, - Džoana atsirėmė į gėlėtu kartūnu apmušto fote- 
lio atlošą, - vasarą dirbau tokios brolijos skyriaus vadovui, 
na, kaip masonų, bet jie buvo ne masonai. Jaučiausi siaubin- 
gai. Man ant didžiojo kojos piršto atsivėrė skaudulys, vos ga- 
lėjau paeiti... Paskutinėmis dienomis eidama į darbą turėjau 
apsiauti kaliošus vietoj batų, taigi įsivaizduok, kaip tai pavei- 
kė mano nuotaiką... 

Pagalvojau, kad Džoana arba pati yra beprotė, kad auda- 

vosi kaliošus į darbą, arba ji mėgina nustatyti mano kvailu- 
mo laipsnį: žiūri, ar visu tuo patikėsiu. Be to, tik seniems 
žmonėms atsiveria skauduliai ant pirštų. Nusprendžiau apsi- 
mesti tikinti, jog ji beprotė, o visą laiką tik pataikavau jai. 

— Be batų visada jaučiuosi šlykščiai, - dviprasmiškai nusi- 
šypsojau. — Ar tau labai skaudėjo koją? 

— Baisiai. O mano viršininkas, - jis ką tik išsikraustė iš savo 
žmonos namų, nes negalėjo paprasčiausiai išsiskirti, to ne- 
leidžia jo draugijos įstatai, — viršininkas man skambindavo 
kas minutę, o vos tik pajudėdavau, koją imdavo velniškai 
skaudėti. Kai tik vėl atsisėsdavau prie stalo, suzvimbdavo 
skambutis, ir jis liepdavo man atnešti dar ką nors iš jo iždo... 

— Kodėl neišėjai? 

— Na, beveik išėjau. Gavau nedarbingumo lapelį ir nėjau į 
darbą. Niekur neišeidavau. Su niekuo nesusitikdavau. Įkišau 
telefoną į stalčių ir niekada neatsakinėdavau į skambučius... 
Paskui mano gydytojas nusiuntė mane pas psichiatrą į šią di- 
delę ligoninę. Turėjau su juo susitikti dvyliktą. Jaučiausi bai- 
siai. Pagaliau pusę pirmos išėjo registratorė ir pasakė, kad 
gydytojas išėjo priešpiečių. Ji paklausė, ar norėčiau palaukti, 
ir aš pasakiau: „Taip“. 

— Ar jis grįžo? — buvo labai panašu, kad Džoana muilina 
man akis, bet aš leidau jai tęsti, norėdama pasižiūrėti, kas iš 
to išeis. 

- O, taip. Žinai, aš ketinau nusižudyti. Sakiau: „Jei šiam 
gydytojui nepavyks, tai galas“. Ką gi, registratorė nuvedė ma- 
ne ilgu koridoriumi, o kai priėjome prie durų, ji pasisuko į 
mane ir paklausė: „Ar neprieštarausi, jei su gydytoju bus ke- 
letas studentų?“ Ką galėjau pasakyti? „Ak, ne“, - atsakiau. 
Įėjusi pamačiau į mane įbestas devynias poras akių. Devy- 
nias! Aštuoniolika atskirų akių. Taigi jei ta registratorė būtų 

man pasakiusi, kad tame kambaryje bus devyni žmonės, bū- 
čiau tučtuojau išėjusi. Bet įėjus į vidų, buvo per vėlu ko nors 
imtis. Tai va, tą dieną aš vilkėjau kailinius... 

— Rugpjūtį? 

— Na, buvo šalta, drėgna diena, o aš pamaniau, tai mano 
pirmas psichiatras... Šiaip ar taip, visą laiką, kol su juo kalbė- 
jau, gydytojas dėbsojo į kailinius, ir mačiau, ką jis galvoja 
apie mano prašymą, kaip studentei, padaryti nuolaidą ap- 
žiūrai. Jo akyse mačiau dolerius. Na, nežinau, ko jam ten 
priplepėjau — ir apie skaudulius, ir apie telefoną stalčiuje, ir 
apie tai, kad norėjau nusižudyti, - o tada jis paprašė, kad 
palaukčiau už durų, kol jis aptars mano atvejį su kitais. Kai 
jis vėl mane pasišaukė, žinai, ką pasakė? 

— Ką? 

— Jis sunėrė rankas ant krūtinės, pažiūrėjo į mane ir tarė: 
„Panele Džiling, mes nutarėme, kad jums labiausiai tiks gru- 
pinė terapija“. 

— Grupinė terapija? - pagavau save kalbant nenuoširdžiai, - 
turbūt priminiau aidą, bet Džoana visai nekreipė į tai dėmesio. 

— Taip jis ir pasakė. Ar gali įsivaizduoti: aš norėjau nusižu- 
dyti, ir štai einu apie tai pasišnekučiuoti su gauja nepažįsta- 
mųjų, kurių daugelis jaučiasi ne geriau už mane... 

— Tai beprotystė, - nenorom susidomėjau. - Juk tai ne- 
žmoniška. 

— Kaip tik taip ir pasakiau. Parėjusi namo, parašiau tam 
gydytojui laišką. Parašiau jam gražų laišką ir išdėsčiau, kad 
tokie žmonės tikrai neturėtų teikti pagalbos sergantiesiems... 

— Ar gavai atsakymą? 

— Nežinau. Kaip tik tądien perskaičiau apie tave. 

— Kaip? 

— Na, - atsiduso Džoana, - atseit policija galvojo, jog esi 

mirusi ir taip toliau. Kažkur turiu krūvą iškarpų, - ji sunkiai 
pakilo, 0 nuo jos pasklido toks arklių tvaikas, kad man pra- 
dėjo perštėti nosį. Džoana buvo jojimo per kliūtis lenktynių 
čempionė vietos koledže, ir aš svarsčiau, ar kartais ji nemie- 
ga arklidėse. 

Džoana pasirausė atidarytame lagamine ir ištraukė gniu- 
žulą iškarpų. 

Pirmoje iškarpoje buvo padidinta nuotrauka. Ji vaizdavo 
išsiviepusią mergaitę juodais akių šešėliais ir juodomis lūpo- 
mis. Neįsivaizdavau, iš kur jie ištraukė tokią vulgarią nuo- 
trauką, kol nepamačiau Blumingdeilio auskarų ir vėrinio, ryš- 
kiai spindinčių tarsi žvaigždės. 

DINGO STIPENDININKĖ. MOTINA NERIMAUJA. Straipsnyje po 
nuotrauka buvo pasakojama, kad ši mergina dingo iš namų 
rugpjūčio septynioliktą, kad ji vilkėjo žalią sijoną ir baltus 
marškinius bei paliko raštelį pranešdama, kad išėjo pasivaikš- 
čioti. Ilgam. „Kai mis Grynvud negrįžo iki vidurnakčio, - buvo 
rašoma čia, - jos motina paskambino miesto policijai “. 

Kitoje iškarpoje buvo motinos, brolio ir mano nuotrauka. 
Mes stovėjome drauge užpakaliniame kieme ir šypsojomės. 
Negalėjau pasakyti, kas mus ten nufotografavo, kol nepama- 
čiau, kad vilkiu kombinezoną ir aviu baltus sportbačius. Ta- 
da prisiminiau, kad taip rengiausi špinatų skynimo vasarą, 
tada užsuko Doda Konvėj ir vieną karštą popietę nufotogra- 
favo keletą šeimyniškų mūsų trijulės kadrų. „Ponia Grynvud 
prašė, kad išspausdintume šią nuotrauką, vildamasi, kad jos 
duktė panorės grįžti namo“. 

BAIMINAMASI, KAD MERGINA IŠSINEŠĖ MIGDOMUOSIUS 

Tamsi nuotrauka su tuzinu apskritaveidžių Žžmogėnų miš- 
ke vidurnaktį. Žmonės eilės gale atrodė keisti ir neįprastai 

maži, bet paskui įsižiūrėjau, jog ten ne žmonės, o šunys. „Din- 
gusios mergaitės paieškai pasitelkti šunys pėdsekiai. Policinin- 
kas seržantas Bilas Hindlis sako: „Nieko gero“. 

MERGINA RASTA GYVAI! 

Paskutinėje nuotraukoje policininkas į greitąją kėlė ilgą, 
suglebusį, į antklodę suvyniotą kūną su bebruože kopūstine 
galva. Po ja buvo parašyta, kaip motina skalbė rūsyje ir išgir- 
do silpnas aimanas iš nenaudojamos angos... 

Padėjau iškarpas ant balto lovos apkloto. 

— Pasilaikyk jas, - pasiūlė Džoana. - Įsisek į iškarpų albumą. 

Sulanksčiau jas ir įsidėjau kišenėn. 

— Perskaičiau apie tave, - tęsė Džoana, - bet ne tai, kaip 
jie tave rado, o viską iki to... Tada pasiėmiau visus pinigus ir 
pirmu lėktuvu išskridau į Niujorką. 

— Kodėl į Niujorką? 

— Na, pamaniau, kad Niujorke bus lengviau nusižudyti. 

— Ką darei? 

Džoana susigėdusi nusišypsojo ir ištiesė priekin rankas del- 
nais į viršų. Baltoje jos riešų odoje iškilo dideli raudoni ran- 
dai, primenantys miniatiūrinę kalnų grandinę. 

— Kaip tu tai padarei? - pirmą kartą man toptelėjo, kad 
mes su Džoana turime šį tą bendra. 

— Išgrūdau kumščiais kambariokės langą. 

— Kokios kambariokės? 

- Senos, iš koledžo. Ji dirbo Niujorke, o aš nežinojau, kur 
dar apsistoti, be to, man beveik neliko pinigų, tad apsistojau 
pas ją. Ten mane ir rado tėvai: ji jiems parašė, kad keistai el- 
giuosi, tad tėvas tučtuojau atskrido ir parsitempė mane atgal. 

— Bet dabar gerai jautiesi, - pareiškiau. 

Džoana stebėjo mane šviesiomis pilkomis akimis. 

— Tikriausiai, - atsakė. - O tu ne? 

Po vakarienės užmigau. 

Mane pažadino garsus balsas. Ponia Banister, ponia Banis- 
ter, ponia Banister ponia Banister. Kai išsibudinau, supratau, 
jog trankau į lovos atlošą rankomis ir šaukiu. Priešais akis 
sušmėžavo ryški kuprota naktinės slaugės ponios Banister 
figūra. 

— Ei, nenorime, kad jį sudaužytum. 

Ji atsegė man laikrodį. 

— Kas yra? Kas nutiko? 

Ponia Banister nusišypsojo. 

— Tau reakcija. 

— Reakcija. 

— Taip, kaip jautiesi? 

— Keistai. Kažkaip lengva ir tuščia. 

Ji padėjo man atsisėsti. 

— Dabar tau bus geriau. Labai greitai pasidarys geriau. Ar 
norėtum išgerti šilto pieno? 

— Taip. 

Ir kai ponia Banister pridėjo puodelį man prie lūpų, aš 
sulaikiau pieną ant liežuvio, o nurijusi mėgavausi juo, kaip 
vaikas mėgaujasi motina. 


— Ponia Banister man sakė, kad tau buvo reakcija, - gydytoja 
Nolan atsisėdo į fotelį prie lango ir išsitraukė degtukėlių dė- 
žutę. Ji atrodė lygiai tokia pat kaip ta, kurią paslėpiau už 
chalato atvarto, ir akimirką svarsčiau, gal slaugė ją ten rado 
ir slapčia grąžino gydytojai Nolan. 

Ji brūkštelėjo degtuku per dėžutės šoną, o aš stebėjau, kaip 
gyva geltona liepsnelė lyžčioja cigaretę. 

— Ponia B. sakė, kad jautiesi geriau. 

— Kurį laiką buvo geriau. Dabar vėl jaučiuosi kaip seniau. 

— Turiu tau naujienų. 

Laukiau. Kasdien, - jau nežinau, kiek dienų, - rytais, po 
pietų ir vakarais sėdėdavau susisupusi į baltą antklodę ant 
kėdės nišoje, apsimesdama, kad skaitau. Miglotai nujaučiau, 
kad gydytoja Nolan skyrė man tam tikrą dienų skaičių ir kad 
ji tučtuojau pasakys kaip tik tai, ką sakė gydytojas Gordonas: 
„Gaila, bet tau nepagerėjo. Dabar gydysime tave šoku...“ 

— Na ką, argi nenori išgirsti, kokios jos? 

— Kokios? - niūriai paklausiau ir įsitempiau. 

— Kurį laiką tavęs niekas nebelankys. 

Nustebusi pažiūrėjau į ją. 

— Juk tai nuostabu. 

— Taip ir maniau, kad būsi patenkinta, - nusišypsojo ji. 

Paskui mes abi žvilgtelėjom į šiukšlių krepšį šalia mano 
komodos. Iš jo kyšojo kraujo raudonumo ilgakočių rožių pum- 
purai. Čia jų buvo dvylika. 

Šią popietę manęs atėjo aplankyti motina. 

Ji nebuvo vienintelė ilgoje lankytojų eilėje... Lankėsi bu- 
vusi darbdavė, dama krikščionė mokslininkė, kuri vaikštinė- 
jo su manimi pievele ir kalbėjo apie biblinį rūką, kylantį tie- 
siai Iš žemės, apie tai, kad rūkas - klaida, kad visi mano bū- 
ties rūpesčiai — tai tik tikėjimas tuo rūku, ir kai tik liausiuosi 
juo tikėjusi, jis pranyks, o aš pamatysiu, kad visada jaučiausi 
gerai. Lankėsi ir vidurinės mokyklos anglų kalbos mokyto- 
jas, kuris atėjo išmokyti mane žaisti žodžių loto, manydamas, 
kad galbūt taip atgis mano senasis susidomėjimas žodžiais. 
Buvo ir pati Filomena Gvinėja, kuriai visai nepatiko gydyto- 
jų veiksmai, ir ji nuolat tai jiems kartojo. 

Nekenčiau tų vizitų. 

Sėdėdavau nišoje ar savo kambaryje, staiga įšokdavo besi- 
šypsanti slaugė ir pranešdavo apie vieną ar kitą lankytoją. 
Kartą atėjo net unitorių bažnyčios dvasininkas, o jo tai aš 

niekada nemėgau. Jis visą laiką baisiai nervinosi. Atrodo, jis 
mane laikė pamišėle, nes pasakiau jam, kad tikiu pragaru, ir 
kad tam tikri žmonės, tokie kaip aš, turi gyventi pragare dar 
nenumirę: taip jie galėtų praleisti tą pakopą po mirties, nes 
netiki pomirtiniu gyvenimu. Juk kiekvienam žmogui po mir- 
ties nutinka tai, kuo jis tikėjo. 

Nekenčiau tų vizitų, nes jaučiau, kad lankytojai stebi ma- 
no riebaluotus nutįsusius plaukus, galvoja, kokie jie buvo 
anksčiau ir kokie turėtų būti. Žinojau, kad jie išeina visiškai 
suglumę. 

Jei jie paliktų mane ramybėje, gal truputį nusiraminčiau. 

Motina buvo blogiausia iš jų. Ji niekada manęs neplūdo, 
tik, nutaisiusi gailestingą išraišką, maldaudavo, kad pasaky- 
mano, kad ji kažką darė ne taip, nes jie vis uždavinėja daugy- 
bę klausimų, klausia, kaip ji mane mokė naudotis tualetu, o 
juk aš juo išmokau naudotis dar ankstyvame amžiuje ir nie- 
kada nekėliau jokių rūpesčių. 

Šią popietę motina atnešė man rožių. 

— Pasaugok jas mano laidotuvėms, - pasiūliau. 

Motinos veidas išpurto, rodės, ji tuoj apsižliumbs. 

— Bet, Estera, argi neprisimeni, kokia šiandien diena? 

— Ne. 

Pamaniau, kad galbūt šiandien Švento Valentino diena. 

— Tavo gimtadienis. 

Kaip tik tada ir įgrūdau rožes į šiukšlių krepšį. 

— Ji pasielgė kvailai, - paaiškinau gydytojai Nolan. 

Ji linktelėjo. Atrodė, ji supranta, ką noriu pasakyti. 

— Aš jos nekenčiu, - pridūriau ir laukiau smūgio. 

Bet gydytoja Nolan tik nusišypsojo man, tarsi būtų kažkuo 
labai patenkinta, ir atsakė: 

— Tikriausiai nekenti. 


Septynioliktas skyrius 


- Šiandien tau pasisekė. 

Jauna slaugė nuėmė pusryčių padėklą ir paliko mane, su- 
suktą baltoje antklodėje, tarsi keleivę, kvėpuojančią jūros oru 
laivo denyje. 

— Kodėl pasisekė? 

— Na, nesu tikra, ar jau turėtum tai Žinoti, bet šiandien 
tave perkelia į Belsaizą, - slaugė susidomėjusi pažvelgė į 
mane. 

— Į Belsaizą? - pakartojau. - Negaliu ten persikelti. 

— Kodėl? 

— Nesu pasiruošusi. Nesu dar sveika. 

— Aišku, kad esi. Nesijaudink, tavęs neperkeltų, jei nebū- 
tum dar sveika. 

Kai slaugė išėjo, mėginau suprasti šį naują gydytojos No- 
lan poelgį. Ką ji mėgina įrodyti? Aš nepasikeičiau. Niekas 
nepasikeitė. O Belsaizas - geriausias namas iš visų. Iš Belsai- 
zo Žmonės grįžta į darbą, į mokyklą ir į namus. 

Džoana bus Belsaize. Džoana su fizikos knygomis, golfo 
lazdomis, badmintono raketėmis ir kvėpčiojančiu balsu. Džo- 
ana, kuri tarsi praraja tarp manęs ir tikrai sveikų žmonių. 

Nuo tada, kai ji paliko Kaplaną, aš sekiau jos progresą pro 
beprotnamio vynuogienojus. 

Džoana galėjo eiti pasivaikščioti, apsipirkti, galėjo išeiti į 
miestą. Surinkau visas Žinias apie ją į karčią krūvelę ir, ką 
nors apie ją išgirdusi, apsimesdavau besidžiaugianti. Ji buvo 
spinduliuojanti mano geresniojo „aš“ antrininkė, tarsi sukur- 
ta, kad sekiotų man iš paskos ir mane kankintų. 

Gal Džoana bus jau išvykusi, kai ateisiu į Belsaizą. 

Na, Belsaize bent jau galėsiu pamiršti gydymą šoku. Kap- 
lane daugelį moterų gydydavo šoku. Galėjau pasakyti, ku- 
rias, nes jos negaudavo pusryčių padėklų drauge su mumis. 
Kol pusryčiaudavome kambariuose, jas gydydavo šoku, o pas- 
kui jos, ramios ir prislopusios, atslinkdavo į poilsio kambarį: 
jas tarsi vaikus vesdavosi už rankų slaugės, čia jos ir suvalgy- 
davo pusryčius. 

Kas rytą, kai išgirsdavau, kaip pasibeldžia slaugė su pa- 
dėklu, man nežmoniškai palengvėdavo, nes žinodavau tądien 
išvengusi pavojaus. Niekaip nesupratau, kaip gydytoja No- 
lan gali teigti, jog užmiegi per gydymą šoku, jei jos pačios 
niekada šoku negydė. Kaip ji gali suprasti, kad Žmogus tik 
atrodo miegantis, o iš tiesų visą laiką viduje jaučia mėlynus 
voltus ir triukšmą? 


Koridoriaus gale skambėjo pianino muzika. 

Per vakarienę sėdėjau ramiai ir klausiausi Belsaizo mote- 
rų čiauškėjimo. Visos jos buvo madingai apsirengusios ir dai- 
liai pasidažiusios, kelios jų ištekėjusios. Kai kurios apsipirk- 
davo mieste, o kitos išeidavo aplankyti draugų, ir visą vaka- 
rienę jos pokštavo tarpusavyje. 

— Užeičiau pas Džeką, - kalbėjo moteris, vardu DiDi, - tik 
bijau, kad jo nebus namie. Tačiau Žinau, kur galėčiau jį rasti. 

Ir čia prajuko maža žvitri blondinė, sėdinti prie mano sta- 
liuko. 

- Šiandien gydytojas Loringas buvo beveik ten, kur norė- 
jau, -ji išplėtė nustebusias mėlynas akutes kaip lėlytė. - Bū- 
čiau ne prieš iškeisti senį Persį į naują modelį. 

Kitame kambario gale Džoana kimšo konservuotą kiau- 
lieną ir keptus pomidorus už abiejų žandų. Rodės, kad ji tarp 
šių moterų jaučiasi sava, 0 su manimi elgėsi atsainiai, tarsi 
niekindama, kaip su kokia žemesne ar vos pažįstama būtybe. 

Tuoj po vakarienės nuėjau į lovą, bet paskui, išgirdusi pia- 
nino garsus, ėmiau įsivaizduoti, kaip Džoana, DiDi ir Lube- 
lė, ta blondinė, ir visos kitos juokiasi ir šnabždasi apie mane 
svetainėje man už akių. Jos kalba, kaip baisu turėti tokių žmo- 
nių kaip aš Belsaize ir kad geriau mane reikėtų nugrūsti į 
Vimarką. 

Nusprendžiau padėti tašką jų bjaurioms šnekoms. 

Lengvai užsimetusi antklodę ant pečių, tarsi šerpę, nužings- 
niavau koridoriumi šviesos ir linksmų balsų link. 

Likusį vakarą klausiausi, kaip DiDi barškino kažkokias savo 
daineles dideliu pianinu, o kitos moterys sėdėjo rateliu, lošė 
bridžą ir tarškėjo, tarsi būtų koledžo bendrabutyje, nepai- 
sant to, kad dauguma jų koledžą turėjo baigti jau prieš de- 
šimt metų. 

Viena jų, aukšta stambi, žilaplaukė moteris, gaudžianti bo- 
su, vardu ponia Savaž, buvo kilusi iš Vasaro. Iš karto galėjau 
pasakyti, kad ji aukštuomenės dama, nes kalbėjo tik apie de- 
biutantes. Rodos, ji turėjo dvi ar tris dukteris, ir šiais metais 
jos visos turėjo debiutuoti baliuose. Tik ji jų debiutinį balių 
sugadino - pateko į beprotnamį. 

DiDi sukūrė vieną dainą, kurią pavadino „Pienininkas“, ir 
visos kalbėjo, kad jai reikėtų tą dainą išleisti, ir ji bus hitas. 

Pirmiausia DiDi pirštais subildindavo melodijūkštę klavišais, 
tarsi kanopomis lėtai tuksėtų ponis, paskui įsiterpdavo kita 
melodija, primenanti švilpaujantį pienininką, o galiausiai abi 
melodijos susiliedavo. 

— Labai gražu, - draugiškai pagyriau. 

Džoana buvo atsirėmusi į vieną pianino kampą ir vartė nau- 
ją madų žurnalą, o DiDi šypsojosi jai taip, tarsi jos abi turėtų 
kokią paslaptį. 

— O, Estera, - staiga pasakė Džoana, laikydama žurnalą, — 
ar čia tu? 

DiDi liovėsi groti. 

— Duokš pažiūrėti, - ji pažiūrėjo į žurnalo puslapį, kurį jai 
parodė Džoana, o paskui į mane. 

— O, ne, - atkirto DiDi. - Aišku, kad ne, - ji vėl pažiūrėjo į 
žurnalą, paskui į mane. - Niekada! 

— Bet čia Estera, argi čia ne Estera? - neatlyžo Džoana. 

Lubelė ir misis Savaž priplaukė prie jos, ir aš, apsimesda- 
ma, kad viską suprantu, su jomis priėjau prie pianino. 

Žurnalo nuotraukoje buvo mergina pūkuotos baltos me- 
džiagos vakarine suknele be petnešėlių, išsišiepusi iki ausų, 
O prie jos lankstėsi visa krūva berniukų. Mergina laikė stiklą 
su perregimu gėrimu, ir atrodė, kad jos akys nukreiptos į kaž- 
ką, stovintį man už nugaros, - ji spoksojo man per petį, kiek 
į kairę nuo manęs. Ant kaklo pajutau kažkieno alsavimą. Ap- 
sisukau. 

Nepastebėta įėjo naktinė slaugė, tapsėdama minkštais gu- 
miniais padais. 

— Eik sau, - cyptelėjo ji. - Negi čia tikrai tu? 

— Ne, čia ne aš. Džoana apsiriko. Čia kita mergina. 

— Pasakyk, kad čia tu! - suklykė DiDi. 

Bet apsimečiau, kad jos neišgirdau, ir nusisukau. 

Paskui Lubelė paprašė, kad slaugė pabūtų ketvirta bridžo 
partijoje, o aš prisitraukiau kėdę, norėdama pažiūrėti, nors 
visai nieko neišmaniau apie bridžą — nebuvo laiko išmokti 
žaisti koledže taip, kaip išmoko visos turtingos merginos. 

Spoksojau į plokščius neišraiškingus karalių, valetų ir da- 
mų veidus ir klausiausi, kaip slaugė pasakoja apie sunkų sa- 
vo gyvenimą. 

- Jūs, damos, nežinote, ką reiškia plėšytis per du darbus, — 

Lubelė sukikeno. 

— O, mes gerutės. Mes geriausios iš visų, jūs tai Žinote. 

— Jūs visai nieko, - slaugė pasiuntė aplink mėtinės gumos pa- 
kelį, paskui pati išvyniojo rausvą gabalėlį. - Jūs visai nieko, tik 
kad mane nugainioja tos bukagalvės valstybinėje ligoninėje. 

— Vadinasi, dirbate abiejose vietose iš karto? - staiga susi- 
domėjau. 

— Tai jau taip, - slaugė nuvėrė mane žvilgsniu, ir supratau, 
kad ji mano, jog man visai nėra ką veikti Belsaize. - Jums ten 
visai nepatiktų, ledi Džeine. 

Man buvo keista, kad slaugė pavadino mane ledi Džeine, 
nors puikiai žinojo, kuo aš vardu. 

— Kodėl? - neatlyžau. 

- O, tai visai ne tokia jauki vietelė kaip ši. Čia paprasčiau- 
sias kaimo klubas. O ten nėra nieko. Nei terapijos, nei pasi- 
vaikščiojimų... 

— Kodėl ten Žmonės neina pasivaikščioti? 

— Nėra pakankamai dar-buo-to-jų, - slaugė susižėrė kirtį, 
o Lubelė sunkiai atsiduso. - Patikėkit manim, ponios, kai su- 
rinksiu pakankamai do-re-mi, kad nusipirkčiau mašiną, ding- 
siu iš ten. 

— Ar iš Čia irgi išeisite? — norėjo sužinoti Džoana. 

— Tai jau. Nuo tol tik privačiai prižiūrėsiu ligonius. Kai taip 
jaučiuosi... 

Bet aš nebesiklausiau. 

Jaučiau, kad slaugei nurodyta pranešti man apie galimy- 
bes. Arba man pagerės, arba krisiu vis žemyn žemyn, tarsi 
liepsnojanti, o paskui sudegusi žvaigždė, iš Belsaizo į Kapla- 
ną, į Vimarką ir galiausiai, kai gydytoja Nolan ir ponia Gvi- 
nėja pasiduos, į greta esančią valstybinę ligoninę. 

Apsivyniojau antklode ir atstūmiau kėdę. 

— Sušalai? — šiurkščiai paklausė slaugė. 

— Taip, - atsakiau, išeidama į koridorių. - Suledėjau. 


Atsibudau baltame kokone, sušilusi ir nusiraminusi. Blyškūs 
žiemiški saulės spinduliai akino mane iš veidrodžio, stiklinių 
ant komodos ir metalinių durų rankenų. Kitoje koridoriaus 
pusėje, virtuvėje kambarinės, kaip visada, anksti ryte tarški- 
no indus, ruošdamos pusryčių padėklus. 

Išgirdau, kaip slaugė pasibeldė į gretimo kambario duris, 
tolimajame koridoriaus gale. Sugriaudėjo mieguistas ponios 
Savaž balsas, ir slaugė įėjo pas ją, žvangindama padėklu. Su 
pasitenkinimu pagalvojau apie garuojantį mėlyno porcelia- 
no ąsotėlį su kava, tokį pat puoduką bei storo mėlyno porce- 
liano ąsotį su baltomis saulutėmis. 

Ėmiau su viskuo susitaikyti. 

Jei krisiu, bent laikysiuosi įsitvėrusi šių mažų patogumų, 
kol tik galėsiu. 

Slaugė pabeldė į mano duris ir įplaukė vidun, nepalauku- 
si, kol atsakysiu. 

Tai buvo nauja slaugė - jos vis keitėsi, - liesu smėlio spal- 
vos veidu ir smėlio spalvos plaukais, o ant kaulėtos nosies 
ryškėjo didelės strazdanos. Kažkodėl, pamačius šią slaugę, 

man pasidarė negera, ir tik tada, kai nuėjo per kambarį ir 
atitraukė žalias naktines užuolaidas, supratau, kodėl ji atro- 
dė keistai: ji atėjo tuščiomis rankomis. 

Pravėriau lūpas paklausti, kur mano pusryčių padėklas, bet 
tučtuojau susičiaupiau. Gal slaugė mane su kuo nors supai- 
niojo. Naujos slaugės nuolat klysta. Gal kokia man nepažįsta- 
ma moteris Belsaize gydoma šoku, ir slaugė, savaime supran- 
tama, mane su ja sumaišė. 

Laukiau. Slaugė apėjo mano kambarį, šį tą patapšnoda- 
ma, šį tą ištiesindama, šį tą patvarkydama, paskui nunešė pa- 
dėklą Lubelei, kurios palata buvo tolėliau. 

Tada apsiaviau šlepetes, tempdama su savimi paklodę, — 
rytas buvo skaistus, bet labai šaltas, - ir greitai nuėjau į virtu- 
vę. Kambarinė rausva uniforma pilstė eilę mėlynų porcelia- 
ninių kavos ąsotėlių iš didelio, apdaužyto katilo ant viryklės. 

Su meile pažvelgiau į išrikiuotus laukiančius padėklus — 
baltos popierinės servetėlės, traškiai sulankstytos į lygiašo- 
nius trikampius, kiekviena po sidabrine šakute, blyškūs minkš- 
tai virtų kiaušinių kupolai mėlynuose kiaušinių dubenėliuo- 
se, stikliniai indeliai su apelsinų marmeladu. Man tik reikia 
ištiesti ranką, pasiimti savo padėklą, ir pasaulis vėl taps toks, 
koks buvo. 

— Įvyko klaida, - tyliu, konfidencialiu balsu pranešiau kam- 
barinei, pasilenkusi prie bufeto. - Naujoji slaugė šiandien 
pamiršo atnešti man pusryčių padėklą. 

Išspaudžiau linksmą šypseną, rodydama, kad nepykstu. 

— Kokia pavardė? 

— Grynvud. Estera Grynvud. 

— Grynvud, Grynvud, Grynvud, - karpotas slaugės pirštas 
slydo per Belsaizo pacientų pavardžių sąrašą, prisegtą prie 
virtuvės sienos. - Grynvud šiandien pusryčių negauna. 

Abiem rankom įsitvėriau į bufeto kraštą. 

— Tai tikriausiai klaida. Ar esate tikra, kad tai Grynvud? 

— Grynvud, - ryžtingai atšovė kambarinė, įėjus slaugei. 

Slaugė klausiamai žvelgė tai į mane, tai į kambarinę. 

— Panelė Grynvud norėjo savo padėklo, - paaiškino kam- 
barinė, vengdama mano žvilgsnio. 

— O, - nusišypsojo man slaugė, - šįryt savo padėklą gausite 
vėliau, panele Grynvud. Jūs... 

Bet nebesiklausiau slaugės. Tarsi akla nuklibikščiavau į ko- 
ridorių. Ne į savo kambarį, nes ten jie ateis manęs pasiimti, 
bet į nišą, kur kas mažesnę nei Kaplane, bet vis dėlto tai bu- 
vo niša ramiame koridoriaus kamputyje, kur neateis nei Džo- 
ana, nei Lubelė, nei DiDi, nei ponia Savaž. 

Susirangiau tolimiausiame nišos kamputyje, antklode už- 
sidengiau galvą. Mane sukrėtė ne tai, kad gydys šoku, bet 
akivaizdi gydytojos Nolan išdavystė. Mėgau gydytoją, mylė- 
jau ją, ir ji tvirtai pažadėjo įspėti iš anksto, jei kada privalės 
gydyti mane šoku. 

Jeigu ji būtų man pasakiusi iš vakaro, žinoma, būčiau visą 
naktį nemiegojusi, bijojusi ir mane kankinusi bloga nuojau- 
ta, bet ryte būčiau susikaupusi ir pasiruošusi. Pereičiau kori- 
doriumi, lydima dviejų slaugių, pro DiDi ir Lubelę, pro po- 
nią Savaž ir Džoaną, žengčiau išdidžiai, tarsi žmogus, ramiai 
susitaikęs su egzekucija. 

Slaugė pasilenkė prie manęs ir pašaukė vardu. 

Atsitraukiau ir susigūžiau dar tolimesniame kampe. Slau- 
gė pranyko. Žinojau, kad ji grįš po akimirkos su dviem stam- 
biais vyrukais, ir jie neš mane staugiančią ir besiblaškančią 
pro besišypsančias žiūroves, susirinkusias poilsio kambaryje. 

Gydytoja apkabino mane ir priglaudė tarsi motina. 

— Sakei, kad praneši man! — sušukau jai pro sutaršytą 
antklodę. 

— Klausyk, - atsiliepė ji, - specialiai atėjau anksti, kad tau 
pasakyčiau, ir pati tavęs imuosi. 

Pažvelgiau į ją pro užtinusių akių plyšelius. 

— Kodėl nepasakei man vakar? 

— Maniau, kad tada nemiegosi. Jei būčiau Žinojusi... 

— Sakei, kad man pasakysi. 

— Klausyk, Estera, - prabilo gydytoja Nolan. - Būsiu su 
tavimi. Būsiu su tavimi visą laiką, tad viskas bus gerai - taip, 
kaip pažadėjau. Būsiu ten, kai tu pabusi, ir palydėsiu tave 
atgal. 

Pažvelgiau į ją. Atrodė labai nusiminusi. 

Valandžiukę luktelėjau. Paskui pareikalavau: 

— Pažadėk, kad būsi ten. 

— Pažadu. 

Gydytoja Nolan išsitraukė baltą nosinaitę ir nušluostė man 
veidą. Paskui paėmė mane už parankės tarsi sena draugė, 
padėjo atsikelti, 1r mudvi nužingsniavome koridoriumi. Ant- 
klodė painiojosi man tarp kojų, tad leidau jai nukristi, bet, 
rodės, gydytoja Nolan to nė nepastebėjo. Mes ėjome pro Džo- 
aną, išdygusią iš savo kambario, ir aš nuvėriau ją reikšmingu 
žvilgsniu ir niekinamai nusišypsojau. Ši atšoko ir palaukė, 
kol mudvi nueisime. 

Tada gydytoja Nolan atrakino duris koridoriaus gale, nusi- 
vedė mane laiptais žemyn į paslaptingus rūsio koridorius, su- 
dėtingu tunelių ir urvų voratinkliu siejančius visus ligoninės 
pastatus. 

Sienos buvo šviesios, o juodose lubose tam tikrais interva- 
lais buvo įtaisyti balti prausyklių kokliai su plikomis lempu- 
tėmis. Prie šnypščiančių, gurgiančių vamzdžių, kurie driekė- 
si ir painiai sukiojosi palei Žvilgančias sienas, šen bei ten sto- 
vėjo neštuvai ir invalidų vežimėliai. Pakibau ant gydytojos 

Nolan parankės tarsi negyvėlė, o ji vis drąsindama suspaus- 
davo man ranką. 

Galiausiai sustojome prie žalių durų, ant kurių juodomis 
raidėmis buvo užrašyta: ELEKTROTERAPIJA. Atšokau, gy- 
dytoja Nolan laukė. Paskui pasakiau: 

— Užbaikime viską, - ir mudvi įėjome. 

Vieninteliai žmonės laukiamajame, be jos ir manęs, buvo 
mirtinai išblyškęs vyriškis apdriskusiu kaštoniniu chalatu ir jį 
lydinti slaugė. 

— Gal nori prisėsti? —- gydytoja parodė į medinį suoliuką, 
bet mano kojos tarsi suakmenėjo, vien pagalvojus, kaip sun- 
ku bus atsikelti nuo jo, kai įeis žmonės, gydantys šoku. 

— Geriau pastovėsiu. 

Pagaliau pro vidines duris į kambarį įėjo aukšta išblyškusi 
tarsi lavonas moteris baltu chalatu. Tikėjausi, kad ji prieis ir 
paims vyrą kaštoniniu chalatu, nes jis buvo pirmas, bet nu- 
stebau, kai ji atėjo prie manęs. 

— Labas rytas, gydytoja Nolan, - pasisveikino moteris ir 
padėjo ranką man ant peties. - Ar čia Estera? 

— Taip, panele Hjui. Estera, čia panelė Hjui, ji tinkamai 
tavimi pasirūpins. Aš jai apie tave pasakojau. 

Rodės, ta moteris kokių septynių pėdų ūgio. Ji maloniai 
pasilenkė prie manęs, ir pamačiau, kad jos veidas su atsiki- 
šusiais triušio dantimis baisiausiai išmargintas spuogų. Jis pri- 
minė mėnulio kraterių žemėlapį. 

— Turbūt galime tave pirmiau paimti, Estera, - tarė panelė 
Hjui. - O ponas Andersonas gali palaukti. Tiesa, pone An- 
dersonai'? 

Jis nieko neatsakė, tad įėjau į gretimą kambarį, jausda- 
ma panelės Hjui ranką ant peties. Gydytoja Nolan atėjo iš 
paskos. 

Pro akių plyšelius, - nes nedrįsau visiškai atsimerkti, juk, 
pamačiusi viską, galiu numirti iš baimės, —- mačiau aukštą lovą 
su balta užtempta paklode, aparatą už lovos, o anapus jo — 
žmogų su kauke (tik nesupratau, vyras tai ar moteris). Greta 
lovos, iš abiejų pusių, stovėjo ir daugiau kaukėtų žmonių. 

Panelė Hjui padėjo man užlipti ir atsigulti ant nugaros. 

— Kalbėkite su manimi, - paprašiau. 

Panelė Hjui ėmė kalbėti tyliu raminamu balsu, tepdama 
balzamu man smilkinius ir pritaisydama mažyčius elektros 
mygtukus ant abiejų galvos pusių. 

— Viskas bus gerai, nieko nepajusi, tik įsikąsk... — ir ji įkišo 
kažką man ant liežuvio, aš karštligiškai įsikandau, ir tamsa 
nutrynė mane kaip kreidą nuo lentos. 


Aštuonioliktas skyrius 


— Estera. 

Budau iš gilaus, sunkaus miego ir pirmiausia priešais save 
pamačiau plaukiojantį gydytojos Nolan veidą, - jis kartojo: 

— Estera, Estera. 

Nerangiai pasitryniau ranka akis. 

Už gydytojos mačiau moterį, vilkinčią juodai baltą languotą 
chalatą. Ji atrodė tarsi iš didelio aukščio užmesta ant lovos. 
Bet man dar nespėjus susivokti, gydytoja Nolan išvedė mane 
pro duris į gaivų orą. Virš galvos plytėjo mėlynas dangus. 

— Juk buvo taip, kaip tau sakiau, tiesa? - paklausė ji, kai 
drauge ėjome atgal į Belsaizą, o po kojomis šiugždėjo rudi 
lapai. 

— Taip. 

— Ką gi, taip bus visada, - rimtai pasakė ji. - Tave gydys 
šoku tris kartus per savaitę - antradienį, ketvirtadienį ir šeš- 
tadienį. 

Aš trūkčiodama įtraukiau daugiau oro. 

— Kiek laiko? 

— Tai priklauso nuo tavęs ir manęs, - paaiškino gydytoja. 

Paėmiau sidabrinį peilį ir nupjoviau kiaušinio viršūnėlę. Pas- 
kui padėjau jį ir nužvelgiau. Mėginau spėti, už ką mėgau pei- 
lius, bet mintys atsikratė proto gniaužtų ir tarsi paukščiai pa- 
kibo ir ėmė suptis tuščiame ore. 

Džoana su DiDi sėdėjo šalia viena kitos ant pianino kėdu- 
tės: DiDi mokė Džoaną skambinti apatinę „Valgomųjų laz- 
delių“ partiją, o pati skambino viršutinę. 

Man pasidarė labai gaila, jog Džoanos veidas toks arkliš- 
kas - jos tokie dideli dantys, o akys primena du pilkus apva- 
lius akmenukus. Ką gi, ji net neišsaugojo tokio vaikino kaip 
Badis Vilardas. O DiDi vyras, aišku, gyvena su kokia nors 
meiluže ir niekina ją kaip seną sukriošusią raganą. 


— Gavau laiš-ką, - sudainavo Džoana, įkišusi sušiauštą galvą 
pro mano duris. 

— Tau gerai, - spoksojau į knygą. 

Kai po trumpų penkių seansų baigėsi gydymas šoku, jau 
ir aš galėdavau išeiti į miestą. Džoana ėmė sukiotis aplink 
mane kaip didelė uždususi vaisinė muselė, tarsi galėtų iš- 
čiulpti syvus vien skraidydama kur nors netoliese. Iš jos at- 
emė visas fizikos knygas, krūvas dulkėtų, smulkiai prirašy- 
tų sąsiuvinukų, kūpsojusių jos kambaryje. Jai vėl nebeleis- 
davo niekur išeiti. 

— Ar nenori sužinoti, iš ko jis? 

Džoana įsmuko kambarin ir atsisėdo ant mano lovos. No- 
rėjau pasakyti, kad nešdintųsi po velnių, kad nuo jos mane 
krečia šiurpas, bet negalėjau. 

— Gerai, - įkišau pirštą tarp lapų ir užverčiau knygą. - Iš ko? 

Džoana ištraukė šviesiai mėlyną voką iš sijono kišenės ir 
erzindama juo pamojavo. 

— Ką gi, tai bent sutapimas! - tarstelėjau. 

— Koks dar sutapimas? 

Nuėjau prie komodos, paėmiau šviesiai mėlyną voką ir pa- 
mojavau juo Džoanai tarsi nosinaite prieš kelionę. 

— Aš irgi gavau laišką. Įdomu, ar tik jie ne vienodi. 

— Jam geriau, - tarė Džoana. - Jį išrašo iš ligoninės. 

Stojo tyla. 

— Gal ketini už jo tekėti? 

— Ne, - atsakiau. - O tu? 

Džoana išsisukinėdama šyptelėjo. 

— Šiaip ar taip, jis man nelabai patiko. 

- Šit kaip? 

— Man patiko tik jo šeima. 

— Turi galvoje ponus Vilardus? 

— Taip, - Džoanos balsas ėjo man pagaugais per nugarą. — 
Aš juos mylėjau. Jie buvo labai mieli, labai laimingi, visai ne- 
panašūs į mano tėvus. Nuolat eidavau pas juos į svečius, - ji 
patylėjo. — Tol, kol neatsiradai tu. 

— Man labai gaila, - atsiliepiau ir pridūriau: - Kodėl ir to- 
liau nesilankei pas juos, kad jau taip juos mėgai? 

— Negalėjau, - atsakė Džoana. - Juk tu vaikščiojai į pasi- 
matymus su Badžiu. Tai būtų atrodę... Na, nežinau, keistai. 

— Tikriausiai, - pagalvojusi murmtelėjau. 

— Ar tu, - Džoana dvejojo, - leisi jam atvažiuoti? 

— Nežinau. 

Iš pradžių pamaniau, kad būtų siaubinga, jei Badis atva- 
žiuotų manęs aplankyti į šią prieglaudą... Tikriausiai jis at- 
vyktų tik piktdžiugiauti ir susidraugauti su kitais gydytojais. 
Bet paskui pamaniau, kad tai būtų pažanga - prisiminčiau jį, 
atsižadėčiau jo, nors ir nieko neturiu... Pasakyčiau Badžiui, 
kad nėra jokio sinchroninio vertimo specialisto - nieko, bet 
kad jis man netinka ir nebesilaikau jo įsikibusi. 

— O tu? 

— Taip, - atsiduso Džoana. - Gal jis atsiveš savo motiną. 
Ketinu jo paprašyti, kad ją atsivežtų... 

— Savo motiną? 

Džoana nutaisė rūgščią miną. 

— Man patinka ponia Vilard. Ji - nuostabiausia moteris 
pasaulyje. Ji man buvo kaip tikra motina. 

Įsivaizdavau ponią Vilard margo tvido kostiumėliu, žema- 
kulniais batais ir išmintingomis motiniškomis sentencijomis. 
Ponas Vilardas buvo jos mažasis berniukas, o jo balsas — 
aukštas ir skambus - kaip mažo berniuko. Džoana ir ponia 
Vilard. Džoana... Ir ponia Vilard... 

Tą rytą pasibeldžiau į DiDi duris, norėdama pasiskolinti 
keletą gaidų keturioms rankoms. Luktelėjau keletą minučių, 
paskui, neišgirdusi atsakymo ir pamaniusi, kad DiDi tikriau- 
siai išėjusi, 0 aš galėčiau pasiimti gaidas nuo jos komodos, 
pastūmiau duris ir įėjau į kambarį. 

Belsaize, net ir Belsaize, durys turėjo užraktus, nors pa- 
cientai neturėjo raktų. Uždarytos durys reiškė privatumą: tai 
buvo tas pats, lyg jos būtų ir užrakintos. Žmonės porą kartų 
pasibelsdavo ir nueidavo šalin. Prisiminiau tai, kai stovėjau 
gilioje muskusinėje kambario tamsoje ir, apakinta korido- 
riaus šviesos, beveik nieko negalėjau įžvelgti. 

Kai akyse prašviesėjo, pamačiau, kaip nuo lovos kyla šešė- 
lis. Paskui kažkas dusliai sukikeno. Šešėlis pasitaisė plaukus, 
o dvi blyškios akys akmenėliai įsidėbsojo į mane iš prieblan- 
dos. DiDi vėl atsigulė ant pagalvių, nuogomis kojomis, ky- 
šančiomis iš po žalios vilnos chalato. Ji kiek pašaipiai stebėjo 
mane. Tarp dešinės rankos pirštų žiburiavo cigaretė. 

— Tik norėjau... - pratariau. 

— Žinau, - atsakė DiDi. - Gaidų. 

— Labas, Estera, - pasisveikino Džoana. Vos nesusivėmiau, 
išgirdusi švokščiantį balsą. - Palauk manęs, Estera, ateisiu 
su tavim skambinti tos apatinės partijos. 

Paskui ji ryžtingai tarė: 

— Man niekada iš tikrųjų nepatiko Badis Vilardas. Jis ma- 
nė esąs visažinis. Manė, kad viską žino apie moteris... 

Pažvelgiau į Džoaną. Nepaisant šiurpių jausmų ir senos, 
įsiėdusios antipatijos, Džoana mane pakerėjo. Tarsi būčiau 
stebėjusi marsietę ar ypač karpotą rupūžę. Jos mintys nebu- 
vo mano ir jos jausmai nebuvo mano, tačiau mudvi buvome 
tokios artimos, kad jos mintys ir jausmai atrodė kaip iškreip- 
tas, juodas mano pačios atvaizdas. 

Kartais svarstydavau, ar ne aš sukūriau Džoaną. O kartais 
mąstydavau, ar ji ir toliau iššoks kiekvienoje mano gyvenimo 
krizėje, kad primintų man, kas aš buvau, ką patyriau, ir to- 
liau išgyventų man panosėje asmenines krizes, tokias pana- 
šias į Manąsias. 

— Nesuprantu, ką viena moteris mato kitoje moteryje, — 
pasakiau gydytojai Nolan per pokalbį tą popietę. - Ką ji ma- 
to kitoje moteryje ir ko negali matyti vyro asmenyje? 

Gydytoja Nolan patylėjo. Paskui pasakė: 

— Švelnumą. 

Teko užsikimšt. 

— Man tu patinki, - sakė Džoana. - Patinki labiau už Badį. 

O kaiji, kvailai šypsodama, išsitiesė ant mano lovos, prisi- 
miniau menkutį skandalą mūsų koledžo bendrabutyje, kai 
storulė paskutinio kurso studentė, negraži kaip senutė, šven- 
teiviška religijos specialistė matronos krūtine, ir aukšta ne- 
rangi pirmakursė, jau po kelių akimirkų išradingai palieka- 
ma aklų pasimatymų vaikinų, pradėjo per dažnai matytis. Jos 
visada būdavo kartu, o kartą kažkas pamatė, kaip jos glė- 
besčiuojasi. Viskas vyko storulės kambaryje. 

— Bet ką jos darė? - klausiau aš. Kai galvodavau apie vyrus 
su vyrais ar moteris su moterimis, niekaip negalėdavau įsi- 
vaizduoti, ką gi jie ten daro. 

— Na, - atsakė šnipė, - Milė sėdėjo ant kėdės, Teodora 
gulėjo ant lovos, ir Milė glostė Teodorai plaukus. 

Nusivyliau. Maniau, kad sužinosiu kai ką ypač nuodėmin- 
go. Svarsčiau, ar visos moterys tiesiog gulinėja ir glėbesčiuo- 
jasi su kitomis moterimis. 

Aišku, žymi poetė mano koledže gyveno su kita moterimi — 
kresna sena klasike trumpai kirptais plaukais. O kai pasa- 
kiau jai, kad vieną dieną gal ištekėsiu ir turėsiu krūvą vaiku- 
čių, ji pasibaisėjusi pažiūrėjo į mane. „Bet kaipgi tavo karje- 
ra?“ — suriko ji. 

Man įskaudo galvą. Kodėl traukiu tas keistas senas mote- 
ris? Buvo įžymi poetė, Filomena Gvinėja, Džei Si ir krikščio- 
nė scientologė, ir dar dievai žino kas. Ir visos norėjo mane 
kaip nors pasisavinti: turėjau tapti jų atvaizdu todėl, kad jos 
manimi rūpinosi ir darė man įtaką. 

— Tu man patinki. 

— Bėda ta, Džoana, - pasakiau imdama knygą, - kad tu 
man nepatinki. Jei nori Žinoti, nuo tavęs mane verčia vemti. 

Ir išėjau iš kambario, o Džoana suglebusi kaip sena kume- 
lė liko gulėti ant mano lovos. 


Laukiau gydytojo svarstydama, ar nevertėtų pabėgti. Žino- 
jau, kad tai, ką darau, nelegalu, - bent jau Masačiūsetse, nes 
valstijoje pilnut pilna katalikų, - bet gydytoja Nolan sakė, 
kad jis — senas jos draugas, išmintingas vyras. 

— Dėl ko jūs susitinkate? - norėjo Žinoti Žvitri registratorė 
balta uniforma, padėdama varnelę prie mano pavardės blok- 
noto sąraše. 

— Kaip suprasti, dėl ko? — maniau, kad niekas manęs to 
neklaus, tik pats gydytojas. Bendrame laukiamajame buvo 
pilna kitų pacienčių, laukiančių savo gydytojų, daugelis jų 
nėščios ar su vaikais, ir jaučiau, kaip jų akys varsto mano 
plokščią skaistų pilvą. 

Registratorė pažvelgė į mane, ir aš nuraudau. 

— Apsauga, tiesa? — maloniai paklausė ji. - Tik norėjau 
pasitikslinti, kiek iš tavęs paimti. Ar tu studentė? 

— Taaip. 

— Tada bus tik pusė kainos. Penki doleriai vietoj dešimties. 
Ar išrašyti tau sąskaitą? 

Jau norėjau pasakyti namų adresą, kur tikriausiai būsiu 
tuo metu, kai atsiųs sąskaitą, bet paskui pagalvojau, kad mo- 
tina, atplėšusi sąskaitą, pamatys, už ką ji. Vienintelis kitas 
mano adresas buvo nepavojingas pašto dėžutės numeris, ku- 
riuo naudodavosi žmonės, nenorėdami reklamuotis, jog gy- 
vena beprotnamyje. Bet pabūgau, jog registratorė atpažins 
dėžutės numerį, tad pasakiau: 

— Geriau sumokėsiu dabar, - ir ištraukiau penkių dolerių 
banknotą iš ritinėlio piniginėje. 

Penki doleriai buvo dalis sumos, kurią man atsiuntė Filo- 
mena Gvinėja kaip kokią „Linkime pasveikti“ dovanėlę. Ka- 
žin, ką ji pamanytų, jei sužinotų, kam leidžiu jos pinigus. 

Žinojo ar ne, bet ji, Filomena Gvinėja, pirko man laisvę. 

— Nekenčiu minties, kad būsiu po vyro padu, - paaiškinau 
gydytojai Nolan. - Vyras visiškai niekuo nesirūpins, o man 
virš galvos tarsi didelė lazda kybos kūdikis, sulaikantis mane, 
kad neišklysčiau iš doros kelio. 

— Ar elgtumeis kitaip, jei nereikėtų jaudintis dėl kūdikio? 

— Taip, - atsakiau, - bet... - ir papasakojau jai apie ištekė- 
jusią moterį advokatę ir jos straipsnį „Už susilaikymą“. 

Gydytoja Nolan laukė, kol baigsiu. Paskui prapliupo juoktis. 

— Propaganda! - burbtelėjo ir ant recepto užrašė šio gydy- 
tojo pavardę ir adresą. 

Nervingai varčiau leidinuką „Kūdikių šneka“. Putlūs skais- 
tūs kūdikių veidukai spoksojo į mane iš visų puslapių - pliki 
kūdikiai, šokolado spalvos kūdikiai, kūdikiai Eizenhauerio 
veidu, pirmą kartą apsivertę kūdikiai, siekiantys barškučių, 
valgantys pilną kieto maisto šaukštą ir atliekantys visus veiks- 
mus, kuriuos daro augdami, žingsnis po žingsnio pereidami į 
kupiną rūpesčių ir nerimą keliantį pasaulį. 

Užuodžiau sugižusio pieno ir sūriomis menkėmis dvokian- 
čių vystyklų kvapus ir pajutau beužplūstant gailestį ir švelnu- 
mą. Kaip lengva, rodos, turėti vaikų mane supančioms mo- 
terims! Kodėl aš tokia nemotiniška ir nepritampu? Kodėl 
negaliu svajoti, kaip aukojuosi vienam vaikui po kito - taip 
kaip Doda Konvėj? 

Jei turėčiau praleisti su kūdikiu kiaurą dieną, išprotėčiau. 

Pažvelgiau į kūdikį priešais sėdinčios moters sterblėje. Ne- 
įsivaizdavau, kokio jis amžiaus, - niekada to nesuprantu, - 
tik mačiau, kad jis be paliovos čiauška, 0 už putnių rausvų 
lūpyčių matyti dvidešimt dantų. Jis laikė svirduliuojančią gal- 
vytę ant pečių, — rodos, neturėtų kaklo, - ir stebėjo mane 
išmintinga, Platono verta išraiška. 

Kūdikio motina šypsojosi ir šypsojosi, laikydama jį tarsi 
pirmąjį pasaulio stebuklą. Stebėjau juos svarstydama, kodėl 
jie abu tokie patenkinti, bet, man dar nespėjus nieko suvok- 
ti, gydytojas pasikvietė mane vidun. 

— Jums reikia apsaugos, - linksmai tarė jis. 

Su palengvėjimu pamaniau, kad jis bent ne iš tų gydytojų, 
uždavinėjančių šlykščius klausimus. Žadėjau jam pasakyti, 
jog ketinu ištekėti už jūrininko, vos tik jo laivas prisišvartuos 

Čarlztauno uoste, o sužadėtuvių žiedo neturiu todėl, kad 
skurstame. Tačiau paskutinę akimirką atsisakiau smagios is- 
torijos ir paprasčiausiai atsakiau: 

— Taip. 

Užlipau ant kėdės galvodama: „Lipu į laisvę, laisvę nuo 
baimės, nuo vedybų tik dėl sekso su netinkamu žmogumi, 
tokiu kaip Badis Vilardas, laisvę nuo Florensės Kritenden 
prieglaudos, kur eina visos vargšės mergaitės, kurias reikėjo 
apsaugoti kaip ir mane, nes jos vis viena būtų dariusios tą 
pat, ką darė, nepaisydamos...“ 

Kai važiavau atgal į prieglaudą su dėžute, įvyniota į lygų 
rudą popierių, po pažasčia, atrodžiau kaip kokia nors ponia 
Kasnors, grįžtanti po dienos mieste su Šrafto pyragėliu sen- 
mergei tetulei ar su Filenos rūsio skrybėlaite. Netrukus įtari- 
mai, kad katalikai turi rentgeno akis, pranyko, ir aš pajutau 
palengvėjimą. Tariau sau, kad puikiai pasinaudojau privile- 
gija apsipirkti. 

Buvau savarankiška moteris. 

Kitas Žingsnis — susirasti tinkamą vyrą. 


Devynioliktas skyrius 


— Ketinu tapti psichiatre, - kaip visada, entuziastingai pra- 
švokštė Džoana. Mes gėrėme obuolių sidrą Belsaizo poilsio 
kambaryje. 

— O, kaip miela, - šaltai atsakiau. 

— Ilgai kalbėjausi su gydytoja Kvin. Jai atrodo, jog tai visai 
įmanoma. 

Gydytoja Kvin, šviesiaplaukė gudri netekėjusi dama, bu- 
vo Džoanos psichiatrė, ir aš dažnai pagalvodavau, kad jei 
būčiau paskirta jai, tikriausiai vis dar gyvenčiau Kaplane 
ar, dar labiau tikėtina, Vimarke. Gydytoja Kvin buvo sun- 
kiai perkandama, ir tai tiko Džoanai, bet mane nuo jos krė- 
tė šiurpas. 

Džoana tarškėjo apie Ego ir Id, o aš ėmiau galvoti apie 
visai ką kita - apie rudą neišvyniotą ryšulėlį apatiniame savo 
komodos stalčiuje. Su gydytoja Nolan niekada nesikalbėda- 
vau apie Ego ir Id. Iš tiesų nė nežinau, apie ką mudvi ten 
kalbėdavomės. 

— „ketinu įgyvendinti tai dabar. 

Atsisukau į Džoaną. 

— Kur? - pasiteiravau, mėgindama nuslėpti pavydą. 

— Gydytoja Nolan pasakė, kad, jai rekomenduojant, mano 
koledžas priims mane antram semestrui, o Filomena Gvinė- 
ja skirs stipendiją, bet kadangi gydytojai uždraudė man kol 
kas gyventi su motina, turėsiu likti prieglaudoje, ko! prasidės 
žiemos semestras. 

Vis dėlto jaučiau, kad nesąžininga, jog Džoana nugalės ma- 
ne išeidama. 

— Kur? - neatstojau. - Juk tau neleis gyventi savarankiškai, 
tiesa? 

Džoanai tik šią savaitę vėl leido vaikščioti į miestą. 

— O, ne, žinoma, ne. Gyvensiu Kembridže su slauge Kene- 
di. Jos kambario draugė ką tik ištekėjo, ir jai reikia su kuo 
nors dalytis buto nuomą. 

— Sveikinu, - pakėliau obuolių sidro taurę, ir mudvi susi- 
daužėme. Nors širdies gilumoje kirbėjo abejonės, pagalvo- 
jau, kad visada branginsiu Džoaną. Tarsi mus būtų suvedusi 
tokia visagalė aplinkybė kaip karas ar maras, padalijęs mūsų 
pasaulį. - Kada išvyksti? 

— Pirmą mėnesio dieną. 

- Šaunu. 

Džoana nuliūdo. 

— Juk aplankysi mane, tiesa, Estera? 

- Žinoma. 

Bet pagalvojau: „Tikriausiai ne“. 


— Skauda, - pasiskundžiau. - Ar turi skaudėti? 

Irvinas tylėjo. Paskui burbtelėjo: 

— Kartais skauda. 

Susitikau Irviną ant Vaidnerio bibliotekos laiptų. Stovėjau 
viršutinėje laiptų aikštelėje, apžiūrinėdama raudonų plytų pa- 
status, supančius snieginą keturkampį kiemą, ir ruošiausi, įli- 

pusi į troleibusą, grįžti į prieglaudą, kai prie manęs priėjo 
aukštas jaunuolis gana bjauriu ir akiniuotu, bet protingu vei- 
du, ir paklausė: 

— Gal galėtumėte pasakyti, kiek valandų? 

Pažiūrėjau į laikrodį. 

— Penkios po keturių. 

Vyriškis apglėbė knygų krūvą, kurią nešėsi priešais save 
kaip pietų padėklą. Atsidengė kaulėtas riešas. 

— Ei, tu pats turi laikrodį! 

Vyriškis gailiai pažiūrėjo į savo laikrodį. Pakėlė ranką ir 
prisidėjo ją prie ausies. 

— Jis sustojęs, - žaviai nusišypsojo. - Kur eini"? 

Norėjau pasakyti: „Atgal į beprotnamį“, bet vyras atrodė 
daug žadantis, tad apsigalvojau. 

— Namo. 

— Gal norėtum iš pradžių su manimi išgerti kavos? 

Dvejojau. Į prieglaudą turėjau grįžti vakarienės ir nenorė- 
jau vėluoti, kai netrukus jau turėtų mane išrašyti. 

— Labai mažą puoduką kavos? 

Nusprendžiau išbandyti naują pagijusią savo asmenybę su 
šiuo vyru, kuris, man vis dar dvejojant, prisistatė: jis - Irvi- 
nas, matematikos profesorius, ir daug uždirba; tad pasakiau: 

— Gerai, - ir, priderinusi žingsnį prie jo, nužingsniavau il- 
gais apledėjusiais laiptais. 

Nusprendžiau gundyti Irviną tik tada, kai pamačiau jo ka- 
binetą. 

Jis gyveno tamsiame jaukiame bute rūsyje vienoje iš ap- 
griuvusių gatvių už Kembridžo. Jis nusivedė mane ten, kaip 
sakė, išgerti alaus po trijų karčios kavos puodelių studentų 
kavinėje. Mes susėdome jo kabinete ant minkštų rudos odos 
kėdžių, kurias supo dulkėtų nesuprantamų knygų krūvos. Jų 


SYLVIA PLATH aš STIKLO GAUBTAS 231 


puslapiuose meniškai tarsi eilėraščiai buvo išraizgytos ilgų 
formulių eilutės. 

Kol siurbčiojau pirmą alaus bokalą, - iš tiesų niekada ne- 
mėgstu gerti šalto alaus viduržiemį, bet paėmiau bokalą, 
kad galėčiau laikytis už ko nors tvirto, - suskambo durų 
skambutis. 

Irvinas sutriko. 

— Tai tikriausiai dama. 

Irvinas turėjo keistą senamadišką įprotį moteris vadinti da- 
momis. 

— Gerai, gerai, - plačiai mostelėjau ranka. - Vesk ją vidun. 

Irvinas papurtė galvą. 

— Ji nuliūs, tave pamačiusi. 

Nusišypsojau į gintarinį šalto alaus cilindrą. 

Durų skambutis vėl įsakmiai suskambo. Irvinas atsiduso ir 
pakilęs nuėjo prie durų. Tą akimirką, kai jis pranyko, aš įsmu- 
kau į vonios kambarį ir, pasislėpusi už purvinų aliuminio spal- 
vos pakeliamųjų žaliuzių, ėmiau stebėti Irvino beždžionišką 
veidą, pasirodžiusį durų plyšyje. 

Stambi krūtininga slavė storu natūralios vilnos megztiniu, 
violetinėmis kelnėmis, persiškų ėriukų vilnos rankogaliais ir 
aukštakulniais juodais batais pūkštavo baltus begarsius Žo- 
džius į žiemišką orą. Irvino balsas per visą koridorių sklido 
iki manęs. 

— Atsiprašau, Olga... Aš dirbu, Olga... Ne, aš taip nema- 
nau, Olga, - raudonos damos lūpos nuolat judėjo, ir žodžiai, 
pavirtę baltais garais, jau plūduriavo virš plikos alyvos, au- 
gančios prie durų, šakų. Tada, galiausiai: - Gal, Olga... Viso, 
Olga. 

Žavėjausi neaprėpiamu, stepę primenančiu išsipūtusiu da- 
mos pilvu, pridengtu vilna, kai ji vos už kelių colių nuo mano 

akių nusileido žemyn girgždančiais mediniais laiptais, kar- 
čiai sibirietiškai suspaudusi gyvas lūpas. 


— Tikriausiai Kembridže turi daugybę meilės romanų, - links- 
mai pasakiau Irvinui, įsmeigusi į sraigę smeigtuką viename 
iš Kembridžo prancūziškų restoranų. 

— Rodos, - kukliai nusišypsojo Irvinas, - gerai sugyvenu su 
damomis. 

Pakėliau tuščią sraigės kiaukutą ir išgėriau žolės žalumo 
sultis. Nežinojau, ar dera taip elgtis, bet aš jau kiaurus mė- 
nesius laikiausi nuobodžiai sveikos beprotnamio dietos ir bu- 
vau taip ištroškusi sviesto. 

Paskambinau gydytojai Nolan iš mokamo telefono resto- 
rane ir paprašiau leidimo pernakvoti Kembridže pas Džoa- 
ną. Žinoma, nežinojau, ar Irvinas pasikvies mane atgal į savo 
butą po vakarienės ar ne, bet pagalvojau, jog jis, paleisda- 
mas slavę, - kitą savo moterį, - šį tą pažadėjo. 

Atlošiau galvą ir susiverčiau stiklą „Švento Jurgio naktys“. 

— Tau turbūt patinka vynas, - tarstelėjo Irvinas. 

- Tik „Švento Jurgio naktys“. Taip ir įsivaizduoju jį... su 
slibinu... 

Irvinas patapšnojo man ranką. 

Norėjau, jog pirmas vyras, su kuriuo permiegosiu, būtų pro- 
tingas, kad jį gerbčiau. Irvinas buvo dvidešimt šešerių metų 
profesorius, blyškios beplaukės genijaus odos. Be to, man 
reikėjo patyrusio vaikino, kad užmaskuočiau savo nepatyri- 
mą, o Irvino damos užtikrino mane tuo. Ir dar: kad būtų sau- 
gu, norėjau nepažįstamo, su kuriuo ir vėliau niekad nesusi- 
pažinsiu, tarsi kokio bejausmio dvasininko, kaip istorijose 
apie genčių papročius. 

Baigiantis vakarui, dėl Irvino jau neabejojau. 

Nuo tada, kai sužinojau apie Badžio Vilardo ištvirkimą, ma- 
no skaistybė tarsi malūno girnos kabojo man ant kaklo. Ji man 
taip ilgai buvo tokia svarbi, kad buvau įpratusi ginti ją bet ko- 
kia kaina. Gyniau ją penkerius metus. Man jau to gana. 

Tik tada, kai grįžome į butą ir Irvinas apglėbęs mane nu- 
nešė į juodą kaip degutas miegamąjį apsvaigusią nuo vyno ir 
suglebusią, aš sumurmėjau: 

— Žinai, Irvinai, tikriausiai turiu tau pasakyti — aš dar ne- 
kalta. 

Irvinas nusijuokė ir numetė mane ant lovos. 

Po kelių minučių nuostabos šūksnis išdavė, kad Irvinas ma- 
nimi iš tiesų nepatikėjo. Kaip gerai, kad šiandien pradėjau 
saugotis nėštumo, nes, būdama apsvaigusi, šį vakarą tikrai 
nebūčiau rūpinusis atlikti tokią delikačią ir būtiną operaciją. 
Susižavėjusi ir nuoga gulėjau ant šiurkščios Irvino antklodės 
laukdama, kol pajusiu stebuklingus pokyčius. 

Bet jaučiau tik aštrų, gąsdinamai stiprų skausmą. 

— Skauda, - pasiskundžiau. — Ar turi skaudėti? 

Irvinas tylėjo. Paskui burbtelėjo: 

— Kartais skauda. 

Po kurio laiko Irvinas atsikėlė ir nuėjo į vonios kambarį, 
išgirdau, kaip duše teka vanduo. Nebuvau tikra, ar Irvinas 
padarė tai, ką ketino padaryti, ar mano skaistybė jam kaip 
nors sukliudė. Norėjau jo paklausti, ar vis dar esu skaisti, bet 
jaučiausi išmušta iš vėžių. Šiltas skystis sruvo man tarp kojų. 
Nedrąsiai ištiesiau pirštus ir paliečiau jį. 

Kai pakėliau ranką į šviesą, besiliejančią pro vonios kam- 
bario duris, mano pirštų galiukai atrodė juodi. 

— Irvinai, - nervingai šūktelėjau, - atnešk man rankšluostį. 

Irvinas sugrįžo, apsirišęs juosmenį vonios rankšluosčiu, o 
antrą, mažesnį, ištiesė man. Įsikišau rankšluostuką sau tarp 

kojų ir beveik tučtuojau jį ištraukiau. Jis buvo pajuodęs nuo 
kraujo. 

— Aš kraujuoju! - pranešiau, staiga atsisėdusi. 

— O, tai dažnai nutinka, - patikino mane Irvinas. - Viskas 
bus gerai. 

Tada prisiminiau pasakojimus apie krauju išteptas santuo- 
kines paklodes bei kapsules su raudonu rašalu, skirtas jau 
praradusioms nekaltybę nuotakoms. Svarsčiau, kiek laiko dar 
kraujuosiu, ir atsiguliau, glausdama prie savęs rankšluostį. 
Man toptelėjo, kad kraujas ir yra man atsakymas. Tikriausiai 
jau nebesu skaisti. Nusišypsojau į tamsą. Jaučiausi esanti il- 
gaamžės tradicijos dalis. 

Slapčia prisidėjau švariąją balto rankšluosčio pusę prie ŽaiZ- 
dos manydama, kad kai tik liausiuosi kraujuoti, tučtuojau grį- 
šiu vėlyvu troleibusu į prieglaudą. Norėjau pasvajoti apie nau- 
ją savo būseną visiškoje ramybėje, tačiau rankšluostis vėl pa- 
juodo ir ėmė varvėti. 

— Aš... turbūt eisiu namo, - silpnai suveblenau. 

— Juk ne dabar. 

— Ne, manau, kad taip bus geriau. 

Paklaususi, ar galiu pasiskolinti Irvino rankšluostį, įsidėjau 
jį sau tarp šlaunų kaip tvarstį. Paskui apsitempiau prakaituo- 
tus drabužius. Irvinas pasisiūlė parvežti mane namo, bet nejsi- 
vaizdavau, kaip galėčiau leisti jam nuvežti mane į beprotnamį, 
taigi įnikau raustis piniginėje ieškodama Džoanos adreso. Ir- 
vinas žinojo tą gatvę ir išėjo į lauką užvesti mašinos. Buvau 
per daug susikrimtusi, kad pasakyčiau jam, jog vis dar krau- 
juoju. Vyliausi, kad kraujavimas liausis bet kurią minutę. 

Bet kol Irvinas vežė mane tuščiomis snieguotomis gatvė- 
mis, jaučiau, kaip šiltas skystis sunkiasi pro rankšluostį, teka 
ant sijono ir mašinos sėdynės. 

Kai sulėtinome greitį, sukiodamiesi tarp apšviestų namų, 
susimąsčiau: „Kaip gera, kad nepraradau skaistybės gyven- 
dama koledže arba namie, kur visai negalėčiau pasislėpti“. 

Džoana, džiugiai nustebusi, atidarė duris. Irvinas pabučiavo 
man ranką ir liepė jai manimi pasirūpinti. 

Uždariau duris ir atsirėmiau į jas jausdama, kaip kraujas 
akimirksniu atslūgsta man iš veido. 

— Ei, Estera, - šūktelėjo Džoana. - Kas gi, po galais, atsitiko? 

Svarsčiau, kada Džoana pastebės, jog mano kojomis teka 
lipnus kraujas ir srūva į juodos odos batelius. Rodės, galė- 
čiau net mirti suvarpyta kulkų, o Džoana vis dar spoksotų į 
mane juodomis akimis laukdama, kol paprašysiu puodelio 
kavos ir sumuštinio. 

— Ar čia yra slaugė? 

— Ne, ji naktiniame budėjime Kaplane... 

— Gerai, - keistai rūgščiai nusišypsojau, kai dar vienas 
kraujo pliūpsnis prasisunkė pro permerktą rankšluostį ir 
pradėjo varginamą kelionę į mano batus. - Norėjau pasa- 
kyti... Blogai. 

— Keistai atrodai, - pareiškė Džoana. 

— Geriau pakviesk gydytoją. 

— Kodėl? 

— Greitai. 

— Bet... 

Ji vis viena nieko nepastebėjo. 

Aiktelėjusi pasilenkiau ir nusiaviau vieną nuo šalčio su- 
trūkinėjusį juodą Blumingdeilio batelį. Iškėlusi batą priešais 
didžiules Džoanos akis akmenukus, apverčiau jį ir stebėjau, 
kaip kraujo srovė srūva ant rusvo kilimėlio. 

— Dieve mano! Kas nutiko? 

— Aš kraujuoju. 

Džoana pusiau nuvedė, pusiau nutempė mane prie sofos 
ir privertė atsigulti. Padėjusi keletą pagalvių po mano dėmė- 
tomis nuo kraujo kojomis, atsitraukė ir paklausė: 

— Kas buvo tas vyras? 

Vieną minutę karštligiškai pamaniau, kad Džoana atsisa- 
kys pakviesti daktarą, kol neišpasakosiu visos istorijos apie 
savo vakarą su Irvinu, ir kad po mano išpažinties ji vis viena 
atsisakys, taip mane bausdama. Bet paskui mačiau, kad ji 
nuoširdžiai išklausė mano pasiaiškinimą, bet nepatikėjo, jog 
permiegojau su Irvinu, manė, kad jis pasirodė tik tam, jog 
atimtų iš jos malonumą džiaugtis mano atėjimu. 

— O, vienas toks vaikinas, - atsakiau, silpnai mostelėjusi 
ranka. Vėl pasipylė kraujo pliūpsnis, ir aš persigandusi su- 
traukiau pilvo raumenis. - Atnešk rankšluostį. 

Džoana išėjo 1r tučtuojau grįžo su krūva rankšluosčių ir 
paklodžių. Greitai kaip slaugė ji nuvilko krauju permirku- 
sius drabužius, giliai įkvėpė, pamačiusi skaisčiai raudoną 
rankšluostį, ir uždėjo švarų tvarstį. Gulėjau mėgindama nu- 
raminti baisiai besidaužančią širdį, nes kiekvienas dūžis iš- 
stumdavo dar vieną kraujo srautą. 

Prisiminiau kraupų Viktorijos laikų romaną, kur viena po 
kitos po sunkių gimdymų mirdavo išblyškusios kilnios mote- 
rys, gulėdamos kraujo klanuose. Gal Irvinas mane baisiai su- 
žalojo ir dabar, gulėdama ant Džoanos sofos, ir aš mirštu. 

Džoana pasidėjo po keliais indėnišką pagalvėlę ir pradėjo 
skambinti pagal ilgą Kembridžo gydytojų sąrašą. Pirmuoju 
numeriu niekas neatsiliepė. Džoana pradėjo pasakoti mano 
nutikimą antrajam atsiliepusiam žmogui, bet paskui nutilo ir 
tarusi: „Suprantu“, padėjo ragelį. 

— Kas yra? 

- Jis vyksta tik pas nuolatinius klientus arba kai yra kritiš- 
ka padėtis. Juk sekmadienis. 

Mėginau pakelti ranką ir pažiūrėti į laikrodį, bet ji buvo 
tarsi akmuo prie šono ir net nepajudėjo. Sekmadienis - gy- 
dytojų rojus! Gydytojai kaimo klubuose, gydytojai pajūry, 
su meilužėmis, su žmonomis, bažnyčioje, jachtose, bet jie 
visur - tik žmonės, o ne gydytojai. 

— Dėl Dievo meilės, - sudejavau, - pasakyk jam, kad padė- 
tis kritiška. 

Trečiuoju numeriu niekas nekėlė ragelio, o ketvirtas žmo- 
gus numetė ragelį, vos tik Džoana užsiminė apie menstrua- 
cijas. Ji ėmė žliumbti. 

— Klausyk, Džoana, - skausmingai pasakiau, - skambink į 
vietos ligoninę. Pasakyk jiems, kad padėtis kritiška. Jie turės 
mane paimti. 

Džoana nušvito ir paskambino penktuoju numeriu. Grei- 
tosios pagalbos tarnyba pažadėjo jai, kad etatinis gydytojas 
apžiūrės mane, jei atvyksiu į skyrių. Tada ji iškvietė taksi. 

Džoana pareiškė, kad važiuos su manimi. Aš desperatiš- 
kai spaudžiau naują krūvą rankšluosčių, o taksistas, kurį pa- 
veikė Džoanos pasakytas adresas, sukiojosi aušros nutvieks- 
tomis gatvėmis ir, sucypinęs ratus, sustojo prie ligoninės pri- 
imamojo durų. 

Palikau Džoaną sumokėti vairuotojui ir nuskubėjau į tuš- 
čią ryškiai apšviestą kambarį. Iš už baltos širmos išpuolė slau- 
gė. Keliais žodžiais spėjau jai papasakoti tiesą apie savo keb- 
lią padėtį, kai tarpdury pasirodė Džoana, mirkčiodama iš- 
plėstomis akimis kaip trumparegė pelėda. 

Išlindo ligoninės priimamojo gydytojas, ir aš, padedama 
slaugės, užlipau ant kėdės. Slaugė kažką sušnibždėjo gydyto- 
jui, jis linktelėjo ir ėmė vynioti kruvinus rankšluosčius. Jau- 
čiau, kaip jo pirštai ima čiuopti, o Džoana, tvirta it kareivis, 
stovėjo šalia, laikydama mano ranką, - negalėjau suprasti, ar 
norėdama padėti man ar sau. 

— Oi! — suspigau nuo ypač skausmingo stumtelėjimo. 

Gydytojas švilptelėjo. 

— Tu viena iš milijono. 

— Ką turite galvoje? 

— Noriu pasakyti, kad taip nutinka tik vienai iš milijono. 

Gydytojas kažką tyliai ir atžariai burbtelėjo slaugei, ir ji, 
nuskubėjusi prie šoninio staliuko, atnešė keletą marlės riti- 
nių ir sidabrinių instrumentų. 

— Tiksliai matau, - gydytojas pasilenkė, - kur yra bėda. 

— Ar galite viską sutvarkyti? 

Gydytojas nusijuokė. 

— O, galiu tai sutvarkyti kuo puikiausiai. 


Mane pažadino beldimas į duris. Buvo jau po vidurnakčio, ir 
prieglaudoje tylu kaip kapinėse. Neįsivaizdavau, kas gi dar 
nemiega. 

— Užeikite! —- uždegiau naktinę lemputę. 

Durys spragtelėjusios atsidarė, ir tarpduryje pasirodė Žvit- 
ri, tamsi gydytojos Kvin galva. Nustebusi pažiūrėjau į ją: nors 
ir žinojau, kas ji, ir dažnai linktelėjusi praeidavau pro ją prie- 
glaudos koridoriumi, niekada su ja nesikalbėjau. 

Ji pasiteiravo: 

— Panele Grynvud, ar galiu užeiti valandžiukę? 

Linktelėjau. 

Gydytoja Kvin įėjo į kambarį ir tyliai uždarė duris. Ji vilkė- 
jo vieną iš savo ryškiai mėlynų tvarkingų kostiumėlių, o pro 
V formos kaklo iškirptę matėsi sniego baltumo marškiniai. 

- Atsiprašau, kad jus varginu, panele Grynvud, ypač tokiu 
nakties metu, bet pamaniau, kad galėsite padėti mudviem su 
Džoana. 

Akimirką pamaniau, ar gydytoja Kvin neapkaltins manęs 

už tai, kad Džoana grįžo į beprotnamį. Net nenutuokiau, ką 
sužinojo Džoana po mūsų kelionės į ligoninės priimamąjį, 
tačiau po kelių dienų ji grįžo gyventi į Belsaizą. Žinoma, ji 
gali išeiti pasivaikščioti po miestą. 

— Padarysiu, ką galėsiu, - patikinau gydytoją Kvin. 

Ji atsisėdo ant mano lovos krašto. Atrodė labai rimta. 

— Norėtume sužinoti, kur yra Džoana. Manėme, kad gal tu 
ką nors žinai. 

Staiga panorau visiškai atsiriboti nuo Džoanos. 

— Nežinau, - šaltai atšoviau. - Argi ji ne savo kambary? 

Jau seniai nuskambėjo Belsaizo vakaro varpas. 

— Ne, ji turėjo leidimą šį vakarą nueiti į kiną mieste, bet 
dar negrįžo. 

— Su kuo ji buvo? 

— Ji buvo viena, - gydytoja Kvin patylėjo. - Gal įsivaizduo- 
ji, kur ji gali leisti naktį? 

— Ji tikrai grįš. Tikriausiai kur nors užtruko, - tačiau nejsi- 
vaizdavau, kur gali taip ilgai užtrukti Džoana naktį Bostone. 

Gydytoja Kvin papurtė galvą. 

— Paskutinis troleibusas atvažiavo prieš valandą. 

— Gal ji grįš taksi. 

Gydytoja atsiduso. 

— Ar apklausėt tą merginą - Kenedi? - tęsiau. - Pas ją 
Džoana kitados gyveno. 

Ji linktelėjo. 

— O jos šeimą? 

— Ji niekad ten neitų... Bet mes jau apklausėm ir juos. 

Gydytoja Kvin valandėlę delsė, tarsi ramiame kambaryje 
galėtų užčiuopti kokią užuominą. Paskui pasakė: 

— Ką gi, padarėme viską, ką galėjome, - ir išėjo. 

Išjungiau šviesą ir pamėginau vėl užmigti, bet Džoanos vei- 

das plaukiojo priešais mane, bekūnis ir besišypsantis, tarsi 
Češyro katino snukis. Net pamaniau, kad išgirdau jos balsą, 
suskambantį ir nuščiūvantį tamsoje, bet paskui supratau, kad 
čia tik nakties vėjas siaučia prieglaudos medžių šakose... 
Dar vienas beldimas pažadino mane šerkšno pilkumo 


aušros prieblandoje. 

Šįsyk pati atidariau duris. 

Priešais mane buvo gydytoja Kvin. Ji stovėjo išsitempusi 
„Ramiai“, tarsi seržantė per rikiuotę, tačiau jos siluetas tarsi 
skendėjo migloje. 

— Pamaniau, kad turėtum žinoti, - pratarė ji. - Rado Džoaną. 

Man kraujas sustingo gyslose, išgirdus šiuos žodžius. 

— Kur? 

— Miške, prie užšalusio tvenkinio... 

Prasižiojau, bet žodžiai nenorėjo išeiti. 

— Ją rado vienas sanitaras, — tęsė ji, - ką tik, eidamas į darbą... 
— Ji ne... 

— Ji negyva, - atsakė gydytoja. - Gaila, ji pasikorė. 


Dvidešimtas skyrius 


Ką tik iškritęs sniegas klojo prieglaudos žemę... Snyguriavo, 
tarsi būtų ne Kalėdos, o sausio pūgos, kurios užpusto viską — 
mokyklas, biurus ir bažnyčias ir dienai ar ilgesniam laikui 
palieka baltą švarų lapą vietoj bloknotų, kalendorių ir užra- 
šų knygelių. 

Po savaitės, jei atlaikysiu pokalbį su grupe gydytojų, juoda 
didelė Filomenos Gvinėjos mašina nuveš mane į Vakarus ir 
išmes prie geležinių mano koledžo vartų. 

Viduržiemis! 

Masačiūsetsą apgaubė marmurinė ramybė. Įsivaizdavau 
snaiges, senelės Mozės kaimus, pelkynus, kuriuose traška 1š- 
džiūvę švendrai, tvenkinius, kur ledo apvalkale snaudžia var- 
lės, virpančius miškus. 

Bet po apgaulingai švaria ir lygia skraiste reljefas liko toks 
pat, ir vietoj San Francisko, Europos ar Marso aš apžiūrinė- 
siu senąjį peizažą: upokšnį, kalvą ir medį. Tačiau tai man at- 
rodė nereikšminga praėjus šešiems mėnesiams po to, kai taip 
staigiai iškeliavau. 

Žinoma, visi žinos apie mane. 

Gydytoja Nolan gana stačiokiškai man pasakė, kad dauge- 

lis žmonių elgsis su manimi atsargiai, net vengs manęs kaip 
raupsuotosios su varpeliu. Atminty iškilo motinos veidas, blyš- 
kus, priekaištingas mėnulis, per jos pirmąjį apsilankymą prie- 
glaudoje per mano dvidešimtąjį gimtadienį ir paskutinįjį vi- 
zitą. Duktė beprotnamyje! Štai kaip su ja pasielgiau. Vis dėl- 
to ji tikrai nusprendė man atleisti. 

— Pradėsime nuo ten, kur baigėme, Estera, —- pasakė ji ir 
švelniai šyptelėjo kaip kankinė. - Elgsimės taip, tarsi visa tai 
būtų tik blogas sapnas. 

Blogas sapnas. 

Žmogui stikliniame gaubte, sumišusiam ir sustingusiam tar- 
si negyvam kūdikiui, pats pasaulis jau yra blogas sapnas. 

Prisimenu viską. 

Prisimenu juos - lavonus, Doriną, pasakojimą apie figme- 
dį, Marko deimantą, jūrininką valgykloje, piktaakę gydytojo 
Gordono seselę, sudužusius termometrus, negrą su dviejų 
rūšių pupelėmis, dvidešimt svarų, kuriuos priaugau, kai man 
leido insuliną, ir tą uolą, kuri kyšojo tarp dangaus ir jūros 
kaip pilka kaukolė. 

Gal užmarštis kaip šis toksai gražus sniegas sustingdys ir 
uždengs prisiminimus. 

Bet jie - mano dalis. Jie - mano peizažas. 


— Pas tave atėjo vaikinas! 

Besišypsanti slaugė balta kepuraite įkišo galvą pro duris, 
ir akimirką sumišusi maniau, kad iš tiesų grįžau į koledžą, o 
šie puošnūs balti baldai, baltas vaizdas virš pušų ir kalvų yra 
senojo mano kambario, - subraižytų kėdžių ir stalo bei pei- 
zažo virš pliko kvadratinio kiemo, - atsinaujinimas. 

— Pas tave atėjo vaikinas! - pasakė prie bendrabučio tele- 
fono budinti mergina. 

Kuo gi mes čia, Belsaize, taip skiriamės nuo tų mergaičių, 
lošiančių bridžą, liežuvaujančių ir besimokančių koledže, į kurį 
grįšiu? Tos merginos irgi sėdi po savotiškais stiklo gaubtais. 

— Užeikite! - pakviečiau, ir į kambarį įėjo Badis Vilardas, 
rankoje laikydamas chaki spalvos kepuraitę. 

— Na, Badi, - pasakiau. 

— Na, Estera. 

Mudu stovėjome ir žiūrėjome vienas į kitą. Laukiau emo- 
cijų pliūpsnio, bent kokio dilgtelėjimo. Nieko. Nieko, išsky- 
rus milžinišką, saldų nuobodulį. Badžio figūra chaki spalvos 
švarku atrodė mažutė ir nesusijusi su manimi kaip ir tie rudi 
stulpai, prie kurių jis stovėjo tądien prieš metus slidžių tra- 
sos pabaigoje. 

— Kaip tu čia atsiradai? — galiausiai paklausiau. 

— Atvažiavau motinos mašina. 

— Per visas pusnis? 

— Iš tiesų įklimpau lauke, - nusišypsojo Badis. - Kalva man 
pasirodė per aukšta. Ar galiu kur nors pasiskolinti kastuvą? 

— Gerai, - Badis apsisuko eiti. 

— Palauk, eisiu tau padėti. 

Tada Badis pažiūrėjo į mane, ir aš pamačiau jo akyse įsi- 
žiebiančias keistas ugneles - žvilgsnis buvo smalsus ir drauge 
atsargus, kaip mane aplankiusių krikščionės scientologės, se- 
no mano anglų kalbos mokytojo bei unitorių dvasininko. 

— Ak, Badi, - nusijuokiau. - Man viskas gerai. 

— Taip, Žinau, žinau, Estera, - skubiai suburbėjo Badis. 

— Tu neturi atkasinėti tos mašinos, Badi. Ne, aš... 

Ir Badis leido man atlikti didžiąją darbo dalį. 

Mašina buvo užvažiavusi ant slidžios kalvos prie beprotna- 
mio ir sustojusi stačioje pusnyje, O vienas ratas iššokęs iš vėžių. 

Saulė, išnirusi tarp pilkų debesų, dabar skaisčiai švietė į 
šlaitus. Lioviausi dirbti ir, pažvelgusi į švarius plotus, paju- 
tau tokį pat didelį virpulį, kokį jaučiu, išvydusi medžius ir iki 
juosmens žoles prie vandens, tarsi įprastas pasaulis būtų at- 
sitraukęs ir prasidėtų nauja era. 

Gerai, kad yra mašina ir pusnys. Badis neklausinėja ma- 
nęs to, ko, žinojau, norėjo paklausti, ir ko galiausiai paklau- 
sė tyliu nervingu balsu, gerdamas popiečio arbatėlę Belsai- 
ze. DiDi stebėjo mudu per arbatos puodelio kraštą kaip pa- 
vydi katė. Po Džoanos mirties ji kuriam laikui buvo perkelta 
į Vimarką, bet dabar vėl grįžo pas mus. 

- Svarsčiau... - Badis pastatė puoduką ant lėkštutės. Ši bjau- 
riai tarkštelėjo. 

— Ką tu svarstei? 

— Svarsčiau... Na, maniau, kad galėsi man kai ką pasakyti, — 
Badis pažvelgė man į akis, ir aš pirmą kartą pamačiau, kaip 
jis pasikeitė. Vietoj senos, užtikrintos šypsenos, kuri lengvai 
ir dažnai nušvisdavo veide kaip fotografo lemputė, jo veidas 
buvo rimtas, net nedrąsus, veidas žmogaus, kuris negauna 
to, ko trokšta. 

— Pasakysiu tau, jei galėsiu, Badi. 

— Kaip manai, ar tikrai manyje yra tai, kas veda moteris iš 
proto? 

Negalėjau susitvardyti, ėmiau juoktis - gal dėl rimto Ba- 
džio veido, o gal dėl to, kaip jis šito paklausė. 

— Noriu pasakyti, - neatstojo Badis, - kad aš susitikinėjau 
su Džoana, paskui su tavimi ir iš pradžių tu... išsikraustei iš 
proto, paskui Džoana... 

Vienu pirštu įspaudžiau pyragėlio trupinį į mažą rudos ar- 
batos lašelį. 

„Aišku, kad tu to nepadarei!“ - išgirdau sakant gydytoją 

Nolan. Atėjau pas ją dėl Džoanos, ir atsimenu, kad ji vienin- 
telį kartą kalbėjo piktai. „Niekas to nepadarė! Ji pati tai pa- 
darė!“ O paskui ji man pasakė, kad ir geriausių gydytojų pa- 
cientai nusižudo, ir kad būtent jie, o ne kas kitas, turėtų už 
tai atsakyti, tačiau, priešingai, jie už tai niekada neatsako... 

— Tu neturi nieko bendra su mumis, Badi. 

— Tu tikra? 

— Visiškai. 

— Gerai, - atsiduso Badis. - Džiaugiuosi tuo. 

Ir jis išgėrė arbatą tarsi vaistus. 


— Girdėjau, kad mus palieki. 
pelėje. 

— Tik jei taip nuspręs gydytojai. Rytoj man pokalbis. 

Suslėgtas sniegas girgždėjo po kojomis, visur girdėjau me- 
lodingą varvenimą ir lašėjimą, nes vidurdienio saulė tirpdė 
varveklius ir sniego šerkšną, kurie prieš naktį vėl suledės. 

Tokioje ryškioje šviesoje juodų pušų šešėliai atrodė mėly- 
ni. Aš kurį laiką pasivaikščiojau su Valerija pažįstamu nu- 
kastų prieglaudos takų labirintu. Atrodė, kad gydytojai, slau- 
gės ir pacientai, vaikštinėjantys gretimais takeliais, juda ant 
ratukų, nes juos iki juosmens dengė sukrautas sniegas. 

— Pokalbiai! - sušnarpštė Valerija. - Nesąmonė. Jei jie ke- 
tina tave išleisti, tai ir išleis. 

— Tikiuosi. 

Priešais Kaplaną pasakiau „sudie“ ramiam, besmegeniam 
Valerijos veidui, kuriame atsispindi taip mažai tiek gero, tiek 
blogo, ir nuėjau viena, o man iš burnos net ir saulės sklidina- 
me ore virto ir plaukė balti debesiukai. Valerija paskutinį kar- 
tą linksmai sušuko: 

— Iki! Dar pasimatysim. 

„Tikiuosi, ne“, - pamaniau. 

Bet nebuvau tuo tikra. Niekuo nebuvau tikra. Kaip man 
žinoti, kad vieną dieną, - koledže, Europoje, bet kur, - stiklo 
gaubtas su tvankiu oru vėl nenusileis? 

Ir argi Badis nepasakė, tarsi keršydamas man už tai, kad 
atkasiau jo mašiną, O jis stovėjo šalia: „Įdomu, už ko tu da- 
bar ištekėsi, Estera“. 

— Ką? - paklausiau, kasdama sniegą į krūvą ir mirksėdama 
nuo dilginančių snaigių lietaus. 

— Įdomu, kas dabar tave ves, Estera. Kai jau buvai čia, - ir 
Badis apvedė ranka kalvą, pušis ir rūsčius sniegu užklotus 
pastatus, ardančius darnų peizažą. 

Aširgi nežinojau, kas gi mane ves po to, kai buvau ten, kur 
buvau. Visai to nežinojau. 


— Aš gavau sąskaitą, Irvinai, - ramiai pasakiau į prieglaudos 
mokamo telefono ragelį pagrindiniame administracinio pa- 
stato koridoriuje. Iš pradžių įtariau, kad mūsų gali klausytis 
operatorė, bet ji tik junginėjo lemputes nė nemirksėdama. 

— Taip, - atsiliepė Irvinas. 

— Tai dvidešimties dolerių sąskaita už greitosios pagalbos 
suteikimą aną gruodžio dieną ir už kartotinį patikrinimą po 
savaitės. 

— Taip, - pakartojo Irvinas. 

— Ligoninė sakė, kad siunčia sąskaitą man, nes niekas ne- 
apmokėjo tau nusiųstosios. 

— Gerai, gerai, tučtuojau išrašau čekį. Išrašau jiems neuž- 
pildytą čekį, - Irvino balsas kiek pasikeitė: - Kada tave pa- 
matysiu? 

— Tikrai nori žinoti? 

— Labai. 

— Niekada, - atšoviau ir ryžtingai padėjau ragelį. 

Trumpai šmėstelėjo, ar Irvinas po to nusiųs čekį į ligoninę, 
o paskui pagalvojau: „Savaime suprantama, juk jis matema- 
tikos profesorius, nenorės palikti jokių neužbaigtų darbų“. 

Kažkodėl man ėmė drebėti kinkos ir mažumą palengvėjo. 

Irvino balsas man nieko nereiškė. 

Pirmą kartą po mūsų pirmo ir paskutinio susitikimo kal- 
bėjausi su juo ir, esu tikra, kad kalbėjausi paskutinį kartą. 
Irvinas niekaip su manimi nesusisiektų, na, nebent nueitų į 
slaugės Kenedi butą, tačiau po Džoanos mirties ji kažkur iš- 
sikraustė ir net nepaliko pėdsakų. 

Aš visiškai laisva. 


Džoanos tėvai pakvietė mane į laidotuves. 

Pasak ponios Džiling, buvau viena geriausių jos draugių. 

— Žinok, neprivalai eiti, - pasakė man gydytoja Nolan. - 
Visada gali parašyti ir pranešti, jog geriau neisi. 

— Eisiu, — atsakiau ir nuėjau, ir per visas įprastas laidotu- 
vių apeigas svarsčiau, ką, mano galva, aš laidoju. 

Prie altoriaus karstas šmėksojo tarp daugybės sniego blyš- 
kumo gėlių, tarsi juodas šešėlis to, ko čia nebebuvo. Veidai 
klauptuose aplink mane buvo vaškiniai nuo žvakės šviesos, 0 
pušų šakos, paliktos dar nuo Kalėdų, skleidė niūrius kvapus 
į šaltą orą. 

Šalia manęs sėdinčios Džodės skruostai žėrėjo kaip prino- 
kę obuoliukai, ir šioje mažoje bažnytėlėje šen bei ten paste- 
bėjau kitus mūsų koledžo ir miestelio merginų veidus - jos 
pažinojo Džoaną. DiDi ir slaugė Kenedi sėdėjo priekiniame 
klaupte, nulenkusios skepetuotas galvas. 

Toliau, už karsto, gėlių, dvasininko ir gedėtojų veidų, pa- 
mačiau besidriekiančias mūsų miesto kapinių pieveles, dabar 

storai užklotas sniegu, o paminkliniai akmenys kyšojo iš jo 
tarsi kaminai be dūmų. 

Kietoje žemėje bus iškasta juoda šešių pėdų gylio duobė. 
Šitas šešėlis susituoks su kitu šešėliu, ir ta ypač gelsva mūsų 
apylinkių dirva bus tarsi įspausta žaizda baltame fone, kol 
dar viena pūga ištrins naujo - Džoanos kapo - pėdsakus. 

Giliai įkvėpiau ir klausiausi seno širdies gyrimosi. 

Aš esu, aš esu, aš esu. 


Gydytojai susirinko kaip ir kas savaitę - seni reikalai, nauji 
reikalai, priėmimai, išrašymai ir pokalbiai. Prieglaudos bib- 
liotekoje susimąsčiusi varčiau apdriskusį National Geograp- 
hic žurnalą ir laukiau savo eilės. 

Pacientai, lydimi slaugių, vaikštinėjo aplink pilnas knygų 
lentynas, tylutėliai šnekučiavosi su prieglaudos bibliotekinin- 
ke, kuri anksčiau pati čia buvo uždaryta. Pažiūrėjusi į ją, — 
trumparegę, senmergišką, nepastebimą, - svarsčiau, kaip ji 
sužinojo, kad jau visai pasveiko, ir, priešingai nei jos slau- 
gytiniai, yra sveika ir jaučiasi gerai. 

— Nebijok, - ramino mane gydytoja Nolan. - Aš būsiu ten, 
kitus gydytojus irgi pažįsti. Tiesa, bus keletas lankytojų, o 
ponas Vainingas, visų gydytojų viršininkas, užduos tau kele- 
tą klausimų, ir tada galėsi eiti. 

Bet nors ji ir ramino mane, mirtinai bijojau. 

Tikėjausi, kad išvykdama jausiuosi tvirtai, kad žinosiu, kas 
manęs laukia ateityje - juk buvau „ištirta“. Tačiau visur ma- 
čiau tik klaustukus. 

Visą laiką nekantriai žvilgčiojau į uždarytas posėdžių ka- 
bineto duris. Kojinių siūlės buvo tiesios, juodi batai subrai- 
žyti, bet nublizginti, raudonas vilnonis kostiumėlis spalvin- 
gas kaip ir mano planai. Turėti šį tą sena, šį tą nauja... 

Bet juk aš neišteku. Maniau, jog turėtų būti ritualas at- 
gimstant dar kartą: mane sudėjo iš gabalų, atnaujino ir pa- 
laimino kelionei. Bandžiau sugalvoti ritualą, tinkantį šiai aki- 
mirkai, kai tarsi iš niekur išdygo gydytoja Nolan ir palietė 
man petį. 

— Viskas gerai, Estera. 

Pakilau ir nusekiau paskui ją atvirų durų link. 

Sustojusi trumpai atsikvėpti ant slenksčio, mačiau žilaplau- 
kį gydytoją, pasakojusį man apie upes ir piligrimus pirmąją 
dieną, ir randuotą, it lavono panelės Hjui veidą ir akis, ku- 
rias, man rodės, atpažinau po baltomis kaukėmis. 

Akys ir veidai pasisuko į mane, ir, traukiama jų tarsi ma- 
giškos gijos, įžengiau kambarin. 

„Nuostabu, bet beveik visą Sylvios Plath (1932-1963) 
| Oyvenime aš gyvenau Išretintoje gyvenimas, 0 ypač jos mirtis, ligi šiol 


E Aimos'eroje DO stiklo gaubtu.“ nėra suprasti iki galo. Ji buvo 
„auksinė mergaitė“, turėjusi viską — 


grožį ir protą, didžiulį Ir pripažintą 
talentą, šeimą, du vaikus. Buvo garsi 
poetė ir rašytoja, tačiau trečiuoju 
bandymu, sulaukusi 31 metų, ji savo 
valia pasitraukė iš gyvenimo. Viena iš 
savižudybės priežasčių — tai ilgus 
metus persekiojusi depresija, 
prasidėjusi paauglystėje, po tėvo 
mirties. 
Ironiška, tačiau porą mėnesių prieš 
mirtį buvo išleistas pirmasis ir 
2 vienintelis jos romanas — „Stiklo 
E gaubtas“, atnešęs autorei nemirtingą 
4 šlovę: šiame dėmesį prikaustančiame 
autobiografiniame romane Sylvia 
Plath stulbinamai sąmojingai ir 
nuostabiai sąžiningai aprašo jaunos, 
ambicingos ir talentingos merginos 
istoriją — pasakoja apie jos neviltis, 
pyktį, bejėgiškumą, aibę pasirinkimo 
galimybių ir tuo pačiu norą pasitraukti 
į saugią praeitį, apie depresiją, 
7 vedančią į savižudybę, Ir jos gydymą. 
A SBN 498b-1L-332- Toks gilus įsiskverbimas į 
I || | | | | vo tamsiausius ir labiausiai 
' bauginančius žmogaus psichikos 
"k klodus pavertė „Stiklo gaubtą“ 
TI „tytoalba. lt nemirtinga Amerikos klasika. 


